E i 


. ——— vo 


COGNIIIO 


O INTRODUCERE CRITICĂ 
ÎN PROBLEMA CUNOAŞTERII 


COGNITIO 


_O INTRODUCERE CRITICĂ 
IN PROBLEMA CUNOAŞTERII 


Mircea Flonta 


Al |. Editura ALL 
„VW Bucureşti 


© 1994 - Editura ALL 
COGNITIO 
O INTRODUCERE CRITICĂ ÎN PROBLEMA CUNOAŞTERII 
Mircea Flonta 
ISBN 973-9156-40-1 
Toate drepturile rezervate Editurii ALL. 
Nici o parte din acest volum nu poate fi copiată 
fără permisiunea scrisă a Editurii ALL. 
Copyright O 1994 by B.I.C. ALL srl. 
All rights reserved. 
The distribution of this book outside Romania, without 
the written permission of B.I.C. ALL srl, is strictly prohibited. 


Univ. Bucureşti - Filosofie 


Editura ALL Bucureşti 


001409 
Calea Victoriei 120 
TD 659.53.48, 312.41.40, 650.44.20 


Fax: 312.34.07 


Redactor: Nicolae Dumitrescu 

Coperta: Carmen Fundi 

Tehnoredactare computerizată: Cristian Repede 
BIC - ALL srl 


PRINTED IN ROMÂNIA 


CUVINT ÎNAINTE 


Ce este o introducere şi orientare critică într-un anume cîmp de reflecţie şi de 
cercetare filosofică? Este, mai întîi, un efort de a desprinde şi de a formula explicit 
întrebările fundamentale, pornind de la forma lor incipientă şi apoi clasică şi ajungînd, 
prin rafinări şi precizări succesive, la cea actuală. Este, apoi, prezentarea principalelor 
puncte de vedere şi poziţii ce s-au conturat prin raportare la întrebări socotite cardinale. 
Este, în sfîrşit, evaluarea şi discuţia critică a argumentelor pro şi contra poziţiilor 
consacrate. Ne oprim în mod firesc în punctul în care credem că se află astăzi discuţia 
critică a acestor poziţii. A produce noi argumente în favoarea sau împotriva unei poziţii 
care se află astăzi în centrul discuţiei, a imagina o abordare sau o soluţie alternativă 
înseamnă a face un pas înainte. Un pas ce ne poate plasa într-o poziţie nouă şi ne poate 
oferi o altă perspectivă asupra întrebărilor şi dezlegărilor pe care le-au propus pînă 
acum filosofii. 

Această carte a fost gîndită şi scrisă pornind de la convingerea că în tradiţia 
filosofică occidentală, inaugurată de greci, nu există un alt sistem de referinţă decît 
bilanţul discuţiei celor mai semnificative întrebări şi soluţii. Ea îşi propune să ofere un 
asemenea bilanţ pentru trei mari teme ale filosofiei cunoaşterii: conceptul cunoaşterii, 
sursele cunoaşterii şi întemeierea cunoaşterii. (Dintre marile teme ale filosofiei cunoaşterii 
lipseşte doar adevărul.) Totodată, cartea încearcă să ilustreze conceptul introducerii 
critice, care a fost schiţat în rîndurile de mai sus. Este un concept ce exprimă, credem, 
foarte bine un anumit mod de a înţelege şi de a practica filosofia. 

Intr-o asemenea întreprindere contribuţia autorului trebuie căutată în principal pe trei 
planuri. In primul rînd, el trebuie să contureze cadrul discuţiei, să indice supoziţiile ce 
susţin interogaţiile filosofice, precum şi inovaţii conceptuale şi schimbări de perspectivă 
răspunzătoare de evoluţia lor în timp. In al doilea rînd, el este dator să trieze 
argumentele în raport cu forţa şi relevanţa lor, să pună în scenă şi să conducă din 
umbră discuţia dintre cele mai creatoare minţi care au reflectat asupra unei anumite teme. 
In al treilea rînd, autorul unei introduceri critice nu se poate sustrage obligaţiei de a 
încerca să dezvăluie supoziţiile ce susţin controversele filosofice şi să arate ce s-a putut 
proba, ce a rămas nedecis, problematic sau deschis discuţiei. Cititorul avizat va judeca, 
desigur, dacă şi în ce măsură textul de faţă răspunde unor asemenea îndatoriri. 

Pasajele culese cu litere mici conţin, de regulă, dezvoltări şi exemplificări ale unor 
distincţii conceptuale şi analize, precizări de ordin terminologic, semnalarea unor teme 
ce abat de la firul principal al expunerii şi discuţiei, informaţii şi explicaţii suplimentare 
ce pot fi interesante şi utile, cel puţin pentru unii cititori. 

La sfîrşitul fiecăreia dintre cele trei secţiuni sînt indicate cîteva lecturi. Scrierile 
autorilor români în acest perimetru tematic sînt puţine şi nu întotdeauna reprezentative. 
Traduceri ale unor texte esenţiale, îndeosebi din literatura secolului nostru, lipsesc şi vor 
lipsi probabil încă multă vreme. Iată de ce unele din titlurile recomandate sînt scrieri 
în limbi străine. 

P.S. Pentru ajutorul pe care mi l-a dat în efectuarea corecturilor rămîn îndatorat 
colegului meu Mihail Radu Solcan. 


"Filosofia este ca o mare dezbatere publică ce se desfăşoară 
de-a lungul timpului. Mulţi oameni au contribuit la dezbatere, 
iar unii mari filosofi au contribuit mai mult decit ceilalţi” 

INTRODUCERE 


ORIGINEA PROBLEMEI CUNOASTERII 


Cunoaşterea a fost mult timp o activitate şi devine relativ tîrziu o temă filosofică. 
Apariţia problemei cunoaşterii pune capăt unei prime perioade în dezvoltarea gîndirii 
filosofice, caracterizată printr-o încredere spontană în posibilităţile raţiunii sau ale altor 
presupune facultăţi ale spiritului de a cunoaşte realitatea. P. P. Neguleascu caracteriza 
această atitudine prin expresia oarecum paradoxală dogmatism spontan!. Paradoxală 
deoarece termenul dogmatism, în utilizarea lui curentă, desemnează o poziţie în 
problema filosofică a cunoaşterii. Dogmatice sînt numite acele filosofii ce susţin cu 
argumente posibilitatea minţii omeneşti de a cunoaşte lucrurile aşa cum sînt ele în sine. 
Pe de altă parte, atributul spontan ne spune că este vorba de o convingere ce precede 
formularea problemei cunoaşterii, adică orice încercare de a enunţa şi de a întemeia un 
răspuns la întrebarea dacă cunoaşterea este în genere posibilă şi anume în ce fel. 
Cunoaşterea devine o temă filosofică odată cu începuturile cercetării critice a gîndirii 
raţionale, a puterilor şi limitelor ei. lar această cercetare nu se inaugurează odată cu 
apariţia gîndirii raţionale. Filosofia debutează printr-o încredere necritică în posibilităţile 
gîndirii raţionale. 

Să considerăm din acest punct de vedere dezvoltarea filosofiei greceşti, care este 
exemplară pentru începuturile filosofiei în genere. Preocupările ce domină gîndirea celor 
ce sînt recunoscuţi drept primii filosofi greci sînt, cum se ştie, preocupările cosmologice. 
Gîndirea filosofică, aşa cum apare ea în textele ionienilor, reprezintă o încercare de 
explicare raţională a universului în întregul său. Expresia explicație rațională 
desemnează aici demersul de derivare pe cale logică a diversităţii fenomenelor 
accesibile experienţei dintr-un număr cît mai mic de entităţi socotite primordiale, 
principiile. Explicaţiile raţionale ale lumii au devenit cu putinţă abia odată cu criza 
religiilor arhaice. Chiar dacă nu resping credinţele mitologice în general, primii filosofi 
sînt gînditori ce s-au desprins din orizontul de gîndire al mitologiei. Pe de o parte, ei nu 
mai explică faptele experienţei comune prin forţe personale, prin intenţiile şi facultăţile 
unor fiinţe conştiente, ci prin entităţi şi corelaţii obiective. Este ceea ce ne spune un 
fragment păstrat din scrierile lui Heraclit din Efes: "Lumea nu a fost creată de nici un 
zeu şi de nici un om, ci este un foc veşnic viu ce se aprinde şi se stinge după măsură”. 
Pe de altă parte, ideile şi teoriile filosofice, spre deosebire de mituri, nu-şi propun să 
înlăture spaima şi uimirea pe care o produc fenomene şi evenimente cum sînt apariţiile 


Vezi P. P. Negulescu, Problema cunoaşterii, Editura Academiei, Bucureşti, 1969, pp. 45 şi 
urm. 

astronomice extraordinare sau catastrofele naturale. Dimpotrivă, ele potenţează uimirea 
urmărind să satisfacă o nevoie pe care o întreţin şi o dezvoltă: nevoia dezinteresată de 
explicaţie, de înţelegere a totalităţii experienţelor omeneşti. Desigur, linia ce desparte 
gîndirea mitică şi antropomorfică de gîndirea raţională nu este una netă. Tranziţia de 
la un tip de gîndire la altul a fost înceată şi graduală. 

John Burnet, cunoscut istoric englez al filosofiei greceşti!', afirmă că raționalismul 
grec sau filosofia, ca formă de gîndire opusă mitologiei, pare să fi pornit de la 
constatarea că fenomenele, lucrurile pe care le observăm, se nasc, se schimbă şi 
încetează să existe. Reflecţia asupra mişcării, asupra naşterii şi a pieirii, i-a condus pe 
primii filosofi la concluzia că lumea fenomenelor, adică ceea ce se naşte, suferă 
prefaceri şi piere, nu are o existență reală, într-un sens mai fundamental al expresiei. 
Adevărata realitate este proprie doar eternului, neschimbătorului, absolutului. Eterne, 
absolute sînt elementele sau principiile existenţei. 

Filosofia începe la greci cu distincția dintre aparență şi existență sau ființă, O 
distincţie pe care o implică tema unei substanţe primordiale şi în acest sens absolute. 
Tema este centrală în filosofia ionienilor. Ceea ce îi interesa pe filosofi era determinarea 
substanţei primordiale şi explicarea fenomenelor prin raportare la substanţa primordială, 
adică la ceea ce posedă existenţă sau ființă. Începuturile filosofiei sînt dominate, aşadar, 
de ideea că dincolo de diversitatea şi instabilitatea fenomenelor există ceva simplu, o 
ordine ascunsă, neaparentă, impersonală care poate fi cunoscută de rațiune. Acest mod 
de a gîndi a devenit cu putinţă într-un anumit climat social şi cultural, care s-a dezvoltat 
în primul rînd în coloniile greceşti, un climat ce a favorizat curiozitatea dezinteresată, o 
curiozitate eliberată într-o mare măsură de motivații practice, o curiozitate şi năzuinţă 
de a înţelege ce se exprimă în interogaţii cu privire la univers, considerat în ansamblul 
său. Ideile filosofice răspund în primul rînd nevoii de explicaţie raţională dezinteresată 
prin reducerea diversităţii la unitate. Dacă există ceva ultim în ordinea existenţei - 
principiile, substanţa - atunci există ceva ultim şi în ordinea cunoaşterii, adică o 
explicaţie deplină, ultimă a lucrurilor. Începuturile raționalismului grec exprimă într-un 
mod impresionant aspiraţia minţii omeneşti, eliberată de presiunea nevoilor şi intereselor 
nemijlocit practice, spre o explicaţie atotcuprinzătoare şi ultimă a lumii de fenomene ce 
ne sînt date prin experienţă. Pentru filosoful atomist, bunăoară, nu exită decît atomii 
şi vidul. Doar principiile au o existenţă reală. Restul este aparenţă. Explicaţia raţională 
este trecerea de la aparenţă la existenţă, reducerea primei la ultima. Filosofia, care 
începe la greci cu preocupări de acest fel, se va dezolta în două ipostaze: (1) cunoaşterea 
existenţei ca existenţă, încercarea de a satisface năzuinţa desinteresată a minţii de a 
cuprinde şi înţelege întregul regresînd de la ceea ce este întemeiat la temei, de la ceea ce 
este condiţionat la ceea ce este necondiţionat, de la relativ la absolut; (2) înţelepciune, 
încercarea de a da o îndrumare a vieţii bazată pe cunoaşterea absolutului. 

Cosmologia ioniană conţine în mod tacit, nemărturisit, o distincţie exprimată alegoric 
pentru întîia dată în versurile lui Xenofan, distincţia dintre cunoaşterea existenţei sau 
fiinţei, o cunoaştere ce va fi numită ştiinţă (episteme) şi ceea ce ştim despre fenomene, 
despre aparenţe, opinia (doxa). Xenofan credea că oamenii nu pot avea o cunoaştere 
certă, cu valoare absolută, adică o cunoaştere a fiinţei; o asemenea cunoaştere ar fi 


Vezi John Burnet, Greek Philosophy. Thales to Plato, Macmillan, London, 1924. 

rezervată doar zeilor. Şi chiar dacă cunosc adevărul, ei nu pot şti că îl cunosc. Dincolo 
de această atitudine - care-l poate califica drept precursor al failibilismului modern - 
Xenofan este, poate, primul filosof care a sugerat în mod clar antiteza dintre cunoaşterea 
aparenţei şi cunoaşterea existenţei, dintre ştiinţă şi opinie, antiteză ce a devenit apoi o 
dominantă tematică a gîndirii greceşti şi a gîndirii occidentale în genere!. Filosofia lui 
Parmenide, eleatul, se va întemeia pe această antiteză. Parmenide credea că pentru un 
filosot diversitatea şi mişcarea sînt iluzorii. Existenţa este unică şi imobilă. Textele lui 
Parmenide opun raţiunea (nous), facultatea de cunoaştere a existenţei, a fiinţei, perceperii 
prin simţuri. Simţurile ne înşeală, căci tot ce aflăm prin ele este aparenţă. Adevărul, 
cum va spune Democrit, elevul lui Parmenide, "este în adîncuri"?. 

Această temă filosofică - simţurile ne înşeală în timp de raţiunea ne dezvăluie 
existenţa situată dincolo de aparenţe - o temă încă implicită la filosofii ionieni, este 
formulată explicit de Anaxagora. În textele acestui gînditor din secolul al V-lea î. Chr. 
sînt deplînse slăbiciunea şi caracterul înşelător al simţurilor. Tema va căpăta un profil 
şi mai clar în scrierile lui Democrit. Atomul şi vidul sînt singurele existenţe. Însuşirile 
fenomenelor percepute de simţuri, însuşiri care nu sînt proprii atomilor, nu au o existenţă 
obiectivă. Iată un pasaj deosebit de semnificativ în acest sens: "Există două fonme ale 
cunoaşterii, cea autentică şi cea obscură. Celei obscure îi aparţin următoarele: vedere, 
auz, gust, pipăit. Cealaltă formă este însă cea autentică, care este însă cu totul 
despărțită de prima." Punctul de vedere al lui Democrit pare să fi fost acela că 
existenţa, realitatea stabilă, neschimbătoare, poate fi cunoscută numai de rațiune şi nu 
de simţuri. Sextus Empiricus apropie, sub acest aspect, vederile lui Democrit de cele ale 
lui Platon. Amîndoi ar susţine că numai ceea ce este inteligibil, inaccesibil simţurilor, are 
cu adevărat existenţă. Simţurile sînt o barieră ce ne desparte de realitate. Adevărul este 
accesibil doar raţiunii. Unii comentatori contemporani apreciază că această apropiere 
este fundamentală, dincolo de deosebirile dintre ideile celor doi gînditori asupra naturii 
existenţei sau fiinţei: "Democrit gîndea, în cele din urmă, că realitatea poate fi înţeleasă 
numai de minte (mind), nu de simţuri, că este opusă lumii simţurilor, ca ceea ce este 
stabil, permanent, neschimbător, se opune la ceea ce este un constant flux al schimbării 
(constrastul dintre fiinţă şi devenire) şi chiar că cel mai bun nume pentru aceste obiecte 
reale, neschimbătoare, inteligibile este «forme». Materialismul lui Democrit şi idealismul 
lui Platon reprezintă o veritabilă «armonie heraclitiană a opuşilor», reflectată într-o 
relaţie de afinitate şi de respingere (iubire şi ură)"*. Într-adevăr, pentru Platon, aşa cum 
o spune în dialogul Republica, ştiinţa "are ca obiect cunoaşterea a tot ce există, întocmai 
aşa precum este”. Ştiinţa posedă doar filosoful, cel care vede lucrurile "în esenţa şi fiinţa 
lor neschimbătoare”. Odată ce filosoful a ajuns să pătrundă, printr-o putere sau 
facultate de cunoaştere adecvată, adevărata natură a lucrurilor, el se eliberează, pe de 
o parte, de puterea aparenţelor, de convingere spontană că obiectele simţurilor au o 


Pentru dezvoltări vezi W. K. C. Guthrie, A History of Greek Philosophy, vol. 1, Cambrige at 
the University Press, London, 1967, pp. 398-399. 


Vezi Diogenes Laertios, Deste vieţile şi doctrinele filosofilor, Editura Academiei, Bucureşti, 
1963, p. 448. 


H. Diels, Die Fragmente der Vorsokratiker, Weidmansche Buchandlung, Berlin, 1903, p. 406. 
W. K. C Guthrie, A History of Greek Philosophy, vol. LI, 1969, p. 462. 

existenţă reală, iar pe de altă parte, poate explica de ce lucrurile ne apar aşa cum ne 
apar. 

Într-o primă epocă de dezvoltare a explicaţiei raţionale a lumii consideraţiile cu 
privire la natura, formele, puterile şi limitele cunoaşterii, pe care le întîlnim în textele 
filosofilor, rămîn fugitive şi nesistematice. Unul din cei mai de seamă istorici 
contemporani ai filosofiei greceşti insistă asupra a ceea ce socoteşte a fi un adevăr 
important dar adesea neglijat: "Mai întîi, epistemologia, care a avut loc atît de însemnat 
în cercetarea filosifică ulterioară, ocupă o poziţie mult mai umilă în mintea unui 
gînditor din secolul al V-lea, unde a fost complet umbrită de cercetarea fiinţei, de 
ontologie. Nu trebuie să ne aşteptăm să o găsim discutată ca o problemă în sine sau 
cu relieful şi claritatea ce i-au fost conferite de secolele ulterioare"!. 

Formularea şi elaborarea sistematică a problemei cunoaşterii, ca temă filosofică, a 
fost pregătită în ultima jumătate a secolului V îndeosebi de sofişti. Deplasarea 
interesului filosofic de la universul fizic la fiinţa omenească, de la cosmologie şi 
ontologie la problemele existenţei omeneşti, a contribuit în diferite feluri la dezvoltarea 
unui spirit relativist şi sceptic. Istoricii atrag atenţia asupra mai multor factori care au 
favorizat acea reorientare a gîndirii pe care o reprezintă filosofia sofiştilor. Sofiştii 
continuă şi dezvoltă tradiţia dialecticii eleate cu scopuri preponderent distructive; 
Protagoras şi Gorgias au fost puternic marcați de critica eleată a punctului de vedere al 
gîndirii comune, cu deosebire de argumentele eleate împotriva mişcării. Ei au utilizat 
argumente de acest tip împotriva ideii unei realităţi absolute, situată dincolo de aparenţe, 
realitate ce ar constitui obiectul ştiinţei ca episteme. Totodată, conflictul speculațiilor 
cosmologice a stimulat îndoiala în ceea ce priveşte capacitatea minţii omeneşti de a 
pătrunde pînă la principiile existenţei. Fiecare filosof pretinde că deţine secretul 
universului - spunea Gorgias - dar nu face în realitate nimic altceva decît să propună o 
nouă opinie. Argumentele filosofilor nu sînt, prin urmare, mai constrîngătoare decît cele 
pe care se sprijină opiniile comune. Relativitatea opiniilor se impunea tot mai clar odată 
cu înmulţirea şi strîngerea contactelor colectivităţii greceşti cu alte popoare prin 
colonizare, război, comerţ şi călătorii. Obiceiuri, tradiţii şi reguli considerate mult timp 
drept universale şi absolute se arată a fi locale şi, prin urmare, relative. Istoricul Herodot 
relata că Darius, împăratul perşilor, i-a întrebat pe greci dacă există un preţ pentru care 
şi-ar mînca părinţii morţi. După ce aceştia au respins cu oroare pînă şi ideea unei 
asemenea fapte, împăratul s-a întors spre indieni şi i-a întrebat dacă ar putea să-şi ardă 
părinţii morţi, aşa cum făceau grecii. Aceştia din urmă aparţineau unui trib care mînca 
cadavrele părinţilor şi au respins sugestia ca o împietate. Numeroase experienţe de acest 
tel duc la eroziunea ideii unui adevăr impersonal, anistoric, absolut. Atitudinea relativistă 
şi sceptică se exprimă atît în ideile teoretice, cît şi în practicile retorice ale sofişti!or. 
Protagoras susţinea că în ceea ce priveşte orice subiect există două raționamente opuse 
unul altuia. El îşi pregătea elevii să susţină atît teza cît şi antiteza, să laude şi blameze 
aceleaşi lucruri, să prezinte argumentul considerat mai slab astfel încît să apară drept 
cel mai puternic. În locul adevărului, a unei pretinse cunoaşteri a lucrurilor aşa cum sînt 
ele în sine, a principiilor existenţei, sofiştii pun ceea ce este recunoscut ca adevărat de 
un grup, de o colectivitate într-un anumit moment al timpului. Altfel spus, adevărul 

există pentru sofişti ca individual şi temporal, nu universal şi etern, aşa cum au crezut 
pînă atunci filosofii. Lucrarea lui Protagoras Despre adevăr se deschide cu vestita 
sentinţă: "Omul este măsura tuturor lucrurilor: a celor ce sînt că sînt, a celor ce nu sînt, 
că nu sînt." Această exprimare enigmatică a generat multe controverse printre erudiţi. 
Istorici mai recenți cad de acord că ea nu trebuie înţeleasă în spiritul filosofiei moderne; 
nu este vorba de o formulare avant la lettre a principiului solipsismului. Ceea ce atacă 
Protagoras aici este venerabila antiteză dintre aparenţă şi existență, care, cum spuneam, 
era la mare cinste la eleaţi. Pentru Protagoras nu există nici o diferenţă între ceea ce 
apare şi ceea ce este; există o singură lume, cea a fenomenelor şi despre fenomene nu 
putem avea decît opinii variabile de la un moment la altul, de la o persoană la alta, de 
la un grup la altul, de la o cetate la alta, de la o epocă la alta. Despre Gorgias, un alt 
sofist vestit, s-a spus că el încerca să probeze trei afirmaţii: prima - nu există nimic; a 
doua - dacă ar exista ceva nu ar putea fi cunoscut de oameni; a treia - dacă cineva ar 
cunoaşte ceva nu ar putea comunica altuia. Referindu-se la existenţă, Gorgias vizează 
ideile eleate despre existenţă, în primul rînd cele formulate de Parmenide. Argumentele 
sofiştilor se îndreaptă împotriva tuturor construcţiilor teoretice ale filosofilor în măsura 
în care acestea se sprijină pe supoziţia că există o realitate suprasensibilă, 
transcendentă, că există absolutul ca obiect al ştiinţei. Aceste argumente vizează 
dihotomia  aparenţă-existenţă, opoziţia dintre ọ realitate fenomenală, accesibilă 
simţurilor, şi o existenţă suprasensibilă, imuabilă şi eternă. Ele se îndreaptă împotriva 
filosofiei gîndită ca ştiinţă, adică drept o cunoaştere cu valoare obiectivă despre 
principiile ultime ale existenţei. 

Gîndirea sofiştilor a fost, aşadar, o gîndire în esenţă critică în raport cu orice tradiţie. 
Ea a contestat toate sursele de autoritate şi în egală măsură sursele autorităţii, tradiţiile 
morale şi politice, ca şi cele pe care se sprijineau pretenţiile filosofilor de a oferi o 
cunoaştere prin principii, o cunoaştere a absolutului. 

Pretenţiile absolutiste ale raţiunii, contestate şi ridiculizate de sofişti, sînt reafirmate 
cu vigoare de clasicii filosofiei greceşti, în primul rînd de Socrate şi Platon. În dialogurile 
platonice construcţia ontologică se împleteşte strîns cu critica relativismului sofiştilor. 
Ontologia, ca ştiinţă despre absolut, ştiinţă ce are drept obiect existenţa în sine, formele 
pure, ideale, imuabile, face corp comun cu întemeierea teoretică a moralei şi politicii. 
Afirmarea posibilităţii raţiunii despărțite de simţuri de a cunoaşte principiile existenţei, 
de a explica lumea aparenţelor şi de a oferi o fundamentare ultimă a valorilor devine 
acum o temă epistemologică. Prin reflecţia sistematică asupra cunoaşterii, asupra naturii, 
puterilor şi valorii ei, sînt legitimate dihotomiile aparență-existență, opinie-ştiinţă, 
dihotomii împotriva cărora s-a îndreptat, cum am văzut, gîndirea critică a sofiştilor. 
Locul dogmatismului spontan al primilor filosofi îl ia acum ceea ce P. P. Negulescu 
numeşte un dogmatism reflectat. Ca poziţie epistemologică, dogmatismului reflectat 
reprezintă mai întîi o încercare de întemeiere a presupoziţiei de bază a ontologiei, a 
distincţiei dintre realitatea sensibilă, dintre lumea aparenţelor şi lumea esenţelor, realitatea 
suprasensibilă, existenţa sau fiinţa. Totodată, dogmatismul, ca poziţie epistemologică, 
constituie o explicaţie a posibilităţii ştiinţei (episteme), a posibilităţii cunoaşterii 

principiilor existenţei. Filosofia lui Platon din perioada dialogurilor de maturitate poate 
fi privită ca o amplă şi impresionantă dezvoltare a temei opoziţiei dintre aparenţă şi 
existenţă, dintre lumea sensibilă şi lumea inteligibilă. În această antiteză materialitatea 
este asociată cu mişcarea, cu devenirea ca semn.al imperfecţiunii, iar idealitatea cu 
imuabilitatea şi eternitatea, pecete ale perfecțiunii. Există o ierarhie şi în ordinea 
cunoaşterii ce exprimă dualitatea fundamentală aparenţă-existenţă. Lumea instabilă a 
aparenţelor constituie obiectul opiniilor, în timp ce lumea esenţelor pure, imuabile 
reprezintă obiectul ştiinţei. Problema cunoaşterii este problema explicării posibilităţii 
pătrunderii prin rațiune a principiilor, a existenţei perfecte şi imuabile. Aceste două teme 
revin şi în filosofia lui Aristotel. Pentru Parmenide, care a distins primul în mod clar că 
între ştiinţă şi opinie, ultima era un amestec între existenţă şi nonexistenţă şi, ca atare, 
falsă. Platon, dimpotrivă, pare să postuleze o stare intermediară între cunoaştere şi 
contrariul ei. Obiectul acestei forme intermediare de cunoaştere ar fi lumea fenomenelor, 
căreia Parmenide i-a negat orice fel de existenţă. Platon pare să-i confere o 
semiexistenţă, o poziţie intermediară între existefţă şi nonexistenţă, în măsura în care 
aparențele sau fenomenele sînt socotite copii imperfecte ale ideilor. Unii interpreţi ai 
textelor platonice cred că filosoful ar fi postulat un nivel intermediar situat între cel al 
existenţei şi nonexistenţei. "Platon a descris lucrurile perceptibile uneori ca între a fi şi 
a nu fi frumoase, mari etc., uneori ca devenind şi schimbîndu-se, în opoziţie cu existenţa 
(fiinţa) pur şi simplu... Faptul că un lucru poate deveni din mic mare sau să fie mic sau 
mare în relaţie cu alte lucruri era, pentru el, proba că ele nu erau nici nonexistente, nici 
pe deplin existente. Existenţa, imuabilitatea şi caracterul absolut erau în spiritul său 
inseparabile."! Concepţia lui Platon asupra nivelurilor cunoaşterii şi explicaţia pe care o 
dă posibilităţii cunoaşterii fiinţei, a realităţii imuabile şi absolute, exprimă foarte bine 
dependenţa ideilor despre cunoaştere de concepţia generală asupra existenţei, 
subordonarea epistemologiei unei viziuni ontologice. Totodată concepţia platonică 
ilustrează exemplar ideea că postularea unei realităţi transcendente, cu totul separată 
de lumea fenomenelor, ca obiect al ştiinţei (episteme), atrage după sine acceptarea 
supoziţiei că există o facultate de cunoaştere privilegiată care face cu putinţă ştiinţa, 
cunoaşterea absolutului. 

Dezvoltarea epistemologiei ca modalitate de legitimare a ontologiei şi subordonarea 
problemei cunoaşterii unei viziuni ontologice sînt caracteristice şi pentru filosofia lui 
Aristotel. Aristotel critică şi respinge concepţia platonică cu privire la transcendenţa 
formelor. Pentru Aristotel formele sînt imanente, nu transcendente, în raport cu 
fenomenele, cu lumea accesibilă experienţei. Ele sînt însă, aidoma formelor platonice, 
materiale, eterne, imuabile. Ştiinţa este cunoaşterea cauzelor lucrurilor, a fenomenelor 
accesibile experienţei, în primul rînd a cauzelor lor formale. Problema cunoaşterii constă 
în explicarea posibilităţii ştiinţei. Răspunzînd la această întrebare, teoria aristotelică a 
ştiinţei, se descompune în două părţi: explicarea posibilităţii cunoaşterii cauzelor sau 
principiilor şi explicarea posibilităţii de a deriva fenomenele din cauze sau principii. 

Tendinţele relativiste şi sceptice care şi-au găsit expresia în învăţăturile sofiştilor au 
primit o elaborare sistematică în scepticismul grec. Dezvoltindu-se în opoziţie cu marile 
construcţii ale gîndirii, cu filosofiile lui Platon şi Aristotel, cu stoicismul şi epicureismul, 

scepticismul constituie o argumentare metodică a imposibilității ştiinţei ca episteme. 
Scepticismul a fost dezvoltat, ca teorie epistemologică, printr-o mare varietate de 
argumente ce întemeiază necesitatea suspendării judecății. "Suspendarea judecății - 
scrie Sextus Empiricus - este o stare a intelectului prin care nici nu negăm, nici nu 
afirmăm un lucru."! Principiul scepticismului este că fiecărui argument i se împotriveşte 
un alt argument, tot atît de valabil. Potrivit scepticului, tot ceea ce putem afirma este că 
avem anumite senzaţii, anumite sentimente, anumite trăiri. De existenţa acestora nu ne 
putem îndoi deoarece ele ne sînt date. Scepticul se îndoieşte însă de orice în afară de 
ceea ce simte în mod nemijlocit. El vorbeşte numai despre ceea ce îi apare fără a 
formula nici o opinie despre ceea ce sînt şi despre felul cum sînt lucrurile în sine, dincolo 
de aparenţe. "Spre exemplu, faptul că mierea ni se înfăţişează dulce - acest lucru îl 
acceptăm; aici simţim dulcele prin senzaţie. Dar e obiect de cercetare pentru noi dacă 
e dulce şi în realitate. Iar aceasta priveşte nu ceea ce apare, ci ceea ce se spune despre 
ceea ce apare. Şi dacă formulăm probleme care se împotrivesc celor ce apar în senzaţii, 
nu urmărim - prin ceea ce spunem - să înlăturăm senzațiile, ci să arătăm imprudenţa 
şi pripa cu care dogmaticii afirmă unele lucruri. Căci dacă judecata noastră este atăt 
de amăgitoare încît ne înşeală chiar în ceea ce priveşte percepțiile văzului, cum să nu 
privim cu bănuială această judecată cînd este vorba de lucruri neevidente, astfel încît 
nu trebuie să ne pripim a o asculta şi urma.” În acest pasaj este formulată o temă 
epistemologică centrală, cea a distincţiei dintre trăire şi cunoaştere. Stările de 
conştiinţă, trăirile, sînt certe şi ca atare sustrase îndoielii. Orice afirmaţie şi negaţie cu 
privire la o realitate dincolo de aparenţe, de ceea ce ne este dat prin trăirile noastre, 
trebuie supusă îndoielii. Trăirile sînt subiective şi neîndoielnice, certe, în timp ce orice 
pretenţie de a avea o cunoaştere cu valoare obiectivă va trebui supusă îndoielii. Nu 
există nici o certitudine în afară de cea a stărilor noastre subiective. Scepticii au 
argumentat imposibilitatea unei cunoaşteri cu valoare obiectivă printr-o diversitate de 
argumente cunoscute sub numele de tropi. Suspendarea judecății este rezultatul opunerii 
afirmațiilor. Opunem unele percepții altor percepții, unele argumentări altor argumentări, 
precum şi percepțiile ideilor generale şi invers. 

Într-o evaluare generală a tradiţiei scepticismului antic grec se va putea observa că 
el are două feţe complementare. Pe de o parte, scepticismul reprezintă o argumentare 
sistematică a imposibilității ştiinţei, a tezei că oricărui argument i se poate opune unul 
tot atît de puternic. Această temă teoretică a scepticismului a fost susţinută cu 
argumente pătrunzătoare dar şi prin apel la multe subtilităţi gratuite, pentru a nu spune 
sofisme. Nu este de mirare că scepticii numiţi şi pyrrhonieni au putut fi uneori confundați 
cu sofiştii. În acest caz ei nu au fost luaţi prea în serios, considerîndu-se că arta lor 
dialectică reprezintă doar o exercitare distructivă a facultăţii critice a intelectului, 
menită să surprindă, să descumpănească şi să trezească admiraţie. V. Brochard scria: 
"Scepticismul nu este mai mult decît o diferenţă între diferite dogmatisme; nu sîntem 
sceptici faţă de noi înşine, ci faţă de alţii, scepticismul nu este un lucru, ci o relaţie, o 
diferenţă, o limită... Este atitudinea pe care o ia un dogmatic pentru a-l combate pe altul; 

Ibidem. p. 24. 


16 COGNITIO. O INTRODUCERE CRITICĂ ÎN PROBLEMA CUNOAŞTERII 


este o neființă pură; scepticismul nu este decît un nume de război”. În ciuda unor 
asemenea excese, se cuvine totuşi subliniat că prin această faţă a sa scepticismul a 
reprezentat primul examen critic sistematic şi insistent al posibilităţii unei cunoașteri cu 
valoare obiectivă, prima expresie istorică clară a înţelegerii filosofiei drept critică a 
cunoaşterii. Mult înaintea lui Kant, scepticismul situează analiza posibilităţii cunoaşterii 
în centrul preocupărilor filosofice. Critica sceptică avertizează că cercetarea posibiităţii 
cunoaşterii trebuie să premeargă, atît construcţiei ontologiei, cît şi oricărei încercări de 
întemeiere ontologică a moralei, a religiei sau a instituţiilor sociale. Prin a doua faţă a 
sa, sceptisimul ar putea fi caracterizat drept o ipostază preponderent negativă a filosofiei 
fenomeniste, a acelei filosofii care limitează orizontul vieţii intelectuale şi a vieţii practice 
la lumea aparenţelor, a fenomenelor. Nu putem şti cum sînt lucrurile, ci numai cum ne 
apar ele. Convingerea scepticului este că tocmai prin desprinderea de orice aspirație şi 
tentaţie de a trece dincolo de aparenţe, de fenomene, de a ne angaja faţă de idei 
dogmatice cu privire la natura reală a lucrurilor, va deveni posibilă o viaţă mai 
satisfăcătoare. Învăţarea din experienţă reprezintă singura călăuză atît în conducerea 
vieţii individului, cît şi în căutarea celei mai mulţumitoare forme de convieţuire socială 
şi de guvernare. Totodată, observarea fenomenelor şi desprinderea regularităţilor în 
cursul naturii ne permit să dezvoltăm acele arte practice şi meşteşuguri care fac viaţa 
mai uşoară, ne alină suferinţele şi ne îngăduie să ne dăruim contemplării dezinteresate. 
În această ipostază, scepticismul reprezintă o înţelegere originală a vieţii, o înţelepciune 
inspirată de conştiinţa failibilităţii cunoaşterii şi a lipsei de îndreptăţire a oricărei 
intoleranţe dogmatice. În raport cu încrederea nelimitată a filosofilor din epoca clasică 
şi de mai tîrziu în puterile raţiunii omeneşti, scepticismul grec ar putea fi caracterizat 
drept o poziţie mai realistă. Este starea de spirit a maturității, dacă nu a senectuţii. 
Aceste consideraţii istorice sumare cu privire la originea problemei cunoaşterii ne pot 
conduce spre o concluzie mai generală. Interesul pentru analiza şi critica cunoaşterii a 
fost trezit, întreţinut şi potenţat de două tipuri de preocupări filosofice: pe de o parte, 
preocuparea de a legitima pretenţia unor construcţii teoretice că ele reprezintă cunoaştere 
şi ştiinţă, pe de altă parte, preocuparea de a stabili condiţii şi criterii ale cunoaşterii cu 
valoare obiectivă în vederea orientării şi aprecierii perspectivelor oricărei activităţi care 
îşi propune țeluri cognitive, a evaluării rezultatelor ei. Prima modalitate de abordare a 
problemei cunoaşterii este caracteristică pentru filosofiile de tip constructiv. Filosoful 
formulează mai întîi teorii şi încearcă apoi, prin consideraţii epistemologice, să 
argumenteze că aceste teorii reprezintă cunoaştere sau ştiinţă, într-un sens sau altul al 
acestor cuvinte. Este modalitatea pe care o ilustrează marile sisteme metafizice. 
Metafizicianul va califica propria sa teorie drept cea mai înaltă formă a cunoaşterii; 
consideraţii epistemologice sumare sau o teorie epistemologică elaborată sînt menite să 
susţină această pretenţie. A doua modalitate de analiză a cunoaşterii este cea 
caracteristică filosofilor de tip critic. Problema cunoaşterii, analiza naturii, originii, 
întemeierii, întinderii limitelor şi valorii cunoaşterii constituie, în acest caz, prima 
problemă filosofică, nucleul filosofiei teoretice. Este o orientare a interesului filosofic 
care s-a configurat pentru prima dată în tradiţia sceptică a antichităţii şi a primit o 
dezvoltare puternică în filosofia epocii moderne, atingînd o primă culminaţie în opera 

lui Immanuel Kant. Marele filosof german a socotit că analiza naturii, întinderii şi 
limitelor cunoaşterii cu valoare obiectivă reprezintă centrul filosofiei teoretice. Pentru el 
întrebarea dacă metafizica este posibilă ca ştiinţă este prioritară în raport cu orice 
interogaţie metafizică. Prima problemă a filosofiei este: Ce putem şti? 

Kant, ca şi alţi reprezentanţi proemieminenţi ai filosofiei de tip critic, a fost mereu în 
dispută cu gînditorii înclinați să creadă că problema cunoaşterii ar reprezenta o zonă 
mai specială şi mai periferică a interesului filosofic. Filosofii de orientare critică au 
respins, în primul rînd, supoziţia că cel care gîndeşte asupra fundamentelor ar trebui să 
se intereseze mai întîi de existenţă şi apoi de cunoaştere. Despre aceştia din urmă Kant 
spunea că sînt grăbiţi să ridice turnul fără a-i examina mai înainte temeliile. Autori ale 
căror opere ilustrează cel mai bine tradiţia analitică şi critică a filosofiei moderne nu 
obosesc să avertizeze că orice pretenţie de a spune ceva despre ştiinţă, despre existenţă, 
despre ceea ce sînt lucrurile în sine ar trebui să fie susţinută printr-o examinare 
prealabilă a naturii, puterilor şi limitelor cunoaşterii. Dacă o cunoaştere cu valoare 
obiectivă este în genere posibilă, în ce condiţie este ea posibilă, dacă teoriile propuse 
de filosofi pot pretinde să fie socotite contribuţii la cunoaştere, acestea sînt întrebări ce 
nu pot fi ocolite. Căci, în cele din urmă, orice aserţiune filosofică se raportează nu la 
lumea în sine, ci la o lume de cunoştinţe şi experienţe omeneşti. lar dacă există sau nu 
facultăţi, capacităţi pe care le poate actualiza şi pune în valoare filosoful pentru a 
cunoaşte ultimele temeiuri ale existenţei, lucrurile în sine, aceasta este o întrebare ce nu 
poate căpăta răspuns decît pe calea unei analize critice a cunoaşterii. Dacă asemenea 
consideraţii şi argumente vor fi apreciate drept pertinente, concluzia nu va putea fi decît 
una Singură: cu greu am putea nesocoti problema cunoaşterii fără a sacrifica ceva 
esenţial şi vital şi preocupările de ordin filosofic. 

În istoria filosofiei teoretice de orientare critică, problema cunoaşterii a fost discutată 
tot timpul în două ipostaze distincte. Într-o primă ipostază, problema cunoaşterii este 
încercarea de a clarifica natura cunoaşterii, sursele cunoaşterii şi temeiurile unei cunoaşteri 
ce pretinde o valoare obiectivă. Într-o a doua ipostază, ea reprezintă o încercare de a 
apăra, legitima şi explica posibilitatea cunoaşterii în faţa îndoielilor sceptice. Chiar dacă 
sînt distincte, aceste două ipostaze ale problemei cunoaşterii nu sînt fără legătură una 
cu alta. Pe de o parte, trebuie să se admită în prealabil că există cunoaştere, ştiinţă 
pentru a putea cerceta natura cunoaşterii, condiţiile pe care trebuie să le satisfacă o 
cunoaştere bine întemeiată. Pe de altă parte, vor trebui formulate mai întîi condiţii 
minime ale unei cunoaşteri cu valoare obiectivă pentru a putea stabili, apoi, dacă aceste 
condiţii sînt satisfăcute sau vor putea să fie, în genere, satisfăcute. Sînt formulate criterii 
ale cunoaşterii prin analiza a ceea ce se recunoaşte că reprezintă o cunoaştere, iar 
pretenţiile de cunoaştere sînt judecate, apoi, în lumina acestor criterii. Cele mai 
reprezentative teorii epistemologice ale trecutului şi prezentului exemplifică variate 
modalităţi de corelare a demersurilor ce desprind criterii şi valori, pornind de la analiza 
faptelor, cu demersurile în care faptele sînt judecate prin raportare la criterii şi valori. 

CONCEPTUL DE CUNOAŞTERE 


Orice teorie asupra cunoaşterii urmăreşte în mod premeditat sau realizează implicit 
O determinare a conceptului cunoaşterii. Unii filosofi întreprind încercări frontale de 
clarificare şi precizare a conceptului, ca punct de plecare în analiza unor teme consacrate, 
cum sînt cele ale originii, întinderii sau valorii cunoaşterii. În opera aitora contururile 
conceptului pot fi desprinse prin evidenţierea supoziţiilor ce susțin puncte de vedere şi 
consideraţii privitoare la diferite aspecte ale problemei cunoaşteri:. O tratare sistematică 
a problemei cunoaşterii va trebui să înceapă cu prezentarea și discuţia critică a cîtorva 
din cele ma: reprezentati ve încercări: de a răspunde la întrebarea: "Ce este cunoaşterea?" 

Conceptul cunoaşterii împărtăşeşte soarta multor concepte ale gîndirii comune, pe 
care oamenii ştiu să ie minuiască, adică să le aplice adecvat în diferite împrejurări, 
fără să fie în stare să le derermine cit de cît mulţumitor. Ei not să distingă net o 
situaţie în care sînt de acord să aplice conceptul de cunoaştere de alteie în care nu vor 
aplica acest concept, chiar dacă pot îi puşi în încurcătură cînd este vorba de a aplica 
conceptu! în unele situaţii intermediare în raport cu acestea. Ei vor aplica, bunăoară, 
conceptul cunoaşterii ştiinţei şi nu-l vor apiica unor plăsmuiri ale imaginației, cum sînt 
basmele. În cazul termenului cunoaştere, ca şi a altor termeni de care se interesează 
filosofii, o împrejurare care îngreunează orice încercare de precizare şi clanficare este 
sfera lor foarte largă de aplicare. Există o mare varietate de activităţi şi de rezuitate ale 
activităților omeneşti cărora le aplicăm termenui cunoaştere şi este clar din capul locului 
că nu putem spera să cdesprindem una sau mai multe trăsături comune tuturor acestora. 
Diversitatea înţelesuriior cuvîntului cunoaştere şi a altor cuvinte înrudite (cunosc, ştiu), 
variaţia acestor înţelesuri în funcție de situaţiile de viaţă în care sînt folosite cuvintele, 
sugerează că nu există unul sau mai multe atribute comune tuturor activităţilor şi 
produselor activităţilor cărora li se aplică aceste cuvinte. Se pare că între ele nu există 
decît "asemănări de familie”. Unii filosofi au apreciat că preocupările epis:emologice 
sînt justificate fie şi numai ca încercări de a explica ceea ce este comun utilizărilor atît 
de variate ale unor cuvinte cum sînt cunoaştere şi cunosc, şi s-au întrebat pe ce căi ar 
putea fi atins acest obiectiv. Căzînd de acord că multitudinea sensurilor şi uulizărilor 
curente ar putea fi cu greu subsumată unuia şi aceluiaşi concept, ei şi-au propus un 
obiectiv mai modest. Acest obiectiv este de a preciza din punct de vedere conceptual 
iniuiţia ce susţine unele din utilizările frecvente aie acestor cuvinte, chiar dacă nu este 
în acord cu toate sensurile ior. 

Se cuvine să semnalăm însă de la început că modul cum a fost gîndit demersul 
potrivit pentru realizarca unui asemenea obiectiv scoate la iveală deosebiri semnificative 

în ceea ce priveşte înţelegerea şi practica analizei filosofice. Astfel, autorii care au 
inaugurat o tradiţie distinctă în gîndirea analitică a secolului nostru, aşa-numita filosofie 
a limbajului comun (ordinary language philosophy), au socotit că filosoful trebuie să 
urmărească, mai întîi, clarificarea felului în care sînt folosite cuvintele cunoaștere, a 
cunoaşte şi alte expresii înrudite în vorbirea curentă. Aceasta este o orientare descriptivă 
în analiza cunoaşterii. Alţi autori au crezut, dimpotrivă, că o asemenea clarificare ar fi 
doar o parte, nu neapărat cea mai importantă, a ceea ce ar trebui să ofere o analiză a 
cunoaşterii. Convingerea lor este că filosoful este ţinut să determine nu numai ceea ce 
este cunoaşterea ca fapt, ci, în primul rînd, cèea ce este de drept cunoaşterea. Altfel spus, 
ținta analizei filosofice ar fi precizarea a ceea ce trebuie să fie cunoaşterea. Conceptul 
de cunoaştere pe care-l propune o asemenea analiză ar îngădui nu numai o mai bună 
înţelegere a unor dintre folosirile curente ale expresiilor epistemice (a cunoaşte, a crede, 
a fi sigur, a se îndoi), ci şi o evaluare critică a reprezentărilor comune. În opoziţie cu 
prima orientare, aceasta este orientarea normativă în analiza cunoaşterii. 


lată o caracterizare deosebit de clară a acestei din urmă orientări într-o scriere 
recentă: "Începem cu presupuneri ale simțului comun şi ale ştiinţei despre ceea ce este real 
şi ceea ce este cunoscut. Aceste convingeri constituie datele ce ne stau la dispoziţie, poate 
chiar date în conflict, dacă simţul comun şi ştiinţa intră în conflict. Obiectivul cercetării 
filosofice, în care epistemologia critică este o componentă fundamentală, e să dea 
socoteală de aceste date. Explicaţia este însă critică. Uneori explicăm datele, alteori le 
înlăturăm. De cele mai multe ori un epistemolog de orientare critică este dator să 
construiască o teorie a cunoaşterii care să explice cum cunoaştem lucrurile pe care credem 
că le cunoaştem, dar în puţine cazuri, o teorie poate să explice de ce credem că avem 


cunoaştere cînd nu cunoaştem" . 


Tensiunea dintre aceste două orientări se face simțită nu numai în filosofia 
contemporană, ci şi în filosofia secolelor trecute. Ca opţiuni fundamentale, situarea 
preponderent descriptivă sau normativă exercită o influenţă considerabilă asupra 
spiritului în care este întreprinsă analiza filosofică a cunoaşterii. Prin raportare la situări 
radicale, care evidenţiază contrastul dintre cele două abordări, putem, desigur, identifica 
şi puncte de vedere mai nuanțate, ce ocupă o poziţie oarecum intermediară. 


1. Distincţii prealabile 


Pentru a înţelege mai bine ceea ce îşi propun să clarifice analiştii cunoaşterii este util 
să facem cîteva distincţii preliminare. Acestea sînt distincţiile dintre cunoaşterea 
propozițională sau explicită şi cunoaşterea tacită, dintre cunoaşterea nemijlocită, 


| K. Lehrer, Theory of Knowledge. Routledge, London, 1990, p. 2. 

imediată, numită de unii autori şi intuitivă, şi cunoaşterea mijlocită, derivată, 
discursivă, precum şi dintre cunoaşterea a priori şi cunoaşterea a posteriori. 

Printre utilizările curente ale cuvintelor cunoaştere, ştiinţă, a cunoaşte, a şti putem 
deosebi mai întîi acelea în care aceste cuvinte indică o anumită pricepere sau 
competenţă şi cele în care ele desemnează aserţiuni despre stări reale sau ipotetice ce 
pot fi corecte sau incorecte, adevărate sau false. În primul sens, vom spune că cineva ştie 
să cînte la pian, să facă de mîncare sau să joace şah. În ce de-al doilea, vom susţine 
că cineva are cunoştinţe despre o anumită persoană, despre o anume ţară, cunoştinţe 
despre lumea fizică ş.a.m.d. Cunoaşterea pe care se sprijină în mare măsură multe 
activităţi omeneşti este o cunoaştere tacită. Cunoaşterea tacită poate fi caracterizată în 
mod negativ spunînd că este acea cunoaştere ce nu poate fi despărțită de activitatea în 
a cărei producere intervine. În acest sens, cunoaşterea tacită este o cunoaştere în stare 
practică. Fără îndoială că, atunci cînd există interes şi preocupare în această privinţă, 
se poate progresa destul de mult în formularea de criterii, reguli şi norme pentru diterite 
activităţi omeneşti. Iar în acest proces o parte a cunoaşterii noastre va înceta să mai fie 
tacită. Observînd în treacăt că de multe ori o asemenea explicitare a cunoaşterii tacite 
nu va fi necesară sau utilă, este mult mai important de subliniat că elemente esenţiale 
ale cunoaşterii noastre tacite nu pot fi captate prin enunţuri ce descriu sau prescriu ceva. 


Este clar că un tratat de interpretare muzicală, o carte de bucate sau un manual de şah, 
scrise de un interpret genial, de un bucătar vestit şi de un mare campion de şah, nu conţin 
elemente esenţiale a ceea ce ştiu aceştia. Ceea ce este adesea determinant în arta lor nu va 
putea fi prins şi redat în întregime prin definiţii sau reguli. Cunoaşterea tacită pe care o 
încorporează diferite performanţe ale oamenilor poate fi comunicată şi însuşită numai pe 
cale practică, prin raportare la realizări exemplare pentru un anumit gen de activitate. 
Mescriile şi artele se deprind, cum bine se ştie, într-o relaţie directă dintre meşter şi ucenic, 
dintre maestru şi discipol, adică "văzînd şi făcînd”. Această constatare nu este valabilă 
însă numai pentru activităţi într-un fel sau altul practice, cum sînt artele şi meseriile, ci 
şi pentru activităţi prin excelenţă intelectuale. Este cazul cercetării ştiinţifice, teoretice 
şi experiementale. Oricît de surprinzător ar putea să pară acest lucru pentru cei ce privesc 
munca ştiinţifică din afară şi de la distanţă, mărturiile practicienilor cercetării converg 
spre concluzia că tinerii învaţă de cele mai multe ori să formuleze şi să rezolve în mod 
independent probleme ştiinţifice conducîndu-se după exemple, şi nu aplicînd pur şi simplu 
anumite reguli şi recomandări generale.! Istoricul şi filosoful american al ştiinţei, Thomas 
Kuhn, care a utilizat şi consacrat cuvîntul paradigmă pentru a desemna realizări ştiinţifice 
exemplare ce oferă pentru o perioadă de timp cadrul şi orientarea activității unui grup de 
cercetători, a contribuit în mod substanţial prin scrierile lui istorico-filosofice la dezvoltarea 
conştiinţei acestui fapt. Din această perspectivă, deosebirea dintre cunoaşterea tacită şi 
cunoaşterea explicită poate fi caracterizată drept deosebirea dintre cunoaşterea cuprinsă 
în Situaţii concrete şi cunoaşterea cuprinsă în enunţuri, definiţii, reguli, criterii şi legi. 
Pentru distincţia dintre cunoaşterea tacită şi cunoaşterea explicită, în sensul pe care i-l dă 
Kuhn, este potrivit să ne referim la contrastul dintre învăţarea pe bază de exemple şi 
învăţarea pe bază de reguli sau criterii. Un exemplu este învăţarea declinărilor sau 
conjugărilor pe bază de reguli sau pe bază de exemple, de paradigme. Un alt exemplu 
îl constituie învăţarea a ceea ce deosebeşte diferite specii de plante şi animale pe temeiul 


Pentru dezvoltări deosebit de instructive în această privinţă, vezi M. Polanyi, Personal Knowledge. 
Routledge and Kegan Paul, London, 1958. 

unor reguli sau criterii taxonomice sau pe bază de înfăţişări exemplare. Să ne gîndim la 
felul cum realizează asemenea identificări în teren botanistul şi zoologul şi. respectiv. 
țăranul şi pădurarul. 


Cunoaşterea tacită este, aşadar, o cunoaştere distinctă şi alternativă faţă de 
cunoaşterea explicită, cuprinsă în enunţuri generale, în reguli şi definiții. Ea nu este pur 
şi simplu o cunoaştere embrionară, o cunoaştere nedezvoltată. Cum am spus, există 
posibilitatea de a explicita, în anumite limite, o cunoaştere tacită. Această explicitare nu 
este însă adesea necesară şi nu reprezintă întotdeauna şi sub toate aspectele un cîştig. 
În acest proces pot fi înregistrate nu numai câştiguri, ci şi pierderi. Pentru înfăptuirea unor 
obiective determinate cunoaşterea tacită poate fi pe deplin suficientă. 

Spre deosebire de cunoaşterea cuprinsă în enunţuri ce sînt fie adevărate, fie false sau 
fie probabil adevărate, fie probabil false, cunoşterea tacită ce intervine în exercitarea 
activităţilor omeneşti şi se exprimă prin performanțe individuale şi de grup este 
susceptibilă de cît de multe gradaţii. Cînd afirmăm, cum o facem de atitea ori, că cineva 
înfăptuieşte un anumit lucru mai bine decît altcineva, aceasta este şi o evaluare 
comparativă a cunoaşterii tacite. Dintr-un alt punct de vedere, cunoaşterea tacită, care 
este o cunoaştere în stare practică, se deosebeşte de cunoaşterea explicită, 
propozițională, prin Caracterul ei dispoziţional. Cunoaşterea tacită stă într-o varietate de 
dispoziţii de comportare pe care individul le deţine şi atunci cînd nu se angajează într-o 
anumită activitate. Pianistul nu încetează să ştie să cînte cu instrumentul său atunci 
cînd doarme, după cum poliglotul continuă să cunoască o limbă străină şi în 
intervalul de timp, poate mai lung, în care nu are prilejul să o vorbească. 

Filosoiul englez Giblert Ryle a dat o caracterizare sugestivă unor asemenea deosebiri 
introducînd distincţia dintre a cunoaşte cum (knowing how) şi a cunoaşte că (knowing 
that). A cunoaşte cum înseamnă să ştii să faci un anumit lucru. Singura probă a 
deţinerii unei astfel de cunoaşteri este capacitatea de a desfăşura cu succes o anumită 
activitate. Dimpotrivă, dovada cunoaşterii că poate fi făcută printr-o activitate verbală, 
pur intelectuală. Dacă excelența cunoaşterii tacite pe care o are un om se exprimă în 
calitatea performanţelor sale, întinderea şi temeinicia cunoaşterii sale explicite va fi 
apreciată după telul cum vorbeşte, cum răspunde la diferite întrebări. Contrastul dintre 
a cunoaşte cum şi a cunoaşte că este evident în situaţiile în care performerul oferă 
descrieri şi explicaţii cu totul neconcludente pentru ceea ce ştie de fapt, în vreme ce 
realizările practice pe care le obţine un om care s-a specializat să vorbească despre un 
anumit gen de activitate, să formuleze reguli şi criterii, este mult sub nivelul a ceea ce 
ne-am fi aşteptat. S-ar putea spune că primul ştie cum şi în mică măsură ştie că, iar 
celălalt este în situaţia inversă. 


Ryle caracterizează inteligenţa drept un sistem complex de dispoziţii de comportare. 
Individul inteligent şi priceput este cel care realizează corect. eficient şi inventiv anumite 
activităţi manuale şi intelectuale. A cunoaşte cum are prioritate în raport cu a cunoaşte că 
în sensul următor: oamenii pot obţine performanțe remarcabile fără să fie în stare să 
formuieze reguli şi principii generale privitoare la condiţiile realizării anumitor 
performanțe După cum se ştie, o practică eficientă precede. de regulă. standardizarea 
aceste: practici prin formularea unor reguli. "Există multe feluri de activităţi în care se 
manifestă inteligenţă, activități ale căror reguli sau criterii sînt însă neformulate. Omul 
glume. care va fi întrebat despre maximele şi regulile după care construieşte şi apreciază 
glume, nu poate da un răspuns. El poate să facă glume bune şi să recunoasă glume 

proaste, dar nu poate să-şi dea nici sieşi, nici altora, reţete pentru asta. Practica umorului 
nu este un client al teoriei sale... Reguii ale raţionării corecte au fost formulate pentru 
prima dată de Aristotel. dar oamenii au putut să ocolească sau să descopere greşeli de 
raţionare mult înainte de a învăţa teoria lui cu privire la acestea, tot aşa cum oamenii de 
la Aristotel şi Aristotel însuşi pot în mod normal să tragă concluzii fără o raportare 
interioară la aceste formule... Ei nu îşi planifică raţionamentele înainte de a le construi. 
Într-adevăr, dacă ar trebui să planifice ce să gîndească înainte de a gîndi, ei nu ar gînd. 
niciodată; căci această planificare va fi, la rîndul ei, neplanificată"!. 


În calitatea ei de cunoaştere în stare practică, „Cunoaşterea tacită poate fi caracterizată 
drept formă a cunoaşterii. În istoria speciei, cunoaşterea explicită, verbală, s-a desprins 
treptat de cunoaşterea tacită. Cunoaşterea explicită poate fi apreciată drept forma cea 
mai evoluată a cunoaşterii, acea cunoaştere care îl distinge în primul rînd pe om de 
animalele superioare, îl ridică mult deasupra acestora. Omul se detaşează de lumea 
animală atît prin întinderea şi calitatea cunoştinţelor sale tacite, cît şi prin faptul că 
deține o cunoaştere ce se constituie şi se transmite prin limbaj. Este o cunoaştere 
susceptibilă să fie nu doar practic adecvată sau inadecvată, cum este cunoaşterea tacită, 
ci adevărată sau falsă, este cunoaşterea ce poate şi trebuie să fie întemeiată sau 
justificată. Cerinţa adevărului şi cerința întemeierii sînt cerinţe specifice ale cunoaşterii 
propoziţionale, explicite. Din acest punct de vedere, cunoaşterea propozițională este 
cunoaştere într-un sens mai tare al termenului decît cunoaşterea tacită. Caracterizarea ei 
drept cunoaşterea prin excelenţă nu este totuşi incompatibilă cu recunoaşterea 
originalității cunoaşterii tacite, a însemnătăţii vitale a celei din urmă şi a 
ireductibilităţii e: la cunoaşterea explicită. 

O cale de analiză a cunoaşterii! şi a formelor ei, explorată în ultimul timp de filosofi, 
este cea pe care o deschide determinarea conceptului cunoaşterii prin raportare la 
conceptul de informaţie”. Această cale poate oferi o alternativă radicală la analiza 
clasică a cunoaşterii, adică la încercarea de a introduce conceptul cunoaşterii pe baza 
conceptului de adevăr şi întemeiere. Chiar şi cei care nu sînt atraşi de o asemenea 
modalitate de analiză, ce constă în eliminarea unor concepte epistemice centrale, vor 
putea reţine că o distincţie ierarhică între mai multe tipuri de informaţie permite 
determinarea principalelor trepte în dezvoltarea evolutivă a cunoaşterii. Distincţiile 
conceptuale introduse în acest fel fac posibilă o mai bună clarificare a deosebirii dintre 
cunoaşterea tacită şi cunoaşterea explicită sau propozițională”. 

Informaţia reprezintă, într-un sens foarte general al termenului, o reducere a 
domeniului evenimentelor posibile. Prin informaţie un sistem realizează o micşorare a 
incertitudinii sale cu privire la evenimente posibile. Toate sistemele ce posedă informaţie 
- roboţi, plante, animale, oameni - deţin cunoaștere într-un sens foarte elementar al 
cuvîntului. Comportarea adaptativă a acestor sisteme este determinată de informaţia pe 


l| G. Ryle, The Concept of Mind. Hutchinson, London, 1949, p. 30. 

and the Flow of Information, The MIT Press, Cambridge, Mass., 1981. 

care o deţin. O creştere sau scădere a cantităţii de informaţie generează schimbări 
semnificative în comportare. De exemplu, un robot foloseşte informaţia pe care o cîştigă 
prin dispozitivele sale senzoriale pentru a-şi adapta cît mai bine mişcările programului 
ce i-a fost prescris. Faptul că un sistem caracterizat printr-o comportare adaptativă 
posedă informaţie înseamnă că starea lui din punct de vedere informaţional are un rol 
determinant în trecerea de la intrarea senzorială la ieşirea comportamentală. Cel mai 
primitiv tip de informaţie este informaţia fizică sau fiziologică. Nu numai roboții, dar 
şi organismele posedă o mare cantitate de asemenea informaţii. O varietate de stimuli sînt 
receptaţi şi prelucraţi determinînd reacţii cu valoare adaptativă, fără ca aceşti stimuli 
să fie "simțiți" sau "percepuți" în vreum fel. Este cazul stimulărilor ce determină 
mişcările ochilor, mişcările nevoluntare ale muşchilor, respiraţia, activitatea inimii etc. 
O parte din informaţia obţinută prin organele de simţ nu este, aşadar, înregistrată ca 
atare. Multe alte informații pe care ni le oferă simţurile sînt, dimpotrivă, resimţite, 
trăite. Asemenea informaţii senzoriale sînt, bunăoară, cele despre culori, sunete sau 
mirosuri. Ele constituie un al doilea tip de informaţie, informaţia fenomenologică. 
Cunoaşterea poate fi caracterizată într-un mod foarte general drept o capacitate de 
discriminare a diferitelor tipuri de informaţie. Informaţia fizică, fiziologică şi 
fenomenologică stau la baza tuturor acelor forme elementare de discriminare ce preced 
orice clasificare a stimulilor şi, în genere, capacitate de a crede ceva, de a avea o opinie. 
Este cazul cunoaşterii formelor, a mirosurilor, a sunetelor. Capacitatea de discriminare 
senzorială anterioară oricărei clasificări este proprie omului şi animalelor superioare. 
Şi capacitatea de a diferenţia calitativ diferite trăiri, stări subiective, în măsura în care 
organismul ce realizează aceste diferențieri nu le poate clasifica şi descrie, ţine de 
această formă elementară de cunoaştere. Fiinţe omeneşti pot resimţi, de exemplu, stări 
subiective, cum ar fi cele pe care le numim afecţiune sau gelozie, fără să ştie că aceste 
stări sînt sentimente de afecţiune sau de gelozie. Copiii disting asemenea stări unele de 
altele înainte de a le putea subsuma unor noţiuni şi de a le putea astfel descrie. Şi 
animalele cunosc distincţia dintre diferite stări subiective, de exemplu, distincţia dintre 
plăcere, durere şi frică. Capacitatea de discriminare senzorială la animale puţin evoluate, 
la plante şi roboţi, se realizează fără informaţia fenomenologică. Planta distinge între 
lumină şi întuneric, între grade diferite de luminozitate fără a avea trăiri, stări 
subiective. La fel roboții ce disting, de exemplu, forme. Capacitatea senzori-motorie de 
a alege anumite mişcări, de a le diferenţia de celelalte se realizează prin prelucrarea 
informaţiei fizice şi fiziologice, în lipsa unei informaţii fenomenologice. Pe de altă parte, 
a distinge înaintea oricărei capacităţi de clasificare şi descriere între diferite senzaţii şi 
diferite stări subiective, înseamnă a avea şi a diferenţia informaţii fenomenologice. 
Ansamblul performanţelor pe care Ryle le desemnează prin expresia a şti cum şi, în 
genere, cunoaşterea tacită reprezintă cunoaşterea ce constă exclusiv în informaţie fizică, 
fiziologică şi fenomenologică. Un al treilea tip de informaţie, tipul superior, este 
informaţia semantică. Informaţia semantică este informaţia cuprinsă în reprezentări 
semantice. Asemenea reprezentări, cum sînt cuvintele şi expresiile une: limbi naturale, 
sînt în acelaşi timp purtători de informaţie şi de semnificaţie. Unităţile de bază ale 
informaţiei semantice sînt semnificațiile propoziţiilor, desemnate în engleză prin termenul 
proposition, pe care convenim să-l traducem, în lipsa unu: echivalent românesc consacrat, 
prin judecată. Informaţia semantică este informaţie în formă generalizată, informaţie 
prin care lucrurile, situaţiile şi evenimentele individuale sînt subsumate noţiunilor. 

Capacitatea de clasificare şi descriere apare şi se dezvoltă odată cu capacitatea de a 
produce informaţie semantică. Informaţia semantică este, cum am spus, conținută şi 
comunicată, de obicei, prin propoziţii. Dacă aceste propoziţii sînt propoziţii declarative, 
ele au o valoare de adevăr. Informaţia semantică aduce cu sine, aşadar, distincţia dintre 
adevăr şi fals. Propoziţiile ce conţin informaţie semantică pot fi legate între ele prin 
raționamente. Datorită inferenţei logice se poate trece de la o informaţie semantică la 
alta. În acest fel o informaţie semantică poate constitui femei pentru o altă informaţie 
semantică. Demersul raţionării şi întemeierii face posibilă construirea unei reţele de 
informaţii semantice ce depăşeşte mult domeniul informaţiei fizice şi fenomeno]Jogice. 
Cunoaşterea explicită. sau. propozițională poale fi caracterizată drept. cunoaştere bazată 
pe informaţie semantică. Ea constă din informaţii generalizate care au valoare de adevăr 
şi pot funcţiona drept temeiuri pentru alte informaţii semantice. Cunoaşterea 
propozițională este şi ea o capacitate de discriminare, şi anume capacitatea de 
discriminare pe treapta cea mai înaltă, treapta pe care obiectele de discriminat sînt 
entităţi semantice, semnificaţii, valori de adevăr şi inferenţe logice. Această clarificare 
a distincţiei dintre cunoaşterea propozițională, explicită şi cunoaşterea tacită, implicită, 
este în măsură să dea socoteală de faptul că analiza filosofică a cunoaşterii se va 
concentra asupra cunoaşterii propoziţionale, cunoaştere ce constă din informaţii 
înregistrate şi comunicate prin limbaj, informaţii susceptibile să fie adevărate sau false, 
a căror pretenţie de a fi adevărate este susținută prin demersuri de întemeiere. 

Distincția dintre cunoaştere nemijlocită şi cunoaştere mijlocită, ca şi distincţia dintre 
cunoaşterea a priori şi cunoaşterea a posteriori, a tost introdusă cu referire la cunoaşterea 
propozițională şi are sens numai cu referire la enunţuri a căror pretenție de adevăr se 
cere întemeiată. 

Distincția dintre cunoaşterea nemijlocită şi cunoaşterea mijlocită poate fi introdusă 
ca distincţie dintre cunoştinţe ce sînt întemeiate sau derivate cu referire la alte cunoştinţe 
şi cele care nu sînt întemeiate sau derivate în acest fel. Este, de exemplu, distincţia dintre 
relatarea a ceea ce simt, percep sau gîndesc şi concluzia unui raţionament. Ea ar putea fi 
caracterizată drept distincţie dintre o cunoaştere primară şi o cunoaştere derivată, atît 
în sens genetic, cît şi în sens logic. O asemenea distincţie, deosebit de intuitivă şi 
familiară, este totuşi, cum se va vedea, problematică. O încercare de a da o elaborare 
filosofică ideii intuitive că noi avem o cunoaştere directă a lucrurilor a tost întreprinsă 
de Bertrand Russell. El a formulat distincţia dintre luare la cunoştinţă sau cunoaştere 
directă (knowledge by ucquaintance)' şi descriere (knowledge by description). Deşi nu 
pretinde a fi un substitut pentru distincţia familiară dintre cunoaştere imediată şi 
cunoaştere mijlocită, dihotomia luare la cunoştință-descriere prezintă analogii 
semnificative cu aceasta. Luarea la cunoştinţă sau cunoaşterea directă este caracterizată 
de Russel drept o relaţie nemijlocită a subiectului cu obiectul cunoaşterii. O asemenea 
relaţie se stabileşte în senzaţie şi percepţie. Cînd văd soarele iau cunoştinţă prin vedere 
cu soarele. Tot aşa, cînd mi-e foame iau cunoştinţă cu foamea prin senzaţii de foame. 


S-ar putea găsi eventual o mai bună traducere a expresiei lui Russell. Am preferat traducerea poate 
stîngace a expresiei knowledge by acquaintance cu luare la cunoştină unor echivalenţe de dicționar, cum ar 
fi fumiliarizure sau recunoaştere. Recunoaşterea, ce-i drept, poate fi opusă descrierii, dar sensul principal al 
cuvîntului - identificarea a ceva drept cunoscut mai înainte - nu serveşte această intenţie. O traducere liberă 
a expresiei knowledge by acquaintance este cunoaştere directă sau cunouştere intuitivă. 

Primele lucruri de care luăm cunoştinţă sînt date simţurilor şi ale introspecţiei, adică 
senzațiile, impresiile memoriei şi ale imaginaţiei, propriile gînduri şi sentimente. Russell 
observă că obiecte ale luării la cunoştinţă pot fi de asemenea predicate spaţiale sau 
temporale ca sub, deasupra, mai înainte şi mai tirziu, precum Şi relaţii universale ca 
deosebirea, asemănarea sau identitatea. Tot ce este obiect al luării la cunoştinţă sau al 
cunoaşterii directe nu poate şi nici nu trebuie să fie definit, introdus cu referire la altceva. 
Putem să ne îndoim de faptul că există obiecte exterioare nouă dar nu ne putem îndoi 
de senzațiile noastre. Luarea la cunoştinţă poate fi caracterizată drept o cunoaştere ce 
nu implică componente inferenţiale sau implică un minimum de inferenţe ce intervin 
atunci cînd recunoaşterea asemănărilor sau deosebirilor se face numai pe baza 
memoriei.! Spre deosebire de luarea la cunoştinţă, descrierea este cunoaşterea că ceva 
este aşa şi aşa, adică cunoaşterea prin atribuire de proprietăţi. Descrierea este cuprinsă 
în judecăţi şi se exprimă în propoziţii de tipul "Obiectul X este voluminos" sau 
"Persoana Y este deprimată”. Nu are sens să întreb pe cineva pe ce temei afirmă că 
percepe lucrurile într-un anumit fel sau că are anumite trăiri subiective. Are, dimpotrivă, 
sens să ceri temeiuri atunci cînd cineva afirmă că lucrurile sînt aşa şi aşa. lată de ce, 
în opoziţie cu luarea la cunoştinţă, descrierea va avea întotdeauna un caracter ipotetic. 
Obiectele materiale sau mintea altora, spre deosebire de impresiile senzoriale şi 
introspective, nu sînt obiecte ale luării la cunoştinţă. Ele sînt cunoscute prin descriere. 
Obiectele luării la cunoştinţă se prezintă nemijlocit minţii, cele ale descrierii nu. 
Distincția dintre luare la cunoştinţă şi descriere a fost introdusă de Russell drept bază 
pentru formularea a ceea ce.el a socotit a fi principiul epistemologiei empiriste. Acest 
principiu se sprijină pe presupunearea că noi trebuie să fi luat cunoştinţă sau să fi 
cunoscut direct în prealabil obiectele pe care le descriem în judecăţile noastre. Principiul 
este formulat astfel: "Întreaga noastră cunoaştere, atît cunoaşterea lucrurilor, cît şi 
cunoaşterea adevărurilor, se sprijină pe luarea la cunoştinţă (acquaintance) ca bază a 
ei.” Vom înţelege o judecată numai dacă am luat cunoştinţă în prealabil de termenii ce 
intervin în judecată. În formularea lui Russel, principiul empirismului este un principiu 
al semnificației expresiilor. Noi înțelegem expresiile ce intervin într-o judecată dacă 
cunoaştem în mod direct obiectele, calităţile şi evenimentele la care se referă ele. În 
acest sens, descrierea se sprijină pe luarea la cunoştinţă. Distincția lui Russell şi 
principiul pe care îl susţine această distincţie au fost criticate pe temeiul că noi 
înţelegem foarte bine şi cuvinte ce nu se desemnează obiecte ale luării la cunoştinţă sau 
ale cunoaşterii directe. 


! "În acest sens pot afirma pe baza luării la cunoştinţă: «Ah, iarăşi acest miros aparte, nu ştiu ce îl 
produce, nu ştiu nici cel puţin cum să-l numesc. Este atît de diferit de orice mireasmă de flori, parfum, miros 
de ţigară, pîine prăjită, mardarină etc., încît nu pot nici cel puţin să-l situez în schema multidimensională 
a ordinii mirosurilor; dar ştiu că am simţit acest miros mai înainte şi sînt (în mod subiectiv) sigur că l-aş 
recunoaşte dacă l-aş simţi din nou»". (H. Feigl, The Mental und the Physical, în (eds.) H. Feigl, G. Maxwell, 


Minnesota Studies in The Philosophy of Science. vol. II, University of Minnesota Press, Minneapolis, 1958, pp. 
403-404). 


? B, Russell, The Problems of Philosophy. Williams and Norgate. London, 1912, p. 75. Iată şi formularea 
unui alt filosof empirist: "Lumea noastră fiind ceea ce este poate fi, desigur, cunoscută prin descriere în oricare 
din elementele şi aspectele ei numai pe baza unui sprijin undeva în luarea la cunoştinţă directă. Aceasta mi 
se pare a fi una din pietrele unghiulare ale oricărei epistemologii empiriste, a celei vechi, ca şi a celei noi." (H. 
Feigl, Op. cit.. p. 433). 

Cea din urmă dintre distincţiile pe care le-am menţionat este cea dintre cunoaşterea 
a priori şi cunoaşterea a posteriori. Ea rămîne pînă astăzi una din cele mai discutate şi 
controversate distincţii epistemologice. Este distincţia dintre cunoaşterea întemeiată pe 
experienţă, în primul rînd pe contactul prin simţuri cu lumea exterioară şi cunoaşterea 
ce poate fi întemeiată fără raportare la datele experienţei. Mulţi filosofi sînt de acord 
că adevărul unor enunţuri lipsite de conţinut informativ cum sînt "Toți celibatarii sînt 
necăsătoriți”, sau "X este sau nu este între pasagerii acestui avion” este stabilit 
independent de experienţă. Unii filosofi susţin că enunţuri ca "Orice eveniment are o 
cauză", "Nimic nu provine din nimic“, "În orice schimbare există ceva permanent", 
enunţuri care nu aparţin în mod evident categoriei de mai sus, constituie adevăruri de 
acelaşi tip. Afirmația că ar exista enunţuri cu conţinut informativ al căror adevăr ar 
putea fi cunoscut a priori, adică independent de experienţă, este deosebit de 
controversată de la Kant şi pînă în zilele noastre. Într-o formulare foarte generală ŞI 
încă vagă, un enunţ va fi considerat a priori dacă şi numai dacă ne dăm seama că este 
adevărat de îndată ce-l înţelegem. Necesitatea atribuită de obicei enunţurilor a priori 
este explicată tocmai prin independenţa adevărului lor faţă de fapte, de stări reale 
contingente, ce pot fi cunoscute numai prin experienţă. 


2. Concepte ce intervin în analiza cunoaşterii: 
opinie, adevăr, întemeiere a opiniei 


De la Platon şi pînă în zilele noastre, preocupările filosofilor pentru determinarea 
conceptului de cunoaştere, altfel spus, pentru analiza cunoaşterii. au avut cu predilecție 
drept obiect cunoaşterea propozițională despre fapte, cunoaştere despre care se spune că 
este întemeiată pe experienţă. Raţiunile acestei opţiuni decurg în mod firesc din 
considerarea distincţiilor prezentate mai sus. În primul rînd, aşa cum am văzut, 
cunoaşterea explicită, propozițională, este forma cea ma: «elaborată a cunoaşterii 
omeneşti şi în acest sens cunoaşterea prin excelenţă. În al doilea rînd, singurele enunţuri 
cu conţinut informativ, adică cunoştinţe în sensul deplin al cuvîntului, a căror existenţă 
nu a fost niciodată contestată, sînt cele al căror adevăr poate fi stabilit doar a 
posteriori, prin raportare la experienţă. În sfîrşit, analiza cunoaşterii priveşte atît 
cunoaşterea nemijlocită, cît şi cunoaşterea mijlocită, în măsura în care această distincţie, 
în speţă existenţa unei cunoaşteri nemijlocite, imediate, nu este pusă la îndoială. 

Întrebarea "Ce este cunoaşterea?" constituie tema centrală a dialogului platonic 
Theaitetos. Aici sînt propuse şi discutate diferite răspunsuri la această întrebare. Unul 
dintre ele este acela că vom numi cunoaştere opinia adevărată însoţită de rațiune sau 

întemeiere. Ceea ce se încearcă aici, poate pentru prima oară, este determinarea unor 
condiţii necesare şi suficiente, pe care ar trebui să le satisfacă tot ceea ce recunoaştem 
în mod intuitiv drept cunoaştere. Diferitele răspunsuri propuse, inclusiv cel pe care l-am 
menţionat, sînt respinse de Socrate pe temeiul că ele formulează condiţii ale cunoaşterii 
care sînt satisfăcute şi în situaţii în care nu vom fi de acord că avem cunoaştere. S-ar 
putea spune astfel că în dialogurile platonice, cu deosebire în Theaitetos, este inaugurată 
preocuparea pentru determinarea conceptului cunoaştere, adică pentru stabilirea 
condiţiilor necesare şi suficiente pe care trebuie să le satisfacă enunţurile noastre pentru 
a fi recunoscute drept cunoştinţe. Discuţia din dialogul lui Platon prefigurează nu numai 
obiectul, ci, cel puţin sub anumite aspecte, şi metoda unei asemenea cercetări: diferitele 
încercări de a stabili condiţiile necesare ale cunoaşterii sînt respinse prin producerea de 
contraexemplare. 

Determinarea cunoaşterii drept opinie adevărată şi întemeiată, o determinare care 
apare pentru prima dată în Theaitetos şi e reluată în filosofia analitică contemporană 
a cunoaşterii, este numită astăzi analiza clasică sau analiza tradițională a cunoaşterii. 
Încercările de precizare a conceptului de cunoaştere pornesc de la această analiză. Unii 
autori o apără, alţii o amendează sau o modifică într-un mod mai mult sau mai puţin 
radical, alţii propun analize alternative în raport cu analiza clasică a cunoaşterii. Pentru 
a înţelege analiza clasică a cunoaşterii, criticile ce i-au fost aduse şi propunerile 
alternative, este util să încercăm o clarificare prealabilă a termenilor pe care îi implică, 
ŞI anume, opinie, adevăr şi întemeiere. 

Identitatea unei opinii este fixată printr-o propoziţie, mai precis printr-o judecată, prin 
semnificaţia unei propoziţii. Conceptul de opinie poate fi înţeles prin raportare la 
conceptul de informație semantică. Cel care are o opinie posedă informaţie semantică. 
A avea o opinie înseamnă a crede că ceva este într-un fel şi nu în altul. Este o supoziţie 
larg acceptată că a crede sau a afirma ceva reprezintă o condiţie minimă pentru a avea 
cunoaştere propozițională. 


Distincția dintre ştiinţă (episteme) şi opinie (doxa) şi reflecţia asupra acestei teme a 
marcat începuturile raționalismului grec. Opiniile erau socotite atitudini de ordin cognitiv 
ce variază în funcție de factori contingenţi, cum sînt condiţiile în care facem observaţii, 
caracteristicile fiecărui individ şi starea lui de sănătate, vîrsta, grupul, comunitatea etnică, 
locul şi timpul, precum şi alţi factori. Opiniile sînt subiective. Aceeaşi opinie este acceptată 
sau respinsă de către acelaşi individ în condiţii diferite, la vîrste diferite, este adoptată 
de un individ şi respinsă de altul, este împărtăşită de un grup sau de o comunitate şi nu 
de altele, este admisă într-un loc şi contestată într-un altul, este acceptată într-un moment 
al timpului şi respinsă în alt moment al timpului ş.a.m.d. Înfăţişarea varietăţii opiniilor, 
reflecţia asupra instabilității şi diversităţii lor, a fost una dintre temele predilecte ale 
filosofilor sceptici. În opoziţie cu opinia. raţionaliştii greci socoteau că ştiinţa este 


| + . A v . . . = A . > 
In noua versiune românească a dialogului, publicată în volumul VI al Operelor lui Platon. această 


determinare este redată prin cuvintele “opinie adevărată însoţită de înţeles”. În nota 161 se menţionează 
însă că un echivalent al cuvîntului grecesc logos, care a fost tradus aici prin înțeles, este fracezul raison. (Vezi 
Platon, Opere VI, Editura ştiinţifică şi enciclopedică, Bucureşti, 1989, pp. 260 şi 294). În versiunea 
românească mai veche a dialogului, C. Săndulescu traduce "părere adevărată însoţită de rațiune”. Într-o 
recentă traducere a dialogului realizată de către Robin A. H. Waterfield, se propune "opinia adevărată 
însoţită de un temei rațional" (true belief accompanied by a rational account). (Vezi Plato, Theaetetos, Penguin 
Books, London, 1987, p. 115). 

constituită din enunţuri obiectiv valabile, valabile independent de orice factori contingenţi, 
independent de loc şi de timp. Într-un cuvînt, opiniile erau socotite subiective în sensul că 
sînt variabile şi instabile, iar enunţurile ştiinţei drept obiective în sensul că sînt universale 
şi atemporale. 


Distincția tradiţională dintre opinie şi cunoaştere cu valoare obiectivă (ştiinţă) 
implică în mod clar că ele pot avea unul şi acelaşi obiect. Putem crede şi şti unul şi 
acelaşi lucru. Opiniile pot deveni cunoştinţe cu valoare obiectivă. Prin aceasta, ele nu 
încetează însă să fie crezute şi afirmate şi, în acest sens, să fie şi opinii. Pot crede că 
un drum conduce într-un anumit loc şi apoi să ştiu acest lucru, fără a înceta să cred. 
Pot crede că pămîntul este rotund, fără să ştiu că pămîntul este rotund. Atunci cînd 
am ajuns să ştiu că pămîntul este rotund vor continua însă să cred că pămîntul este 
rotund. Dacă de facto cunoaşterea cu valoare obiectivă nu exclude opinia, de jure ele sînt 
însă opuse. În măsura în care ceea ce credem va primi o întemeiere obiectivă, vom 
spune că nu mai avem opinie, ci ştiinţă. În primul sens, opinia este o treaptă 
pregătitoare a ştiinţei, în al doilea sens, ea este opusul ştiinţei. 


Unii filosofi moderni au opus de asemenca opinia cunoaşterii cu valoare obiectivă. 
Opinia este caracterizată adesea drept ceea ce credem fără temeiuri obiective. Anumiți 
filosofi disting însă între opinie şi convingere, ca antiteze ale cunoaşterii obiective. Astfel, 
Kant deosebeşte opinia (Meinung), ceea ce nu are nici temeiuri subiective, nici temeiuri 
obiective pentru a fi socotit adevărat, de convingere (Glaube), ceea ce are temeiuri 
subiective dar nu şi temeiuri obiective pentru a fi socotit adevărat. Amîndouă sînt plasate 
de Kant la antipodul cunoaşterii (Wissen), a ceea ce arc atît temeiuri obiective, cît şi 
temeiuri subiective pentru a fi socotit adevărat. Kant spune că opiniile sînt problematice, 
convingerile asertorice, în timp ce cunoaşterea, în sensul tare pe care îl dă el termenului, 
cuprinde numai enunţuri apodictice. Este clar însă că distincţia pe care o face Kant între 
Opinie şi convingere interesează în primul rînd psihologia. şi nu teoria cunoaşterii. 
Semnificativ din punct de vedere epistemologic este ceea ce opune opinia şi convingerea, 
considerate împreună, cunoaşterii: lipsa şi respectiv prezenţa unor temeiuri cu semnificație 
obiectivă. universală pentru ceea ce credem. 

În literatura filosofică modernă de limbă engleză consacrată analizei cunoaşterii, 
cuvîntul belief desemnează ceea ce mulţi filosofi consideră a fi o condiţie sau o 
componentă necesară, chiar dacă nu suficientă, a cunoaşterii. Substantivul englez belief 
(corespondentul verbului o believe = a crede) va putea fi tradus, în diferite contexte, prin 
convingere, credinţă sau opinie. În măsura în care belief stă pentru un concept cu 
semnificație filosofică se cere ca acest cuvînt să fie tradus, independent de context, prin 
unul şi acelaşi cuvînt din limba română. Va trebui, prin urmare, să optăm pentru unul din 
candidaţii de mai sus. Aceasta este o chestiune terminologică nu lipsită de însemnătate 
dacă dorim ca acele consideraţii epistemologice în care intervine conceptul în cauză să 
sune rezonabil în limba română. Să considerăm argumentele pro sau contra celor trei 
candidaţi. Cuvîntul credință are în limba română un sens special. de cele mai multe ori 
religios. sau este folosit drept sinonim pentru convingere. Va trebui, aşadar, să alegem între 
convingere şi opinie. Împotriva alegerii convingerii ca echivalent al lui belief. în calitate de 
termen epistemic, vorbeşte, mi se pare, în primul rînd faptul că acest cuvînt are în limba 
cultă puternice conotaţii psihologice. Să observăm că în engleză există şi belief şi 
conviction, două expresii care în multe contexte nu sînt sinonime. Conviction este o 
expresie cu semnificaţie psihologică evidentă, care nu poate fi tradusă în română decît 
prin convingere. Este de aceea recomandabil să căutăm un alt echivalent pentru belief în 

toate acele cazuri în care expresia belief nu este folosită ca un sinonim al expresiei 
conviction. În al doilea rînd, belief indică ceea ce este în genere crezut. Vorbitorul limbii 
române nu va accepta însă sugestia că tot ce credem reprezintă o convingere. Această 
constatare stă în relaţie cu alta. Unor beliefs li se pot acorda grade de încredere foarte 
diferite. Parc potrivit să spunem că acordăm o încredere mai mică sau mai mare nu 
numai opiniilor altora, ci şi propriilor noastre opinii (ceea ce apare deosebit de clar atunci 
cînd trebuie să luăm decizii importante, conducîndu-ne după ceea ce credem), dar este 
în mod sigur impropriu să atribuim o încredere mai mică sau mai mare unei convingeri. 
încredere deplină intră în înţelesul cuvîntului convingere. De îndată ce încrederea 
noastră încetează să fie de acest fel nu mai poate fi vorba de o convingere. Dacă 
considerăm aceste incoveniente, atunci traducerea englezescului belief prin opinie pare să 
tie singura alternativă ce ne rămîne la dispoziţie. Ea prezintă şi avantajul de a sugera mai 
bine »unctul de vedere failibilist care a cîştigat astăzi. fără îndoială, > poziţie dominantă 
în tilosoiia cunoaşterii. Privind lucrurile din această perspectivă este mai nimerit să 
spunem că ajungem la cunoaştere plecînd de la opinii, şi nu de ja convingeri. Este 
important de reţinut că în cele ce urmează cuvintul opinie va fi utilizat ca termen 
epistemic. 2 asemenea utilizare nu va fi neapărat în acora cu toate celclaite utilizări ale 
cuvîntului opinie în româna cultă. Aceasta este însă o stuație aproape generală pentru 
cuvintele din limba comună atunci cînd ele primesc utilizări speciale, în cazul nostru 
atunci cînd stau pentru concepte filosofice. Cuvinte cu udevăr, întemeiere sau justificare 
sînt exact în aceeaşi situaţie. În sfîrşit. se cuvine subliniat că toate aceste consideraţii nu 
şi-au propus să arate doar de ce ni se pare preferabilă traducerea lui belief prin oprime. Nu 
-ontestăm că şi în scrieri epistemolopice pot surveni contexte în care traducerea prin 
convingere sau chiar prin credință poate să pară mai naturală. Şi totuşi traducerea. chiar 
şi în asemenea situaţii, a englzescului belief cu opinie este. pentru a spune aşa, răui cei mai 
mic. Redarea unui: termen al vocabularului epistemologic prin cuvinte citente. în funcpe de 
context, ni se pare a fi un rău mai mare. 


Dacă a avea npinie înseamnă a crede, a accepta ceva, se pune în mod firesc 
întrebarea care este natura entităţilor ce reprezintă obiectul opiniilor noastre. Răspunsul 
general acceptat la această întrebare este că obiectul opiniilor din care se constituie 
cunoaşterea noastră propozițională sînt judecăţi (propositions) şi enunţuri ce exprimă 
judecăţi. Ca atitudine mintală, opinia propozițională se deosebeşte de alte atitudini 
mintale prin faptul că poate primi atributele adevărat şi fals. Opiniiie nu iau naştere şi 
nu sînt susţinute în mod izolat unele faţă de celelalte. Opiniile constituie o reţea. Fiecare 
opinie este un nod al reţelei determinat prin relaţiile sale cu firele ce vin de la alte noduri. 
Relaţiile dintre opinii sînt relaţii inferenţiale. Dacă opiniile oamenilor determină 
comportarea oamenilor, în sensul cel mai cuprinzător al termenului comportare, este 
important de subliniat că orice comportare este determinată de c reţea mai mult sau mai 
puţin întinsă de opinii. (Bineînţeles, comportarea este determinată atît de opiniile. câ şi 
de dorinţele unei persoane). Necesităţile analizei impun totuşi considerarea unităţilor 
elementare de informaţie cognitivă şi de semnificaţie, adică a opiniilor, separate unele 
de celelalte. 

Există mai multe teorii despre natura opiniei!. Potrivit uneia. opiniile sînt evenimente 
sau acte mintale. Potrivit alteia, ele reprezintă dispoziţii de comportare. Teoria mentalistă 
este mai veche, cea bchavioristă relativ mai nouă. Cca dintii a suscitat mai multe obiecţii. 
In primul rînd, punctul de vedere că opiniile sînt acte sau evenimente mintale ar implica 
concluzia paradoxală că noi încetăm să avem anumite opinii cînd dormim sau ne gîndim 
la altceva. In al doilea rînd, dacă opiniile sînt acte şi evenimente mintale nu este clar pe 
ce temei atribuim opinii altor oameni. deoarece nu avem nici o cale directă de acces ia 
aceste acte şi evenimente. Teoria behavioristă corelează opinia cu acţiunea. Avem 9 
anumită opinie cînd avem dispoziţia de a acţiona ca şi cum opinia respectivă ar fi 
adevărată. Avem opinia că sănătatea este lucrul cel mai important pentru existenţa 
noastră în măsura în care avem dispoziţia de a evita tot ce poate dăuna sănătăţii. A 
avea 0 opinie înscamnă, aşadar, potrivit acestei teorii, a fi gata să te comporţi într-un 
anumit fel în împrejurări determinate. Comportarea include şi comportarea verbală. Acest 
punct de vedere este atrăgător deoarece ne îngăduie să eliminăm reterirea la entităţi 
misterioase, greu ue determinat şi ne deschide perspectiva de a putea stabili în mod obiectiv 
opiniile oameniior prin examinarea tuturor aspectelor comportării ior. Teoria behavioristă 
oferă de asemenea o explicaţie simplă permanenţe: opiniilor noastre. Ca dispoziţii de 
-omportare. anumite opinii pot exista chiar dacă împrejurările în care se manifestă 
dispoziţia in cauză sint foarte rare sau nu se produc niciodată. Teoria behavioristă a 
cpiniei nu este însă nici ea lipsită de dificultăţi. Există multe situaţii în «are comportarea 
oamenilor au ndică în mod clar anumite dispoziţii de comportare. Teoria behavioristă 
poate să explice în mod satisfăcător cum atribuim anumite opinii altora. dar mai puţin 
cum ajungem să ne atribuim anumite opinii nouă înşine. În plus. relația dintre acţiuni şi 
dispoziții de comportare poarte să fie una deosebit de compiicată. Aceeaşi dispoziţii se 
poale manifesta într-o mare varietate de acţiuni sau chiar prin lipsa acţiunii. Opiniile nu pot 
ii întotdeauna corelate univoc cu dispoziții de comportare şi. în acest fei. cu ucpuuniie 
noastre. Ce dispoziţii de comportare şi acţiuni ce manifestă aceste dispoziţii determină. 
de exemplu. conţinutul opiniei "Tot răul din lume serveşte mîntuirii omului”. Există multe 
opinii care nu au o semnificaţie directă pentru comportarea şi acţiunea noastră. Opinii ale 
ştiinţei teoretice ce nu au consecinţe practice sau multe opinii despre stări şi evenimente 
din trecut fac parte dintre acestea. În sfîrşit, dacă considerăm supoziţia familiară că 
opiniile sînt temeiuri sau cauze ale comportării noastre, unci acceptarea teoriei, 
behavioriste, care elimină opiniile ca entităţi mintale, ne împinse spre concluzia 
neintuitivă şi greu de acceptat că acţiunile noastre sînt lipsite de orice explicaţie. O formă 
revizuită a teoriei mentaliste, care a fost dezvoltată mai recent, ca reacţie faţă de punctul 
de vedere behaviorist, caracterizează opiniile drept stări mintale sau ginduri. Gîndurile sînt 
exprimate uneori în cuvinte dar, de multe ori, ele nu sînt exprimate. Opiniile permanente 
sînt. potrivit acestei teorii, gînduri înmagazinate în memorie. Concepute în acest tei. opiniile 
pot explica acţiunile. Ele generează dispoziția de a ne comporta într-un anumit fel. Prin 
adoptarea acestui punct de vedere mai realist pot fi evitate şi alte dilicultăţi aie teorie: 
behavioriste. Revin, totodată, unele din inconvenientele generale aie mentulismului, cu 
deosebire cele coreiate cu lipsa de determinare a realităţiier mintaic, ca realități la care 
are acces doar subiectul. Ambele teorii conţin, fără îndoială, elemente raionale. Pe de 
o parte, opiniile nu pot fi, în general, despărțite de acte inintale cum sînt deliberarea şi 
decizia. Totodată. ele nu pot fi identificate pur şi simplu cu dispoziţii de comportare. 
Totuşi multe opinii sînt strîns corelate cu comportarea. Este clar că nici una, nici cealaltă 


' În consideraţiile ce urmează ne-am condus în principal după sinteza lui K. P. Moser, A van der Nat, 
- „run Knowledge. lis Nature Origins, and Limits, cuprinsă în volumul Human Knowledge. Classicat and 
` rremporirv Approaches, Oxford University Press, New York, Oxford. 1987. 

dintre teorii nu reuşeşte, în stadiul lor actual de elaborare, să răspundă în mod 
satisfăcător unor întrebări îndreptățite. 


Implică oare orice opinie o întemeiere? Există oare judecata (proposition) ca obiect 
al opiniei, dacă subiectul nu are nici un fel de temeiuri în sprijinul adevărului ei? 
Răspunsul este că o opinie afirmată dogmatic, afirmată atunci cînd lipseşte nu numai 
disponibilitatea, dar şi capacitatea de a indica temeiuri Care o susţin, rămîne opinie în 
sensul consideraţiilor de mai sus. Cuvintul credinţă este utilizat uneori pentru a desemna 
o atitudine mintală spontană de încredere în opinii pentru care nu avem temeiuri 
rezonabile sau decizia voluntară de a conferi o încredere mai mare unei anumite judecăţi 
decît cea pe care o îndreptăţesc temeiurile pe care le avem în favoarea acesteia. Credinţa, 
în acest sens al cuvîntului, pare să fie prezentă şi activă în toate sferele activităţii 
omeneşti, inclusiv în cercetarea ştiinţifică. Einstein observa că ceea ce dă sens şi 
orientare activității omului de ştiinţă teoretică este credinţa lui în legitatea şi 
inteligibilitatea universului natural. Această credinţă nu poate fi sprijinită pe temeiuri 
cu valoare obiectivă; ea trebuie totuşi să existe pentru că activitatea teoreticianului să 
aibă, în genere, sens'. 

Al doilea termen ce intervine în analiza clasică a cunoaşterii este adevărul. Conceptul 
de opinie este strîns corelat cu conceptul de adevăr, în sensul că, aşa cum ştim toţi, 
demersurile de cunoaştere sînt orientate spre producerea şi întemeierea unor opinii 
adevărate. Aceasta nu înseamnă, desigur, că toate opiniile socotite adevărate de un 
individ, un grup sau o colectivitate sînt, în realitate, adevărate. Reprezentarea intuitivă 
pe care o avem asupra adevărului constituie un punct de plecare adecvat pentru a înţelege 
că adevărul este o condiţie necesară a cunoaşterii. Se impun doar cîteva precizări. În 
calitate de condiţie a cunoaşterii, adevărul va fi considerat drept o determinare a opiniilor 
privitoare la stări de fapt, a opiniilor propoziţionale. Expresiile adevăr şi adevărat vor 
fi utilizate pentru a desemna relația de corespondenţă dintre aceste opinii, mai precis 
dintre judecăţile sau enunţurile ce constituie obiectul acestor opinii şi stările de fapt la 
care se referă ele. Această relaţie poate fi precizată pentru o judecată oarecare, notată 
p, prin expresia: “p este adevărat dacă şi numai dacă p". Adevărul înţeles în acest fel 
constituie un atribut atemporal al judecăților sau al enunţurilor. Înţelegînd adevărul în 
acest fel, vom spune că prin cunoaştere tindem să atingem adevărul. Cunoaşterea va fi 
caracterizată drept căutare a adevărului. Unii analişti contemporani ai cunoaşterii 
subliniază că această căutare a adevărului se realizează prin reunirea a două 
componente distincte: pe de o parte, evitarea şi eliminarea erorii, pe de altă parte, 
cîştigarea de cît mai mult adevăr, îndeosebi a unor adevăruri care au un conţinut 
informativ cît mai bogat, cu valoare explicativă cît mai mare. Aceste două cerinţe ne pot 
conduce adesea în direcţii diferite. Într-adevăr, cea mai la îndemînă strategie pentru a 
reduce la minimum riscul erorii este de a formula judecăţi cu conţinut informativ cît mai 
sărac. Cu cît credem şi afirmăm mai puţin despre stările reale cu atît riscul de a greşi 

va fi mai mic. Adoptînd o strategie care satisface doar această cerinţă nu vom înainta 
însă spre realizarea ţelului cunoaşterii. Pentru aceasta va trebui să căutăm şi să găsim 
un compromis rezonabil între cele două cerinţe. 


| , . . AR Ioe A . . v , : 
Vezi. de exemplu, A. Einstein. Religiozitatea cercetării, în A. Einstein, Cum văd eu lumea?, Humanitas, 
Bucureşti, 1992. 

Cel de al treilea termen ce intervine în analiza clasică a cunoaşterii este întemeierea 
sau justificarea. 


Cuvîntul întemeiere pare să fie cea mai firească desemnare în limba română a 
demersului prin care producem rațiuni sau temeiuri în favoarea unei opinii, în favoarea a 
ceea ce credem şi acceptăm. Expresia justificare are în unele contexte o nuanță 
peiorativă; cel care justifică idei sau acțiuni nu caută în mod dezinteresat adevărul, ci 
promovarea unei poziții partizane. Această nuanță peiorativă este incompatibilă cu 
utilizarea termenului justificare ca termen epistemic. Atunci de ce şi justificare? Deoarece 
echivalenţa dintre întemeiere şi justificare este în măsură să contrabalanseze tendința de 
a înțelege întemeierea drept o asigurare deplină a adevărului unei judecăţi sau a unei 
teorii. În plus, în literatura epistemologică contemporană de limbă engleză este utilizat 
în mod sistematic cuvîntul justification şi nu foundation, care ar fi echivalentul pentru 
românescul întemeiere. În scrierile de limbă germană este preferat de asemenea 
Rechtfertigung (justificare) lui Begriindung (întemeiere). 


Întemeierea poate fi caracterizată drept demersul prin care apărăm susţinerea că o 
anumită opinie reprezintă cunoaştere. Dacă obiectul opiniei este o judecată, în speţă 
un enunţ Care oferă informaţii despre stări de fapt, întemeierea trebuie să arate de ce 
această informaţie este socotită corectă. Ce înseamnă însă a explica de ce o informaţie 
este socotită corectă? Aceasta poate însemna a prezenta în mod explicit şi sistematic 
temeiuri în favoarea unei anumite opinii şi a pune în evidenţă o relaţie deductivă, 
inductivă sau de alt fel prin care aceste temeiuri sprijină opinia în discuţie. Pentru a 
arăta că o anumită informaţie este corectă, pentru a întemeia o opinie despre stări de 
fapt în acest sens al cuvîntului, sînt necesare însă anumite abilităţi mintale şi lingvistice 
ce se dezvoltă cu vîrsta şi prin instrucţie. Acesta este un sens tare al întemeierii sau 
justificării. După cum vom vedea, există dezacorduri substanţiale între epistemologi în 
ceea ce priveşte adoptarea unui asemenea concept al întemeierii drept condiţie a 
cunoaşterii. Faptul nu este cîtuşi de puţin surprinzător. Autori care adoptă acest concept 
al întemeierii vor trebui să accepte concluzia că atît copiii mici cît şi oamenii lipsiți de 
orice instrucţie nu posedă, de fapt, cunoaştere. Este de înţeles că unii filosofi nu vor 
accepta concluzii atît de radicale şi vor opta pentru un concept mai slab, mai tolerant al 
întemeierii. Dincolo de asemenea controverse, asupra cărora vom reveni, epistemologii 
sînt de acord că întemeierea este un demers esenţial nu numai pentru căutarea 
adevărului, ci şi pentru a distinge cunoştinţele de acele opinii ce pot fi doar în mod 
întîmplător adevărate. Căci cine ar putea tăgădui că deşi o ghicire inspirată reprezintă 
o opinie adevărată, ea nu constituie totuşi cunoaştere, în accepţia comună a termenului. 
Puternica încărcătură normativă a conceptului întemeierii poate fi pusă în evidenţă din 
diferite puncte de vedere. Atît limitele capacităţilor raționale ale subiectului, cît şi 
parţialitatea lui pot zădărnici Justificarea epistemică. Într-adevăr, o persoană poate să 
aibă la îndemînă temeiuri adecvate pentru a justifica pe deplin o anumită opinie şi să 
nu le ia în seamă. Este, de exemplu, cazul anchetatorului care nesocoteşte o mărturie 
demnă de încredere şi acceptă una mincinoască. 


Ţinînd seama şi de faptul că expresia justificare poate primi în unele contexte un sens 
peiorativ, se subliniază că atunci cînd stă pentru un concept epistemic expresia 
desemnează o justificare dezinteresată. Justificarea dezinteresată este un demers condus 
de năzuinţa de a căuta şi găsi adevărul şi nu de dorinţa ca o anumită opinie să fie 

crezută şi acceptată. Justificarea este dezinteresată dacă subiectul nu are motive să 
dorească ca o anumită opinie să fie acceptată drept cunoaştere sau dacă interesele salc 
de ordin necognitiv nu influenţează demersul justificării. Evident, aceasta este o condiţie 
deosebit de pretențioasă dacă avem în vedere cunoaşterea noastră de toate zilele. În mod 
firesc sîntem bănuitori faţă de încercările de a întemeia o opinie ce vin din partea acelor 
oameni care au interesul ca ea să fie acceptată drept cunoaştere. Regula de aur a unei 
cercetări ştiinţifice obiective este că evaluarea ipotezelor nu trebuie să fie influenţată de 
înclinațiile subiective ale cercetătorului. Este ceea ce vizează celebra formulă a lui Max 
Weber cu privire la "neutralitatea faţă de valori a ştiinţei”. Justificarea epistemică 
implică, prin urmare, o puternică componentă normativă. A sublinia caracterul 
dezinteresat al justificării este totuna cu a insista asupra caracterului raţional al acestui 
demers. Unii autori subliniază că o justificare autentică întruneşte acordul general al 
oamenilor rezonabili şi cu experienţă. Alţii pun accentul pe raționalitatea individului ca 
agent al justificării epistemice. Este clar că temeiurile acceptării multor opinii, îndeosebi 
în viaţa de fiecare zi, sînt de ordin practic. Opinii justificate prin raportare la asemenea 
temeiuri nu sînt neapărat şi cunoştinţe. Într-o situaţie disperată orice speranţă, oricît de 
puţin rezonabilă ar părea ea dacă este examinată în mod dezinteresat, poate deveni o 
opinie practic justificată. Este opinia naufragiatului care continuă să înoate chiar dacă 
nici o ambarcaţie nu se vede la orizont, iar ţărmul este departe sau a celui care recurge la 
o speculație foarte riscantă sau la un joc de noroc, ca singura posibilitate ce i-a mai rămas 
de a se salva de la ruina financiară. Este important de subliniat că Justificarea epistemică 
este condusă de un interes de cunoaştere şi nu de unul nemijlocit practic. Un om bolnav 
va putea avea două feluri de temeiuri pentru a crede în însănătoşirea lui. Temeiul practic 
este că a crede în însănătoşire contribuie, cum se ştie, la însănătoşire, iar temeiul 
cognitiv este o diagnoză obiectivă şi o prognoză bazată pe această diagnoză. Numai 
temeiuri de ultimul fel contează într-o justificare cu semnificaţie epistemică. 


Analiza conceptului cunoaşterii, o preocupare ce deţine o poziţie centrală în filosofia 
analitică contemporană a cunoaşterii, se concentrează în bună măsură asupra analizei 
conceptelor opinie, adevăr şi întemeiere, precum şi a relaţiilor dintre ele. Înainte de a 
prezenta analiza clasică a cunoaşterii, problemele ce le ridică aceasta şi obiecțiile critice 
ce au fost formulate la adresa ei este potrivit să facem cîteva consideraţii mai generale 
cu privire la punctul de plecare şi condiţiile unei analize satisfăcătoare a cunoaşterii 

Filosoful american Roderick M. Chisholm, care poate fi socotit, alături de englezii 
Bertrand Russell şi Alfred J. Ayer, unul dintre fondatorii filosofiei analitice a cunoaşterii, 
aprecia că în primul plan al reflecţiei filosofice asupra cunoaşterii au stat de-a lungul 
timpului în mod permanent două întrebări: 

(1) Ce cunoaştem şi care este întinderea cunoaşterii noastre? 

(2) Există criterii ale cunoaşterii şi dacă da, care sînt aceste? 

Mai pe scurt: (1) Ce cunoaştem? (2) Cum decidem într-un anumit caz dacă cunoaştem? 
Se poate constata că răspunsul la a doua întrebare depinde de răspunsul la prima 
întrebare şi invers. Dacă ştim ce cunoaştem vom avea un punct de plecare în încercările 
noastre de a stabili criterii ce ne vor îngădui să delimităm ceea ce cunoaştem de ceea 
ce nu cunoaştem. Invers, dacă am putea stabili criterii de cunoaştere am avea, desigur, 
un mai bun punct de plecare în străduinţele noastre de a determina cît de departe se 
întinde cunoaşterea. 

În teoria modernă a cunoaşterii s-a impus în general tendinţa de a formula mai întîi 
criterii ale cunoaşterii şi de a stabili apoi, pe această bază, întinderea cunoaşterii. Astfel 
empirismul secolelor XVII şi XVIII a căutat criteriile cunoaşterii în experienţă, iar 

raţionaliştii aceleiaşi epoci în rațiune. Stabilind criterii deosebite, adesea diametral opuse 
ale cunoaşterii, empiriştii şi raţionaliştii au trasat desigur în mod diferit întinderea şi 
limitele cunoaşterii. Filosofia simțului comun, o tradiţie filosofică britanică, a ales 
cealaltă cale. Filosoful porneşte de la supoziţia că avem o anume cunoaştere, că ştim 
anumite lucruri. El îşi asigură astfel un punct de plecare, o bază în căutarea unor criterii 
ale cunoaşterii. Chisholm numeşte prima abordare metodistă, iar pe cea de a doua 
particularistă. El crede că în filosofia britanică a secolelor XVII şi XVIII teoriile lui 
Locke şi Hume ilustrează foarte bine abordarea metodistă, în timp ce teoria cunoaşterii 
a mai puţin celebrului filosof scoţian Thomas Reid, un contemporan al lui Hume, pe cea 
particularistă. Raţionaliştii, începînd cu Descartes, înclină spre abordarea metodistă. 
Teoria cunoaşterii a lui Kant ar putea fi caracterizată drept particularistă în măsura în 
care pleacă de la supoziţia că ştiinţa există şi că problema teoriei cunoaşterii este 
explicarea posibilităţii ştiinţei, mai precis a posibilităţii judecăților sintetice a priori. 


Se poate doar specula în legătură cu consideraţiile care l-au condus pe Chisholm la 
alegerea acestei terminologii oarecum curioase. El nu oferă nici o explicaţie în această 
privinţă. Este plauzibil că termenul metodism urmăreşte să sugereze relaţia ce există 
între preocuparea pentru stabilirea unor criterii ale cunoaşterii şi interesul pentru 
problematica metodei cunoaşterii. În schimb, cei care optează pentru abordarea opusă 
pleacă nu de la consideraţii de principiu, ci de la unele constatări mai particulare: pot fi 
menţionate destule situații în care ar fi greu să ne îndoim că avem anumite cunoştinţe. 
Analizale lui George Moore sînt exemplare în această privinţă. Termenul particularism 
ar indica această caracteristică marcantă ce distinge o anumită abordare a analizei 
filosofice a cunoaşterii. 


Filosoful sceptic nu trebuie, desigur, să opteze pentru una sau alta dintre aceste două 
căi deoarece el dă din capul locului un răspuns negativ la ambele întrebări. Pentru 
sceptic, imposibilitatea de a răspunde la prima întrebare condiţionează imposibilitatea de 
a răspunde la cea de a doua şi invers. Nu putem stabili criteriile cunoaşterii fiindcă nu 
putem determina ce cunoaştem şi nu putem determina ce cunoaştem deoarece nu avem 
un criteriu al cunoaşterii. Şi tocmai fiincă nu putem răspunde la a doua întrebare înainte 
de a răspunde la prima întrebare şi invers, urmează că nu vom putea răspunde la nici 
una dintre ele şi, prin urmare, o teorie pozitivă a cunoaşterii nu va fi cu putinţă. 
Montaigne a exprimat astfel această presupusă dilemă: "Pour juger des apparences que 
nous recevons des subjets, il nous faudroit un instrument judicatorie; pour verifier cet 
instrument, il nous y faut de la demonstration; pour verifier la demonstration, un 
instrument; nous voyla au rouet." 

Epistemologia contemporană acordă în general preferinţă abordării particulariste. 
Chisholm subliniază că tocmai abordarea particularistă distinge teona sa a cunoaşterii 
de orientarea care a dominat mult timp abordarea analizei cunoaşterii în filosofia 
occidentală. El crede, împreună cu filosofii simțului comun, că cel mai bun punct de 
plecare în analiza cunoaşterii îl constituie supoziţia rezonabilă că avem anumite 
cunoştinţe. Este invocată respingerea de către Sfîntul Augustin a întimpinărilor 
scepticilor, care se îndoiau că ar exista vreo sursă demnă de încredere a cunoaşterii. 
Este, bunăoară, mai rezonabil să ai încredere în simţuri decît să nu ai încredere în ele. 
Cînd totul pare să fie în ordine, adică de cîte ori nu avem contraindicaţii clare este 
potrivit să acceptăm mărturia simţurilor, desigur sub rezerva de a fi întotdeauna gata să 

luăm în considerare fapte ce pun la îndoială autenticitatea acestei mărturii. Altfel spus, 
atît timp cît nu avem temeiuri pentru a pune la îndoială o anumită impresie sîntem 
îndreptăţiţi să acceptăm că lucrurile stau aşa cum ne apar ele nouă. Vinovăţia 
simţurilor trebuie să fie dovedită. Pînă la dovada contrară sîntem îndreptăţiţi să 
acceptăm supoziţia nevinovăţiei lor. Aceleaşi consideraţii sînt valabile pentru memorie 
sau pentru alte presupuse surse ale cunoaşterii. Filosoful cu înclinații particulariste tinde, 
din principiu, să adopte o poziţie opusă scepticismului. El se distanțează de scepticism 
pornind de la supoziţia naturală că argumentarea scepticului va fi lipsită de orice bază 
dacă nu cunoaştem în prealabil nimic, dacă nu acceptăm, fie şi tacit, că avem anumite 
cunoştinţe. 


Unele consideraţii în acest sens a formulat filosoful american W. V. Quine. Enunţarea 
unei îndoieli, observă el, implică o cunoaştere prealabilă. Argumentarea sceptică se 
sprijină pe relevarea unor iluzii, a unor aparenţe. Acestea sînt aparenţe numai dacă 
postulăm anumite obiecte şi proprietăţi reale. Într-o lume de date sensoriale, în care nu 
sînt postulate corpuri, nu există loc pentru distincţia dintre realitate şi iluzie. Pentru a pune 
la îndoială posibilitatea cunoaşterii avem, aşadar, nevoie în prealabil de o a numită 
cunoaştere!. Pornind de la acea cunoaştere pe care nu avem temeiuri serioase pentru a o 
pune la îndoială, filosoful trebuie să încerce formularea unor criterii ale cunoaşterii sau 
acceptării epistemice. 


Sîntem îndreptăţiţi, prin urmare, să luăm drept punct de plecare în analiza 
cunoaşterii ceea ce acceptăm a fi cunoaştere în lumina unei reflecții critice prealabile. 
Această precizare este importantă îndeosebi pentru delimitarea faţă de o presupunere 
destul de firească, şi anume aceea că epistemologul ar trebui să dea pur şi simplu 
socoteală la intuiţia noastră curentă despre ceea ce este cunoaşterea, acea intuiţie care 
se exprimă în diferitele utilizări comune ale cuvîntului cunoaştere şi să o clarifice prin 
analiză. Dacă punctul de plecare al analistului cunoaşterii va fi, nu reprezentarea 
curentă, ci ceea ce putem accepta la capătul unei confruntări critice cu obiecțiile 
sceptice privitoare la posibilitatea cunoaşterii, nu va fi de mirare că ceea ce vom 
recunoaşte drept cunoaştere în lumina concluziilor analizei, nu va coincide cu ceea ce 
sîntem înclinați să apreciem în mod spontan drept cunoaştere. Încercările de a preciza 
conceptul de cunoaştere pe care le propun epistemologii nu pot şi nici nu trebuie să dea 
socoteală de toate utilizările curente ale unei expresii ca "S cunoaşte că p". În concepţia 
şi practica filosofiei analitice contemporane a cunoaşterii, analiza cunoaşterii va fi în parte 
o justificare, în parte o critică a semnificaţiilor comune ale cuvîntului cunoaștere. Pasajul 
reprodus la începutul acestei secţiuni dintr-o scriere recentă a lui K. Lehrer exprimă 
foarte bine această situare. Obiectul declarat al analizei cunoaşterii, ca temă a 
epistemologiei de orientare analitică, este determinarea condiţiilor necesare şi suficiente 
pe care trebuie să le satisfacă orice pretenţie de cunoaştere pentru ca ea să fie 
considerată drept îndreptăţită, legitimă. Fiind analiză conceptuală şi nu doar explicaţie 
a ceva dat în prealabil, orice încercare de precizare a conceptului cunoaşterii trebuie să 
ia în considerare nu numai situaţii reale, ci şi posibile. Cu alte cuvinte, conceptul de 


Vezi W. V. Quine, Die Natur natiirlicher Erkenntnis, în (Hrsg.) P. Bieri, Analytische Philosophie der 
Erkenntnis, p. 442. 

cunoaştere al epistemologului va trebui să dea socoteală nu numai de instanţe particulare 
reale ale cunoaşterii, ci şi de instanţe ce pot fi în genere imaginate, considerînd, desigur, 
oameni cu facultăţi şi mijloace asemănătoare celor ale oamenilor reali, care trăiesc şi 
acţionează în condiţii similare. Date fiind aceste exigenţe ale analizei cunoaşterii, este 
firesc ca Situaţii doar posibile, imaginate de epistemolog, să aibă un rol important în 
testarea diferitelor propuneri de precizare a conceptului. Critica unei definiţii a cunoaşterii 
va fi întreprinsă îndeosebi prin producerea de contraexemple. Progresul cercetării se va 
realiza prin amendarea succesivă a definiţiilor propuse în lumina unor noi contraexemple. 
Analiza cunoaşterii, concepută şi realizată în acest fel, reprezintă o intreprindere 
teoretică. Obiectivul urmărit este precizarea conceptului cunoaştere prin mijlocirea unor 
concepte epistemice cum Sînt opinie, adevăr şi întemeire. Această abordare a anlizei 
cunoaşterii contrastează cu cea caracteristică filosofiei limbajului comun, şi anume 
clarificarea conceptului cunoaşterii prin descrierea şi analiza unor exemple paradigmatice 
de folosire a cuvîntului cunoaștere. 


3. Analiza clasică a cunoaşterii 


Am amintit mai sus că propunerea de a determina cunoaşterea drept opinie adevărată 
însoţită de întemeiere a fost formulată şi discutată pentru prima dată în dialogul 
Theaitetos al lui Platon. Această determinare numită analiza clasică a cunoaşterii a fost 
reluată şi elaborată în secolul nostru de unii dintre autorii care au inaugurat filosofia 
analitică a cunoaşterii. Ne vom referi în cele ce urmează la încercările de a fixa 
conceptul cunoaşterii propuse de A. J. Ayer şi R. M. Chisholm, încercări ce pot fi 
socotite reprezentative pentru elaborări de acest gen. 


Acceptînd tacit supoziţia că toate cunoştinţele sînt opinii, în particular judecăţi sau 
enunţuri, Ayer susţine că un enunţ despre fapte va fi apreciat drept o cunoştinţă numai 
dacă va fi socotit adevărat. Nu vom aprecia un enunţ drept cunoaştere de îndată ce vom 
şti că este fals. Adevărul este o condiţie necesară, dar cîtuşi de puţin suficientă a 
cunoaşterii. Un enunţ poate fi adevărat şi noi putem fi siguri că este adevărat fără ca 
el să reprezinte cunoaştere. Un om care are superstiția numărului 13 poate aştepta o 
nenorocire într-o zi de 13, poate să fie chiar sigur că evenimentul nefericit se va produce 
şi poate să aibă dreptate. Vom putea totuşi spune că această persoană nu cunoaşte, 
deoarece nu are nici un fel de temei în sprijinul opiniei sale. Opinia este în mod 
întîmplător adevărată. Adevărul acestei opinii nu este şi nici nu poate fi întemeiat, cel 
puţin în prezent, şi reprezintă, prin urmare, rezultatul unei coincidenţe fortuite. Sugestia 
că opiniile adevărate trebuie să fie justificate pentru a fi acceptate apare deja în dialogui 

platonic Menon'. Împotriva punctului de vedere că o opinie adevărată constituie 
cunoaştere Platon obiectează în mod convingător în Theaitetos (§ 201). Platon dă 
exemplul acelor tribunale în care judecătorii se lasă influențați mai mult de talentul 
oratoric al celor ce pledează decît de examinarea faptelor. Ei vor putea eventual da 
dreptate cui are dreptate, dar o vor face în mod întîmplător în măsura în care nu vor 
avea bune temeiuri pentru decizia lor. Nu se va putea spune în acest caz că ei cunosc de 
parte cui este dreptatea. Dar o opinie adevărată nu trebuie să fie întotdeauna rezultatul 
unei coincidențe întîmplătoare. Ea poate fi derivată din premise acceptate fără 
întemeiere. Este cazul anticipărilor derivate pe baza practicilor astrologice tradiționale. 
Se relatează că tînărul Kepler, proaspăt numit profesor de matematică şi astronomie 
la Universitatea din Graz, poziție ce implica şi îndatoriri astrologice, a prezis pentru anul 
ce urma o iarnă foarte rece şi o invazie a turcilor, Ambele evenimente s-au produs în 
mod întîmplător, spre norocui tinărului: astrolog. Apreciind practica astrologică a vremii 
drept o îndeletnicire lipsită de orice temeiuri raționale, Kepler ştia, spre deosebire de 
publicul credul, că predicțiile sale au fost în mod întîmplător adevărate. El nu le-ar fi 
calificat drept cunoştinţe. Ayer propune un alt exemplu, cel al unui om care acceptă un 
enunţ matematic adevărat pe baza unui raţionament nevalid. În ciuda faptului că enunţul 
este adevărat nu se poate spune că acest om cunoaște enunţul drept o teoremă 
matematică. Să admitem, tot aşa, că cineva reuşeşte să prevadă în mod sistematic 
numerele cîştigătoare la loterie sau să ne spună care sînt gîndurile altui om. Nici cel în 
cauză, nici cei care îi înregistrează performanţele, nu pot indica însă temeiurile acestor 
reuşite. A spune, cum facem adesea în asemenea cazuri, că acest om cunoaște prin 
intuiție nu înseamnă în realitate altceva decît a recunoaşte că nu pot fi indicate nici „n 
fel de temeiuri ale opiniilor sale adevărate. Anticipările sale cad în aceeaşi categorie ca 
şi prezicerile adevărate ale profeților şi ale oracolelor. "Cum poate omul nostru ce 
cunoaşte care vor fi rezultatele tragerii la loterie să se deosebească de unul ce realizează 
doar o serie de ghiciri corecte? Răspunsul este că, în măsura în care îl considerăm pe 
acest om, nu există nici o diferenţă. Demersul lui şi starea lui mintală cînd se va spune 
că el cunoaşte ce se va întîmpla poate fi exact aceeaşi ca atunci cînd se spune că el 
ghiceşte doar. Diferenţa este că a spune că el cunoaşte înseamnă a-i acorda dreptul de 
a fi sigur, pe cînd a spune că el ghiceşte doar înseamnă a ne abţine... Dacă cineva 
ajunge la o concluzie adevărată, fără a apărea că are o bază adecvată pentru ea, 
sîntem înclinați să spunem că, de fapt, nu o cunoaşte."? Concluzia lui Ayer este, aşadar, 
că nu sîntem îndreptăţiţi să afirmăm că cineva are cunoaştere atît timp cît el nu poate 
produce bune temeiuri ce susţin ceea ce afirmă. Numai Justificarea poate asigura 
caracterul sistematic al relaţiei dintre opinie şi adevăr. Opinii adevărate pot fi cîştigate 
şi sînt cîştigate uneori în mod întîmplător sau pe căi iraționale. Ele nu constituie 
cunoştinţe. Presupunînd că spun ceva adevărat despre ceea ce văd în faţa mea, aceasta 


l nT w ~ . w . . A oa A 
In legătură cu presupunerile adevărate. Doar şi presupunerile adevărate, cîtă vreme rămîn pe loc, 


sînt o treabă bună şi aduc numai foloase. De obicei însă, ele nu vor să rămînă mult timp pe loc, ci o iau 
la fugă din sufletul omului, aşa că nu au cine ştie ce valoare pînă ce nu sînt legate printr-o cîntărire a 
cauzelor.” (Platon, Menon, în Platon, Opere I, Editura ştiinţifică şi enciclopedică, Bucureşti, 1976, p. 410). 
Expresia cîntărire a cauzelor este explicată în Notele la acest dialog drept "căutare, pentru ficcare părere 
în parte, a faptelor care o justifică şi o fac adevărată.” (/bidem, p. 427). 


“AJ Ayer, The Problem of Knowledge, Penguin Books, Middlesex, Harmonswoirth, 1956. p. 33. 

nu va însemna că eu cunosc aceste lucruri atît timp cît vederea mea este proastă şi 
lumina insuficientă. În acest caz ceea ce spun este adevărat în mod întîmplător. Ayer 
precizează condiţiile necesare şi suficiente ale cunoaşterii în termeni următori: 
considerînd un enunţ e, formulat de un subiect S, vom spune că S$ cunoaşte e dacă şi 
numai dacă e este adevărat, $ este sigur că e este adevărat şi este îndreptăţit să 
susţină că e este adevărati. Este clar că un concept al cunoaşterii precizat în acest fel 
are un accentuat caracter normativ. Aplicarea conceptului nu va fi în acord în unele 
situaţii cu aplicarea curentă a cuvîntului cunoaştere. Într-adevăr, în viaţa obişnuită avem 
tendinţa de a atribui cuiva cunoaştere dacă ceea ce spune este adevărat, dacă informaţia 
pe care ne-o oferă se dovedeşte corectă. A statua întemeierea drept condiţie necesară 
a cunoaşterii înseamnă însă a opera o distincţie netă între cunoaştere şi informaţie 
corectă sau adevărată, o distincţie ce nu intervine în utilizările curente ale cuvîntului 
cunoaştere. Termenul cunoaştere, precizat în acest tel, va avea deci o semnificaţie 
accentuat normativă, cel puţin în sfera cunoaşterii comune. Stabilind condiţiile necesare 
pe care trebuie să le satisfacă o opinie pentru a fi socotită cunoaştere, filosoful introduce 
astfel restricţii ce nu intervin în folosirea curentă a cuvîntului. 

O tormulare alternativă a analizei clasice a cunoaşterii a fost dată de Chisholm. 
Considerînd o judecată j a unui subiect S, S cunoaşte dacă şi numai dacă S acceptă j, 
are temeiuri adecvate pentru a accepta j şi j este âdevărată?. Termenul nou care apare 
în această încercare de precizare a conceptului cunoaşterii este acceptarea. Acceptarea 
este la Chisholm o atitudine epistemică fundamentală care poate fi determinată numai 
în relaţie cu alte două atitudini epistemice posibile: negarea unei judecăţi sau abţinerea, 
care înseamnă refuzul de a accepta sau de a nega o judecată. Distincția dintre negarea 
unei judecăţi şi abţinerea faţă de o judecată este adesea ştearsă în vorbirea comună. 
Pînă şi unii analişti ai cunoaşterii nu disting în cazul respingerii unei judecăţi cele două 
atitudini atît de diferite ale negării şi abţineri. Şi totuşi, această distincţie poate de multe 
ori să fie plină de semnificaţie. (De exemplu, negarea existenţei lui Dumnezeu 
reprezintă poziţia ateului, iar abţinerea de a afirma sau a nega existenţa lui Dumnezu 
constituie poziţia agnosticului.) Un subiect S acceptă o judecată j dacă nu o neagă şi 
nici nu se abţine. În formularea pe care o dă Chisholm analizei clasice a cunoaşterii, o 
judecată j va fi socotită cunoaştere dacă ea satisface trei condiţii: adevărul, acceptarea 
şi justificarea acceptării ei. Apărînd concepţia clasică asupra cunoaşterii, Chisholm, ca 
şi Ayer, subliniază cu insistenţă că întemeierea (Justificarea) este ceea ce distinge 
cunoaşterea de o opinie adevărată ce nu reprezintă cunoaştere. Să presupunem că mă 
doare capul şi că o altă persoană crede că mă doare capul datorită înclinaţiei sale spre 
pesimism sau a altor motive de ordin subiectiv. Numai eu am în acest caz cunoaştere, 
cealaltă persoană va avea doar o opinie adevărată. Pot să cred în virtutea unei intuiţii 
fericite că o anume teoremă matematică este adevărată, deşi nu pot să demonstrez 
această teoremă. Să presupunem însă că teorema este demonstrată de matematicieni. 
Matematicienii cunosc această teoremă, în timp ce eu am doar o opinie adevărată. Ceea 
ce aduce nou propunerea de definire a cunoaşterii pe care a formulat-o Chisholm este, în 


' Ibidem. p. 35. 


2 Vezi R. M. Chisholm, Theory of Knowledge. second edition, Prentice-Hal, Inc., Englewood Cliffs, New 

primul rînd, formularea distincţiei dintre opinie adevărată şi cunoaştere în termenii 
preferabilităţii epistemice. Concepţia lui Chisholm asupra preferabilităţii epistemice şi 
a întemeierii atenuează, cum vom vedea, implicaţiile normativiste severe ale concepţiei 
clasice asupra cunoaşterii, implicaţii pe care le-am subliniat cu referire la formularea pe 
care i-a dat-o Ayer. 

Nucleul analizei clasice a cunoaşterii, ca şi a altor încercări mai recente de a preciza 
conceptul cunoaşterii îl constituie relaţia dintre adevăr şi întemeiere. Cu privire la acest 
punct, este timpul să atragem atenţia asupra unei dificultăţi pe care am trecut-o pînă 
acum cu vederea. Am spus că nu vom socoti un enunţ drept cunoaştere de îndată ce ştim 
că el este fals. Dar putem şti oare vreodată că un enunţ este adevărat în sensul 
corespondenţei sale cu stările reale? Ce înseamnă a şti că un enunţ este adevărat în 
acest sens? Cu greu s-ar putea contesta că, atît cunoaşterea comună, cît şi îndeosebi în 
cunoaşterea ştiinţifică, evaluările noastre cu privire la ceea ce este adevărat sînt adesea 
reconsiderate. Cîte generaţii de oameni nu au socotit oare enunţuri ca "Pămîntul este plat" 
sau "Sclavia este în natura lucrurilor” drept cunoaştere? Cum putem deosebi ceea ce 
credem că am cunoaşte de ceea ce cunoaştem de fapt? O cale de a face faţă provocării 
cuprinse în întrebări de acest fel este de a evidenția, atît distincţia, cît şi corelaţia dintre 
adevăr şi întemeiere. O opinie bine întemeiată potrivit standardelor de întemeiere 
asumate în mod tacit de gîndirea comună sau de gîndirea ştiinţifică a unei epoci poate 
să se dovedească ulterior a fi pur şi simplu falsă. Standardele întemeierii sînt variabile 
în timp şi rămîn întotdeauna relative, imperfecte, pe cînd adevărul, ca o corespondenţă 
între opinii şi stările reale, este, cum am spus, un atribut atemporal. În mod firesc 
mijloacele noastre de a deosebi opiniile adevărate de cele false sînt şi rămîn imperfecte. 
Cu rare excepţii, atît astronomii dinaintea lui Copernic, cît şi contemporanii săi au crezut 
că Pămîntul este imobil şi au avut bune temeiuri să o creadă. Va trebuie oare să 
spunem că ei avut doar opinia că pămîntul este imobil şi nu au cunoscut că Pămîntul 
este imobil? Sau, dimpotrivă, că acest enunţ a reprezentat pentru ei cunoaştere, dar a 
încetat mai tîrziu să reprezinte cunoaştere? Prima afirmaţie implică supoziţia, greu de 
acceptat, că unor enunţuri ce ocupă o poziţie centrală în corpul ştiinţei unei comunităţi 
sau a unui grup de oameni specializaţi li se va refuza calitatea de cunoaştere. Am fi 
conduşi astfel la situaţia paradoxală de a socoti tradiţia ptolemaică drept un capitol 
important din istoria astronomiei şi, totodată, să spunem că dată fiind falsitatea 
cunoscută astăzi a unora din principiile ei, cum este cel al imobilităţii şi poziţiei centrale 
a Pămîntului, a circularităţii traiectoriilor planetelor şi a constanţei vitezei mişcărilor, 
această teorie nu reprezintă cunoaştere. În lumina teoriei relativităţii, evaluări de acelaşi 
fel ar putea fi făcute eventual şi în ceea ce priveşte mecanica lui Newton, cu referire la 
principii cum ar fi independenţa masei de viteza mişcării sau caracterul absolut al 
spaţiului şi timpului. Dincolo de asemenea consecințe, fără îndoială neplăcute, ce 
asigurări avem că evaluările noastre de astăzi cu privire la ceea ce este adevărat nu vor 
trebui la rîndul lor să fie reconsiderate? Dacă nimic nu poate fi asigurat ca adevărat, în 
sensul corespondenţei dintre judecăţi şi stările de fapt, şi nu în sensul practic al 
cuvîntului, cel al vieţii de fiecare zi, va trebui pînă la urmă să acceptăm concluzia 
sceptică că ceea ce mulţi filosofi au determinat ca fiind cunoaştere este ceva cu totul 
inacesibil oamenilor. Ne rămîne, aşadar, cea de a doua alternativă. Aceasta este de a 
formula şi a înţelege condiţia adevărului drept condiţie necesară a cunoaşterii, în 
termenii următori: opinia apreciată ca adevărată în sensul corespondenţei ei cu stările 

de fapt, în lumina criteriilor de bună întemeiere acceptate într-un anumit moment istoric, 
într-o comunitate de oameni competenţi ce caută în mod sincer şi dezinteresat adevărul. 
În calitate de condiţie a cunoaşterii, cuvîntul adevăr va fi luat astfel în sensul de socotit 
drept adevărat. A caracteriza astfel condiţia adevărului înseamnă a recunoaşte şi a 
sublinia atît distincţia, cît şi corelaţia dintre condiţia adevărului şi condiţia întemeierii. 
Distincția trebuie subliniată în măsura în care pot exista enunţuri adevărate pe care nu 
sînt întemeiat să le accept şi, invers, enunţuri pe care am bune temeiuri să le cred şi care 
se dovedesc totuşi, apoi, a nu fi adevărate. Căci atît o persoană, cît şi un grup de 
oameni, chiar şi o comunitate cuprinzătoare, pot să aibă, într-un anumit moment al 
timpului, cele mai bune temeiuri pentru a accepta o opinie falsă. Relaţia dintre adevăr 
şi întemeiere ni se impune însă nu numai în sensul că noi considerăm anumite opinii 
adevărate din punctul de vedere al corespondenţei lor cu stările reale în lumina unor 
criterii ale întemeierii şi a rezultatelor demersurilor de întemeiere ce ne stau la îndemînă, 
ci Şi în sensul că tocmai căutarea adevărului determină evoluţia în timp a standardelor 
şi cerinţelor întemeierii. Asemenea consideraţii sînt acceptate în mod tacit sau formulate 
explicit de analiştii cunoaşterii. Răspunzînd obiecţiei că de vreme ce nu putem fi 
asiguraţi în cazul nici unei opinii recunoscute ca adevărate de faptul că este este 
adevărată în sensul corespondenţei cu stările reale, înseamnă că nu avem în genere 
cunoaştere, unul dintre ei scrie: "Această obiecţie este rezultatul unei înţelegeri greşite. : 
Dacă eu cred în mod term pe baza a ceea ce consider a fi temeiuri suficiente, am dreptul 
să spun că eu cunosc. Se poate ca temeiurile să fie, de fapt, insuficiente şi ca ceea ce 
pretind să cunosc să fie fals. În acest caz, pretenţia mea este greşită, dar nu urmează 
că am greşit făcînd-o, în sensul că am avut justificarea să o fac"!. Cerinţele întemeierii 
sînt formulate şi reconsiderate prin raportare la țelul cognitiv care este adevărul. 
Întemeierea epistemică, acea întemeiere ce este o condiţie a cunoaşterii, este o întemeiere 
ce urmăreşte să favorizeze obținerea adevărului şi eliminarea erorii. Iată de ce a avea 
bune temeiuri în sprijinul unei opinii înseamnă a avea bune temeiuri pentru a crede că 
opinia este adevărată. "Opinia justificată din punct de vedere epistemic este în mod 
necesar corelată cu scopul mai sus menţionat al adevărului, adică cu scopul de a crede 
numai ceea ce este adevărat sau, cel puţin, ceea ce este probabil să fie adevărat”. 


4. Cunoaştere fără întemeiere? 


Analiza clasică a cunoaşterii a fost contestată sau criticată pe diferite planuri şi din 
diferite puncte de vedere. Poate că cea mai radicală contestare o reprezintă acea poziţie 
epistemologică care neagă că întemeierea ar fi o condiţie a cunoaşterii în genere. Acest 
punct de vedere a primit o expunere clară şi netă în teoria cunoaşterii a lui Karl Popper. 
Popper neagă pur şi simplu că în cercetarea ştiinţifică ar exista sau ar trebui să existe 

un demers de felul întemeierii. Contestarea este cu atît mai semnificativă cu cît ea 
vizează ceea ce autorul socoteşte a fi cunoaşterea obiectivă prin excelenţă, ţinînd seama 
de faptul că cercetarea ştiinţifică fundamentală sau pură îşi propune numai şi numai 
căutarea adevărului. Popper crede că țelul cercetării ar putea fi atins fără întemeierea 
opiniilor, în speţă, a ipotezelor ştiinţifice. Teza lui este că, în pofida convingerii contrare 
a majorităţii cercetătorilor şi filosofilor ştiinţei, un demers pe care l-am putea numi 
întemeiere nu este o condiţie a cunoaşterii obiective, a apropierii de adevăr. Popper 
susţine că nici aşa-numitele enunțuri de bază, enunţuri ce ne oferă informaţii despre 
fapte particulare de observaţie, nici enunţurile generale, principiile şi legile ştiinţei 
teoretice, nu sînt şi nici nu pot fi întemeiate. Enunţurile de bază sînt adoptate prin decizie 
de comunitatea cercetătorilor. Popper contestă atît ideea familiară că aceste enunţuri 
ar fi întemeiate pe datele simţurilor - enunţurile nu pot întreţine vreo relaţie de acest fel 
decît cu alte enunţuri - cît şi susţinerea că ar exista enunţuri autovalidatoare, enunţuri ce 
se întemeiază pe ele însele. Totodată, el respinge ideea curentă că ipotezele şi teoriile 
ştiinţifice sînt întemeiate prin confirmarea lor de către enunţuri de bază care relatează 
rezultate ale observaţiilor şi experimentelor făcute de cercetători. Enunţurile universale, 
de felul legilor ştiinţei, enunţuri ce sînt invariante în raport cu schimbări în spaţiu şi 
timp, nu pot fi susţinute sau confirmate de un număr cît de mare de observaţii despre 
fapte. Ele pot să fie infirmate, falsificate, adică dovedite a fi false datorită 
incompatibilităţii lor cu informaţiile pe care le deţinem despre fapte. Aşa-numita inducție 
ştiinţifică - un demers prin care principii şi legi generale ar fi întemeiate prin raportare 
la enunţuri de bază - este calificată de Popper drept un mit. Teza lui este că ipotezele 
şi teoriile ştiinţifice nu pot fi niciodată confirmate şi, în acest sens, întemeiate; ele pot 
fi doar infirmate prin raportare la enunţuri acceptate privitoare la fapte. Cu alte cuvinte, 
cercetătorul nu va putea niciodată găsi temeiuri pozitive care să asigure într-un fel 
ipotezele şi teoriile ştiinţifice. Rezultatul pozitiv al testării acestora indică doar că ele 
au rezistat cu succes unor încercări de a le infirma. Constatarea acestui fapt nu este, 
desigur, o indicație că ele vor rezista şi unor teste mai seve'e. Popper introduce distincţia 
dintre confirmare (confirmation) şi coroborare (corroboration). El respinge în principiu 
proiectul unei logici inductive, ca logica confirmării ipotezelor. Critica lui se 
concentrează asupra supoziţiei că gradul de confirmare a unei teorii ştiinţifice, adică 
numărul şi varietatea faptelor ce sînt în acord cu consecinţele derivate pe cale logică din 
principiile teoriei, ar asigura într-o măsură mai mică sau mai mare teoria, indicînd o 
anume probabilitate ca teoria să fie adevărată. Popper caracterizează teoriile ce au trecut 
cu succes teste severe drept teorii coroborate. Asemenea teorii pot fi socotite trepte în 
procesul apropierii de adevăr. Coroborarea nu spune însă nimic altceva decît că teoria 
reprezintă un pas în apropierea de adevăr. Datoria omului de ştiinţă este să se 
străduiască să imagineze şi să realizeze noi teste, mai severe, să infirme teoria, 
deoarece tocmai în acest fel va fi stimulată formularea unor probleme ştiinţifice noi şi 
va fi încurajată căutarea unei noi teorii, care ar putea să reprezinte aproximaţii mai bune 
ale adevărului. Numai atitudinea critică faţă de cele mai reuşite teorii ar împinge înainte 
cercetarea spre țelul ei. care este apropierea de adevăr. Popper sugerează că cercetătorul 
care caută confirmări, adică întemeiere, favorizează de fapt o atitudine necritică faţă 
de ideile ştiinţifice, o atitudine ce nu contribuie la realizarea ţelului cercetării. 

Teoria falsificaţionistă a lui Popper contestă, aşadar, existenţa unei relaţii pozitive 
între întemeiere şi căutarea adevărului. Numai critica, şi nu întemeierea, este socotită 


CONCEPTUL DE CUNOAŞTERE 43 


de Popper un mijloc adecvat scopului de a ne apropia de adevăr şi de a elimina eroarea. 
El se delimitează nu numai de diferitele variante ale logicii inductive, ca logica 
confirmării, Ci, într-o perspectivă epistemologică mai generală, şi de concepţia clasică 
potrivit căreia întemeierea reprezintă o condiţie necesară a cunoaşterii. Popper critică 
din acest punct de vedere poziţia empirismului clasic, principiul propus în formulări 
diferite şi susţinut cu argumente diferite de Locke, Berkeley şi Hume, principiul potrivit 
căruia ar trebui să respingem toate opiniile ce nu sînt sprijinite de temeiuri suficiente şi 
să le acceptăm numai pe acelea pentru care avem bune temeiuri. "Înțelegerea faptului 
că orice cunoaştere este ipotetică conduce la respingerea «principiului raţiunii suficiente» 
în forma «o rațiune poate să fie dată pentru orice adevăr» (Leibniz) sau în forma mai 
tare, pe care o găsim la Berkeley şi Hume, care afirmă că «dacă nu vedem o rațiune 
suficientă pentru a crede», aceasta este o rațiune suficientă pentru a nu crede»"!. 

Una din supoziţiile ce susţin asemenea consideraţii este că atitudinea critică, care este 
esenţială pentru progresul cunoaşterii, nu implică întemeierea ipoztezelor sau teoriilor. 
Filosofia cunoaşterii a lui Popper se opune astfel tendinței dominante în gîndirea 
filosotică modernă de a examina în mod critic pretenţiile de cunoaştere prin cercetarea 
felului cum Sînt întemeiate enunţurile, ipotezele şi teoriile. Această tendinţă se exprimă 
în acordul tacit al celor mai de seamă reprezentanți ai raționalismului şi empirismului 
secolelor XVII-XVIII de a accepta concepte, enunţuri şi teorii despre care ei presupun că 
pot fi derivate dintr-o cunoaştere primară, socotită bine asigurată. Sîntem în faţa unui 
punct de vedere familiar. Căci înţelegerea criticii raţionale drept cercetare a bunei 
întemeieri a cunoştinţelor reprezintă în esenţă şi punctul de vedere al gîndirii comune. 
În opoziţie cu acest punct de vedere, Popper afirmă că singura îndreptăţire pentru a 
accepta în mod provizoriu un enunţ sau o teorie, ca sistem de enunţuri, nu sînt temeiurile 
pozitive de orice fel, ci faptul că ipotezele sau teoriile au rezistat pînă acum unor 
încercări serioase de a le infirma. Examenul critic al cunoştinţelor este astfel despărțit 
de cerința întemeierii. 

O dezvoltare a concepţiei antiinductiviste formulate de Popper, care ia forma unei 
confruntări cu unele supoziţii ale analizei clasice a cunoaşterii, găsim şi în scrieri recente 
ale unuia din discipolii săi, filosoful german Hans Albert. Principalul argument al lui 
Albert împotriva cerinţei întemeierii este că aceasta ne-ar aduce într-o situaţie fără 
ieşire, pe care o numeşte (cu referite la trilema filosofului german J. F. Fries, invocată 
şi de Popper) trilema lui Miinckhausen. Această expresie vizează situaţii fără ieşire în 
care ajunge nu o dată legendarul baron. Cerinţa întemeierii nu ar putea fi satisfăcută 
decît pe una din următoarele trei căi: (1) recurgînd întotdeauna la un alt enunţ pentru a 
justifica un anumit enunţ şi acceptind astfel regresul la infinit; (2) acceptînd circularitatea, 
adică adoptînd ca bază a întemeierii, într-o formă de obicei modificată, ceea ce trebuie 
întemeiat; (3) întrerupînd procesul întemeierii într-un anumit punct, adică atunci cînd am 
ajuns la "fundamentele cunoaşterii", la enunţuri ce se întemeiază ele însele, la enunţuri 
ce pot întemeia alte enunţuri fără să aibă ele însele nevoie de întemeiere. Deoarece 
primele două alternative vor trebui respinse din motive principiale, filosofii ce susţin 
cerința întemeierii cunoaşterii ar fi constrînşi să adopte cea de a treia alternativă, 
supoziţia că există o cunoaştere nemijlocită, intuitivă, o cunoaştere ce se justifică pe 

sine, conţine în sine garanţia adevărului ei. La ideea unei cunoașteri nemijlocite ce nu 
mai are nevoie de întemeiere şi reprezintă baza întregii noastre cunoaşteri se ajunge 
printr-un demers analog cu cel al metafizicienilor care suspendă regresul: pe care-l 
implică o cauzalitate liniară prin introducerea unei causa sui. Albert apreciază această 
soluţie drept un impas. El crede că ea înseamnă de fapt a transforma unele din opiniile 
noastre, de obicei cele ce ne par evidente, în dogme ce sînt sustrase în mod arbitrar, prin 
decret, examinării critice. În felul acesta trilema lui Miinckhausen ne indică în mod clar 
că acceptarea întemeierii drept cerinţă a cunoaşterii ne-ar conduce la concluzia că nu 
avem de ales decît între Scyla dogmatismului şi Caribda scepticismului, cu alte cuvinte 
la o situaţie fără ieşire. Alternativa care rămîne ar fi înlăturarea premisei ce generează 
dificultăţile tuturor variantelor a ceea ce Albert numeşte "teorie pură a cunoaşterii” (reine 
Erkenntnislehre): cerința întemeierii cunoaşterii. În locul unei teorii a cunoaşterii ce 
conferă o poziţie centrală problemei întemeierii, Albert optează pentru o teorie a 
cunoaşterii care urmăreşte doar o explicaţie a cunoaşterii prin cercetarea facultăţii 
noastre de cunoaştere şi a altor condiţii ale producerii cunoaşterii. 

Ce se poate răspunde acestei contestări a întemeierii drept condiţie a cunoaşterii? 
Poate fi apărată cerința întemeierii şi, prin urmare, analiza clasică a cunoaşterii? Vom 
schiţa în continuare cîteva replici. Argumentarea în favoarea întemeierii drept condiţie 
necesară a cunoaşterii va fi dezvoltată în secţiunea consacrată întemeierii epistemice., 
=D primă supoziţie îndoielnică de la care pornesc autorii ce contestă că întemeierea 
ar fi o condiţie necesară a cunoaşterii este aceea că nu ar exista o corelaţie esenţială 
între întemeiere şi căutarea adevărului. Dar fie şi numai o examinare sumară a 
conceptului de coroborare a lui Popper relevă, cum s-a evidenţiat în numeroase studii 
critice, cît de greu este de apărat o asemenea supoziţie. Pe ce temei vom aprecia o teorie 
coroborată drept un pas în apropierea de adevăr? Pe ce temei vom accepta o teorie mai 
bine coroborată drept o mai bună aproximaţie a adevărului decît o altă teorie mai puţin 
bine coroborată, care explică o serie de fapte pe care le explică şi prima teorie? Nu pare 
să existe nici un alt răspuns în afară de acela că principiile unei teorii coroborate sînt 
în acord cu o mulţime de fapte acceptate de oamenii de ştiinţă, că teoriile mai bine 
coroborate sînt în acord cu mai multe fapte de acest fel decît teoriile mai puţin bine 
coroborate. De exemplu, mecanica cuantică este, în acest sens, o teorie mai bine 
coroborată decît mecanica clasică. Există multe fapte experimentale ce nu pot fi 
explicate de principiile mecanicii clasice, dar pot fi explicate pe baza principiilor 
mecanicii cuantice. Dar acordul sistematic dintre consecinţele derivate din principiile unei 
teorii ştiinţitice şi enunţuri despre fapte de observaţie, ceea ce Popper numeşte coroborare, 
trecerea cu succes de către teorie a unor teste cu grade diferite de severitate, nu 
reprezintă oare temeiuri bune pentru acceptarea acestei teorii? Nu sînt oare îndreptăţiţi 
oamenii de ştiinţă să afirme că teoriile pe care le acceptă au fost confirmate de fapte, 
că un acord sistematic între teorie şi faptele cunoscute alte domeniului susţine teoria, îi 
probează valoarea de cunoaştere? Fără îndoială că trecerea cu succes a unor teste de 
un anumit nivel de severitate nu constituie o garanţie că teoria va trece cu succes şi alte 
teste, mai severe, dar un asemenea eşec al unei teorii nu anulează cîtuşi de puţin 
succesele ei anterioare. Teoriile ştiinţifice care nu au fost infirmate de fapte explică 

anumite fapte şi, în acest sens, reprezintă, cum recunoaşte şi Popper, un jalon în progresul 
cunoaşterii spre adevăr. A spune că o teorie explică cu succes un anumit domeniu de 
fapte nu înseamnă, pînă la urmă, a spune altceva decît că teoria este susținută de 
aceste fapte şi este, în acest sens, confirmată. Coroborarea popperiană nu pare să poată 
fi despărțită de întemeiere, aşa cum doreşte autorul Logicii cercetării. Şi dacă teoriile 
coroborate vor fi caracterizate drept trepte în progresul cunoaşterii spre adevăr, atunci 
concepţia popperiană asupra semnificației rezultatelor testării unei teorii ştiinţifice pare 
să indice, în ciuda asigurărilor contrare ale autorului ei, existenţa unei corelaţii interne 
între întemeierea epistemică şi căutarea adevărului. 

Care este însă raţiunea acestei insistenţe a lui Popper şi a discipolilor săi asupra 
temei că ideile ştiinţifice nu pot fi confirmate, nu pot fi susţinute pe temeiuri pozitive? 
Răspunsul nu este greu de găsit. Supoziţia raţionaliştilor critici este că cerința 
întemeierii ideilor ştiinţifice e solidară cu cerința de a da o întemeiere ultimă, absolută 
acestor idei, de a le sustrage riscului infirmării. Prin urmare, întemeierea ar fi 
incompatibilă cu recunoaşterea failibilităţii cunoaşterii noastre. Motivarea ostilităţii 
inflexibile faţă de recunoaşterea întemeierii drept o condiţie a cunoaşterii devine astfel 
transparentă: întemeierea ar implica supoziţia regresului spre o cunoaştere nemijlocită, 
care se întemeiază pe sine, iar această supoziţie, la rîndul ei, ar implica recunoaşterea 
existenţei unui punct arhimedic al cunoaşterii, a unei cunoașteri infailibile care este pe 
deplin şi pentru totdeauna asigurată. Tocmai acceptarea sau respingerea întemeierii drept 
condiţie necesară a cunoaşterii ar distinge şi ar opune teoria autoritară, dogmatică a 
cunoaşterii unei teorii neautoritare, failibiliste. 

Să examinăm pe rînd aceste presupuse implicaţii ale cerinţei întemeierii, şi anume 
în ordine inversă. Nici de drept, nici de fapt, cerința întemeierii cunoaşterii nu implică 
existenţa unei baze ultime a cunoaşterii. Susținerea unui punct de vedere fundaţionalist 
asupra cunoaşterii - a ideii că toate cunoştinţele nostre despre lumea exterioară sau 
despre noi înşine se sprijină pe ceva ce nu mai are nevoie de întemeiere - nu atrage după 
sine, ca o consecinţă logică, acceptarea unui punct arhimedic al cunoaşterii. Unii filosofi 
contemporani îşi caracterizează poziţia epistemologică drept fundaţionalistă în sensul 
că la întrebări de felul "Ce mă justifică să cred că obiectul pe care-l percep în faţa 
mea este roşu?”, răspund: "Ceea ce mă justifică să cred aceasta este faptul că ştiu că 
mi se pare că-l percep roşu'. O asemenea întemeiere a unei judecăţi constituie un punct 
de oprire în regresiunea pe care o implică întemeierea. Ceea ce credem, gîndim, dorim, 
sperăm etc. reprezintă cazuri paradigmatice de cunoaştere imediată. Întemeierea unor 
judecăţi despre opinii, gînduri, dorinţe, sentimente, despre trăiri subiective în genere, 
poate fi realizată repetînd pur şi simplu aceste judecăţi. Ele sînt direct evidente, 
cunoscute imediat sau nemijlocit. Chisholm utilizează o expresie a filosofului austriac 
Alexis Meinong, spunînd că ceea ce îmi apare într-un fel sau altul se prezintă pe sine. 
Or, ceea ce se prezintă pe sine este cert şi evident în mod direct pentru subiect. 
Conceptul direct evident poate fi explicat în termenii a ceea ce se prezintă pe sine. Ceea 
ce se prezintă pe sine şi ceea ce este implicat în ceea ce se prezintă pe sine este direct 
evident. Ne oprim în procesul întemeierii la ceea ce este în mod direct evident. Orice stare 
de fapt care este în mod direct evidentă constituie un caz de cunoaştere imediată. S-ar 
putea crede că un punct de vedere fundaţionalist formulat în aceşti termeni nu este decît 
o nouă variantă a gîndirii fundaţionaliste tradiţionale, care încearcă să derive întreaga 
noastră cunoaştere din elemente de bază pe deplin asigurate, ce conţin în ele însele 

garanţia adevărului lor. Această impresie este însă înşelătoare. Fundaţionaliştii 
failibilişti disting net între ceea ce se prezintă pe sine şi judecăţi în mod direct evidente, 
ce pot fi socotite cunoştinţe imediate, pe de o parte, şi judecăţi despre stări obiective, 
despre lumea exterioară şi alţi oameni, pe de altă parte. Chisholm subliniază că o 
cunoaştere nemijlocită este exprimată în enunţuri cum ar fi: "Cred că văd că cerul este 
înnourat"”. La întrebarea: "De ce crezi că vezi că cerul este înnourat” nu există alt 
răspuns rezonabil în afară de "Cred şi aceasta este totul". Dimpotrivă, la întrebarea "Ce 
întemeiere ai pentru a crede că vezi că cerul este înnourat”, răspunsul va fi unul 
complex, dat prin raportare la alte cunoştinţe. Vom răspunde că privesc spre cer, că îl 
văd înnourat, că nu am motive pentru a pune la îndoială simţurile mele, că întotdeauna 
cînd cerul este înnourat el arată în acest fel văzut de aici etc. Un enunţ întemeiat în acest 
fel este, fără îndoială, failibil. Faptul că el se sprijină pe ceea ce este în mod direct 
evident nu reprezintă o garanţie imuabilă a adevărului său!'. Întemeierea prin raportare 
la ceea ce este în mod direct evident şi failhbilitatea cunoaşterii nu sînt, aşadar, 
incompatibile. 

În al doilea rînd, aderenţa la conceptul fundaţionalist al cunoaşterii nemijlocite nu 
reprezintă singura cale de a apăra cerința întemeierii, evitînd, totodată, trilema lui 
Minckhausen. Cum vom vedea, au fost formulate şi alte teorii ale întemeierii care nu se 
sprijină pe acceptarea existenţei unei cunoaşteri imediate. Avem în vedere în primul rînd 
teoriile coerentiste, care constituie o alternativă la teoriile fundaţionaliste ale întemeierii. 
Dincolo de ceea ce le desparte, aceste două mari tipuri de teorii construiesc conceptul 
întemeierii cunoaşterii într-un fel care asigură evitarea alternativei dogmatism-scepticism. 
Ele scapă în acest fel trilemei lui Miinckhausen, care este invocată pentru a proba 
necesitatea de a renunţa la întemeiere, înţeleasă drept o condiţie necesară a cunoaşterii. 


5. Contraexemple la analiza clasică a cunoaşterii; 
problema lui Gettier 


Un neobişnuit de scurt articol publicat în 1963 de filosoful american Edmund Gettier, 
cu titlul "Este cunoaşterea opinie întemeiată?", a constituit un moment important în 
dezvoltarea filosofiei analitice a cunoaşterii. Articolul îşi propoune să arate că cele trei 
condiţii ce definesc cunoaşterea în analiza clasică nu sînt suficiente. Există enunţuri 
adevărate şi întemeiate pe care nu vom fi de acord să le acceptăm drept cunoştinţe. 
Iată, pe scurt, care este argumentarea lui Gettier. Este posibil să credem în mod întemeiat 
într-o judecată care este falsă şi să deducem din aceasta o altă judecată care este 
adevărată. Cea din urmă va fi şi adevărată şi întemeiată. Cu toate acestea, ea nu va 
fi acceptată drept o cunoştinţă. Cele trei condiţii consacrate de analiza clasică sînt, prin 

urmare, insuficiente pentru a delimita cunoaşterea de ceea ce nu este cunoaştere. Gettier 
imaginează exemple pentru a arăta că există judecăți adevărate şi întemeiate pe care 
nu le vom socoti cunoştinţe. 


lată unul dintre ele. Două persoane A şi B sînt în competiţie pentru a obţine o slujbă. 
Să presupunem că persoana B are bune temeiuri pentru a accepta următoarele două 
judecăţi: "A va obţine slujba" şi "A are zece monede în buzunar”. Din conjuncţia acestor 
două judecăţi poate fi dedusă judecata: "Persoana care va obţine slujba are zece monede 
în buzunar”. B va accepta această judecată dacă va avea bune temeiuri de a accepta 
judecăţile de mai sus şi el va fi îndreptăţit să o accepte. Să presupunem că slujba este 
cîştigată însă de B şi că B are întîmplător zece monede în buzunar. Judecata "A va 
obţine slujba" se dovedeşte în acest caz falsă. În schimb judecata "Persoana care va obţine 
slujba are zece monede în buzunar” este şi adevărată şi întemeiată. Ea satisface, prin 
urmare, cele trei condiţii ale cunoaşterii. Nu vom fi totuşi de acord să acceptăm că 
persoana B cunoaşte această judecată. Căci B nu ştie că are zece monede în buzunar şi 
acceptă că cel ce va cîştiga slujba are zece monede în buzunar pe baza opiniei false că 
A va cîştiga slujba. O judecată ce satisface cele trei condiţii nu este, aşadar, acceptată 
drept cunoaştere. 


Contraexemplele imaginate de Gettier lasă la prima vedere o impresie de artificial, de 
forţat. Această impresie nu poate constitui însă o obiecţie serioasă faţă de concluzia 
pe care o susţin aceste exemple. Căci o analiză satisfăcătoare a cunoaşterii trebuie să 
fie adecvată nu numai pentru Situaţii reale, ci şi pentru Situaţii posibile, care pot fi doar 
imaginate. Contraexemple la analiza clasică a cunoaşterii au fost produse de altfel încă 
mai de mult şi de către alţi filosofi. B. Russell a imaginat următoarea situaţie. O 
persoană consultă un ceas care s-a oprit crezînd însă în mod greşit că ceasul 
funcţionează în mod normal. Din întîmplare ceasul indică ora exactă. Enunţul ce redă 
indicaţiile ceasului este, aşadar, adevărat şi persoana ce consultă ceasul în aceste condiţii 
are bune temeiuri să creadă că enunţul este adevărat. Nu vom considera totuşi acest 
enunţ, care satisface evident cele trei condiţii ale analizei clasice, drept o cunoştinţă. 
Gettier este însă primul filosof care a afirmat şi a argumentat că analiza clasică a 
cunoaşterii nu poate fi socotită satisfăcătoare. Contraexemplele imaginate de Gettier se 
întemeiază pe două supoziţii. Prima supoziţie este că putem avea uneori bune temeiuri 
pentru a accepta o judecată falsă. A doua supoziţie este că dacă subiectul cunoaşterii 
are bune temeiuri pentru a accepta o judecată falsă p şi această judecată implică o altă 
judecată q, subiectul va deduce q din p şi va avea astfel bune temeiuri pentru a accepta 
şi judecata q. Schema generală pe care se sprijină contraexemplele la analiza clasică a 
cunoaşterii poate fi redată asttel: pot exista bune temeiuri ce sprijină o judecată falsă 
p; dacă avem o îndreptăţire puternică pentru a accepta judecata p ca adevărată, atunci 
vom avea temeiuri la fel de bune pentru a accepta şi judecata q, care poate fi dedusă din 
judecata p. Judecata q va satisface cele trei condiţii ale analizei clasice a cunoaşterii şi cu 
toate acestea nu va fi considerată drept cunoaştere. 


Pe baza acestei scheme pot fi construite contraexemple mai naturale. lată unul. 
Persoana B ştie că persoana A are într-o anumită zi îndatoriri importante într-o anumită 
localitate. B ştie de asemenea că A obişnuieşte să-şi îndeplinească scrupulos îndatoririle 
şi are, prin urmare, cele mai bune temeiuri pentru a crede că se va comporta în acelaşi fel 
şi de această dată. Pe baza acestor opinii, pe care are cele mai bune temeiuri pentru a le 

accepta, B va conchide că A va fi în ziua respectivă în acea localitate. Să presupunem 
însă că în mod surprinzător A nu îşi îndeplineşte de data aceasta obligaţiile asumate, dar 
se găseşte totuşi în acea localitate din cu totul alte motive. Deoarece B acceptă judecata 
adevărată că A este în localitate numai pe temeiul acceptării ca adevărate a judecății 
că A îşi va îndeplini şi de data aceasta îndatoririle, o judecată ce se dovedeşte falsă, 
rezultă că pentru B judecata că A este în localitate nu este totuşi o cunoştinţă, chiar 
dacă această judecată este adevărată şi B are cele mai bune temeiuri să o accepte ca 
adevărată. 


În toate situaţiile ce satisfac schema pe care sînt construite contraexemplele lui Gettier, 
o judecată particulară care este adevărată este inferată dintr-o judecată mai generală 
care este falsă, judecată pe care însă persoana care face inferenţa are cele mai bune 
temeiuri să o considere adevărată. Toate situaţiile de acest fel reprezintă contraexemple 
în raport cu analiza clasică a cunoaşterii deoarece arată că există opinii adevărate şi 
întemeiate care nu constituie totuşi cunoaştere. l 

Unii autori au socotit că putem respinge cu uşurinţă contraexemplele de tip Gettier. 
Aceasta deoarece judecăţile ce constituie contraexemple la analiza clasică a cunoaşterii 
sînt întemeiate prin raportare la premise ce se dovedesc a fi false. O judecată nu va 
constitui însă cunoaştere dacă va fi întemeiată prin derivare dintr-o altă judecată care 
este falsă. Altfel spus, o judecată p poate întemeia o altă judecată q numai dacă p este 
o judecată adevărată. Criticii lui Gettier au dat o formulare mai generală acestei condiţii 
afirmînd că nu putem deriva cunoaşterea decît din cunoaştere şi nu din ceva mai puţin 
decît cunoaşterea, de exemplu, din opinii bine întemeiate. Situaţiile de tip Gettier nu ar 
reprezenta contraexemple la analiza clasică a cunoaşterii deoarece ele au fost construite 
pornind de la presupoziţia inacceptabilă că judecăţi false pot întemeia judecăţi 
adevărate. S-a arătat însă că se pot construi contraexemple la analiza clasică a 
cunoaşterii ce scapă acestei obiecţii. lată un asemenea contraexemplu. B crede că 
colegul său de birou A posedă un automobil de marca Ford şi are cele mai bune temeiuri 
să accepte acest fapt. (I-a spus-o chiar A, care a fost întotdeauna pînă atunci o persoană 
demnă de încredere, i-a arătat un certificat etc.). Pornind de la aceste temeiuri, B 
formulează generalizarea că există cineva în biroul său care posedă un automobil Ford. 
Această generalizare este derivată în mod corect din probele ce stau la îndemîna lui B. 
Să presupunem că A nu posedă totuşi un automobil Ford, dar că, fără ştiinţa lui B, 
în birou există o a treia persoană C care are un asemenea automobil. Generalizarea lui 
B este adevărată şi bine întemeiată. Ea satisface condiţiile analizei clasice a cunoaşterii. 
Nu vom spune, totuşi, că această generalizare reprezintă cunoaştere pentru B. "Conchid 
că chiar dacă o judecată poate fi justificată pentru o persoană numai dacă temeiurile 
ei sînt adevărate sau numai dacă el le cunoaşte ca adevărate există contraexemple la 


analiza clasică a cunoaşterii ca opinie adevărată întemeiată, de felul celor ale lui 
Gettier". 

6. Încercări de precizare a conceptului cunoaşterii 
ca soluţii ale problemei lui Gettier 


Astăzi, la mai mult de trei decenii de la apariţia articolului lui Gettier, se poate 
aprecia că acesta a inaugurat o nouă etapă în analiza filosofică a cunoaşterii. Într-un 
interval relativ scurt de timp a fost produsă o literatură cuprinzătoare consacrată 
analizei condiţiilor pe care trebuie să le satisfacă cunoaşterea noastră propozițională 
despre fapte, adică rezolvării problemei generate de contraexemple de tip Gettier. Unele 
din aceste contribuţii pot fi caracterizate drept apărări ale analizei clasice a cunoaşterii 
prin introducerea unor amendamente. Altele revizuiesc sau dezvoltă analiza clasică a 
cunoaşterii, adăugînd, de exemplu, celor trei condiţii ale cunoaşterii condiţii noi. Şi unele 
şi celelalte reprezintă un aport la o mai bună înţelegere a ceea ce constituie componenta 
centrală a cunoaşterii omeneşti, cunoaşterea propozițională despre fapte. Distincția dintre 
aceste două tipuri de reacţii la provocarea lui Gettier nu este de fapt una netă, în măsura 
în care un amendament poate lua forma unei noi condiţii şi va reprezenta astfel o 
dezvoltare a analizei clasice a cunoaşterii. 

Apărarea analizei clasice a cunoaşterii prin introducerea unor amendamente este bine 
ilustrată de precizarea că o judecată care satisface cele trei condiţii va reprezenta 
cunoaştere dacă şi numai dacă cele trei condiţii nu vor fi satisfăcute independent una 
de cealaltă. Contraexemplele de tip Gettier ne-ar atrage atenţia tocmai asupra faptului că 
aceste condiţii pot fi satisfăcute independent una de cealaltă. În aceste contraexemple 
judecăţi ce satisfac cele trei condiţii, fără să reprezinte totuşi ceea ce sîntem înclinați 
în mod intuitiv să recunoaştem drept cunoaştere, sînt în mod întîmplător adevărate. În 
unul din exemplele de mai sus, judecata că persoana B este într-o anumită zi într-o 
anumită localitate este adevărată. Această judecată este însă în mod întîmplător 
adevărată deoarece adevărul ei nu are nici o legătură cu temeiurile acceptării ei ca 
adevărată. Contraexemple de tip Gettier indică astfel că temeiurile pentru acceptarea 
unei judecăţi pot fi uneori irelevante pentru adevărul judecății. Ele semnalează în acest 
fel un punct slab în analiza clasică a cunoaşterii. Acest punct slab ar putea fi înlăturat 
simplu, fără introducerea unor condiţii suplimentare, prin formularea unei restricţii, şi 
anume că o judecată despre fapte va reprezenta cunoaştere dacă şi numai dacă ea nu 
va fi întîmplător adevărată, adică adevărată independent de existenţa unor bune 
temeiuri pentru acceptarea ei. Altfel spus, o persoană S cunoaşte că p (un fapt) dacă şi 
numai dacă nu este un accident că ea are dreptate în ceea ce priveşte faptul că p.' Ce 
înseamnă a avea dreptate în mod accidental? Să presupunem că un om ştie că într-un 
anumit pachet de cărţi de joc 99 sînt de culoare albă, iar una e de culoare neagră. Pe 
acest temei el va afirma că cea mai mare carte din pachet va avea culoarea albă. Să 
presupunem că lucrurile stau într-adevăr aşa. Întrebarea ce se pune este dacă este 
accidental sau nu că omul are dreptate şi, prin urmare, dacă ceea ce enunţă el este sau 
nu cunoaştere în lumina formulării date mai sus restricţiei. Pare plauzibil să considerăm 
că omul nostru are în mod întîmplător dreptate şi că afirmaţia lui cu privire la culoarea 

unei anumite cărţi din pachet nu reprezintă din acest motiv cunoaştere. Este clar că acest 
om nu are opinii false şi nu raţionează greşit. Opinia lui este şi adevărată, şi întemeiată. 
El nu posedă totuşi cunoaştere, deoarece ceea ce crede el este în mod întîmplător 
adevărat. El are dreptate, dar este totuşi întîmplător că are dreptate. Concluzia ar fi că 
noi avem cunoaştere numai atunci cînd există o relaţie necesară între adevărul unei 
judecăţi şi temeiurile pentru acceptarea acestei judecăţi şi că, în acest sens, adevărul 
judecății nu este întîmplător. 

Restricţia formulată în aceşti termeni este cuprinsă deja în mod tacit în analiza 
clasică a cunoaşterii. Concepţia clasică subliniază, cum am arătat, că întemeierea 
distinge cunoaşterea de opinii adevărate în mod accidental care nu reprezintă cuoaştere. 
S-a încercat o explicitare şi precizare a acestei cerinţe prin clauza că o opinie bine 
întemeiată reprezintă cunoaştere dacă şi numai dacă adevărul ei nu constituie rezultatul 
unei coincidenţe fericite. Cu alte cuvinte, cunoştinţele sînt acele opinii adevărate şi 
întemeiate ce exclud o coincidenţă fericită. Principiul coincidenţei fericite elimină 
opiniile adevărate întemeiate care nu reprezintă cunoaştere. a 


Un exemplu poate contribui la o mai bună înțelegere a modului cum acționează acest 
principiu. O persoană B vede cum persoana A, care îi este bine cunoscută, sustrage o carte 
dintr-o librărie. Chiar dacă ştie că A a avut pînă acum o comportare corectă, B va avea 
bune temeiuri să creadă că A a furat cartea. Să presupunem însă că A are un frate 
geamăn care seamănă leit cu el şi care a vizitat librăria în cauză în acea zi. Şi în timp 
ce A a avut întotdeauna o purtare ireproşabilă, fratele său, de care el nu poate fi deosebit, 
este cunoscut drept cleptoman. B nu ştie însă nimic despre toate acestea. Situaţia va putea 
fi caracterizată spunînd că deşi B are opinia adevărată şi bine întemeiată că un individ 
cu toate trăsăturile distinctive ale lui A a sustras o carte din librărie, această opinie nu 
va putea fi calificată drept o cunoştinţă. Căci date fiind temeiurile lui B şi împrejurările 
particulare în care s-a constituit opinia lui, faptul că această opinie este adevărată şi bine 
întemeiată este, pur şi simplu, rezultatul unei coincidențe şi. ca atare. ceva întîmplător. 


Principiul coincidenţei fericite ne permite astfel să distingem opiniile adevărate şi 
întemeiate, în genere, de cunoştinţe. Restricţia asupra căreia ne atrage atenţia acest 
principiu poate fi formulată drept o a patra condiţie a cunoaşterii. Condiţia este să nu 
existe o altă judecată adevărată astfel încît dacă o persoană ar avea bune temeiuri 
pentru această judecată într-un anumit moment al timpului, ea ar înceta să aibă bune 
temeiuri pentru judecata ce candidează la titlul de cunoştinţă. O asemenea judecată este 
numită de Peter Klein judecată ce descalifică (disqualifing proposition). Judecata "A, 
care nu a furat pînă acum nici o carte, are un frate geamăn cleptoman, care-i seamănă 
leit şi a fost în acea zi în librărie” este o asemenea judecată ce descalifică. Este o 
judecată adevărată ce descrie împrejurări în care se aplică principiul coincidenţei 
fericite. 

S-ar putea obiecta că această a patra condiţie a cunoaşterii este prea tare, deoarece 
nu am putea fi niciodată siguri că o asemenea condiţie este satisfăcută. Condiţia nu 
constă însă în cunoaşterea faptului că nu există o judecată ce descalifică acea judecată 
care candidează la titlul de cunoaştere. Ea specifică faptul că temeiurile pentru judecăţi 

caracterizate drept cunoştinţe trebuie să fie de aşa natură încât să nu existe judecăţi ce 
descalifică. O asemenea constatare nu va putea fi sustrasă, în genere, îndoielii. Ea va 
putea fi acceptată totuşi, în multe situaţii, ca fiind dincolo de orice îndoială rezonabilă. 
În favoarea unei asemenea analize a cunoaşterii vorbeşte şi faptul că ea este neutră în 
raport cu diferite poziţii şi controverse epistemologice. Să considerăm, de exemplu, 
îndoiala carteziană, contestarea că anumite judecăţi ce par a fi adevărate dincolo de 
orice îndoială rezonabilă, cum ar fi aceea că mă găsesc acum în faţa casei mele, ar fi 
cunoştinţe. Judecăţile ce ar descalifica susţinerea că o asemenea judecată reprezintă 
cunoaştere vor fi formulate prin enunțuri ca "Poate dorm acum”, "Sînt poate victima unui 
geniu rău', "Poate am halucinaţii” şi altele de acest fel. Disputa dintre un cartezian care 
susține că există asemenea judecăţi şi criticul său ar putea fi decisă determinînd dacă 
există sau nu în mod efectiv judecăţi ce descalitică alte judecăţi, ce par dincolo de 
orice îndoială rezonabilă. 

Chisholm acceptă şi el că prin contraexemplele de tip Gettier s-a semnalat o 
insuficienţă a analizei clasice a cunoaşterii. Filosoful american crede totuşi că definiţia 
tradiţională a cunoaşterii poate fi apărată, adică reformulată în aşa fel încît să facă 
faţă contraexemplelor de tip Gettier. Condiţiile cunoaşterii trebuie stabilite într-un fel care 
să excludă existenţa unor judecăţi ce descalifică acele judecăţi ce candidează la 
statutul de cunoştinţe. Acest obiectiv poate fi atins însă prin precizarea uneia din cele trei 
condiţii stabilite de analiza clasică a cunoaşterii, şi anume a condiţiei întemeierii. 
Chisholm introduce pentru aceasta conceptul de judecată care este întemeiată fără 
greşeală. O judecată este întemeiată fără greşeală dacă are o bază ce se prezintă pe 
sine pentru acea persoană, în aşa fel încît nici o judecată falsă nu va putea fi bine 
întemeiată. Chisholm propune înlocuirea definiţiei tradiționale a cunoaşterii cu 
următoarea definiţie: o judecată este o cunoştină pentru o persoană dacă este 
acceptată, adevărată şi întemeiată fără greşeală pentru acea persoană. 
Contraexemplele de tip Gettier nu satisfac cea de a treia condiție şi pot să fie astfel din 
capul locului eliminate drept candidaţi la statutul de cunoaştere. Aceste contraexemple sînt 
importante deoarece ne atrag atenţia că judecăţile ce nu satisfac cea de a treia condiţie, 
precizată în acest fel, nu sînt cunoştinţe. Considerînd această condiţie putem înţelege şi 
ceea ce face posibilă construirea contraexemplelor de tip Gettier. După Chisholm, aceste 
contraexemple semnalează că relaţia prin care anumite judecăţi întemeiază alte judecăţi 
nu este o relaţie deductivă, o relaţie de consecinţă logică. Aşa se explică faptul că 
judecăţi adevărate pot întemeia judecăţi false. Deosebirea dintre relaţia de întemeiere 
şi relaţia deductivă dintre judecăţi apare cu multă claritate în cazul unor contraexemple 
care nu conţin conjuncţii. Să considerăm unul din cele prezentate mai sus. B are temeiuri 
din cele mai bune pentru a crede că A, colegul său de birou, posedă un automobil de 
marca Ford. Judecata în realitate falsă, deşi bine întemeiată, că A posedă un Ford este 
baza generalizării "Cineva din biroul lui B posedă o maşină de marca Ford" care se 
dovedeşte a fi întîmplător adevărat deoarece în birou există şi o altă persoană C care 
are un automobil de marca Ford, fără ca B să ştie acest lucru. Asemenea contraexemple 
la analiza clasică a cunoaşterii pot fi construite deoarece întemeierea nu este o relaţie 
deductivă. Aşa se explică că judecăţi adevărate pot reprezenta bune temeiuri pentru 


| Vezi R. Chisholm. Theory of Knowledge. Prentice-Hall, Englewood Cliffs, New Jepsey, 1977. p. 110. 

judecăţi false şi invers. Problema lu: Gettier poate fi soluţionată printr-o reformulare a 


condiţiei a treia, a condiţiei întemeierii, şi anume printr-o reformulare ce exclude o 
asemenea posibilitate. 


Astfel, în exemplul lui Russell, menţionat mai sus, există judecăţi ce se prezintă pe 
sine, judecăţi evidente nemijlocit pentru o persoană care oferă o bază pentru judecata 
adevărată că ora este cea indicată de ceas. Aceste judecăţi oferă însă o bază şi pentru 
judecata falsă că la un anumit interval de timp înainte ora a fost de asemenea cea indicată 
de acest ceas. Rezultă că prima judecată cu privire la oră nu este întemeiată pe deplin 
sau fără greşeală şi nu este, prin urmare, cunoscută ca adevărată. lată şi un alt 
exemplu, propus de Chisholm. Un om vede o configuraţie pe cîmpul din faţa sa pe care o 
identifică drept o oaie. Această configuraţie nu este, în realitate, o oaie. Să presupunem 
însă că în cîmpul vizual al acestui om există şi o altă configuraţie care este de fapt o 
oaie, dar în care el nu recunoaşte o oaic. Judecata "Există o oaie pe cîmp" va fi adevărată 
şi omul nostru va avea temeiuri pentru a o accepta. Ea nu satisface totuşi condiţia a treia, 
în reformularea pe care i-o dă Chisholm. Într-adevăr, judecata adevărată "Există o oaie 
pe cîmp" este întemeiată prin raportare la judecata ce se prezintă pe sine "Iau această 
formă drept o oaie". Această judecată ce se prezintă pe sine constituie însă un temei şi 
pentru judecata falsă "Ceea ce iau drept o oaie este o oaie". De aceea judecata "Există o 
oaie pe cîmp" nu este întemeiată fără greşeală, nu satisface condiţia a treia şi, prin 
urmare, nu este cunoscută drept adevărată!. 


Pornind de la o înţelegere asemănătoare a sursei contraexemplelor de tip Gettier, alţi 
autori au propus soluţionarea problemei pe care o ridică aceste contraexemple prin 
formularea unei a patra condiţii, alături de cele trei ce constituie conţinutul analizei 
clasice a cunoaşterii’. Dintre propunerile de acest fel vom prezenta-o aici pe cea a lui K. 
Lehrer. Lehrer reformulează mai întîi una din cele trei condiţii stabilite de analiza clasică 
înlocuind opinia cu acceptarea. Un enunţ reprezintă o cunoştinţă dacă şi numai dacă 
este acceptat. A accepta un enunţ, în sens epistemic, nu înseamnă pur şi simplu a crede 
acest enunţ. Acceptarea, în calitate de condiţie a cunoaşterii, este acceptarea în scopul de 
a atinge adevărul şi de a evita eroarea. Credem uneori lucruri pe care nu le acceptăm în 
raport cu un asemenea ţel epistemic, bunăoară ceea ce ne-ar plăcea să fie, cu deosebire 
în ceea ce priveşte propria noastră persoană. Nu putem, aşadar, spune că dacă o 
persoană crede un enunţ ea acceptă întotdeauna acest enunţ în sensul epistemic al 
cuvîntului, dar putem în schimb afirma că dacă acceptă enunţul, atunci ea crede în el. 
Acceptarea în sens epistemic este astfel un fel special de opinie. Lehrer apreciază că 
pentru a elimina contraexemplele de tip Gettier se impune, totodată, introducerea unei a 
patra condiţii necesare şi suficiente, ce va trebui adăugată celor trei specificate de analiza 
ciasică a cunoaşterii. Condiţia este ca în justificare să nu intervină enunţuri false. 
Condiţiile cunoaşterii pentru un enunţ p, cu referire la o persoană S, sînt formulate după 
cum urmează: "S cunoaşte că p dacă şi numai dacă (1) este adevărat că p (2) S 


Ibidem, p. 111. 


? Pentru o argumentare sistematică a oportunității de a răspunde provocării lui Gettier prin formularea 
unei a patra condiţii a cunoaşterii şi pentru o analiză comparativă a diferitelor formulări date celei de a patra 
condiţii vezi C. Ginet. The Fourth Condition, în (ed.) D. F. Austin, Philosophical Analysis. A. Defence by 
Example, Kluwer Academic Publishers. Dordrecht, Boston, London, 1988. 

acceptă p (3) S este pe deplin justificat să accepte p (4) S este pe deplin justificat să 
accepte p într-un fel ce nu depinde de nici un enunț fals"!. Lehrer propune reprezentarea 
demersului întemeierii ca un dialog între un proponent şi un critic sceptic. Este ceea ce 
el numeşte jocul verific al justificării. Criticul sceptic identifică şi înlătură opiniile false 
ale proponentului. Contraexemplele de tip Gettier pot fi examinate din această 
perspectivă. Scepticul poate cîştiga jocul verific al justificării arătînd, de exemplu, că 
A nu posedă de fapt un automobil de marca Ford. Dacă însă proponentul susţine doar 
că cineva din biroul său posedă un automobil de marca Ford şi se poate stabili că C 
posedă un automobil de acest fel, atunci preponentul a cîştigat această rundă a jocului 
justificării. Justificarea unui anumit enunţ este infirmată în cazul cînd jocul este cîştigat 
de sceptic şi nu este infirmată atunci cînd cîştigă proponentul. Scepticul este, desigur, 
o ficţiune. Orice om poate să joace rolul scepticului în raport cu ceea ce se propune şi 
acceptă celălalt. Pentru aceasta este suficient ca el să arate că Justificarea unuia din 
enunţurile acceptate de proponent depinde de un enunţ ce este fals. Atît timp cît 
justificarea nu poate fi infirmată, dezminţită, enunţul va trebui, dimpotrivă, acceptat 
drept cunoaştere. Cunoaşterea poate fi caracterizată, prin urmare, ca acceptare a cărei 
justificare nu este infirmată (undefeated justified acceptance). O asemenea caracterizare 
rezultă din analiza celei de a patra condiţii, în formularea pe care i-a dat-o Lehrer. 
Această condiţie arată în ce sens este îndreptăţită provocarea pe care o reprezintă 
contraexemplele de tip Gettier la adresa analizei clasice a cunoaşterii, justificînd astfel 
impresia noastră intuitivă că enunţuri ce satisfac primele trei condiţii pot să nu 
reprezinte totuşi cunoaştere. 

Nu există astăzi o soluţie general acceptată a problemei lui Gettier, soluţie obţinută 
fie prin amendarea analizei clasice a cunoaşterii, fie prin introducerea unei a patra 
condiţii. În măsura în care criticii ingenioşi au putut să descopere puncte slabe în diferite 
rezolvări propuse pînă acum problemei lui Gettier, s-ar putea afirma că nu există astăzi 
o analiză satisfăcătoare a cunoaşterii. Chiar dacă vom accepta o asemenea concluzie, 
situaţia nu va trebui să fie dramatizată. Nu avem temeiuri pentru a cere o definiţie 
precisă a unor concepte filosofice de un asemenea nivel de generalitate cum este 
conceptul cunoaşterii noastre propoziţionale, explicite, despre fapte. Nu ar fi oare mult să 
pretindem că prin aplicarea unor condiţii necesare şi suficiente va putea fi trasată o linie 
ce desparte fără greş toate opiniile despre fapte care reprezintă cunoaştere de alte opinii, 
ce nu constituie cunoaştere, excluzînd totodată cazurile intermediare, de graniţă? Putem 
accepta, credem, fără sentimente de frustare, că noţiunea cunoaştere este o noţiune 
dialectică, şi nu o noţiune aritmomorfă. Elaborările şi discuţiile suscitate de 
contraexemplele de tip Gettier au contribuit, fără îndoială, la adîncirea şi nuanţarea 
înţelegerii noastre asupra a ceea ce este cunoaşterea. Sîntem îndreptăţiţi să credem că 
acest proces va continua atîta vreme cît filosofii vor mai cultiva preocupări 
epistemologice. Nu avem însă motive să sperăm că el ar putea fi încheiat prin 
formularea unei definiţii a cunoaşterii care să fie imună în raport cu orice fel de 
contraexemple. Acesta ar fi un obiectiv cu totul nerealist pentru analiza filosofică a 


!' k. Lehrer, Theory of Knowledge, pag. 18. 


Pentru formularea interesantei distincții dintre noțiuni aritmomorfe şi noțiuni dialectice, vezi N. 
Georgescu Roegen, Legea entropiei şi procesul economic, Editura politică, Bucureşti, 1979, pp. 109-115. 

cunoaşterii. Considerarea diferitelor încercări de a preciza conceptul cunoaşterii, ca 
răspuns la provocarea reprezentată de contraexemplele de tip Gettier, ne poate semnala 
însă o dilemă semnificativă. Precizarea conceptului se realizează, aşa cum am văzut, 
prin introducerea unor noi condiţii sau restricţii în raport cu cele cuprinse în analiza 
clasică a cunoaşterii. Ceea ce obţinem prin introducerea acestor restricţii este în mod 
firesc un concept tot mai tare, mai îngust al cunoaşterii propoziţionale despre fapte. Dacă 
vom spune, de exemplu, că noi avem cunoaştere numai atunci cînd întemeierea opiniilor 
noastre despre fapte nu este numai neinfirmată, ci neinfirmabilă, irevocabilă, definitivă, 
riscăm să refuzăm a recunoaşte drept cunoaştere opinii despre fapte pe care tindem să 
le considerăm în mod intuitiv drept cunoştinţe. Aceeaşi observaţie poate fi făcută pentru 
alte propuneri, prezentate mai sus, ca aceea de a recunoaşte drept cunoştinţe numai 
judecăţile ce sînt de aşa natură încît să nu existe alte judecăţi care le descalifică. 
Conceptul analitic al cunoaşterii, elaborat de epistemolog, poate astfel să se îndepărteze 
de intuiţia noastră curentă asupra a ceea ce este şi, respectiv, nu este cunoaşterea, o 
intuiţie ce reprezintă totuşi punctul de plecare al oricărui demers filosofic de analiză a 
cunoaşterii. Cu alte cuvinte, analiza filosofică a cunoaşterii riscă să înceteze a fi ceea 
ce şi-a propus să fie - o clarificare şi explicaţie a intuiţiei noastre curente - şi să devină 
o prescripţie, o normă greu de realizat în multe din situaţiile în care tindem să cîştigăm 
cunoaştere şi să ne orientăm prin cunoaştere. Echilibrul dintre componenta explicativă 
şi componenta prescriptivă a analizei filosofice este astfel serios ameninţat. Cu referire 
la unele exprimări ale lui K. Lehrer, citate mai sus, am putea spune că analiza filosofică 
a cunoaşterii, caracterizată drept explicaţie critică, riscă să devină tot mai critică şi 
să înceteze cu timpul de a fi o explicaţie a ceea ce noi socotim în mod intuitiv a fi 
cunoaştere. Iată de ce corespondenţa schematică cu intuiţia curentă, efortul de a clarifica 
ceea ce recunoaştem în mod spontan drept cunoaştere, trebuie să rămînă un obiectiv 
central al efortului filosofic de precizare a conceptului cunoaşterii. 


7. Conceptul restrictiv al cunoaşterii obiective; 
supoziţii şi consecinţe 


Spre deosebire de teoria analitică contemporană a cunoaşterii care încearcă, 
continuînd o veche tradiţie, o precizare a conceptului cunoaşterii, considerînd cunoaşterea 
propozițională despre fapte în genere, în primul rînd cunoaşterea comună, filosofii 
ştiinţei au formulat un concept restrictiv al cunoaşterii obiective. În elaborarea acestui 
concept se porneşte de la supoziţia că ştiinţa reprezintă cunoaşterea obiectivă prin 
excelenţă. În sprijinul acestui punct de vedere se argumentează de obicei în felul 
următor: excelența cunoştinţelor noastre depre fapte stă în primul rînd în obiectivitatea 
lor, în independenţa acestora de dorinţele şi interesele indivizilor, grupurilor şi 
colectivităţilor omeneşti; întemeierea lor va trebui să fie, prin urmare, una dezinteresată; 
cunoştinţele de natură ştiinţifică satisfac în cea mai mare măsură această exigenţă a 
cunoaşterii cu valoare obiectivă. Dacă pentru a înţelege un anumit fenomen - se 

argumentează mai departe - este important să examinăm forma lui cea mai dezvoltată, 
cea mai evoluată, urmează că pentru a înţelege cunoaşterea ar trebuie să analizăm în 
primul rînd cunoaşterea ştiinţifică. Cunoaşterea ştiinţifică se distinge de alte modalităţi 
de cunoaştere, în primul rînd de cunoaşterea comună, prin cerinţe de întemeiere, prin 
constrîngeri care fac cu putinţă obţinerea unei cunoaşteri ce este într-o măsură tot mai 
mare independentă de preferinţele, înclinațiile şi credinţele subiective ale cercetătorilor. 
În acest sens, ştiinţa reprezintă prototipul cunoaşterii obiective. Analizînd condiţiile 
cunoaşterii ştiinţifice cercetători de prim rang din ştiinţele exacte, precum şi filosofi ai 
ştiinţei au formulat un concept tare, restrictiv al cunoaşterii. Acest concept poate fi socotit 
drept un foarte util sistem de referinţă pentru examinarea şi evaluarea diferitelor utilizări 
ale cuvîntului cunoaştere. Căci diferitele sensuri ce sînt conferite acestui cuvînt în mari 
tradiţii filosofice şi în alte sfere ale vieţii şi creaţiei umane pot fi mai bine înţelese tocmai 
prin raportarea la un asemenea concept. Locul pe care îl acordăm prezentării şi discuţiei 
sale se justifică prin semnificaţia lui în acest orizont mai larg de interese filosofice. 
Încercările de a preciza conceptul cunoaşterii obiective, aşa cum este el înţeles şi utilizat 
de oamenii care cultivă cercetarea ştiinţifică modernă sînt îndreptate, de obicei, în 
direcţia formulării unor condiţii minime, necesare şi suficiente, ale aplicării sale. 

Au fost formulate două condiţii sau cerinţe fundamentale ale cunoaşterii obiective 
care sînt satisfăcute în cea mai mare măsură în cunoaşterea ştiinţifică, în primul rînd 
în ştiinţa exactă. Acestea sînt cerinţele comunicării intersubiective şi ale testării 
intersubiective. Ele au fost propuse şi analizate îndeosebi de gînditori reprezentativi pentru 
tradiția empiristă şi pozitivistă din gîndirea filosofică modernă şi contemporană. Se 
lasă să se înţeleagă sau se spune explicit că diferite tipuri de cunoştinţe se deosebesc 
gradual prin măsura mai mică sau mai mare în care satisfac aceste condiţii. Caracterul 
prescriptiv al conceptului cunoaşterii, pe care-l fixează aceste condiţii, este afirmat fără 
echivoc. O cunoştinţă va fi socotităţi cu atît mai validă, mai bine întemeiată, cu cît 
satisface în măsură mai mare aceste cerinţe. 

Să considerăm mai de aproape cele două cerinţe. 

Comunicarea intersubiectivă, ca cerinţă a cunoaşterii cu valoare obiectivă, priveşte 
relaţia de desemnare, relaţia dintre semne şi ceea ce desemnează semnele. Cerinţa este 
ca această relaţie dintre semne şi ceea ce desemnează semnele să fie cît mai univocă. 
Una din elaborările cele mai clare şi mai incisive ale cerinţei comunicării intersubiective 
poate fi găsită în scrierile filosofului german M. Schlick.' Orice cunoştinţă, subliniază 
Schlick, este comunicabilă. Cunoştinţele trebuie distinse de senzaţii şi de alte trăiri 
subiective care nu sînt comunicabile. Eu nu pot, bunăoară, să comunic altuia senzaţia 
mea de verde. Este clar că nu pot să transmit ceva despre senzațiile mele vizuale unui 
om ce s-a născut orb. În schimb, pot să-i transmit unui orb anumite cunoştinţe despre 
culori. Verdele, de exemplu, poate fi caracterizat prin locul său în spectrul luminii solare. 
Culorile pot fi puse de asemenea în corespondenţă cu sunete ordonate într-un şir. În acest 
caz, orbul care aude va distinge verdele prin poziţia acelui sunet ce corespunde verdelui 
în seria sunetelor. El va putea astfel desemna culoarea verde prin acelaşi cuvînt cu cei 
care văd, deşi nu îşi poate face nici o reprezentare, nici cel puţin una prin analogie, 


Vezi îndeosebi cartea sa Allgemeine Erkenntnislehre (prima ediţie 1918, a doua ediţie 1925), articolul 


Erleben, Erknnen. Metaphysik (1930) şi conferințele ţinute în 1932 la Universitatea din Londra, publicate apoi 
sub titlul Form und Content: an Introduction to Philosophical Thinking (1932). 

despre trăirile oamenilor care au vedere. Cunoaşterea noastră despre culoare priveşte, 
aşadar, numai structura ei, nu conţinutul. Verdele este caracterizat prin poziţia lui în şirul 
culorilor. Această poziţie este determinată de relaţiile sale cu celelalte elemente din şirul 
culorilor. Dimpotrivă, calităţile ce constituie conţinutul fluxului conştiinţei (senzaţii, 
gînduri, sentimente) pot fi doar resimţite prin trăire nemijlocită. Opoziția dintre trăire 
"Şi cunoaştere se acoperă cu opoziţia dintre incomunicabil (inefabil) şi comunicabil. 
Trăirile sînt private, cunoştinţele sînt publice. Conţinutul calitativ al trăirilor nu poate 
fi fixat şi transmis prin sistemul de concepte al unei anumite limbi. Trăirile există pur 
şi simplu. Spre deosebire de cunoştinţe exprimate prin enunţurile limbii, ele nu pot fi 
adevărate sau false. Nu pot să spun "Mă doare capul, dar poate mă înşel'. Întrebările 
noastre cu privire la trăirile altor oameni nu sînt în măsură să primească nici un 
răspuns, deoarece no nu avem decît trăirile noastre. lată o altă formulare a unor 
asemenea consideraţii: "Nu pot să ştiu ce senzaţii are el. De exemplu, nu pot să ştiu nici 
cel puţin dacă el are aceeaşi impresie senzorială «albastru» ca şi mine cu privire la cer. 
Ştiu, este adevărat, că impresia lui este identică cu a mea sau nu - un al treilea caz nu 
există - dar dacă impresia este «albastru» sau nu, aceasta nu o ştiu. Şi el nu mi-o poate 
spune! Să presupunem că impresia lui senzorială despre cer este roşu şi că, în general, 
impresiile sale senzoriale sînt roşu în acele cazuri în care ale mele sînt albastru. Atunci, 
el va folosi pur şi simplu cuvîntul roşu pentru ceea ce eu numesc albastru şi albastru 
pentru ceea ce numesc roşu; şi, deoarece el vede roşu acolo unde eu văd albastru, 
folosim amîndoi, în aceleaşi cazuri, cuvintele roşu şi albastru. Nu ştiu, aşadar, dacă 
cuvintele sale pentru senzaţii au aceeaşi semnificaţie cu ale mele". 

Caracterizarea cerinţe: comunicării intersubiective drept cerinţă minimă a cunoaşterii 
se sprijină pe un punct de vedere mai mult sau mai puţin elaborat asupra a ceea ce este 
cunoaşterea, asupra naturii cunoaşterii în genere. Schlick a dezvoltat în scrierile sale tema 
că enunţurile despre fapte din viaţa comună şi din ştiinţă constituie cunoştinţe doar în 
măsura în care exprimă relaţii formale între obiecte, proprietăţi şi evenimente. Expresiile 
limbii pot să comunice cunoştinţe sau, dimpotrivă, să provoace trăiri. Este cazul 
limbajului poetic care nu are, ca atare, o funcţie de cunoaştere. Cînd ni se spune, de 
asemenea, că enunţurile istoricului sau sociologului ne oferă "înţelegere" (Verstehen), 
ceea ce poate fi avut în vedere este că ele ne provoacă anumite trăiri. "Trăirea adîncă - 

scrie Schlick - nu este prețioasă, deoarece ar constitui o formă mai înaltă a cunoaşterii; 
ea nu are nimic de a face cu cunoaşterea"”. Cînd metafizicianul vorbeşte despre o 
pătrundere nemijlocită, intuitivă a esenţelor, ca despre o formă originală şi superioară 
a cunoaşterii, el se referă de fapt la trăiri, şi nu la cunoştinţe. Limbajul matafizicianului 
autentic provoacă anumite trăiri, la fel ca şi limbajul poetului sau prozatorului. 
Metafizicianul nu recunoaşte însă distincţia dintre cunoaştere şi trăire; el califică adesea 
drept cunoaştere ceea ce nu este decît trăire. Marile sisteme de metafizică nu conţin în 
primul rînd cunoştinţe, ci un însemnat potenţial de îmbogăţire a vieţii interioare a celor 
pregătiţi să le recepteze. În măsura în care îndeplinesc o asemenea funcţie, scrierile 
metafizice ar trebui apreciate în acelaşi fel în care apreciem operele de artă. "Sistemele 


LE. von Savigny, Die Philosophie der normalen Sprachen, Suhrkamp Verlag, Frankfurt am Main, 1969, 
p. 25 


” M. Schlick, Gesammelte Aufsätze, Gerold & Co., Wien, 1938, p. 7. 

metatizicienilor - conchide Schlick - cuprind uneori ştiinţă, alteori poezie, dar niciodată 


vtl 


metafizică" . 

Esenţa cunoaşterii o reprezintă descrierea lucrurilor, proprietăţilor şi relaţiilor prin 
noţiuni şi judecăţi. Lucrurile ne sînt date, şi nu cunoscute, prin impresii senzoriale. 
Acestea din urmă oferă doar materia cunoaşterii noastre. Dacă ar exista o intuiţie prin 
care noi ne-am putea muta în lucruri sau lucrurile ar fi mutate în noi, observă Schlick, 
aceasta nu ar fi cunoaştere”. Intuiţia, în accepţia pe care o dă filosoful intuiţionist acestui 
termen, nu are nimic de a face cu cunoaşterea în sensul în care este utilizat cuvîntul în 
viaţa comună şi în ştiinţă. Căci intuiţiile sînt trăiri, stări ale conştiinţei, şi nu 
cunoştinţe. În măsura în care cunoaşterea este concepută drept o reproducere a lucrurilor 
exterioare, o "mutare" a acestora în conştiinţă, se ridică întrebarea: Putem cunGaşte 
lucrurile aşa cum sînt ele? Există temeiuri pentru a da un răspuns negativ la această 
întrebare. Ceea ce se găseşte dincolo de conştiinţă nu poate să se repete neschimbat în 
ca. Reproducerea este realizată întotdeauna de către un organ determinat, dintr-un anumit 
punct de vedere; reproducerea nu va fi, aşadar, niciodată o copie a originalului. 
Dimpotrivă, dacă cunoaşterea este înţeleasă drept desemnare a lucrurilor prin simboluri, 
prin noţiuni şi enunţuri, urmează că ea poate să-şi realizeze pe deplin obiectivele. 


Calitățile sensibile sînt trăiri subiective, stări ale conştiinţei. A atribui o existenţă 
obiectivă calităților sensibile este totuna cu a spune că un obiect există în două 
exemplare, unul în lumea exterioară şi altul în conştiinţă. Acelaşi obiect va fi considerat 
O dată drept conţinut al conştiinţei, în al doilea rînd drept ceva existent în afara conştiinţei. 
Dacă vom caracteriza, dimpotrivă, cunoaşterea drept o desemnare prin simboluri a 
lucrurilor, proprietăţilor şi proceselor din lume, atunci orice progres al cunoaşterii va consta 
în stabilirea unor noi relaţii, Chimistul descrie apa ca fiind o relaţie determinată între 
atomii de oxigen şi de hidrogen, iar fizicianul caracterizează elementele chimice prin 
anumite raporturi între protoni, electroni şi alte particule numite elementare. Primele noastre 
cunoştinţe sînt acte sau activităţi prin care realizăm ceea ce Schlick numeşte recunoaştere. 
Spunem, de exemplu, "Acesta este un inel", "Aceasta este o frunză". Anumite obiecte, 
proprietăţi. relaţii, evenimente, desemnate prin cuvintele acesta, acela etc., sînt astfel 
înlocuite cu cuvinte determinate, nume proprii sau comune, cuvinte ce desemnează 
proprietăţi sau relaţii. Recunoaștere sau desemnarea prin simboluri reprezintă forma 
elementară a cunoaşterii. Pe baza ei se dezvoltă cunoaşterea explicativă. În explicaţie un 
simbol verbal este înlocuit cu o nouă combinaţie de simboluri. Bunăoară, fizicienii au 
înlocuit simbolurile ce desemnau fenomene calorice, acustice, electrice şi luminoase cu 
simboluri ale electrodinamicii şi mecanicii. Progresele explicaţiei ştiinţifice conduc la 
reducerea crescîndă a numărului simbolurilor necesare pentru descrierea lumii. Cea mai 
înallă cunoaştere a unui lucru nu este decît cea mai bună descriere a acestuia, şi nu 
prinderea, sesizarea imediată a lucrului însuşi. Schlick mai observă că dacă cunoaşterea 
directă, intuitivă ar fi cea mai înaltă formă a cunoaşterii, atunci noi nu am mai avea 
nevoie de o ştiinţă a psihologiei. Într-adevăr, toate trăirile, toate stările de conştiinţă ne 
sînt date nemijlocit. Deviza lui Socrate "Cunoaşte-te pe tine însuţi” ar deveni astfel 
ridicolă, deoarece nu s-ar putea să nu ne cunoaştem pe noi înşine în sens intuitiv?. 


! Ibidem, p. 17. 


? M. Schlick, Allgemeine Erkenntnislehre, Verlag Julius Springer, Berlin, 1925, p. 77. 
3 Vezi M. Schlick, Ibidem, p. 193. 

Conceptul cunoaşterii obiective, elaborat în acest fel de Schlick cu referire la cerința 
comunicării intersubiective, este conţinut în germene în scrieri ale logicianului german 
Gotlob Frege şi îndeosebi în celebrul Tractatus Logico-Philosophicus al lui Ludwig 
Wittgenstein. Tractatus-ul caracterizează limitele cunoaşterii drept limitele a ceea ce poate 
fi exprimat şi transmis prin simbolurile limbajului, drept limitele a ceea ce poate fi spus. 
Şi anume, noi putem spune ceva numai despre faptele din care se compune lumea. Faptele 
sînt relaţii ce pot fi descrise, exprimate prin limbaj. Valorile, trăirile subiective în genere, 
nu constituie obiecte ale cunoaşterii. Nu există de aceea propoziţii ale eticii, după cum 
nu există propoziţii ale metafizicii. Concluzia este că ceea ce poate fi cunoscut se 
limitează la propoziţii ale ştiinţelor naturii. 


lată cîteva din formulările lui Wittgenstein: "Metoda corectă a filosofiei ar fi propriu- 
zis aceasta: a nu spune nimic altceva decît ceea ce se poate spune, deci propoziţii ale 
ştiinţelor naturii - deci ceva ce nu are de a face cu filosofia - şi apoi, întotdeauna cînd un 
altul ar vrea să spună ceva metafizic să i se demonstreze că nu a dat nici o semnificaţie 
semnelor respective din propoziţiile sale."! În lucrările sale de mai tîrziu, Wittgenstein a 
respins şi a criticat cu vehemenţă acest mod de a privi cunoaşterea. Conceptul atît de 
radical restrictiv şi limitativ, chiar prohibitiv al cunoaşterii, pe care l-a schiţat Tractarus-ul 
a devenit o temă centrală a Cercului de la Viena şi a unei mişcări filosofice mai 
cuprinzătoare, empirismul logic. În Manifestul Cercului, redactat de R. Carnap, H. Hahn 
şi O. Neurath, un text publicat în 1929, se spune: "În descrierea ştiinţifică nu poate să 
intre decît structura (forma de ordonare) a obiectelor, nu «esenţa» lor. Ceea ce îi leagă pe 
oameni în limbaj sînt tormulele structurii; în ele se exprimă conţinutul cunoaşterii comune 
oamenilor. Calitățile resimţite subiectiv - roşul, plăcerea - sînt ca atare numai trăiri, nu 


‘n2 


cunoştinţe; în optica fizică nu intră decît ceea ce este principial accesibil şi orbului "*. 


Ce consecinţe de ordin normativ decurg dintr-o asemenea concepţie asupra naturii 
cunoaşterii? Autorii care adoptă un concept tare, restrictiv al cunoaşterii obiective, vor 
aprecia că un enunţ al limbii de toate zilele sau al unei limbi ştiinţifice este o cunoştinţă 
numai dacă are o semnificaţie relativ bine determinată, uniformă, pentru toţi cei ce 
cunosc această limbă. Căci numai enunţurile ce satisfac condiţia comunicării 
intersubiective pot fi examinate din punctul de vedere al celei de a doua cerinţe. Pentru 
a satisface prima cerinţă sau condiţie a cunoaşterii va trebui, aşadar, să eliminăm nu 
numai enunţurile contradictorii - enunţuri care pot primi două înţelesuri incompatibile - 
ci şi enunţurile ambigui. Acestea din urmă sînt enunţuri ce pot căpăta sensuri diferite 
fără ca vorbitorul competent al unei limbi să dispună de raţiuni intersubiective, 
constringătoare pentru a opta în favoarea unuia dintre ele. Ilustrări bune sînt formulările 
oraculare, criptice, de felul pronunţărilor sibilice ale Pitiei. Implicaţiile normative ale 
primei condiţii a cunoaşterii obiective pot fi încălcate în mod intenţionat. Este cazul 
cultivării ambiguităţii pentru valoarea ei sugestivă. Aceasta indică clar că limba este 
utilizată nu numai pentru scopuri de cunoaştere. Referindu-se la un anumit fel de a folosi 
cuvintele, un strălucit diplomat spunea că limba i-a fost dată omului pentru a-şi ascunde 
gîndurile. Limbajul diplomatului serveşte, într-adevăr, foarte bine acest ţel. Evident însă 


i Ludwig Wittgenstein, Tractatus Logico-Philosophicus, § 6.43, Humanitas, Bucureşti, 1991, pp. 123-124. 


? R. Carnap, H. Hahn, O. Neurath, Wissenschaftliche Weltaufassung - Der Wiener Kreis, În (Hrsg.) H. 
Schleichert, Logischer Empirismus - Der Wiener Kreis, W. Fink Verlag, München, 1975, p. 212. 

folosirea pe care o dă diplomatul limbajului nu este recomandabilă atunci cînd scopurile 
vorbitorului sînt de natură cognitivă. Concluzia la care sîntem astfel conduşi ar putea fi 
formulată în felul următor: cu cît ponderea funcţiei de cunoaştere va fi mai mare în 
utilizarea unui anumit limbaj, cu atît va fi mai pronunţată preocuparea pentru satisfacerea 
cerinței univocităţii. Această cerinţă va putea fi satisfăcută cel mai bine prin 
introducerea unor limbaje speciale, ce conţin limba de toate zilele plus termeni speciali, 
prin reglementarea folosirii unor termeni de către reguli explicite, cum sînt definițiile şi 
alte prescripţii de utilizare a termenilor. Contrastînd funcţia descriptivă (cognitivă) şi 
funcţia expresivă a limbajului, putem caracteriza limbajele precise drept limbaje ce fiu 
servesc decît țeluri cognitive. Asemenea limbaje sînt numite şi limbaje ştiinţifice. În 
limbajele ştiinţifice cerința univocităţii are prioritate în raport cu alte cerinţe, cum ar fi 
accesibilitatea, simplitatea construcţiei, eleganța, forţa de sugestie şi chiar scurtimea, 
concizia. lată de ce lucrările de bază, lucrările care constituie sursa primă pentru 
învăţarea unei discipline ştiinţifice, sînt grele. 

Cum se raportează limbajul filosofic, în speţă, limbajul marilor construcții metafizice 
sau limbajul filosofilor ce reflectează asupra sensului existenţei la cerința comunicării 
intersubiective, aşa cum a fost caracterizată aceasta de autorii care au propus un concept 
strict, limitativ al cunoaşterii obiective? Este clar că formele de expresie din asemenea 
scrieri, care solicită în mod deosebit puterea de sugestie a limbajului, capacitatea 
limbajului de a produce trăiri, emoţii, se situează undeva la mijloc între univocitatea 
limbajelor ştiinţifice şi echivocul pronunţat şi intenţionat al limbajelor artistice. În 
judecata autorilor ce propun un concept restrictiv al cunoaşterii, scrierile filosofice 
tradiţionale vor fi cu atît mai puţin apte să realizeze funcţii cognitive, cu cît satisfac în 
mai mică măsură cerința univocităţii, a cărei realizare exemplară o găsim în limbajele 
artificiale, formalizate. 

Cea de a doua cerinţă a cunoaşterii obiective este testabilitatea sau controlul 
intersubiectiv al enunţurilor şi sistemelor de enunţuri ce pretind a reprezenta cunoaştere. 
Se spune de obicei că un enunţ sau un sistem de enunţuri sînt intersubiectiv testabile, 
atunci cînd ele pot fi puse în relaţii clare de concordanţă sau incompatibilitate cu alte 
enunţuri a căror valoare de cunoaştere va putea fi stabilită într-un fel ce nu depinde de 
dorinţele şi preferinţele agenţilor cunoaşterii, adică într-un mod obiectiv. Un exemplu 
este corelarea unui enunţ de un înalt nivel de generalitate, a unei ipoteze teoretice, cu 
enunţuri ce exprimă date de observaţie sau experimentale bine verificate. În acest sens, 
un enunţ cu valoare obiectivă este calificat drept un enunţ ce poate fi controlat de orice 
om care posedă pregătirea necesară. Cînd apreciază anumite ipoteze drept 
incontrolabile, cercetătorii susțin că această cerinţă nu este satisfăcută într-un mod cît 
de cît mulţumitor. Reprezentanţii ştiinţei moderne a naturii contestă, în genere, valoarea 
de cunoaştere a acelor enunţuri şi teorii despre care ei obişnuiesc să spună că nu pot fi 
supuse controlului experienţei. În această categorie intră, din punctul lor de vedere, 
aserţiuni despre acele fapte care nu pot fi observate sau reproduse în mod relativ 
sistematic, precum şi teorii ale căror consecinţe empirice nu pot fi bine precizate. Aceasta 
în sensul că nu putem indica care sînt faptele incompatibile cu principiile teoriilor în 
cauză, fapte a căror producere ar fi echivalentă cu infirmarea acestora. În acest caz, 
toate faptele posibile vor putea fi interpretate în lumina teoriei. În formularea ei cea mai 
liberală, cea de a doua cerinţă a cunoaşterii obiective a fost caracterizată, atît cu referire 

la enunţurile noastre despre fapte, cît şi la consecinţele deduse din principiile unui sistem 
teoretic, drept cerința confirmabilităţii intersubiective în principiu. 


Empiriştii logici au încercat precizarea condiţiilor cunoaşterii obiective sau a 
semnificației cognitive a expresiilor limbajului prin formularea a ceea ce s-a numit teoria 
verificaţionistă a semnificației (verificationist theory of meaning). Ideea ce stă la baza 
acestei teorii este că un enunţ are o semnificaţie empirică şi exprimă, prin urmare, o 
cunoştinţă cu valoare obiectivă dacă şi numai dacă putem preciza condiţiile în care 
enunţul va fi calificat drept adevărat sau fals. "A formula semnificaţia unei propoziţii 
înseamnă a formula regulile potrivit cărora va fi folosită propoziţia şi acesta este acelaşi 
lucru cu a indica calea pe care poate fi verificată (sau falsificată). Semnificaţia unei 
propoziţii este metoda verificării ei."! Schlick consideră că acest punct de vedere asupra 
semnificației cognitive a expresiilor limbajului - o propoziţie nu are semnificaţie cognitivă 
atît timp cît nu putem indica o cale de a controla adevărul sau falsitatea ei - este cel al 
gîndirii comune şi stă la baza procedeelor utilizate în diferite ramuri ale ştiinţelor naturii. 
Criteriul semnificației cognitive ar fi utilizat în mod curent în practică. Preocupările 
filosofilor pentru precizarea criteriului au apărut mult mai tîrziu. Sîntem pe deplin 
îndreptăţiţi să conferim unui enunţ o semnificaţie cognitivă chiar dacă el nu poate fi 
verificat în acest moment. Este cu totul suficient să indicăm condiţiile în care ar putea 
verificat enunţul, chiar dacă nu sîntem încă în stare să realizăm aceste condiţii. 
Semnificaţia cognitivă constă, aşadar, în verificabilitatea sau testabilitatea principială a 
unui enunţ sau a unei teorii, în indicarea unei căi principial practicabile pentru verificarea 
lor. Realizarea acestor condiţii poate să fie imposibilă din punct de vedere tehnic astăzi 
sau chiar într-un viitor previzibil. Schlick susţine că pînă şi afirmarea nemuririi sufletului 
ar putea deveni un enunţ cu semnificație cognitivă dacă s-ar putea indica evenimente a 
căror producere ar proba supraviețuirea sufletului după moarte. Este posibil ca 
evenimentele ce verifică o ipoteză teoretică să poată fi observate abia într-un viitor 
îndepărtat. "Condiţiile empirice sînt deosebit de importante în măsura în care vreţi să 
cunoaşteţi dacă o propoziţie este adevărată (ceea ce reprezintă preocuparea omului de 
ştiinţă). dar ele nu au influenţă asupra semnificației unei propoziţii (de care se interesează 
filosoful)... Trebuie să se sublinieze că atunci cînd vorbim de verificabilitate avem în 
vedere doar posibilitatea logică a verificării şi nimic altceva”. Dacă considerăm 
lucrurile din punct de vedere principial, şi nu practic, va trebui să cădem de acord că 
orice întrebare inteligibilă poate să primească un răspuns. Posibilităţile noastre de 
acţiune şi intervenţie, capacitățile noastre de cunoaştere şi chiar regularităţile naturii se 
pot schimba în sensuri pe care nu le putem imagina şi evalua astăzi. Multe enunţuri cu 
semnificaţie cognitivă se dovedesc false atunci cînd pot fi verificate, de exemplu, enunţul 
"Pămîntul este plat” şi enunţul "Pămîntul este imobil”. Pînă şi enunţul ce reprezintă 
negarea legii conservării energiei este un enunţ cu semnficaţie cognitivă chiar dacă, în 
lumina ştiinţei actuale, un asemenea enunţ va fi considerat drept un enunţ fals. Acelaşi 
lucru se poate spune despre enunţul că universul are zece sau douăsprezece dimensiuni 
sau că în univers trăiesc fiinţe inteligente cu zece sau douăsprezece organe de simţ. Chiar 
şi enunţul că nu pot să simt decît durerea mea s-ar putea dovedi fals dacă ar exista un 
om care să aibă senzațiile celuilalt, ceea ce nu ar contrazice logica şi legile fundamentale 
ale naturii. 


| M. Schlick, Meaning and Verification, În (Hrsg.) H. Schleichert, Logischer Empirismus - Der Wiener 
Kreis, p. 120. 

Conceptul restrictiv al cunoaşterii obiective, conturat în acest fel, poate fi considerat 
din mai mult perspective. 

Din perspectiva obiectelor şi ţelurilor cunoaşterii ştiinţifice putem aprecia că acest 
concept conturează un ideal de cunoaştere. Cercetătorul ştiinţific tinde să producă 
cunoştinţe ce satisfac în măsură tot mai mare cerinţele comunicării şi testabilităţii 
intersubiective. El este preocupat să delimiteze clar şi net activitatea ştiinţifică şi corpul 
constituit al cunoaşterii ştiinţifice de alte activităţi ce vizează obiective cognitive, dar nu 
satisfac în mod evident aceste cerinţe, în primul rînd de cele desemnate în mod obişnuit 
prin termenul generic pseudoștiință. Legitimitatea acestor năzuinţe şi preocupări ar putea 
fi cu greu pusă la îndoială. Ca ideal de cunoaştere, conceptul strict, restrictiv al 
cunoaşterii obiective permite aprecierea excelenţe: rezultatelor cercetării ştiinţifice şi, 
totodată, evaluarea dificultăţilor ce stau în calea atingerii obiectivelor supreme ale 
cunoaşterii de tip ştiinţific. Idealul de cunoaştere pe care-l exprimă acest concept 
favorizează o apreciere mai lucidă a posibilităţilor şi limitelor abordării ştiinţifice a 
unui anumit domeniu de fapte. Este clar că cele două cerinţe ale cunoaşterii obiective, 
pe care le-am caracterizat mai sus, vor fi satisfăcute în grade diferite în activităţi ce-şi 
propun să contribuie la extinderea şi adîncirea cunoaşterii noastre. Prin raportare la 
conceptul restrictiv al cunoaşterii obiective pot fi puse în evidenţă în primul rînd unele 
deosebiri semnificative între cunoaşterea comună şi cunoaşterea de tip ştiinţific. 

Ştiinţa se ridică deasupra cunoaşterii comune prin precizia superioară a limbajului 
ei, prin efortul de separare tot mai netă a cunoaşterii de ingrediente afective, volitive sau 
valorizatoare, prin introducerea unor metode şi proceduri speciale de testare, prin rafinarea 
continuă a mijloacelor tehnice de control a pretențiilor de cunoaştere. Raportată la 
conceptul restrictiv al cunoaşterii obiective, ştiinţa va fi de aceea caracterizată în mod 
firesc drept cunoaşterea prin excelenţă. 

În al doilea rînd, şi în corpul cunoaşterii ştiinţifice despre fapte pot fi puse în evidenţă 
distincţii graduale între domenii şi discipline din punctul de vedere al satistacerii 
cerinţelor conceptului restrictiv al cunoaşterii obiective. Asemenea distincţii sînt cele între 
ştiinţe de observaţie şi ştiinţe experimentale, între ştiinţe care măsoară şi cele care 
studiază fenomene ce nu pot fi însă măsurate, între ştiinţe matematizate, numite şi 
ştiinţe exacte, şi ştiinţe nematematizate. Există limite ale măsurării şi descrierii 
matematice a diferitelor domenii ale realităţii, limite condiţionate mai ales de gradul lor 
de complexitate. Relaţia de complementaritate între capacitatea de cuprindere şi gradul de 
exactitate al descrierii ştiinţifice a fost adesea semnalată. Această relaţie este formulată 
de Einstein în termenii următori: "Ce loc ocupă imaginea despre lume a fizicianului 
teoretician între toate aceste imagini posibile ale lumii? Ea cere ca descrierea corelaţiilor 
să fie de o rigoare şi exactitate maximă pe care doar folosirea limbajului matematic le 
poate oferi. În schimb, fizicianul trebuie să fie cu atît mai modest în ceea ce priveşte 
conţinutul, mulţumindu-se să descrie cele ma: simple fenomene ce pot fi făcute 
accesibile simţurilor noastre, în timp ce toate fenomenele mai complexe nu pot fi 
reconstruite de spiritul omenesc cu acea subti!” +recizie şi consecvență pe care o cere 
fizicianul teoretician. Cea mai mare puritate, claritate şi Siguranţă cu preţul 


completitudinii” . 


, < , 
A. Einstein, Cum văd eu lumea?, p. 32. 

Tendinţa caracteristică îndeosebi pentru cercetătorii naturii cu interese filosofice şi 
pentru filosofii ştiinţei de a aprecia calitatea cunoştinţelor prin raportare la un model ideal 
al cunoaşterii, construit prin considerarea realizărilor celor mai exacte şi mature discipline 
ştiinţifice, se exprimă foarte bine în conceptul cunoaşterii perfecte. 


Acest concept a fost inspirat de realizările ştiinţei matematice a mişcării, de mecanica 
modernă. Dacă acceptăm că este posibilă caracterizarea completă a stării unui sistem 
mecanic într-un anumit moment al timpului şi determinarea tuturor forţelor ce acţionează 
asupra sistemului, atunci legile mecanicii ne vor da posibilitatea să prezicem şi să 
postzicem toate stările viitoare şi trecute ale sistemului. O asemenea cunoaştere va fi 
perfectă din motivul simplu că într-un asemenea caz cunoaştem tot ceea ce am putea să 
cunoaştem. Ceea ce filosofii au caracterizat drept cunoaştere perfectă este de fapt idealul 
laplacean al cunoaşterii. Este un obiectiv ce nu poate fi practic atins. În primul rînd, nu vom 
putea determina cu întreaga precizie dorită toate caracteristicile de stare ale unui sistem 
real. Intervin aici atît limite ale măsurării, cît şi împrejurarea că nu putem niciodată izola 
sistemul de influenţa unor perturbații întîmplătoare. Mai mult, principiul de nedeterminare 
al lui Heisenberg a evidenţiat imposibilitatea principială a unei descrieri complete, de tip 
clasic, a caracteristicilor de stare ale unui sistem fizic. În al doilea rînd. cunoaşterea legilor 
va rămîne întotdeauna aproximativă, susceptibilă de corectare şi precizare. Este de aceea 
uşor de înțeles că în ştiinţe cu cea mai bună reputaţie cunoaşterea este şi va rămîne 
imperfectă. 


Ca ideal al cunoaşterii, conceptul cunoaşterii perfecte aduce în prim plan o exigenţă 
deosebit de pretențioasă şi de restrictivă, exigenţa simetriei sau identităţii structurale 
dintre explicaţie teoretică şi predicţie. Este exigenţa deducerii atît a evenimentelor ce s-au 
produs deja, şi constituie obiectul explicaţiei, cît şi a evenimentelor care se vor produce 
în viitor, reprezentînd domeniul predicţiei, din cunoaşterea condiţiilor iniţiale, a 
caracteristicilor de stare ale sistemelor reale şi a legilor. Această exigenţă a putut fi 
satisfăcută în ştiinţe matematice ale naturii cum sînt mecanica cerească şi terestră, 
precum şi în alte ramuri ale fizicii. Sînt discipline ce reprezintă însă doar un segment 
foarte limitat al întregului care este cunoaşterea noastră, inclusiv cunoaşterea ştiinţifică. 
În multe domenii ale cercetării putem determina doar condiţii necesare dar nu suficiente 
ale producerii proceselor şi evenimentelor. Pe temeiul cunoaşterii unor asemenea condiţii 
putem explica multe evenimente o dată ce ele s-au produs deja, dar nu putem prevedea, 
adeseori, nici cel puţin probabilitatea producerii proceselor şi evenimentelor. Astfel, putem 
explica producerea diferitelor boli o dată ce ele s-au instalat sau producerea cutremurelor 
după ce ele au avut loc. Putem explica, dar nu prevedea sau chiar anticipa într-un mod 
mai vag, evoluţia speciilor, războaiele sau conflictele sociale. Asimetria între explicaţie 
şi predicţie (prognoză, anticipare) este o situaţie curentă în toate disciplinele ce studiază 
stări şi procese de mare complexitate. Vom spune că am izbutit să determinăm cauzele 
producerii acestora dar nu condițiile suficiente pentru producerea lor. Sîntem în măsură, 
aşadar, să explicăm, dar să nu prevedem asemenea stări şi evenimente. Vom putea oare 
prezice vreodată procese şi evenimente de mare complexitate aşa cum prezicem astăzi 
deplasarea corpurilor într-un cîmp de forțe? Este oare asimetria dintre explicaţie şi 
predicţie o limită practică, provizorie sau o limită principală a cunoaşterii noastre în 
domenii de mare complexitate? Experienţa istorică a dezvoltării cunoaşterii ştiinţifice şi 
starea ei actuală nu oferă suficiente puncte de sprijin pentru a răspunde la asemenea 
întrebări. Viitorul ne-ar putea oferi însă indicaţii mai clare, într-un sens sau altul. 

Conceptul strict, restrictiv al cunoaşterii obiective trebuie însă să fie judecat şi dintr-o 
altă perspectivă, din perspectiva gîndirii comune şi a pretențiilor de cunoaştere ale 
gîndirii filosofice. O asemenea raportare este în măsură să arate că tendinţa de a ridica 
acele cerinţe ce ne permit să evaluăm excelența rezultatelor cercetării de tip ştiinţific 
la rangul de condiţii minime ale cunoaşterii în genere are un accentuat caracter prohibitiv. 

Într-adevăr, toţi cei ce cad de acord să caracterizeze cerinţe cum sînt cele ale 
comunicării intersubiective şi confirmabilităţii intersubiective drept condiţii definitorii 
ale cunoaşterii vor contesta că filosofia, în ipostaza ei de construcţie metafizică sau de 
reflecţie asupra sensului existenţei, poate să aducă o contribuţie autentică la cunoaştere. 
Orientările empiriste, antimetafizice cele mai reprezentative din gîndirea ultimelor trei 
secole nu au ezitat să formuleze o asemenea concluzie radicală. Nu vom mai aminti aici 
pronunţări cum sînt cele ale lui David Hume, Auguste Comte sau Ernst Mach, 
limitîndu-ne să reproducem un pasaj semnificativ din Manifestul Cercului de la Viena: 
"Metafizicianul şi teologul cred, înşelîndu-se pe ei înşişi, că spun ceva prin propoziţiile 
lor, că descriu un fapt. Analiza arată însă că aceste propoziţii nu spun nimic, ci sînt 
doar expresia unui sentiment existenţial (Lebensgefühl). A exprima aşa ceva poate fi, 
desigur, un obiectiv important în viaţă. Dar mijlocul de expresie adecvat pentru aceasta 
este arta, de exemplu poezia lirică sau muzica. Dacă în locul acesteia va fi ales 
veşmîntul ligvistic al unei teorii apare o primejdie: se simulează un conţinut teoretic acolo 
unde nu există nici unul. Dacă metafizicianul şi teologul doresc să menţină obişnuita 
înveşmîntare în limbaj, lor trebuie să le fie clar şi ei trebuie să recunoască fără echivoc 
că nu oferă descriere, ci exprimare, nu teorie, transmiterea unei cunoştinţe, ci poezie şi 
mit. Dacă un mistic susţine că are trăiri ce stau deasupra şi dincolo de orice fel de 
concepte, noi nu putem să contestăm acest lucru. Dar el nu poate să vorbească despre 
acestea: căci vorbire înseamnă cuprindere în concepte, reducere la fapte ce pot fi 
încadrate ştiinţific.”! Cei ce refuză, în principiu, realizărilor mari tradiţii filosofice, 
capacitatea de a aduce o contribuție, la ceea ce numim în mod obişnuit cunoaştere se 
sprijină, între altele, pe două supoziţii greu de apărat. Prima este aceea că am putea 
despărţi în mod net, absolut, gîndirea ce formulează şi întemeiază valorile, de gîndirea 
orientată spre cunoaştere. A doua supoziţie este că domeniul cunoaşterii obiective în 
întregul său şi, în primul rînd, ştiinţa teoretică, ar putea fi clar despărțite de idei, 
imperative şi idealuri de cunoaştere care nu satisfac în mod evident cerinţele unui concept 
restrictiv al cunoaşterii. O discuţie asupra acestor teme, în contextul unei examinări 
critice a ideii cunoaşteru filosofice, va fi întreprinsă în capitorul următor. 

Vom considera, aici, mai de aproape, problematica epistemologică a aşa-numitei 
cunoașteri de sine, a cunoaşterii pe care o avem despre propriile noastre stări mintale. 
Există oare vreo convingere mai familiară şi mai general acceptată decît aceea că 
propriile noastre trăiri sau stări de conştiinţă ne sînt date în mod direct şi că, prin 
urmare, ştim multe despre noi înşine şi indirect despre ceea ce simt, gîndesc şi doresc 
semenii noştri? Or, această convingere nu va mai putea fi apărată şi justificată de 
îndată ce vom adopta cerinţele unui concept tare, restrictiv al cunoaşterii obiective. 
Distincția rigidă dintre cunoaştere şi trăire conduce în mod constrîngător spre concluzia 
că ceea ce resimţim subiectiv, adică ceea ce ne este în modul cel mai direct accesibil, 


' R, Carnap. Hahn, O. Neurath, Op. cir. pp. 208-209. 

nu reprezintă cunoaştere. Într-adevăr, cel puţin acele stări subiective (senzaţii, opinii) 
ce nu pot fi corelate cauzal sau funcţional cu fapte accesibile observaţiei intersubiective 
ar trebui să fie excluse din sfera cunoaşterii pe baza unor consideraţii de principiu. Căci 
dacă tot ceea ce aparţine cunoaşterii trebuie să satisfacă cerinţele comunicării şi 
confirmabilităţii intersubiective, atunci este clar că stările noastre subiective sau private 
nu îndeplinesc condiţii minime, de bază ale cunoaşterii. A recunoaşte că există relatări 
despre stări mintale sau subiective ce nu pot fi traduse într-un limbaj ce descrie stări şi 
relaţii obiective, ar însemna a recunoaşte că asemenea relatări ar fi lipsite de orice 
semnificaţie cognitivă. Cele mai influente teorii moderne asupra relaţiei dintre stările 
fizice şi stările mintale, teorii propuse de filosofi şi psihologi de orientare ştiinţifică - 
funcţionalismul şi teoria identităţii - converg spre concluzia că nu există o cunoaştere 
despre noi înşine dincolo de cunoaşterea noastră obiectivă. S-a remarcat că teoriile 
obiectiviste sau fizicaliste' asupra naturii stărilor mintale, teorii de felul celor amintite 
mai sus, consideră spiritul oamenilor numai din afară, din punctul de vedere al celorlalte 
persoane. Este o abordare ce elimină din capul locului viaţa mintală privată, adică ceea 
ce este accesibil numai subiectului, altfel spus persoanei întîia. Vom putea caracteriza, 
desigur, unele stări mintale, de exemplu, o senzaţie acută de durere sau o emoție 
puternică, prin dispoziţii de comportare sau prin stări neuronale. Autori reprezentativi 
pentru filosofia analitică contemporană a minţii au fost în măsură să dea o 
caracterizare funcţională multor stări numite mintale. Şi nu putem, cel puţin în principiu, 
exclude posibilitatea de a da o caracterizare funcţională sau chiar neurofiziologică unor 
stări mintale din cele mai complexe, cum sînt gîndurile şi sentimentele. Întrebarea este 
însă dacă în acest caz stările mintale ar putea fi eliminate ca realităţi sui generis şi 
dacă li se poate contesta, în principiu, calitatea de cunoştinţe. Un orb din naştere, 
bunăoară, ar putea şti multe lucruri despre corelate funcţionale sau neurofiziologice ale 
senzaţiilor vizuale, dar el nu va avea senzaţii de culoare şi, în acest sens, nu va şti nimic 
despre culori. Teoriile fizicaliste au fost şi sînt confruntate cu obiecţia că stările şi 
evenimentele mintale au caracteristici specifice care le disting clar şi net de lumea faptelor 
obiective. Ele sînt stări şi evenimente îndreptate spre ceva şi se disting în acest fel de 
faptele obiective. Franz Brentano a introdus termenii intenționalitate şi intențional pentru 
a desemna această trăsătură distinctivă a unora din stările noastre subiective. Mai 
recent, filosoful John R. Searle s-a făcut cunoscut prin încercările sale de a elabora o 
teorie analitică a intenţionalităţii. Teza lui este că creierul produce stări mintale, 
subiective, cu caracteristici care le fac ireductibile la lumea faptelor obiective. 
Intenţionalitatea desemnează acea trăsătură a stărilor şi evenimentelor mintale de a fi 
îndreptate spre ceva, de a fi despre ceva (directedness, aboutness). O stare intenţională 
este în esenţă o reprezentare a condiţiilor satisfacerii intenţiei. Nu este cu putinţă să se 
reducă o analiză intenţională la termeni mai simpli, neinteţionali. Intenţionalitatea este 


O teorie asupra naturii mintalului este calificată fizicalisră dacă susţine posibilitatea principială a 
descrierii tuturor stărilor şi evenimentelor mintale în termenii limbajului fizicul. Termenii de bază ai limbajului 
fizical desemnează stări şi evenimente intersubiectiv observabile. Enunţurile acestui limbaj vor satisface 


egte vu. > 

o proprietate de bază şi ireductibilă a minţii, în sensul că nu poate fi redusă la altceva 
sau eliminată printr-o redefinire!. 

Filosofii preocupaţi să evidenţieze originalitatea stărilor mintale, ireductibilitatea lor 
la stări obiective, au încercat să argumenteze în favoarea acestui punct de vedere prin 
imaginarea unor experienţe mintale. lată doar una dintre ele. Ea a fost propusă de Searle. 


Să presupunem că un vorbitor al limbii engleze. care nu cunoaşte limba şi scrierea 
chineză, este totuşi capabil, pe baza manipulării semnelor scrise, după reguli formale ce 
îi sînt date în engleză, să răspundă corect unor întrebări scrise în chineză cu privire la 
o istorisire care i-a fost prezentată şi ea în gratia chineză. Şi să admitem că răspunsurile 
sale nu vor putea fi distinse de cele ale unui foarte bun cunoscător al limbii şi scrierii 
chineze. Performanţa acestui om va fi de acelaşi tip cu cea a unui calculator ipotetic, 
programat în acest scop, în măsura în care această performanţă este rezultatul unor 
operaţii realizate asupra unor elemente caracterizate pur formal. Numai intrările şi ieşirile 
vor fi identice cu cele ale unui cunoscător al limbii şi scrierii chineze. Spre deosebire de 
acesta din urmă, Subiectul experienţei va înţelege tot atît de puţin din istorisirea 
chinezească ca şi cel mai sofisticat computer. Nu avem cum să evităm o asemenea 
concluzie, cel puţin atît timp cît folosim cuvintele a întelege, înțelegere în accepţia lor 
curentă. adică pentru a desemna stări şi acte mintale cu caracter intenţional”, şi nu 
într-un sens metaforic, sensul în care uşa automată "înţelege" imputurile pe care le primeşte 
de la o celulă fotoelectrică. Comeniînd această situaţie imaginară, Searle insistă asupra 
ireductibilităţii actului şi a stării "a înţelege o istorisire în chineză" la acte ce pot fi 
caracterizate în mod formal, structural. Sub aspectul care ne interesează aici, atrage atenţia 
cu deosebire observaţia că "programul este pur formal, dar stările intenţionale nu sînt 
formale în acest fel. Ele sînt definite în termenii conţinutului lor, nu a formei"?. Searle 
crede că toate încercările de a descrie realitatea mintală în limbajul obiectiv al ştiinţelor 
naturii sînt condamnate să eşueze datorită nesocotirii intenţionalităţii stărilor mintale. 


S-au formulat multe critici incisive la adresa experimentelor mintale destinate să 
susţină ideea ireductibilităţii stărilor şi evenimentelor mintale, la stări şi evenimente ce 
pot fi descrise într-un limbaj fizical'. Dar chiar dacă forţa argumentativă a unor 
asemenea experimente imaginare poate fi slăbită sau în mod radical subminată prin 
obiecţii critice, aceste obiecţii nu par să atingă convingerea mai fundamentală că ceea 


Pentru dezvoltări vezi J. R. Searle, /ntentionality. An Essay in the Philosophy of Mind. Cambridge 
University Press, 1983. 


2 


“Intenţionalitatea este, prin definiţie, acea trăsătură a anumitor stări mintale prin care ele sînt 
îndreptate spre sau sînt despre obiecte şi stări de fapt din lume. Opiniile, dorinţele şi intenţiile sînt stări 
intenţionale; forme de anxietate şi depresiune neorientate nu sînt stări intenţionale.” (J. R; Searle, Minds, 
Brains, and Programs, în (ed.) J. Haugeland, Mind Design. Philosophy, Psychology. Artificial Intelligence, The 
MIT Press, Cambridge. Mass. 1981, p. 288). 


* Ibidem, p. 301. 


t Aversiunea faţă de mentalism a filosofilor cu formaţie şi mentalitate ştiinţifică este de altfel cu totul 
explicabilă. O recunoaşte şi Searle: "Diagnosticul meu concis asupra tendinței antimentaliste persistente în 
filosofia analitică recentă este că ea se bazează în largă măsură pe supoziţia tacită că atît timp cît nu 
există o cale oarecare de eliminare a fenomenelor mintale concepute naiv ne va rămîne o clasă de entităţi 
ce stau în afara domeniului ştiinţei serioase, precum şi problema imposibilă de a corela aceste entităţi cu lumea 
reală a fenomenelor fizice." (J. R. Searle, /ntentionality, p. 263). 

ce ştim despre stările noastre subiective nu poate fi prins şi epuizat într-un limbaj ce 
descrie stări şi corelaţii obiective. 

Nici ceea ce numim în mod obişnuit cunoaştere despre stările mintale ale altor oameni 
nu satisface condiţiile impuse de conceptul restrictiv al cunoaşterii obiective. Într-adevăr, 
la întrebarea: "În ce condiţii sînt ipotezele despre stări mintale ale altor oameni 
intersubiectiv comunicabile şi confirmabile?", răspunsul nu va putea fi altul decît acesta: 
"În măsura în care aceste ipoteze implică enunţuri obiectiv controlabile asupra 
organismului şi a creierului, asupra unor stări şi corelaţii funcţionale ale organismului 
altor oameni”. Acceptarea acestui răspuns echivalează însă cu respingerea convingerii 
spontane şi generale că semenii noştri au trăiri, stări de conştiinţă, asemănătoare cu 
cele pe care fiecare dintre noi le resimte nemijlocit şi că noi ştim ceva despre ele. Cum 
poate fi apărată şi argumentată această convingere? De unde ştiu că ceilalţi oameni nu 
sînt pur şi simplu roboţi lipsiţi de viaţă mintală? Răspunsul este că atît convingerea 
generală că ceilalţi oameni au o viaţă subiectivă, cît şi afirmaţiile pe care le facem 
despre stările lor mintale se sprijină pe experienţa noastră subiectivă, pe corelaţiile pe 
care le putem stabili între stările noastre subiective şi evenimente din lumea obiectivă 
(stimulări externe, stări ale sistemului nervos şi ale creierului, reacţii comportamentale). 
Dacă stările de conştiinţă nu ne-ar fi în mod direct date, nu am putea şti, desigur, nimic 
despre asemenea corelaţii. Sigurul temei al susţinerii că şi ceilalţi oameni au trăiri 
subiective şi al ipotezelor pe care le formulăm în mod curent despre stările mintale ale 
altor oameni este analogia. Ştim că noi avem o viaţă subiectivă. Ştim, de asemenea, că 
trăirile noastre subiective sînt într-o corelaţie univocă cu evenimente ce au loc într-un 
univers de fapte obiective, intersubiectiv observabile. Şi deoarece alţi oameni au un 
organism şi un sistem nervos de acelaşi fel cu noi şi sînt supuşi aceloraşi stimulări aie 
ambianţei sîntem îndreptăţiţi să presupunem, prin analogie, că ei au stări mintale 
asemănătoare sub anumite aspecte cu cele ce ne sînt direct accesibile. Ajungem să ştim 
ceva despre stările mintale ale semenilor noştri pe măsură ce ne exersăm capacitatea 
de a testa ipoteze de acest fel, pe temeiul unor presupuneri rezonabile despre analogia 
dintre propriile noastre stări mintale, subiective, ce ne sînt direct date, şi cele ale altora. 
Orice limitare a experienţei noastre subiective va atrage după sine o limitare 
corespunzătoare a posibilităţilor noastre de a cunoaşte ceva cu privire la stările mintale 
ale semenilor. Un orb din naştere nu va putea să-şi facă nici o idee despre senzațiile de 
culoare ale oamenilor înzestrați cu vedere, deoarece el este cu totul lipsit de asemenea 
stări subiective. Aşadar, dacă nu am şti nimic despre noi înşine, dacă nu am avea o 
experienţă subiectivă, nu am putea şti nimic despre viaţa subiectivă a altora. Pînă şi 
posibilitatea relaţiilor interumane curente, a reflecţiei psihologice şi a înţelegerii istorice 
ar rămîne în acest caz neexplicate. Cunoaşterea despre noi înşine este cunoaştere într-un 
sens special al termenului în măsura în care este o cunoaştere la care fiecare persoană 
are un acces direct şi privilegiat. Este singura modalitate de cunoaştere ce exclude orice 
distincţie între obiectul cunoaşterii şi temeiurile ce susţin aserţiunile noastre despre 
obiectul cunoaşterii. Obiectul cunoaşterii sînt trăiri subiective, de exemplu, anumite 
senzaţii, iar temeiurile susţinerii enunţurilor care le descriu sînt tot aceste stări subiective. 
Cunoaşterea pe care o avem despre propriile noastre stări mintale este, dacă nu 
infailibilă, cel puţin demnă de încredere într-un grad înalt. Este o cunoaştere ce poate 
fi considerată drept practic certă. Realitatea acestei cunoaşteri ni se impune nu numai 
prin puterea copleşitoare a evidenţei intuiţiei nemijlocite. Chiar şi în lipsa unei asemenea 

evidențe, o cunoaştere despre noi înşine ar trebui să fie postulată pentru a putea explica 
atît faptele vieţii curente, cît şi realizările culturii umane. 


Desigur, cunoaşterea pe care o avem despre trăirile altora, ca şi orice cunoaştere 
bazată pe analogie, se distinge de cunoaşterea despre noi înşine prin Caracterul ei accentuat 
ipotetic şi problematic. Am arătat de ce sîntem în principiu îndreptăţiţi să credem nu 
numai că ceilalţi oameni au viaţă conştientă, stări mintale, dar şi că acestea sînt, cel 
puţin într-o anumită măsură, asemănătoare cu stările noastre mintale. Ştim însă, 
totodată, că între stările noastre mintale şi cele ale altor oameni trebuie să existe 
deosebiri semnificative condiţionate de ereditate, condiţii de viaţă, ambianţă socială şi 
culturală, educaţie, experienţă personală ş.a.m.d. Deoarece numai propriile noastre trăiri 
ne sînt date şi nu şi cele ale altor oameni, nu avem posibilitatea să precizăm aceste 
deosebiri şi să stabilim cît de departe se întind asemănările. lată de ce în multe situaţii 
nu avem bune temeiuri decît pentru afirmaţii destul de vagi şi generale despre stările 
mintale ale altor oameni. în special atunci cînd este vorba de gînduri şi sentimente cu un 
înalt grad de complexitate. Restul rămîne intuiţie incontrolabilă. 


Concluzia generală spre care sîntem astfel conduşi este că implicaţiile de natură 
prohibitivă ale deciziei de a statua cerinţele conceptului restrictiv al cunoaşterii obiective 
drept condiţii minime ale cunoaşterii în genere se exprimă cu multă claritate în 
incapacitatea celor ce o adoptă de a da socoteală de însăşi existenţa unei realităţi 
mintale şi de cunoaşterea pe care o avem cu privire la stările noastre mintale şi la cele 
ale altor oameni. Cerinţele conceptului restrictiv al cunoaşterii obiective reprezintă, fără 
îndoială, un sistem de referinţă deosebit de util pentru aprecierea excelenţei cunoaşterii 
pozitive, în primul rînd a părţii practice, instrumentale a cunoaşterii comune, precum şi 
a cunoaşterii ştiinţifice în întregul ei. Tendinţa de a ridica aceste cerinţe la rangul de 
condiţii definitorii ale cunoaşterii pare să conducă însă, în cele din urmă, la o 
restrîngere de nesusţinut a universului cunoaşterii. 


8. "Cunoaştere filosofică" şi cunoaştere obiectivă 


Reprezintă oare filosofia o modalitate originală de cunoaştere în raport cu ceea ce am 
caracterizat drept cunoaştere obiectivă, aşa cum se realizează aceasta din urmă în 
gîndirea comună şi, cu deosebire, în ştiinţă? Această întrebare s-a pus cu multă 
insistenţă şi acuitate în epoca modernă, o dată cu desprinderea ştiinţelor de filosofie şi 
cu declinul reprezentării tradiţionale, aristotelice şi scolastice, despre filosofie ca ştiinţă 
primă, cunoaştere a determinărilor celor mai generale ale existenţei, a existenţei ca 
existenţă. Cea de a doua jumătate a secolului trecut a fost calificată nu o dată drept o 
eră antifilosofică. Este epoca în care a dominat punctul de vedere că filosofia ar trebui 
să se limiteze la cercetarea critică a cunoaşterii, la logică şi teoria cunoaşterii. Cele mai 
influente curente de gîndire ale epocii, neokantianismul şi pozitivismul, au încercat să 
impună punctul de vedere că activitatea filosofică va trebui orientată exclusiv spre 
examinarea critică a cunoaşterii şi a valorilor. Filosofia, concepută şi practicată în acest 

fel, devine o activitate de ordin secund. Aceasta în sensul că obiectul ei nu este existenţa, 
ci cunoaşterea şi experienţa vieţii. Ortega y Gasset remarca cu ironie că dacă ne-am 
putea lipsi în genere de filosofie, atunci ea ar fi dispărut în această epocă. Într-adevăr, 
ştiinţa teoretică a naturii, care unea precizia matematică în formularea principiilor cu 
confirmarea epirică a consecinţelor acestora şi cu aplicarea lor practică, apărea acum 
multor oameni instruiți drept cunoaşterea prin excelenţă. Se credea că filosofia mai are 
o rațiune de existenţă doar în măsura în care cercetează condiţiile cunoaşterii obiective, 
întinderea şi limitele ei. Cum observa cunoscutul gînditor spaniol, filosoful care îşi 
însuşise mentalitatea dominantă a epocii putea să se ruşineze că nu este fizician. 
Recunoaşterea faptului că filosofia, cel puţin aşa cum a fost ea practicată în mod 
tradiţional, nu constituie o ştiinţă devenise un temei de insatisfacţie şi de frustrare pentru 
cel ce credea că singura cunoaştere autentică este o cunoaştere cu valoare obiectivă şi 
universală. Această stare de spirit a dat naştere la diterite reacţii. 

Ca reacţie extremă faţă de mentalitatea pozitivistă şi scientistă care domina opinia 
cultă acum o sută de ani, au apărut şi s-au dezvoltat direcţii de gîndire ce converg spre 
afirmarea existenţei unei cunoașteri specific filosofice şi a autonomiei filosofiei în raport 
cu ştiinţa şi cu alte forme ale creaţiei spirituale. Reprezentative pentru aceste direcţii 
de gîndire au fost intuiţionismul bergsonian şi, îndeosebi, fenomenologia. Aceste direcţii 
de gîndire susţin, pe diferite temeiuri, originalitatea cunoaşterii filosofice şi 
independenţa ei în raport cu ştiinţa şi cu gîndirea comună. În cele ce urmează nu se 
va încerca o prezentare separată şi sistematică a celor mai importante elaborări ale 
acestei teme. Ne vom limita la invocarea unora din ideile şi motivele ce intervin de obicei 
în dezvoltarea ei. 

O primă observaţie este aceea că, dacă facem abstracţie de fenomenologia lui 
Husserl, care-şi propune să tacă din filosofie o ştiinţă strictă, riguroasă. se poate afirma 
că tema autonomiei cunoaşterii filosofice a fost dezvoltată în secolul nostru îndeosebi 
de pe poziţii antiintelectualiste sau iraţionaliste. Se porneşte de obicei de la supoziţia că, 
spre deosebire de cunoaşterea comună şi de cea ştiinţifică. filosofia aspiră spre 
cunoaşterea absolutului. Cel ce gîndeşte în orizontul sensurilor şi scopurilor ultime, spre 
deosebire de cercetătorul ştiinţific şi de omul cu interese practice. se va întreba care este 
natura existenţei sau, altfel spus, ce este fiinţa. Gînditorii ce pretind a fi cîştigat conştiinţa 
misiunii specifice a gîndirii filosofice nu obosesc să repete că năzuinţa lor nu este să 
cunoască lucrurile aşa cum ni se înfăţişează ele în experienţa curentă sau ştiinţifică, 
ci să determine adevărata natură a existenţei. 


În acest sens, Lucian Blaga va caracteriza marile sisteme metafizice drept eforturi 
singulare ale creatorilor lor de a pătrunde "taina existenței". El scria că o construcție 
metafizică demnă de acest nume urmăreşte "să reveleze osatura şi arhitectura secretă 
ce o bănuim în ființa marelui Tot din care facem parte. Ca atare, orice gînd metafizic 
aspiră să-şi aducă lumina sa în noaptea mare, în mijlocul căreia sîntem puşi. Metafizica 
este o lansare de lumini aprinse în ultime abisuri..."*. Ideea că filosofia, în calitatea ei de 


construcție metafizică sau reflecţie pură, reprezintă un efort îndreptat spre cunoaşterea 


lJ, Ortega y Gasset, Was ist Philosophie?, Deutscher Taschenbuch, Verlag 1967, p. 43. 


2 . .. , a ` . . , 
~ Lucian Blaga, Despre congtiința filosofică, în L. Blaga, Opere. vol. 8, Editura Minerva, Bucureşti, 1983. 
p. 70. 

absolutului este elaborată de unii autori, de exemplu, la noi de către Nae Ionescu, prin 
caracterizarea demersului metafizic drept trecere de la actual la virtual, de la sensibil la 
inteligibil, şi a cunoaşterii metafizice drept o cunoaştere a virtualului. Virtualul constituie 
totalitatea posibilităţilor. Orice realitate care are existenţă empirică reprezintă, 
dimpotrivă, actualizarea unei singure asemenea posibilităţi. Absolutul, înţeles în acest fel, 
este pentru Nae Ionescu sensul metafizic al cuvîntului Dumnezeu. Cunoaşterea metafizică 
suspendă funcţia timpului şi spaţiului. Existenţa, este considerată numai din punctul de 
vedere al eternității. 


Cum este cu putinţă cunoaşterea absolutului, a necondiţionatului? Primul răspuns, 
unul firesc şi de la sine înţeles, este că nu putem cunoaşte absolutul prin experienţă. 
Numai relativul şi nu absolutul, numai actualul şi nu virtualul sînt accesibile unei 
cunoaşteri ce se întemeiază pe experienţă. Cunoaşterea metafizică este o cunoaştere a 
priori şi se distinge prin aceasta în mod net de cunoaşterea ştiinţifică a lumii. Al doilea 
răspuns, tot negativ, este că o cunoaştere a absolutului nu este cu putinţă nici prin 
intelect deoarece intelectul nu ne poate oferi un conţinut, ci doar forme conceptuale ce 
organizează un conţinut dat. (Ni se reaminteşte cunoscuta sentinţă Kantiană: conceptele 
fără intuiţii sînt goale.) Prin excluderea acestor alternative sîntem conduşi spre concluzia 
că singura sursă şi bază a cunoaşterii metafizice poate fi luarea de contact directă a 
subiectului cu obiectul. Metafizicienii o descriu în diferite feluri. Există însă o largă 
convergenţă în ceea ce priveşte caracterizarea cunoaşterii metafizice drept o cunoaştere 
intuitivă, nediscursivă. Se admite şi se subliniază, de obicei, că absolutul nu poate fi 
cunoscut prin demersuri pur discursive, raţionale. O asemenea cunoaştere devine posibilă 
abia printr-un act irațional de contopire sau de fuziune a subiectului ce cunoaşte cu 
obiectul ce urmează să fie cunoscut. 


Cunoaşterea, în acest sens mistic al cuvîntului, "nu este un act de înregistrare, ci un act 
de identificare a subiectului cu obiectul: nu vezi ceea ce este, vezi ceea ce eşti tu. Acesta 
este un adevăr mare. care nu este datorat filosofici ştiinţifice, spre ruşinea adevărului 
însuşi, ci este datorat misticii. Pentru ca să vezi ceea ce este, trebuie să devii tu, întîi, ceea 
ce este”!. Delimitată în acest fel, cunoaşterea metafizică este înrudită cu ceea ce diferiţi 
gînditori numesc cunoaştere religioasă. Există vreo deosebire între cunoaşterea metafizică 
şi cunoaşterea religioasă? Ca şi cunoaşterea metafizică, cunoaşterea religioasă are drept 
obiect absolutul. Se subliniază însă că spre deosebire de metafizică, care vizează 
înţelegerea, religia urmăreşte mîntuirea. "Pe cîtă vreme în religie plec de la o durere, în 
metafizică plec de la o nedumerire. Aceasta este deosebirea fundamentală pe care am 
stabilit-o, nu plecînd de la obiectele de cunoaştere ale celor două discipline fundamentale, 
ci plecînd de la atitudinea personalităţii umane faţă de realitatea ultimă'?. Sursa 
cunoaşterii religioase este în sens obiectiv revelaţia şi în sens subiectiv credinţa. În 
cunoaşterea prin revelaţie, care este în cel mai înalt grad reprezentativă pentru cunoaşterea 
mistică, cunoaşterea nu este un proces cu un singur sens, de la subiect la obiect, ci unul 
cu două sensuri, Nu numai subiectul, ci. în egală măsură, obiectul cunoaşterii trebuie să 
fie active pentru ca o cunoaştere de felul revelaţiei să devină posibilă. Dacă în 
cunoaşterea comună şi în cunoaşterea ştiinţifică obiectul cunoaşterii este pasiv şi 
indiferent, în actul cunoaşterii mistice obiectul se deschide oarecum conştiinţei, ne îngăduie 


| Se 
Nae lonescu, Curs de metafizică, Humanitas, Bucureşti, 1991, pp. 120-121. 


2 Ibidem, p. 29. 

şi ne ajută să-l cunoaştem. Filosofii ce socotesc că doar cunoaşterea absolutului 
reprezintă o cunoaştere autentică susțin că tocmai prin această determinare a ei - rolul 
activ al obiectului - cunoaşterea mistică este cunoaştere în înţelesul major al cuvîntului. 
Simbolul cunoaşterii mistice, susţine Nae Ionescu, este iubirea deoarece în iubire "un termen 
se deschide celuilalt”. Identificarea sau contopirea subiectului cu o realitate diferită de el, 
exterioară lui, nu va fi deplină atît timp cît se menţine dualitatea subiect-obiect. Jaspers 
va caracteriza cunoaşterea mistică drept cunoaşterea lipsită de obiectualitate. Esenţa 
misticii, afirmă filosoful german, stă în depăşirea opoziţiei obiect-subiect, a 
obiectualităţii!. Unii exegeţi ai cunoaşterii metafizice recunoasc totuşi că nu putem separa 
net cunoaşterea mistică, imediată şi cunoaşterea discursivă, de tip raţional. Căci dacă 
credinţa religioasă poate fi sprijinită în întregime pe revelaţie, apoi cunoaşterea metafizică 
îmbină în proporţii diferite intuiţia cu componente logice, conceptuale. Construcţiile 
metafizice se deosebesc unele de celelalte, între alte, prin dominaţia elementului logic, 
intelectual sau a celui mistic, intuitiv. În discursul metafizic cunoaşterea noastră imediată 
asupra realităţii, cunoaşterea obţinută prin trăire, este tradusă în limbajul logic obişnuit. 
Se admite, în genere. că între cunoaşterea metafizică şi cunoaşterea numită religioasă 
există unele deosebiri semnficative. Mai întîi, cunoaşterea religioasă, cunoaştere imediată 
prin identificare, prin contopire, reprezintă o cunoaştere a absolutului, a lui Dumnezeu. 
Obiectul cunoaşterii religioase este Dumnezeu, ca realitate personală. Numai existenţa lui 
Dumnezeu poate constitui în schimb o problemă a metafizicii. Cunoaşterea atributelor lui 
Dumnezeu iese însă în afara obiectului cunoaşterii metafizice?. În al doilea rînd, 
cunoaşterea prin revelaţie este o cunoaştere prin excelență impersonală. Dimpotrivă, 
cunoaşterea metatizică ni se înfăţişează drept o cunoaştere cu un accentuat coeficient 
personal. Ca şi opera de artă, construcţia metafizică poartă pecetea personalităţii 
creatorului. Ea reprezintă o valorificare a realităţii în raport cu nevoile spirituale ale unci 
anumite personalităţi. Nu este de aceea de mirare că o anumită construcţie metafizică 
nu va putea fi asimilată de gînditori cu o structură mintală diferită. Există tipuri de 
personalitate cărora le corespund diferite tipuri de probleme şi soluţii metafizice. Metalizica 
nu ne poate conduce la adevăruri absolute cel puţin în sensul că diferite sisteme metafizice 
valorifică absolutul în moduri diferite. Aceste sisteme împlinesc nevoia unor oameni cu 
structuri spirituale diferite de a atinge o stare de echilibru sufletesc, o anume formulă de 
împăcare cu ei înşişi, prin raportare la o lume sustrasă nesiguranţei şi incertitudinii. 
Diversitatea istorică a sistemelor metafizice nu poate şi nu trebuie, aşadar, să fie resimţită 
drept o insuficienţă sau o slăbiciune. Se subliniază că cei ce apreciază lipsa consensului 
în metafizică, faptul că fiecare metafizician ia totul de la început şi construieşte propria 
sa lume. drept un temei al neîncrederii în existenţa unei cunoaşteri metafizice judecă 
metafizica luînd ca normă idealul cunoaşterii obiective. Or, tocmai adoptarea conceptului 
restrictiv al cunoaşterii obiective, ca normă a cunoaşterii în genere, este ceea ce contează 
ŞI resping cu vehemenţă mulţi dintre metafizicienii secolului nostru atunci cînd sc ridică 
la nivel metatilosofic. formulînd consideraţii asupra specificului cunoaşterii metafizice. 
După ei, intersubiectivitatea nu ar trebui adoptată drept ideal de cunoaştere cu valoare 


| 1 w . . A . . w . . 
Putem să vorbim numai despre ceca ce dobîndeşie configurație obiectuală. Restul este necomunicabil. 
Faptul că el stă în spatele oricărui gînd filosofic pe care-l numim speculativ îi conferă conţinut şi 
semnificaţie.” (K. Jaspers, Einführung in die Philosophie, Piper Verlag, München, 1971, pp. 28-29). 


2 În cuvintele unui reputat teolog: "Există, deci, ceva mai presus decît ceea ce putem defini prin cugetare. 
Acela este independent de toate, de aceea nu-l putem defini prin cele care sînt dependente. El nu se poate defini 
prin noţiuni luate de la cele mărginite. Existenţa lui Dumnezeu ne spune, deci, neîndoielnic, şi totuşi misterios, 
că e necuprins. El este neîndoielnic pentru noi, căci nu se pate să nu fie ceva de care să nu fie dependente 
toate, dar. în acelaşi timp. El este mai presus de orice definire raţională”. 


CONCEPTUL DE CUNOAŞTERE 71 


universală. Pluralismul în metafizică este inerent, fatal, în măsura în care exprimă natura 
cunoaşterii metafizice. Sugestia că marile sisteme de metafizică sînt în competiţie şi ar 
putea să se elimine unul pe celălalt, la fel ca şi ipotezele ştiinţifice concurente, este tot 
atît de la nelocul ei ca şi supoziţia că o mare operă de artă ar putea vreodată elimina sau 
pune în umbră o altă creaţie artistică de acelaşi rang. 


O alternativă la acest concept al cunoaşterii metafizice, pe care unii autori l-au numit 
mistic, este ceea ce am putea califica drept conceptul ontologic al cunoaşterii metafizice. 
Este un concept al cunoaşterii determinat, cum spune Max Scheller, prin "noţiuni pur 
ontologice”. Un asemenea concept al cunoaşterii a fost caracterizat drept cel mai general 
concept al cunoaşterii şi drept ţel al tuturor formelor cunoaşterii. Filosoful german îl 
fixează astfel: "Cunoaşterea este un raport existenţial (Seinverhăltnis), şi anume, un raport 
existenţial ce presupune întregul şi partea, ca forme ale existenţei. Este relaţia de 
participare (Verhältnis des Teilhabens) a unei fiinţări (Seienden) la ființa determinată 
(Sosein) a unei alte fiinţări, prin care nu s-a propus nici o schimbare în această fiinţă 
determinată”. Cunoaşterea, concepută astfel, este relaţia nemijlocită prin care ceva 
participă la altceva şi cuprinde acest altceva într-un sens absolut al cuvîntului, adică aşa 
cum există acest altceva în sine, independent de cunoaşterea noastră. Scheller 
precizează: "Cunoaşterea există deci acolo şi numai acolo unde fiinţa determinată 
(Sosein) există extra mentem, adică in re şi, totodată, in mente, ca ens intentionale sau 
ca «obiect» (Gegenstand), ca ceva strict identic"?. Scheller indică, totodată, sensul 
fenomenologic al conceptului său, subliniind că metafizica nu trebuie înţeleasă ca o 
reflectare a fiinţei determinate prin imagini imateriale, imagini ce sînt stări ale conştiinţei. 
Căci identitatea de conţinut sau asemănare dintre asemenea presupuse imagini imateriale 
şi lucruri nu va putea fi stabilită. Chiar şi ideea unei corespondențe între imagini 
imateriale şi ceea ce redau aceste imagini este lipsită de sens. Admiţînd că ar exista o 
relaţie de egalitate (identitate) între imagini imateriale şi lucruri, imaginea ar fi o realitate 
mută care nu ar trimite la nimic în afara ei. În contrast cu acest fel de a înţelege 
cunoaşterea, Scheller caracterizează cunoaşterea metafizică ca intenţie şi împlinire a 
intenţiei prin posesia fiinţei determinate a lucrurilor. Intenţia spiritului îndreptat spre 
lucruri reprezintă esenţa acestei cunoaşteri. Fiinţa determinată a lucrurilor poate să intre 
în spiritul nostru în măsura în care devine obiectul unei intenţii. Cunoaşterea nu este, 
aşadar, oglindire, ci act. actul prin care se realizează participarea fiinţei noastre la fiinţa 
determinată a lumii“. Din această perspectivă, cunoaşterea metafizică, numită de 


| La noi această temă a fost dezvoltată cu multă vigoare de Bluga în scrierea sa consacrată unor teme 
metafilozofice: "O viziune metafizică, reprezentînd un întreg, trebuie judecată în propriile ei perspective; şi 
dacă e să i se aplice o critică, atunci aceasta trebuie să fie în primul rînd o critică imanentă“. Şi mai 
departe: "Metalizicianul este autorul unei lumi. Un filosof care nu ţine să devină autorul unei lumi îşi 
suspendă vocaţia... Lumea unui metafizician este în primul rînd o lume a sa; datorită adîncimii şi măreției 
viziunii, datorită argumentului şi cîteodată datorită sugestiei proprii cuvîntului ce ştie să-l aleagă, 
metafizicianul are însă posibilitatea de a-şi impune şi altor muritori lumea sa”. (L. Blaga, Op. cit.. p. 74). O 
concepție despre lume impersonală îi apare lui Blaga drept o contradicție în termeni. 


? Vezi M. Scheller, Die Wissensformen und die Gesellschaft, în M. Scheller, Erkenntnis und Arbeit, dritte, 
durchgesehene Auflage, Franke Verlag. Bonn und München, 1980, p. 203. 


” Ibidem, p. 204. 
t Ibidem, pp. 227-228. 

Scheller cunoaştere ce mîntuieşte (Erlosungswissen), este o storţare a omului de a 
participa la fiinţa supremă şi la temeiul suprem al lucrurilor. Conceptul ontologic al 
cunoaşterii metafizice, la fel ca şi conceptul mistic al cunoaşterii, relevă opoziţia dintre 
țelurile şi criteriile cunoaşterii filosofice şi ale celei de tip ştiinţific. Dintr-o perspectivă, 
ca şi din cealaltă, cunoaşterea filosofică are ca obiect realitatea absolută, temeiul şi 
cauza lumii ca întreg. Ea este în mod necesar o cunoaştere a priori. Filosofia, în calitatea 
ei de cunoaştere ce mîntuieşte, şi ştiinţa, în calitate de cunoaştere pentru stăpînire, nu se 
pot înlocui una pe alta. Scheller afirmă că atunci cînd una o împinge pe planul al doilea 
pe cealaltă, cum se întîmplă în cultura modernă a Occidentului şi, respectiv, în culturile 
orientale, apare un pericol pentru unitatea şi armonia existenţei culturale a oamenilor. 
Distincția dintre cunoaşterea filosofică a priori şi cunoaşterea lumii prin experienţă, o 
cunoaştere pe care ne-o dă în primul rînd ştiinţa, va fi caracterizată de metafizician drept 
distincție dintre cunoaşterea esenței (Wesenvwissen) şi cunoaşterea întîmplătoare a faptelor 
(zufällige Tatsachen - Wissen). 


lată o caracterizare magistrală a aceste distincții: "Dar există şi o «cunoaştere» 
(Wissen), şi aceasta este cea mai înaltă. cea mai curată, pur şi simplu, evidentă, 
cunoaşterea anterioară în raport cu orice experiență inductivă (adică cu observația şi cu 
compararea «cazurilor»), ca şi în raport cu gîndirea deductivă mijlocită, al cărei sens (şi 
consecințe posibile) nu pot «schimba» nimic în starea empirică a lumii; o cunoaștere ce 
ar rămîne evidentă dacă conţinutul lumii accesibil nouă prin simţuri, şi în egală 
măsură acțiunile noastre asupra lumii, ar varia în mod cu totul arbitrar. Mai mult: putem 
să definim această cunoaştere tocmai drept acea cunoaştere care ar fi întru totul aceeaşi, 
în cazul oricărei schimbări posibile a calităţii şi cantităţii conţinutului senzorial şi de 
observaţie a lumii, ar rămîne pe deplin constantă în această schimbare. Este cunoaşterea 
despre constantele fiinţei determinate (Soseinkonstanten) a tuturor obiectelor, o cunoaştere 
pe care o numim cunoaştere a esenţelor şi a ideilor, respectiv cunoaştere despre simple 
relaţii între esențe şi idei. Din ca nu decurge, tocmai de aceca, nimic determinat şi definit 
pentru realitatea întîmplătoare a lumii, deoarece ea este valabilă a priori şi obligatorie 
pentru orice realitate întîmplătoare posibilă a lumii”!. Tema va cunoaşte o dezvoltare 
originală în opera lui Martin Heidegger. Heidegger afirmă că ştiinţa se raportează în 
exclusivitate la fiinţare (das Seiende), în timp ce reflecţia se concentrează asupra fiinţei 
(das Sein). Cercetarea ştiinţifică şi reflecţia filosofică constituie două orizonturi esenţial 
diferite ale gîndirii. Filosofia este pentru Heidegger "o gîndire care îşi află sursa în 
experienţa adevărului fiinţei şi nu în considerarea obiectualităţii fiinţării. Gîndirea exactă 
nu este niciodată gîndirea cca mai riguroasă. dacă e să ţinem seama de faptul că 
rigoarea îşi obţine esenţa din felul străduinţei cu care cunoaşterea menţine, de fiecare 
dată, raportul cu ceea ce este esenţial în fiinţare. Gîndirea exactă se aserveşte doar 
calculului cu fiinţarea şi serveşte în exclusivitate acestui calcul'?. Heidegger opune gîndirii 
ştiinţifice, gîndirea esenţială, "gîndire ale cărei gînduri nu numai că nu calculează, ci sînt 
determinate chiar pornind de la Altceva-ul fiinţării..."3. Căci gîndirca "ce gîndeşte fiinţa 


' Ibidem. p. 231. 


M. Heidegger, postfață la "Ce este metafizica?", în Repere pe drumul gîndirii, Editura politică, 
Bucureşti, 1988. p. 286. 


? Ibidem, p. 287. 

nu-şi caută un punct de sprijin în fiinţare"!. Orice ştiinţă pozitivă, afirmă în alt loc 
Heidegger, "se deosebeşte de filosofie nu doar relativ, ci în chip absolut'”. 


Realitatea cunoaşterii metafizice, şi cu atît mai mult a cunoaşterii religioase, este 
contestată de toţi aceia care apreciază cunoaşterea obiectivă drept prototip şi model al 
oricărei cunoaşteri. Filosofii de orientare empiristă sînt înclinați să creadă că cele mai 
reprezentative sisteme metafizice au o semnificaţie spirituală majoră, la fel ca şi marile 
opere de artă, dar una în esenţă emotivă, afectivă, şi nu cognitivă. Aidoma discursului 
poetic, discursul unei scrieri metafizice exemplare declanşează emoţii superioare şi trăiri 
existenţiale. /ntuifia, înţeleasă ca identificare a subiectului cu obiectul, intuiţia despre 
care vorbesc metafizicienii, nu posedă însă nici unul din atributele cunoaşterii. Concretul 
poate fi cunoscut numai în mod indirect, prin mijlocirea abstracţiilor. Cunoaşterea nu este 
identificarea subiectului cu obiectul cunoaşterii, cum ne sugerează metafizicienii, ci O 
descriere a obiectului prin simboluri abstracte. “Intuiţia - scrie Schlick - este delectare 
(enjoyment), iar delectarea este viaţă, nu cunoaştere. Dacă spuneţi că aceasta este mult 
mai importantă decît cunoaşterea nu vă voi contrazice. Dar acesta este, poate, încă un 
motiv pentru a nu confunda intuiţia cu cunoaşterea". Respingînd sugestia că absolutul 
poate să devină obiect al cunoaşterii, gînditorii de inspiraţie ştiinţifică ai secolului nostru 
au dezvoltat tema că tot ce merită numele de cunoaştere se reduce la desemnare şi 
descriere prin simboluri, iar orice descriere poate reda doar o structură şi nu un conţinut. 
Conţinutul calitativ există doar în trăire fiind, prin natura lui, incomunicabil. 


Matematicianul francez H. Poincaré a formulat, probabil pentru prima dată, în 
scrierile sale filosotice, în mod clar şi net această idee. Cunoaşterea autentică este ceva 
ce poate fi comunicat şi verificat şi, în acest sens, ea este în principiu comună tuturor 
fiinţelor gînditoare. Tot ce este calitate în trăirile noastre nu poate fi comunicat şi supus 
controlului de către alţii. Domeniul cunoaşterii obiective este în principiu limitat la 
stabilirea de relaţii între simboluri abstracte, simboluri pe care încercăm să le corelăm 
cît mai univoc cu trăirile noastre. Ştiinţa, cunoaşterea obiectivă prin excelenţă, nu 
este decît un sistem de relaţii. "A spune că ştiinţa nu poate să aibă o valoare 
obiectivă pentru că ea nu ne face să cunoaştem decît raporturi înseamnă a raţiona 
pe dos, deoarece numai raporturile pot fi considerate drept obiective... Nu numai că 
ştiinţa nu ne poate face să cunoaştem natura lucrurilor, dar nimeni nu este în măsură 
să ne facă s-o cunoaştem, şi dacă vreun dumnezeu oarecare ar cunoaşte-o, el nu ar 
găsi cuvintele pentru a o exprima. Nu numai că nu putem ghici răspunsul, dar dacă 
cl ne-ar fi dat nu am putea înţelege nimic; mă întreb, chiar, dacă înţelegem bine 
întrebarea". Pentru cel ce se situează în această perspectivă, a pretinde, bunăoară, 
cunoaşterea naturii gravitaţiei, în opoziţie cu proprietăţile ei relaţionale exprimate prin 
ecuaţiile teoriei fizice a gravitaţici, înseamnă a cere ceva lipsit de sens. Insatisfacţia 
pe care o resimte melatizicianul faţă de cunoaşterea ştiinţifică, plîngerile lui 
necontenite că aceasta ar fi o cunoaştere din exterior a lucrurilor, o cunoaştere 
superficială şi limitată, derivă, crede Poincaré, din convingerea că noi am putea 


! Ibidem, p. 288. 
2 Vezi Fenomenologie şi teologie, în Op. cit., p. 406. 
M. Schlick, Gesammelte Aufsätze. p. 196. 


t H, Poincaré. La valeur de la science, Flammarion, Paris, 1918. pp. 266-267. 

prinde prin gîndire şi exprima prin limbaj conţinutul realităţii concrete. Metafizicianul 
nu înţelege că orice cunoaştere demnă de acest nume nu poate fi decît o cunoaştere 
a unei ordini, a raporturilor. o cunoaştere structurală, formală. 


Considerînd sursele interminabilelor controverse între cei ce susțin sau contestă 
existenţa unei cunoaşteri metafizice şi religioase, deosebite prin natura lor de cunoaşterea 
de tip ştiinţific, putem presupune că ele provin, în cele din urmă, dintr-o opţiune 
fundamentală, opţiunea pentru un anumit concept al cunoaşterii. Prin natura ei, o opţiune 
nu poate fi calificată drept adevărată sau falsă, ci doar Judecată prin raportare la 
temeiurile şi, mai ales, la consecinţele ei. 

Temeiurile care susţin opţiunea omului de ştiinţă şi a filosofului ştiinţei pentru o 
anumită folosire a termenului cunoaştere ar putea fi caracterizate astfel. Ceea ce distinge 
cunoaşterea de alte creaţii ale spiritului este obiectivitatea în sensul independenţei de 
trăirile, preferinţele şi înclinațiile subiective, individuale sau colective. Spre deosebire de 
trăirile subiective, cunoştinţele trebuie, de aceea, să fie intersubiectiv comunicabile şi 
controlabile. Un al doilea temei, solidar cu primul, care susţine această opţiune, este 
supoziţia că simţul comun sau gîndirea comună conţin elemente de cunoaştere autentică. 
Prin urmare, conceptul de cunoaştere pe care îl adoptăm trebuie să dea socoteală şi de 
obiectivitatea cunoaşterii comune. Cu totul altele sînt temeiurile opțiunii filosofului care 
afirmă existenţa unei cunoaşteri metafizice esenţial diferite în raport cu cea de tip 
ştiinţific şi presupune a fi superioară celei din urmă. Voi semnala doar două raţiuni ce 
sprijină această opţiune. Prima este supoziţia că în formele ei înalte, superioare, 
cunoaşterea constituie un contact direct cu realitatea, o sesizare, o prindere a concretului. 
Cunoaşterea autentică este gîndită astfel, în primul rînd, ca o luare de contact cu o altă 
lume, cu o altă ordine a existenţei, decît cea accesibilă cunoaşterii comune şi ştiinţei. 
Prin cunoaşterea metafizică pătrundem natura lăuntrică a lucrurilor, cunoaştem 
individualul în ceea ce are el esenţial. A doua rațiune, legată strîns de prima, este că 
pătrunderea naturii lăuntrice, a esenței lucrurilor suprimă dualitatea faptelor şi valorilor. 
Cunoaştem cu adevărat atunci cînd cunoaştem nu numai ceea ce este, ci şi ceea ce ar 
trebui să fie. Spre deosebire de descrierea exterioară, pe care o realizează cunoaşterea 
întemeiată pe experienţă, pătrunderea naturii reale a lucrurilor reprezintă, totodată, şi 
o instituire a valorilor. 

Putem oare evalua aceste două opţiuni prin consecinţele lor? S-ar părea că da. Una 
din consecinţele principale ale adoptării conceptului cunoaşterii metafizice - cunoaşterea 
autentică constă în sesizarea esenţelor printr-o aprehensiune directă, nemijlocită - şi a 
ideii autonomiei cunoaşterii filosofice, ce se asociază acestui concept, este trasarea unei 
distincţii nete, de natură între cunoaşterea metafizică, pe de o parte, şi cunoaşterea 
comună şi ştiinţifică, pe de altă parte. Aceasta echivalează cu contestarea unităţii 
cunoaşterii omeneşti. Un punct de convergenţă remarcabil al reflecţiilor gînditorilor 
secolului nostru, care ilustrează cel mai bine această orientare, de la Bergson la 
Heidegger, şi de la Nae Ionescu la Constantin Noica, este caracterizarea şi evaluarea 
ştiinţei în primul rînd ca instrument cu valoare practică. Înţeleasă în acest fel, ştiinţa nu 
ar răspunde nevoilor supreme de cunoaştere, de înţelegere ale spiritului. Cunoaşterea în 
sensul deplin al cuvîntului, cunoaşterea absolutului sau cunoaşterea fiinţei, este 
caracterizată în primul rînd în opoziţie cu ştiinţa. 

Pentru Constantin Noica, care vede în filosofie o cunoaştere a concretului, a 
individualului, opoziţia dintre ştiinţă şi filosofie este cea dintre "teorie şi viaţă”. Ştiinţa, 
împreună cu tehnica, ar reprezenta un univers închis. Filosofia există numai în afara 
acestui univers. Amestecul dintre filosofie şi ştiinţă - crede Noica - a fost întotdeauna 
dăunător atît pentru una, cît şi pentru cealaltă. Filosofiei i-ar fi tolosit mai mult duşmănia 
ce i-a arălat-o ştiinţa deoarece tocmai izolarea faţă de ştiinţă îi îngăduie filosofiei să-şi 
afirme pe deplin originalitatea!. 


Opţiunea pentru conceptul cunoaşterii obiective este mai favorabilă recunoaşterii 
unităţii cunoaşterii şi gîndirii omeneşti în varietatea formelor ei de expresie. Se poate 
constata, totodată, că toate încercările întreprinse de epistemologia analitică a secolului 
nostru de a formula un criteriu precis de delimitare a cunoaşterii obiective, în speţă a 
cunoaşterii de tip ştiinţific, au eşuat. Granițele cunoaşterii obiective nu pot fi trasate în 
mod net. Cunoaşterea cu valoare obiectivă nu poate fi strict despărțită de gîndirea 
reflexivă. Chiar dacă nu oferă cunoaştere propriu-zisă, gîndirea speculativă 
influenţează în mod activ orientarea cunoaşterii. În acest sens, idealul empirist şi 
pozitivist al unei ştiinţe epurate de orice infiltraţii ale gîndirii metafizice” s-a dovedit a 
fi o himeră. 

Rezerve faţă de ideea existenţei unei cunoaşteri filosofice autonome, o cunoaştere în 
sensul superior al cuvîntului, împărtăşesc azi toţi acei eînditori care cred că finalitatea 
ultimă a filosofiei nu este de a spori cunoaşterea, ci de a oferi o orientare generală 
omului, ca fiinţă contemplativă şi activă. Interesul metafizic nu ar fi, aşadar, un interes 
strict cognitiv sau pronunţat cognitiv. Interogaţiile metafizice ar viza dobîndirea unei 
orientări globale, a acelei orientări ce ne permite să înţelegem şi să evaluăm toate 
interesele de cunoaştere şi acţiunile prin raportare la existenţa umană şi la lume ca 
totalitate. Obiectivele gîndirii metafizice nu sînt în primul rînd de natură descriptivă şi 
explicativă, prin urmare cognitivă, ci de natură interpretativă şi orientativă. Metatizica 
orientează cunoaşterea şi acţiunea prin idei şi principii care, aşa cum sublinia Kant, 
depăşesc limitele cunoaşterii despre fapte, a cunoaşterii bazate pe experienţă. Disocierea 
gîndirii de cunoaştere, operată pentru prima dată de Kant, ca şi distincţia dintre 
cunoaştere şi înțelegere, pe care o aduce secolul al XIX-lea, rămîn sugestive pînă astăzi 
în măsura în care indică necesitatea de a distinge între demersul filosofic şi curioaşterea 
propriu-zisă. Din acest punct de vedere, metafizicienii nu greşesc cînd trec dincolo de 
hotarele cunoaşterii noastre obiective despre fapte, aşa cum cred gînditorii de orientare 
empiristă şi pozitivistă, ci doar în măsura în care ei caracterizează ceea ce oferă - o 
orientare globală a cunoaşterii şi acţiunii - drept pur şi simplu cunoaştere. "Dacă este 
adevărat că interogaţiile metafizice consideră semnificaţia numai printr-o raportare 
necesară la sensul întregului şi, de aceea, nu pot primi un răspuns decît cu mijloace 
interpretative, atunci interesul pentru metafizică va trebui înţeles drept expresia unei nevoi 
de orientare... «Orientarea» este o metatoră fericită pentru acel ceva pe care-l căutăm 


| . . . ©. . a e prov . . o . A . . . 
Vezi C. Noica, Certitudinile filosofiei fată de incertitudinile ştiinţei, în Caiete de filosofie Nr. 4. 1942. 
Ri . . . . w . . . . 
” Tema se conturează clar în scrierile lui Mach şi este reluată de empirismul logic. Societatea Ernst 
Mach, creată de membri ai Cercului de la Viena în 1928. îşi propunea ca obiectiv principal promovarea unei 
ştiinţe eliberate în metafizică (netuphysikfreie Wissenschaft). 

în metafizică, cînd nu-l găsim în ştiinţe, în artă şi în religie. Propun de aceea să 
înţelegem prin «metafizică» încercarea de orientare globală cu mijloace interpretative”. 

In măsura în care gîndirea teoretică în ştiinţă este susţinută şi orientată în primul 
rînd de interese cognitive care iau naştere în mediul unei reflecţii metafizice, a reflecţiei 
asupra sensului şi valorilor, există o strînsă întrepătrundere între gîndirea filosofică şi 
gîndirea pozitivă, de tip ştiinţific. Reflecţia filosofică orientează dezvoltarea gîndirii 
teoretice. Se poate arăta că această întrepătrundere dintre componentele propriu-zise 
cognitive şi filosofic-interpretative s-a accentuat în dezvoltarea gîndirii ştiinţifice 
moderne”. Granița dintre ştiinţific şi filosofic devine astfel tot mai greu de trasat. 
Coerenţa unor mari programe de cercetare în ştiinţa teoretică este dată de supoziţii 
filosofice de multe ori tacite, dar active. Acestea ies la iveală, cel puţin în parte, ori de 
cîte ori în ramurile cele mai evoluate ale ştiinţei teoretice are loc o confruntare între 
direcţii de gîndire şi strategii de cercetare rivale, concurente. Cadrele conceptuale şi 
reprezentările filosofice de obicei nedeclarate care susţin şi orientează gîndirea teoretică 
în ştiinţă pot fi evaluate comparativ şi critic, chiar dacă numai în perioade de timp mai 
îndelungate, prin consecinţele lor, prin capacitatea lor de a conduce gîndirea teoretică 
într-o direcţie ce se dovedeşte fertilă”. 

Evidenţierea unora din consecinţele pe care le atrage după sine adoptarea unui anumit 
concept al cunoaşterii, consecinţe pe care am încercat să le conturăm în cele de mai sus, 
nu pot impune, desigur, o decizie. Pare iluzoriu să considerăm determinarea conceptului 
cunoaşterii, definiţia cunoaşterii, drept o problemă de adevăr şi fals în care s-ar putea 
produce argumente constrîngătoare. 

SECŢIUNEA II 


SURSELE CUNOAŞTERII 


- 


Cuvîntul cunoaştere este utilizat pentru a desemna atît o activitate - activitatea prin 
care iau naştere, sînt produse cunoştinţele - cît şi rezultatele acestei activități. În primul 
sens sînt considerate facultățile sau capacitățile de cunoaştere ale minții şi funcționarea 
lor. În al doilea sens, sînt avute în vedere cunoștințele gata constituite, noțiuni, judecăți, 
teorii. 

Este o constatare că filosofii s-au interesat atît de facultăţile şi demersurile ce intervin 
în producerea cunoştinţelor, cît şi de analiza rezultatelor finale ale acestor demersuri. 
Fără îndoială că interesul filosofilor s-a îndreptat uneori cu precădere asupra cercetării 
capacităţilor noastre de cunoaştere şi a modului cum funcţionează acestea, în timp ce 
alteori s-a concentrat îndeosebi asupra analizelor rezultatelor finite ale demersurilor 
cognitive. Interesele de primul fel au fost deosebit de pronunţate în filosofia modernă, 
pînă la Kant. Dimpotrivă, în epoci mai recente, îndeosebi sub influenţa puternicei reacţii 
împotriva psihologismului care s-a produs la începutul secolului, s-a impus punctul de 
vedere că numai analiza cunoaşterii gata constituite, şi nu cercetarea procesului de 
constituire a cunoaşterii prezintă interes filosofic. În ultimele decenii s-au conturat noi 
direcţii de cercetare a facultăţilor cognitive, a mecanismelor de constituire a 
cunoştinţelor, a surselor cunoaşterii. Chiar dacă aceste cercetări nu sînt parte 
constituitivă a filosofiei, ci a psihologiei cogniţiei şi a psiholingvisticii, semnificaţia lor 
filosofică este general recunoscută. Dezvoltarea acestor cercetări, care au un accentuat 
caracter interdisciplinar, aruncă o lumină asupra unor teme care ocupă un loc central în 
opera gînditorilor reprezentativi pentru ceea ce numim astăzi epistemologie clasică. 


1. Distincția dintre geneza şi întemeierea cunoaşterii 


Cercetarea cunoaşterii poate fi întreprinsă din două puncte de vedere principial 
diferite; şi anume, dintr-un punct de vedere descriptiv şi din unul normativ. Orice 
cunoaştere ia naştere prin punerea în funcţiune şi prin exercitarea unor facultăţi de 
cunoaştere. Cînd percepem. cînd stabilim anumite fapte de observaţie, cînd le comparăm 
şi le clasificăm, cînd determinăm anumite raporturi generale şi uniforme între fapte, cînd 
formulăm teorii care-şi propun să coreleze şi să explice fapte cunoscute, să ne orienteze 
mai departe în cercetarea faptelor, noi punem în funcţiune anumite facultăţi sau 

capacităţi Care circumscriu competențele noastre ca fiinţe cunoscătoare. Cunoaşterea este 
produsă prin exercitarea unor competenţe ce reprezintă rezultatul exercitării anumitor 
capacităţi sau dispozitive de cunoaştere. A determina care este natura acestor dispozitive 
şi cum funcţionează dispozitivele care produc cunoştinţe înseamnă a formula aserţiuni 
cu privire la geneza şi sursele cunoaşterii. Punctul de vedere al unei asemenea cercetări 
este descriptiv în măsura în care deosebirea dintre diferitele răspunsuri care pot fi date 
la întrebarea: "Care este originea cunoştinţelor noastre şi cum iau naştere ele?" este o 
deosebire ce priveşte fapte. Constatare ce nu poate fi schimbată de împrejurarea că, nu 
o dată, filosofii au propus răspunsuri speculative la asemenea întrebări, adică 
răspunsuri formulate fără o cunoaştere a multor fapte semnificative şi uneori chiar fără 
a ţine seama în mod serios de fapte. Trecerea de la punctul de vedere descriptiv la cel 
normativ înseamnă o schimbare radicală a naturii interogaţiei. Cercetătorul cunoaşterii 
nu se va mai întreba din ce surse provin cunoştinţele, prin aplicarea căror facultăţi sînt 
ele dobîndite, ci doar pe ce temeiuri sînt ele acceptate în calitate de cunoştinţe. Întrebarea 
ce se pune acum este care sînt criteriile ce ne îngăduie să distingem în totalitatea 
impresiilor şi ideilor noastre pe cele ce au calitatea de a reprezenta o cunoaştere cu 
valoare obiectivă de cele ce nu au această calitatea. Aceasta este o problemă de drept 
şi nu o problemă de fapt, adică problema concordanţei unui demers real şi a rezultatelor 
acestui demers cu o normă care indică ceea ce trebuie să fie. 

Pentru o mai bună înțelegere a acestei distincţii pot fi utile unele exemple. Să 
considerăm opiniile şi convingerile unei persoane, de exemplu, opinia persoanei X că 
există civilizaţii extraterestre sau viaţă după moarte. Ne putem întreba cum a ajuns 
persoana în cauză la aceste opinii, din ce surse provin ele, şi eventual în ce fel a luat 
naştere sentimentul de certitudine ce însoţeşte asemenea opinii atunci cînd ele reprezintă 
convingeri de neclintit. Putem, dimpotrivă, să facem abstracţie cu totul de cercetarea 
modului cum s-au constituit opiniile şi să le judecăm întrebîndu-ne dacă există temeiuri 
cu valore obiectivă în măsură să le susţină. În primul caz ne-am interesat de sursele 
opiniilor, o problemă de fapt, în al doilea caz, de întemeierea sau justificarea lor, care 
este o problemă de drept. Unii oameni pot fi gata să accepte anumite opini+pe temeiul 
rezultatelor examinării originii acestora, a modului cum au luat naştere. Mulţi filosofi au 
susținut însă că analiza originii cunoştinţelor, a procesului de constituire a opiniilor sînt 
cu totul irelevante cînd este" vorba de a judeca valoarea lor. Dacă vor fi considerate din 
perspectiva unui interes filosofic, opiniile ce pretind să reprezinte cunoştinţe ar trebui, 
cred ei, examinate dintr-un singur punct de vedere, şi anume, din punctul de vedere al 
modului în care sînt întemeiate. lată un exemplu. Filosofii au utilizat termenul inducţie 
pentru a desemna un ansamblu de demersuri prin care ajungem la formularea unsr 
enunţuri generale, a unor legi, pornind de la o mare diversitate de constatări despre fapte 
particulare. O logică a inducției, cum este cea pe care a formulat-o J. St. Mill, ilustrează 
asemenea preocupări. Astăzi, mulţi filosofi contestă însă că inducția, înţeleasă în acest 
fel, ar fi o temă filosofică. Ei subliniază că obiectul unei teorii filosofice a inducției 
este doar relaţia logică dintre enunţuri generale (ipoteze) şi cunoştinţe despre fapte 
particulare. Cercetarea demersurilor mintale ce intervin în formularea unor asemenea 
enunţuri nu ar aparţine filosofiei cunoaşterii. Aceasta s-ar interesa exclusiv de natura 
logică a relaţiei dintre enunţuri generale şi enunţuri despre fapte particulare; astfel spus, 
de întemeierea enunţurilor generale, mai precis de confirmarea acestora, de către enunţuri 
despre fapte particulare. Problemele filosofice ar fi, prin urmare, exclusiv probleme de 

drept, de întemeiere. Asemenea probleme ar trebui să fie distinse net de preocupările 
pentru determinarea surselor cunoaşterii şi pentru caracterizarea demersurilor prin care iau 


naştere cunoştinţele. Este un punct de vedere ce tindea să devină o dogmă în filosofia 
analitică a ştiinţei de la mijlocul secolului. 


Poziţia pe care o adoptă acele orientări filosofice care susţin că cercetarea genezei, 
a constituirii cunoştinţelor, şi respectiv a validității lor în raport cu anumite criterii de ordin 
logic şi metodologic ar fi net delimitate şi ar indica clar graniţa ce desparte o cercetare 
empirică, psihologică, sociologică sau istorică a cunoaşterii de analiza filosofică a 
cunoaşterii poate fi ilustrată şi cu referire la distincţia dintre; cercetare şi: întemeire. Într-o 
activitate sistematică de cunoaştere, cercetarea va desemna totalitatea demersurilor ce 
intervin în formularea şi rezolvarea unor probleme cum ar fi stabilirea unui fapt sau 
elaborarea unei ipoteze explicative. În opoziţie cu cercetarea, întemeierea se interesează 
exclusiv de determinarea valorii de cunoaştere a rezultatelor obţinute în cercetare, făcînd 
cu totul abstracţie de demersurile prin care s-a ajuns la aceste rezultate. Această distincţie 
a fost fixată de Max Weber prin termenii cercetare şi prezentare, iar de Hugo Dingler prin 
expresiile muncă de explorare şi muncă de sistematizare. În comunicarea ştiinţifică 
interesul dominant este cel pentru întemeiere. De exemplu, un om de ştiinţă teoretică va 
prezenta în mod sistematic toate consideraţiile şi argumentele ce susţin ipoteza pe care o 
propune. Relatări privitoare la căile adesea întortocheate prin care s-a ajuns la o idee 
nouă, la încercări eşuate, ezitări, renunţări sau reveniri lipsesc aproape cu totul în 
literatura ştiinţitică curentă. Reconstituirea sistematică a procesului descoperirii, a 
demersului cercetării constituie domeniul investigaţiei istorice, psiho-sociologice a 
cunoaşterii. 


Chestiunea dacă distincţia dintre cercetarea genezei şi surselor cunoaşterii, pe de o 
parte, şi cea a întemeierii cunoştinţelor, pe de altă parte, coincide cu distincţia dintre 
cercetarea ştiinţifică şi analiza filosofică a cunoaşterii a fost şi a rămas o chestiune 
controversată pînă în zilele noastre. În cele ce urmează. vom încerca să arătăm că 
problematica genezei şi surselor cunoaşterii posedă şi astăzi o semnificaţie filosofică, 
şi anume, într-un dublu sens. Mai întîi, mari programe de cercetare ştiinţifică a proceselor 
mintale ce intervin în constituirea cunoaşterii se cristalizează sub influenţa determinantă 
a unor reprezentări de natură filosofică. În al doilea rînd, cele mai importante progrese 
în cercetarea dispozitivelor şi mecanismelor mintale ce intervin în constituirea 
cunoştinţelor conduc la anumite concluzii cu privire la rolul pe care îl are programarea 
genetică şi experienţa, contactul cu realitatea prin simțuri, în procesele prin care 
dobîndim cunoaştere. 


2. Problema surselor cunoaşterii în epistemologia clasică; 


teorii raționaliste şi empiriste 


Problema genezei şi surselor cunoaşterii, în măsura în care este abordată şi cercetată 
din unghiul de vedere al unui interes filosofic, a fost caracterizată în diferite feluri. In 

literatura filosofică contemporană ea este adesea delimitată ca ansamblul răspunsurilor 
ce au fost date la întrebarea: "Din ce surse provine cunoaşterea noastră şi prin ce 
demersuri mintale este ea obţinută?", răspunsuri ce sînt de obicei puse în constrast cu 
răspunsurile la întrebarea: "Cum poate fi întemeiată pretenţia că un produs al 
demersurilor noastre mintale reprezintă într-adevăr o cunoaştere cu valoare obiectivă?" 


lată o exprimare semnificativă în acest sens, dintr-o lucrare de introducere în filosofia 
cunoaşterii: "Acestea sînt chestiuni ce se ridică pornind de la faptul că fiinţele omeneşti 
au anumite capacităţi generale ce sînt utilizate în dobîndirea cunoaşterii. Ele au simţuri, 
cu ajutorul cărora obţin o anumită cunoaştere despre lumea ce le înconjoară, şi ele au 
memoric în aşa fel încît rețin cel puţin ceva din cunoaşterea pe care au dobîndit-o. Acestea 
vor fi acceptate de mulţi filosofi, deşi căile pe care percepţia sau memoria oferă sau 
constituie cunoaştere sînt controversate şi cer să fie cercetate. Astfel felul de întrebări care 
se ridică, cum am văzut, în legătură cu cunoaşterea se ridică şi în legătură cu 
percepţia. memoria şi celelalte, adică cît de departe se întind aceste capacităţi şi care sînt 
instanţele ce ţin de ele?"!. 


O lungă perioadă de timp problematica originii şi a surselor cunoaşterii nu a fost clar 
despărțită de cea a întemeierii sau validării cunoaşterii. Mari filosofi, ai, trecutului au 
crezut că există surse ce validează. Cu alte cuvinte, ei au socotit că valoarea de 
cunoaştere sau buna întemeiere a cunoştinţelor noastre poate fi stabilită cu referire la 
sursele lor şi la căile pe care au fost obţinute pornind de la aceste surse. Cunoştinţele 
noastre sînt autentice dacă şi numai dacă sînt produsul unei surse acreditate. 


Mulţi filosofi din antichitate au distins între cunoştinţe în funcţie de sursele din care 
provin acestea. adică. simțurile. sau intelectul. În percepţia lucrurile ne apar într-un fel sau 
altul. Numai prin intelect (noâs) am putea pătrunde alcăuirea reală a lucrurilor, le-am 
putea cunoaşte aşa cum sînt ele. Prima cunoaştere, cunoaşterea prin simţuri, este numită 
de Democrit obscură, iar cea de a doua, cunoaşterea prin intelect, autentică”. Motivul 
opoziţiei simţuri-intelect, apareriță-cunoaştere a esenței apare în dezvoltarea lui deplină 
în filosofia lui Platon. Ştiinţa se atinge printr-o progresiune de la cunoaşterea prin simţuri 
a lumii sensibile, vremelnice. schimbătoare, la cunoaşterea prin intelect a adevăratei 
realităţi. a lumii esenţelor şi formelor pure, eterne şi imuabile. Nici concepţia aristotelică 
şi scolastică a ştiinţei teoretice nu iese din acest cadru. Simţurile nu ne pun în contact cu 
adevărata realitate, cu ceea ce e necesar, etern şi imuabil. Aceasta poate fi pătrunsă numai 
printr-o facultate privilegiată de cunoaştere, prin intelectul activ. O versiune populară a 
punctului de vedere că sursa unei cunoştinţe ar putea garanta valoarea ei o constituie 
principiul autorităţii în formele sale mai primitive sau mai rafinate. Acest principiu 
ilustrează foarte binc judecarea valorii de cunoaştere a unei idei sau teorii în funcţie de 
proveniența ci. 

Autorii ce ilustrează filosofia raţionalistă şi empiristă a cunoaşterii din secolele XVII 
şi XVIII au susţinut adesea în mod explicit ideea că există surse ce validează. Ei au 
socotit problema originii cunoaşterii drept problemă cardinală, centrală a filosofiei 
cunoaşterii, în măsura în care au considerat că numai prin dezlegarea ei vom putea evalua 
întinderea şi limitele cunoaşterii omeneşti în genere, precum şi valoarea comparativă a 


|! D. W. Hamlyn, The Theory of Knowledge, Macmillan, London and Basingstoke, 1970,pp. 5-6. 
? Vezi H. Diels, Die Fragmente der Vorsokratiker, Weidmansche Buchhandlung, Berlin, 1903, p. 407. 

diferitelor cunoştinţe. Din această perspectivă se va susţine că o impresie sau o idee 
reprezintă o cunoaştere autentică numai dacă se poate arăta că provine dintr-o sursă 
demnă de încredere. Se spune, de asemenea, că o ideea are o valoare de cunoaştere 
superioară alteia pe temeiul sursei ei, a faptului că este produsul exercitării unei anumite 
facultăţi de cunoaştere. 

Supoziţia că însăşi natura actului cunoaşterii ar garanta într-un fel valoarea cunoaşterii 
este caracteristică şi pentru acele orientări filosofice care socotesc că singura sursă de 
cunoaştere autentică este o intuiţie de natură neraţională. Tema cunoaşterii intuitive, aşa 
cum a fost ea dezvoltată în filosofia lui Plotin sau în intuiţionismul lui Bergson, poate fi 
privită şi din acest unghi de vedere. Pentru Plotin unitatea absolută sau unitatea ca atare, 
Unul sau Dumnezeu, se situează dincolo de existenţă, de ceca ce are determinări pozitive. 
Unul nu este accesibil decît unei experienţe supranoetice. supraraţionale. Cunoaşterea 
supremă este contopirea cu absolutul înţeles ca unicitate şi singularitate. Sufletul omului 
poate realiza o asemenea contopire numai devenind simplu şi singur, ca şi Unul. Experienţa 
mistică sau extazul mistic pot fi tot atît de puţin descrise, ca şi Unul. Cunoaşterea mistică 
este în acelaşi timp viziune şi unire (contopire), semnificînd autoanihilarea personalităţii, 
suprimarea eului. Dincolo de diferite variaţii pe care le cunoaşte tema cunoaşterii mistice, 
bunăoară în filosofia creştină, reținem că ceea ce gînditorii care au dezvoltat-o califică 
drept cunoaştere a absolutului, şi în acest sens drept singura cunoaştere autentică, este o 
cunoaştere caracterizată cu referire la calea pe care o obţinem. Diferitele ipostaze ale ideii 
cunoaşterii mistice s-au configurat, cu deosebire, în cadrul unor filosofii ale salvării. Mai 
recent, Henri Bergson considera, dimpotrivă, intuiţia iraţională drept singura cale prin care 
am putea atinge o cunoaştere ce răspunde nevoii noastre dezinteresate de a înţelege. 
Bergson opune o asemenea presupusă cunoaştere, cunoaşterii intelectuale, cunoaşterii prin 
concepte. Aceasta din urmă este înfăţişată ca o modalitate de segmentare şi corelare a 
experienţelor noastre. subordonată nevoilor acţiunii practice. Ea capătă cea mai netă 
expresie în ştiinţa al cărei ţel, crede filosoful fracez, nu este "de a ne releva fondul 
lucrurilor, ci de a ne oferi cele mai bune mijloace de a acţiona asupra lor"'. Dacă 
realitatea autentică reprezintă calitate, continuitate şi evoluţie creatoare de nou, ea nu va 
putea fi cunoscută prin cooperarea dintre simţuri şi intelect. O apropiere de spontaneitatea 
creatoare, proprie vieţii şi spiritului, nu poate fi realizată decît prin intuiţie iraţională. 
Bergson caracterizează intuiţia, care este pentru cl sursa unică şi totodată garanţia 
cunoaşterii autentice, drept demersul prin care ne transportăm în interiorul unui obiect 
pentru a ne contopi cu ceea ce el are unic şi inexprimabil. În inuiţionismul lui Bergson. ca 
şi în misticismul de inspiraţie religioasă, intuiţia absolutului este caracterizată negativ 
drept cunoaştere ce nu poate fi exprimată prin limbaj. Tematizarea intuiţiei ca act de 
contopire a subiectului cu realitatea autentică ilustrează în mod exemplar acea abordare 
a problemei cunoaşterii în care natura actului, a demersului cunoaşterii reprezintă şi 
garanţia valorii cunoaşterii. Caracteristica unei asemenea abordări a problemei cunoaşterii 
este, evident, ştergerea oricărei distincţii dintre probleme de drept şi probleme de fapt. 


Vom încerca, în cele de urmează, să fixăm sumar contururile pe care le-a primit 
tema originii şi surselor cunoaşterii în opera unor gînditori reprezentativi pentru tradiţia 
raţionalistă şi empiristă modernă, ca R. Descartes, B. Spinoza şi G. W. Leibniz, pe de 
o parte, J. Locke şi D. Hume, pe de altă parte, în critica pe care o fac Locke şi Hume 
teoriei raţionaliste a ideilor înnăscute, precum şi în critica leibniziană a teoriei empirriste 
asupra surselor cunoaşterii 


' H, Bergson, L'cvolution creatrice, F. Alcan, Paris, 1926. p. 101. 

Cuvîntul raţionalism va fi utilizat pentru a desemna punctul de vedere că raţiunea 
(ratio) s sau intelectul (intellectus), despărțite şi neajutate de simţuri, constituie sursa 
cunoaşterii autentice. (În măsura în care raţionaliştii secolului al XVII-lea utilizează 
expresiile rațiune şi intelect de multe ori ca sinonime, concepţia lor asupra cunoaşterii va 
putea fi calificată şi ca inrelecrualistă.) Tema raţionalistă a fost dezvoltată prin punerea 
în contrast a cunoaşterii ce îşi are sursa în rațiune cu cea care provine din simţuri. 
Descartes afirmă că numai lumina naturală sau lumina rațiunii, sădită în noi de 
Creator, poate să ne ofere adevărata cunoaştere, în primul rînd cunoaşterea metafizică 
şi teologică. Primii paşi în metafizică pot fi făcuţi doar separînd intelectul de simţuri. 
Spinoza susţinea, la rîndul său, că raţiunea poate pătrunde lucrurile "aşa cum sînt în ele 
însele", în timp ce cunoaşterea provenită din simţuri reprezintă treapta cea mai de jos 
a cunoaşterii, o cunoaştere "mutilată şi confuză”. În sfârşit, Leibniz aprecia că numai o 
cunoaştere rațională pură, o cunoaştere care există în noi în mod virtual de la naştere, 
independent de orice experienţă, şi este în acest sens înnăscută, ne îngăduie accesul 
spre adevărurile superioare, care sînt adevărurile necesare. Simţurile, observa el, pot să 
ne ofere o cunoaştere despre ceea ce este, dar nu despre ceea ce trebuie să fie şi nu poate 
să fie altfel. Într-o formularea generală, toţi aceşti autori, ca şi alţi reprezentanţi ai 
tradiţiei raţionaliste a epocii, cad de acord că adevărurile ce îşi au originea în raţiunea 
despărțită de simţuri, adevăruri presupuse a fi sădite în intelectul nostru de la naştere, 
sînt singurele adevăruri necesare şi certe, în timp ce cunoştinţele ce depind în vreun fel 
de simţuri sînt obscure şi failibile, supuse erorii. Admiraţia față de claritatea şi coerenţa 
raţională a matematicii este o sursă majoră de inspiraţie în elaborarea acestei perspective 
asupra cunoaşterii. Descartes face consideraţii concludente în această privinţă. 

Raționalismul, ca poziţie epistemologică, este salidar cu anumite supoziţii de natură 
metafizică, în primul rînd cu ideea că universul reprezintă un sistem pe deplin unitar şi 
ordonat, în aşa fel încît o dată ce am ajuns să-i pătrundem prin rațiune principiile vom 
putea deduce marea diversitate a fenomenelor, pe care ni le dezvăluie treptat simţurile, 
drept consecinţe necesare ale acestor principii. 


Astfel, Descartes va caracteriza cunoaşterea perfectă drept cunoaştere derivată din 
cauze prime. În acelaşi sens, Leibniz va insista asupra contrastului dintre cunoaşterea 
divină, o cunoaştere care este în întregime a priori, perfectă şi eternă, şi cunoaşterea 
imperfectă a oamenilor. Faptul că omul nu se poate lipsi de experienţă ar exprima tocmai 
limitele sale. incapacitatea lui de a cunoaşte totul prin rațiune. Intelectul percepe imediat 
într-un subiect toate atributele lui ca aparţinîndu-i cu necesitate. Cum spune Leibniz, 
Dumnezeu pătrunde infinitul dintr-o dată, vede cum unul este în altul şi cunoaşte astfel 
totul a priori. Orice enunţ adevărat pentru Dumnezeu este în mod necesar adevărat. 
Intelectul divin nu cunoaşte distincţia dintre adevăruri necesare, de rațiune şi adevăruri 
contingente, care îşi au sursa în datele experienţei. Imperfecţiunea cunoaşterii omeneşti stă 
tocmai în caracterul limitat al cunoaşterii prin principii. Cunoaşterea omenească nu se poate 
lipsi de sprijinul experienţei, singura care ne îngăduie să depăşim limitele relativ înguste 
ale acelei cunoaşteri a priori ce poate fi atinsă de un intelect imperfect. 


Poziţia ierarhic superioară pe care o acordă raţionaliştii aşa-numitelor adevăruri de 
rațiune nu implică, totuşi, deprecierea cunoştinţelor despre fapte. Cel puţin raţionaliştii 
secolului al XVII-lea recunoaşteau însemnătatea cercetărilor empirice şi experimentale, 
unii dintre ei, Descartes sau Leibniz, ilustrîndu-se şi ca cercetători ai naturii. Metafora 
baconiană a păianjenilor şi albinelor este mai degrabă o caricatură ce nu exprimă 

adecvat poziţia mult mai nuanţată a raţionaliştilor şi empiriştilor vremii cu privire la 
contribuţia simţurilor şi a intelectului la cunoaştere. 

În ce fel apreciază filosofii valoarea cunoştinţelor în raport cu sursele acestora o 
ilustrează foarte bine consideraţiile lui Descartes cu privire la evidenţa şi certitudinea 
tuturor ideilor clare şi distincte, idei la care putem ajunge prin reflecţie asupra a ceea ce 
există sădit în raţiunea noastră de la naştere, independent de experienţă. O asemenea 
cunoaştere este caracterizată de Descartes drept intuitivă. Despre intuiţia intelectuală, 
el spune că este "reprezentarea (conception) indubitabilă a unui spirit clar şi atent, care 
pleacă numai de la lumina raţiunii”. Perfecţiunea lui Dumnezeu nu ne îngăduie să ne 
îndoim că ideile clare şi distincte ar putea fi false. Deoarece sînt cuprinse în spiritul 
nostru de la naştere, prin vrerea Creatorului, ele nu pot fi decît adevărate. A presupune 
că sînt false înseamnă a admite că Dumnezeu doreşte să ne înşele ceea ce este, desigur, 
în contradicţie cu perfecțiunea lui. Argumentarea lui Descartes este o ilustrare exemplară 
a felului în care teme metafizice, în esenţă teologice, şi teme epistemologice se susţin şi 
se luminează reciproc în marile sisteme raţionaliste ale epocii. Este de presupus că 
tocmai datorită dependenţei ei de anumite idei metafizice, teza raţionalistă clasică apare 
ca inacceptabilă pentru mulţi filosofi ai zilelor noastre. 

O temă centrală în concepţia raţionalistă asupra originii şi surselor cunoaşterii care-şi 
păstrează actualitatea este tema ideilor înnăscute. Originile acestei teme pot fi urmărite 
departe în trecut, pînă la dialogul Menon al lui Platon. 


În cea de a treia din Meditaţiile sale de filosorie primă, Descartes afirmă că alături 
de idei "primite din afară” sau "plăsmuite de mine însumi” avem şi idei înnăscute. Că 
asemenea idee există ne putem da seama printr-un exerciţiu pe care autorul îl descrie în 
termenii următori: "Voi închide acum ochii, îmi voi astupa urechile, voi îndepărta toate 
simţurile. voi şterge de asemene din minte imaginile toate ale lucrurilor corporale, sau, cel 
puţin - deoarece aşa ceva cu greu sc poate face - le voi nesocoti ca fiind zadarnice şi false, 


iar întrebîndu-mă numai pe mine şi scrutîndu-mă mai adînc. mă voi sili să mă fac mie 


însumi, pe nesimţite, mai cunoscut şi mai apropiat”. 


Ideile înnăscute sînt idei ce nu sînt primite din afară şi nici nu sînt alcătuite de noi. 
Ele există în spirit, aşa cum o informație anumită există într-o carte, pe care însă nu 
o consultăm tot timpul şi, totodată, trebuie să ştim cum să o consultăm. Ele există 
independent de faptul că atenţia noastră este îndreptată spre ele sau nu. La întrebarea: 
Cum se face că idei ce există în noi de la naştere nu sînt cunoscute tuturor oamenilor?, 
răspunsul este: datorită lipsei înclinaţiei spre contemplare, a insuficientei capacități de 
a ne concentra asupra a ceea ce există în spiritul nostru, datorită faptului că sîntem 
distraţi de stimulările externe care ne îndreaptă atenţia în afara noastră şi, în sfîrşit, 
datorită ideilor preconcepute pe care mulţi oameni le acceptă în mod necritic. Dacă 
intelectul va fi însă bine orientat, izolat de simţuri,'şi se va concentra asupra a ceea ce 
cuprinde în sine de la naştere, atunci el va ajunge în mod firesc la idei clare şi distincte 
ce se impun prin evidenţa lor. Asemenea idei sînt, crede Descartes, ideea despre mine 


; poa, . . SSS , , . 
René Descartes, Meditaţii despre filosofia primă, traducere C. Noica, Humanitas, Bucureşti, 1992, p. 

însumi ca substanţă gînditoare, precum şi ideea unei substanţe gînditoare infinite, a lui 
Dumnezeu. 


lată cum se exprimă filosoful în această privinţă la capătul celei de a treia meditații: 
"Şi, desigur, nu e de mirare că Dumnezeu, creîndu-mă pe mine, mi-a împlîntat acea idee, 
spre a fi întocmai unui semn de-al autorului întipărit operei sale; nici chiar nu e nevoie ca 
semnul acela să fie ceva numit, deosebit de operă. Ci, prin faptul că Dumnezeu m-a creat, 
este foarte demn de crezare cum că eu am fost plămădit într-un anumit sens după chipul 
şi asemănarea sa, precum şi că această asemănare, unde e cuprinsă ideea de Dumnezeu, 
e percepută de mine tot prin facultatea datorită căreia mă percep pe mine însumi: cu alte 
cuvinte, atunci cînd îmi întorc spre mine ascuţişul minţii, nu înţeleg numai că sînt un lucru 
nedesăvîrşit şi care atîrnă de un altul, precum şi un lucru ce tinde la nesfirşit către ceva 
din ce în ce mai înalt şi mai bun; dar, înţeleg totodată că fiinţa de care atîrn nu are doar 
în chip indefinit şi în putere tot ce e mare în ea, ci închide totul în sine cu adevărat în chip 


infinit, prin urmare că e Dumnezeu". 


Teoria potrivit căreia întreaga noastră cunoaştere prin rațiune pură îşi are sursa în 
idei înnăscute va fi reluată într-o formă modificată de Leibniz. Multe obiecţii împotriva 
teoriei carteziene a ideilor înnăscute pornesc de la observaţii asupra rolului pe care îl are 
învăţarea în dobiîndirea cunoştinţelor. Leibniz propune o nouă teorie asupra originii 
adevărurilor necesare ale raţiunii, o teorie de natură să dea socoteală atît de rolul 
reflecţiei, cît şi a experienţei în dobîndirea lor. Aceste adevăruri nu pot fi descoperite 
fără cercetare şi osteneală; putem intra în posesia lor numai printr-un mare efort de 
atenţie concentrat asupra a ceea ce se află în spiritul nostru. Acest efort va fi provocat 
şi orientat însă de impresiile simţurilor. 


Leibniz explică distincţia pe care o face între ceea ce este înnăscut şi dobîndit în 
cunoaştere comparînd spiritul cu un bloc de marmură, un bloc ce nu este pe deplin unitar, 
ci are anumite vine. Statuia lui Hercule este cuprinsă în vinele blocului de marmură. Şi 
tot aşa sînt şi ideile cuprinse în minte, la naştere. Este nevoie însă de un mare efort pentru 
a desprinde configuraţia lui Hercule din blocul de marmură. Concluzia este că ideile sînt 
înnăscute doar ca înclinații, dispoziţii sau virtualităţi. Iată un pasaj semnificativ din Noile 

„eseuri asupra intelectului omenesc: "În acest sens, trebuie să spunem că toată aritmetica 
şi toată geometria sînt înnăscute şi sînt în noi într-un mod virtual, astfel că le putem găsi 
considerînd cu atenţie şi rînduind ceea ce avem deja în spirit, fără a ne servi de nici un 
adevăr învăţat prin experienţă sau prin tradiţia altuia... Putem deci să formăm aceste 
ştiinţe stînd în cabinet şi chiar cu ochii închişi, fără a învăţa prin vedere, nici chiar prin 
pipăit adevărurile de care avem nevoie; cu toate acestea este adevărat că nu am fi gîndit 
niciodată ideile despre care este vorba dacă nu am fi văzut şi pipăit niciodată nimic... 
Şi dacă urmele sensibile nu ar fi fost cerute, armonia prestabilită între suflet şi corp, 
despre care voi avea ocazia să vă întrețin mai pe larg, nu ar fi avut loc. Dar aceasta nu 
împiedică spiritul să-şi ia adevărurile necesare din el însuşi'?. 


Ideile înnăscute nu ar putea fi dobîndite, crede Leibniz, fără stimularea pe care ne-o 
dau simţurile. Ele declanşează procesul ce duce la actualizarea ideilor înnăscute. 


| Ibidem, p. 272. 


2 a. . , . , , 
G. W. Leibniz. Nouveaux essais sur l'entendement humain, Flammarion, Paris, pp. 39-40. 

Filosoful german evită astfel acea negare totată a contribuţiei simţurilor în cunoaşterea 
autentică ce caracterizează raționalismul platonic, un punct de vedere pe care par să-l 
sugereze şi unele pasaje din scrierile lui Descartes în care accentul cade pe nevoia de a 
despărţi raţiunea de simţuri. Leibniz subliniază cu insistenţă că exerciţiul intelectului 
nu poate fi despărţit de exerciţiul facultăţilor senzoriale. El prefigurează astfel într-o 
anumită măsură concepţiile nativiste contemporane cu privire la rolul elementului 
înnăscut şi al experienţei în constituirea cunoaşterii: 

Caracterizarea dezbaterii asupra cunoaşterii din filosofia secolelor XVII şi XVIII ca 
o înfruntare între raţionalism şi empirism pare să fie o reprezentare a acelor istorici ai 
filosofiei din secolul al XIX-lea care au privit retrospectiv evoluţia ideilor asupra 
cunoaşterii din punctul de vedere al lui Kant. Cum se ştie, Kant a propus noi interogaţii 
şi soluţii în filosofia cunoaşterii, menite să depăşească ceea ce el a caracterizat drept 
unilateralităţile şi greşelile raționalismului dogmatic şi ale empirismului sceptic. Filosofi 
cum sînt Locke sau Leibniz nu s-au văzut însă pe ei înşişi drept empirişti sau raţionalişti, 
ci, mai degrabă, drept aristotelici, platonici sau cartezieni. Astfel, Leibniz, în prefața 
Noilor eseuri, observă că punctul său de vedere este mai apropiat de cel al lui Platon, 
după cum concepţia lui Locke pare a fi mai apropiată de cea a lui Aristotel. 

Dacă teoriile epistemologice din secolele XVII şi XVIII ne vor interesa pentru a 
ilustra opoziţia dintre filosofia raţionalistă şi filosofia empiristă a cunoaşterii, atunci 
atenţia noastră se va concentra în mod firesc asupra consideraţiilor privitoare la 
contribuţia simţurilor şi a unei raţiuni socotite independentă de simţuri în constituirea 
cunoaşterii noastre despre lume. Teza empiristă radicală este că această cunoaştere, în 
întregul ei, provine din datele simţurilor, că simţurile constituie singura sursă a 
cunoaşterii autentice. Această teză radicală nu va fi întîlnită însă în textele multor 
filosofi calificaţi în mod obişnuit drept empirişti, şi în primul rînd în textele celui 
recunoscut drept fondatorul tradiţiei empiriste moderne, englezul John Locke. Într-o 
lucrare cuprinzătoare, intitulată Eseu asupra intelectului omenesc, lucrare care apare în 
1690 şi poate fi socotită prima tratare sistematică a problemei cunoaşterii, Locke va 
acorda o atenţie deosebită problemei originii cunoaşterii. Care este motivaţia interesului 
său special pentru această problemă? Locke crede că numai dacă vom putea stabili 
cum iau naştere ceea ce el numeşte idei', adică elementele cunoaşterii, vom putea 
determina cît de departe se poate întinde cunoaşterea noastră. Iar ultima întrebare este una 
din cele mai importante întrebări pe care le poate pune, în genere, un filosof şi la care 
este ţinut el să găsească un răspuns. A ne împăca cu ignoranţa cu privire la acele 
probleme ce se dovedesc a fi în principiu inaccesibile cunoaşterii noastre reprezintă, 
pentru cunoscutul autor englez, începutul înţelepciunii. Căci determinarea limitelor 
cunoaşterii constituie cea mai puternică stavilă atît împotriva pretențiilor nesăbuite ale 
metafizicienilor, cît şi împotriva scepticismului radical. Singura cale de a fixa întinderea 
cunoaşterii este însă un examen al modului cum se formează ideile. Un asemenea 
examen ne poate indica care sînt, în genere, obiectele despre care putem avea idei bine 
formate. Teza generală a lui Locke, o teză care a fost apoi socotită definitorie pentru 
acea filosofie a cunoaşterii ce a fost numită empiristă, este că toate ideile şi, prin 
urmare, toate cunoştinţele noastre despre lumea materială îşi au sursele în impresiile 


A < , E 
Cuvîntul idee desemnează pentru Locke "tot ceea ce constituie obiect al intelectului cînd gîndeşte un 
om... orice poate ocupa mintea cînd gîndeşte”. 

simţurilor precum şi în observaţia operaţiilor minţii noastre, care formează idei complexe 
pornind de la ideile simple ce constituie primele elemente (atomii) ale cunoaşterii. Autorul 
îşi propune dezvoltarea acestei teze printr-o cercetare de factură psihologică. Locke 
afirmă că mintea este la naştere o "încăpere goală" sau, cum s-a spus mai tîrziu, O 
"pagină albă', Eseul începe cu examinarea critică şi respingerea punctului de vedere că 
ar exista idei înnăscute. Cercetarea ce urmează acestei critici este una explicit genetică. 
Autorul îşi propune să determine "mai întîi, cum intră ideile în minte”!. Începutul acestei 
cercetări este un punct zero, cel al naşterii, cînd mintea este o "încăpere goală”. Locke 
susţine că intelectul este pe deplin pasiv în dobîndirea primelor sale idei, a ideilor simple. 
"Căci obiectele simţurilor introduc anumite idei în mintea noastră fie că vrem sau nu, 
iar procesele minţii ne lasă cel puţin nişte noţiuni obscure despre ele însele, nici un om 
neputînd ignora cu totul ceea ce face cînd cugetă. Intelectul nici nu poate să refuze de 
a avea aceste idei simple cînd se prezintă minţii, nici să le modifice cînd s-au întipărit, 
să le şteargă sau să producă el însuşi unele noi, mai mult decît poate o oglindă să 
refuze, să modifice sau să şteargă imaginile sau ideile la care dau naştere obiectele 
aşezate în faţe ei'?. Metafora oglinzii exprimă cu multă claritate acea abordare 
externalistă de la care pleacă empirismul în explicarea constituirii cunoştinţelor. Primele 
elemente ale cunoaşterii noastre îşi au sursa în acţiunea lucrurilor din lumea exterioară 
asupra simţurilor. Această abordare este solidară cu consideraţii despre rolul mediului 
în formarea individului şi despre atotputernicia educaţiei, idei care vor marca, mai tîrziu, 
puternic filosofia luminilor. Sursele primare ale cunoaşterii noastre despre fapte sînt, 
pentru Locke, impresiile produse de acţiunea stimulilor exteriori asupra simţurilor. În 
dobîndirea primelor idei intelectul se comportă pe de-a-ntregul pasiv, receptiv, 
înregistrator. Materia cunoaşterii noastre ne este dată mai tîrziu şi prin observaţia 
operaţiilor intelectului, care prelucrează materia iniţială. "Observația noastră, îndreptată 
fie spre obiectele exterioare sensibile, fie spre procesele lăuntrice ale minţii noastre, pe 
care le percepem şi asupra cărora reflectăm, este cea ce procură toate elementele 
gîndirii. Acestea două sînt izvoarele cunoaşterii, de unde se nasc toate ideile pe care le 
avem sau pe care le putem avea în chip natural". Dacă ideile simple iau naştere în acest 
fel rezultă că ele nu pot să fie greşite. Eroarea survine abia atunci cînd intelectul nostru 
combină ideile simple formînd altele mai complexe. Aşa cum s-a observat nu o dată, 
supoziţia că  receptivitatea sensibilităţii noastre este garanţia adevărului, iar 
spontaneitatea intelectului sursa erorii este supoziţia fundamentală a empirismului clasic“. 
Această supoziţie ilustrează foarte bine felul în care o cercetare asupra originii 
cunoştinţelor, a demersurilor prin care sînt ele produse, poate garanta valoarea lor de 
adevăr. 


` 
l John Locke, Eseu asupra intelectului omenesc, vol. I, Editura științifică, Bucureşti, 1961, p. 18. 


2 Ibiden, pp. 95-96. 
? Ibidem, p. 81. 


4 "Este presupunerea ce trece prin aceste discuții că eroarea şi incertitudinea se datorează operațiilor 
minţii; există în percepție ceva dat, care nu este în vreun fel un produs al operațiilor minții şi trebuie să fie, 
prin urmare, liber de eroare. Acesta oferă certitudine. Ceea ce este, aşadar, central pentru această formă de 
empirism este ideca că percepția este într-un punct sau altul indubitabilă. Ea este liberă de posibilitatea erorii, 
deoarece eroarea nu are loc în ceea ce este «dat»; ea este datorată imaginației sau slăbiciunii judecății 
omeneşti". (D. W. Hamlyn, Op. cit., p. 35). 

Fără îndoială că dacă întreaga noastră cunoaştere ar fi limitată la cea care se 
originează în experienţă, marginile cunoaşterii noastre ar fi destul de înguste şi de 
strîmte. Locke scapă însă unei asemenea concluzii radicale admiţind că oamenii posedă 
în afara cunoaşterii prin experienţă o cunoaştere pe care o numeşte intuitivă, precum şi 
o cunoaştere demonstrativă. Prin experienţă obținem numai cunoştinţe despre natura 
exterioară. Cunoaşterea intuitivă este cunoaşterea existenței noastre ca spirite, iar 
cunoaşterea demonstrativă este cunoaşterea existenţei lui Dumnezeu. Cea din urmă se 
sprijină pe cea dintîi. Căci existenţa omului ca fiinţă finită, înzestrată cu intelect, crede 
Locke, nu ar putea fi explicată decît dată admitem existenţa unei fiinţe eterne, 
atotputernice şi atotştiutoare. Materia necugetătoare nu putea produce o fiinţă 
cugetătoare!. Sîntem astfel departe de concluziile austere şi limitative la care ne-ar putea 
conduce asumarea consecventă a tezei empiriste. Locke, ca şi empiriştii secolului al 
XVIII-lea, inclusiv Hume, nu va susţine teza extremistă că tot ceea ce cunoaştem ar 
putea fi derivat din experienţă. Controversa dintre raţionalişti şi empirişti în această 
epocă nu priveşte atît existenţa unei cunoașteri a priori, cît întinderea el. 


În concepţia epistemologică a lui Locke coexistă motive ce par greu de armonizat. Pe 
de o parte, punctul său de vedere asupra surselor cunoaşterii noastre despre natură atrage 
după sine o limitare drastică a acestei cunoaşteri.. Pe de altă parte, susţinînd posibilitatea 
unei cunoaşteri demonstrative a lui Dumnezeu, Locke acordă intelectului competenţe 
deosebit de largi, asemănătoare cu cele ce i-au fost atribuite de teologii şi filosofii 
raţionalişti ai vremii. Sîntem în faţa unor inconsecvenţe şi contradicții totuşi doar aparente, 
carc îşi găsesc explicaţia într-un strat mai adînc al gîndirii lui Locke. Avem în vedere 
reprezentarea generală a autorului Eseului asupra capacităţilor şi limitelor cunoaşterii 
omului ca fiinţă creată, o reprezentare ce s-a impus cu autoritate în mediile religioase 
puritante ale epocii şi a fost articulată mai coerent de oameni ce se consacră cercetării 
empirice a naturii, printre care iluştri fondatori sau membri ai Societăţii Regale de Ştiinţe 
din Londra, ca Robert Boyle. În această reprezentare, puterile intelectului omenesc şi, 
totodată, limitele acestor puteri exprimă intenţiile şi înţelepciunea creatorului. Dumnezeu 
nu l-a înzestrat pe om cu capacităţi de cunoaştere pentru a putea pătrunde cauzele prime, 
principiile existenţei, ci doar pentru a-şi întări prin rațiune credinţa în învăţătura 
revelată, a-şi cunoaşte în acest fel îndatoririle, şi, în acelaşi timp, pentru a-şi satisface 
nevoile materiale, a-şi uşura viaţa pe pămînt. Cel din urmă obiectiv poate fi atins pe 
deplin prin adunarea conştiincioască de observaţii despre fapte şi prin generalizarea acestor 
observaţii, într-o totală necunoaştere a ultimilor temeiuri ale lucrurilor şi proceselor din 
natură. Locke înfăţişează această limitare a cunoaşterii naturii drept o consecinţă a 
principiilor pe care lc-a formulat cu privire la sursele oricărei cunoaşteri ce poate fi 
dobîndită cu privire la lucrurile din natură. Temele şi tezele epistemologiei lui Locke pot 
Îi înţelese, aşadar, numai în cadrul unei reprezentări de inspiraţie religioasă cu privire la 
puterile şi limitele fiinţei omeneşti, ca fiinţă creată’. Este vorba de limite ce nu sînt 
numai fatale, de nedepăşit, ci şi salutare în măsura în care exprimă înţelepciunea fiinţei 
supreme. Nu avem, prin urmare, a ne plînge de limitele puterilor intelectului, ci a le folosi 
cît mai bine în graniţele fixate domeniului lor legitim de exercitare. "Menirea noastră aici, 
scrie Locke. nu este să cunoaştem toate lucrurile, ci pe acelea care au importanţă pentru 


| Vezi J. Locke, Op. cit., vol. IL, pp. 234-235. 


2 o> RR o. . a. . . . . 
Pentru dezvoltări ale acestei interpretări, vezi M. Flonta, Empirismul lui Locke. Revista de Filosofie 
nr. 1/1992. 

conduita noastră. Dacă noi putem descoperi normele potrivit cărora o fiinţă raţională, 
în starea în care se află omul în această lume, poate şi trebuie să-şi călăuzească 
opiniile şi acţiunile legate de această stare, atunci nu trebuie să ne tulbure faptul că 
anumite lucruri scapă cunoaşterii noastre”!. 


Filosofii empirişti ce se detaşează de viziunea providenţialistă asupra omului şi 
cunoaşterii omeneşti vor ajunge totuşi la unele concluzii diferite. Este ceea ce poate proba 
o privire cît de sumară asupra epistemologiei lui David Hume. Empirismul lui este înrudit 
cu cel al lui Locke prin situarea antimetafizică şi, îndeosebi, prin orientarea pronunţat 
genetică în abordarea problemei cunoaşterii, exprimată în tendinţa de a judeca întinderea 
şi valoarea cunoştinţelor pe baza unei cercetări de factură psihologică a proceselor şi 
demersurilor de constituire a acestor cunoştinţe. Hume formulează însă punctul de vedere 
empirist asupra surselor cunoaşterii cu mai multă claritate şi acceptă unele concluzii mai 

radicale ce decurg din adoptarea acestui punct de vedere. Observînd că gîndirea noastră 
are o "libertate nelimitată", în sensul că poate concepte orice nu implică o contradicţie, 
Hume afirmă că "toată această facultate creatoare a spiritului nu depăşeşte facultatea 
de a compune, de a transpune, de a spori sau micşora materia pe care ne-o oferă 
simţurile şi experienţa”. Teona lui asupra originilor cunoştinţelor se întemeiază pe 
distincţia dintre impresie şi idee (sau gînd). Impresiile sînt senzaţii şi trăiri subiective în 
genere. Ideile sînt urmele pe care le lasă impresiile sau anticiparea acestora prin 
imaginaţie. Impresiile se deosebesc de idei deoarece sînt mai puternice, mai vii. Principiul 
empirismului este formulat astfel: "Pe scurt, întreaga materie a gîndirii derivă fie din 
simţirea noastră externă, fie din cea internă. Doar amestecul şi compararea elementelor 
acestei materii sînt în puterea spiritului şi a voinţei sau, pentru a mă exprima în mod 
filosofic, toate ideile noastre sau trăirile mai slabe sînt reproduceri ale impresiilor noastre 
sau ale trăirilor noastre mai vii'”. Impresiile, afirmă Hume, sînt înnăscute doar în sensul 
că se produc prin exercitarea unor facultăţi sau dispoziţii naturale. Ideile, în schimb, nu 
pot fi în nici un fel înnăscute, deoarece provin întotdeauna din impresii. Acest punct de 
vedere asupra surselor cunoaşterii noastre despre fapte implică anumite concluzii cu 
privire la întinderea şi valoarea cunoaşterii. Ideile de substanţă materială şi substanţă 
spirituală, principiul cauzalităţii, înţeles ca o conexiune necesară între cauză şi efect, 
şi alte asemenea idei ce susţin edificiul oricărui sistem metafizic sau de teologie 
rațională vor trebui să fie respinse de vreme ce nu putem indica impresiile primare ce 
corespund acestor idei. 

Ca teorie asupra genezei şi surselor cunoaşterii, empirismul şi raționalismul secolelor 
XVII-XVIII reprezintă şi puncte de vedere diferite cu privire la raportul dintre ceea ce 
este înnăscut şi dobîndit în cursul vieţii, în primul rînd prin mijlocirea simţurilor. Aceasta 
ne-o indică clar în primul rînd disputa asupra temei ideilor înnăscute. Tema ocupă un 
loc important atît în Eseul lui Locke, cît şi în Noile eseuri asupra intelectului omenesc ale 
lui Leibniz. 

În lucrarea sa, Leibniz, formulează obiecțiile unui raţionalist faţă de principiile care 
au fost propuse şi susţinute în cartea lui Locke. Noile eseuri sînt un dialog între doi 


| J. Locke, Op. cit., vol. I, p. 16. 


? 
D. Hume, Cercetare asupra intelectului omenesc, Editura ştiinţifică şi enciclopedică, Bucureşti, 1987, 
p. 100. 

amatori de filosofie, unul care formulează şi explică principiile filosofiei empiriste a 
cunoaşterii în spiritul şi litera cărţii lui Locke, şi al doilea care le critică, expunînd de 
fapt ideile autorului. O bună parte din primul volum al cărţii lui Locke este consacrată 
criticii doctrinei ideilor înnăscute, o doctrină pe care autorul o caracterizează drept 
păgubitoare pentru religie, moralitate, filosofie şi viaţa practică. Vorbind de idei 
înnăscute, Locke are în vedere idei presupuse a fi prezente în intelectul nostru de la 
naştere. Numeroasele obiecţii critice împotriva acestei doctrine se constituie în argumente 
în sprijinul principiului empirist, aşa cum a fost el formulat încă de scolastici: "Nu există 
nimic în intelect care să nu fi fost înainte în simţuri”. Cele mai multe din obiecțiile lui 
Locke au următoarea formă: oamenii nu dobîndesc o idee sau alta înainte de a fi 
stimulaţi senzorial într-un anumit fel. Din acest fapt autorul trage concluzia că nu există 
idei înnăscute. S-a remarcat însă că Descartes şi alţi susţinători ai teoriei ideilor 
înnăscute din secolul al XVII-lea, pe care îi viza critica lui Locke, acceptau că noi 
ajungem să dispunem de asemenea idei numai pe baza unei stimulări senzoriale 
corespunzătoare. Faptul că anumite idei nu devin funcţionale mai înainte ca oamenii să 
fie stimulaţi senzorial într-un anumit fel nu dovedeşte, aşadar, în nici un fel, că aceste 
idei nu ar fi înnăscute. Lingvistul american N. Chomsky este de părere că Locke a 
atacat teoria ideilor înnăscute în forma ei cea mai primitivă, o formă în care ea nu a fost 
susţinută de nici un reprezentant de seamă al raționalismului secolului al XVII-lea, şi 
apără această teorie, aşa cum a fost ea expusă de Descartes, scriind: "Nu există nimic 
de neînțeles în opinia că stimularea oferă minţii posibilitatea de a aplica anumite 
principii înnăscute, anumite noţiuni ce îşi au originea în «facultatea intelectului» însuşi, 
care sînt derivate mai degrabă din capacitatea de a gîndi decît direct din obiectele 


exterioare"!. 


Dezvoltînd teza raţionalistă a ideilor înnăscute, Leibniz formulează astfel opoziţia 
dintre această teză şi teza empiristă. aşa cum a fost ea susținută de Locke: "Este vorba 
de a şti dacă mintea în ea însăşi este în întregime goală, ca şi plăcile pe care nu s-a scris 
încă nimic (tabula rasa), aşa cum susţine Aristotel şi autorul Eseului, şi tot ce este trasat 
aici vine numai prin simţuri şi din experienţă, sau dacă mintea conţine în mod originar 
principiile mai multor noţiuni şi doctrine pe care obiectele exterioare le deşteaptă în 
anumite împrejurări, cum cred eu împreună cu Platon şi cu şcoala şi împreună cu toţi cei 
ce dau această interpretare pasajului din Sfîntul Paul în care el arată că legea lui 
Dumnezeu este scrisă în inimi", Leibniz a prevenit împotriva unei înţelegeri simpliste a 
punctului de vedere că anumite idei, aşa-numitele adevăruri necesare ale raţiunii, cum 
sînt principiile religici. metafizicii, moralei şi matematicii, ne sînt date de la naştere şi nu-şi 
au originea în experienţă. Filosoful german şi-a propus să răspundă în acest fel 
observaţiei formulate şi de Locke că mulţi oameni normal alcătuiți nu ajung niciodată 
în posesia unor asemenea idei, presupuse a fi înnăscute. El sublinia că adevărurile 
necesare există în intelectul nostru doar în stare potenţială, virtuală. Pentru descoperirea 
lor se cere o reflecţie susţinută îndreptată spre ceea ce e cuprins în intelect, multă putere 
de concentrare. Acestea lipsesc însă la oamenii preocupaţi mai mult de nevoile imediate 
ale trupului, cum sînt copiii, sălbaticii şi oamenii neinstruiţi în general. Leibniz mai 
observă că punctul de vedere al lui Locke cu privire la sursele cunoştinţelor noastre nu 


| 
N. Chomsky, Sprache und Geist, Suhrkamp Verlag. Frankfurt am Main, 1970, p. 137. 
Leibniz, Op. cit.. p. 10. 

este unul consecvent externalist şi în acest sens empirist, incompatibil cu nativismul. 
Aceasta în măsura în care Locke recunoaşte alături de simțuri şi reflecția, experiența 
internă, drept sursă a cunoştinţelor!. Caracterizarea reflecţiei ca o sursă independentă 
de cunoaştere, o idee ce rămîne la Locke şi la alţi empirişti iremediabil vagă, şterge, 
aşadar, în mare măsură contururile opoziţiei dintre nativismului raţionalist şi externalismul 
empirist. Distincția dintre cele două puncte de vedere principial opuse asupra surselor 
cunoaşterii va căpăta o expresie clară şi netă abia în teoriile raţionaliste şi respectiv 
empiriste, behavioriste din secolul nostru, precum şi în controversa dintre ele. 7 


Prezentarea temei originii şi surselor cunoaşterii în epistemologia clasică nu se poate 
încheia fără o scurtă referire la filosofia cunoaşterii a lui Kant. Kant a distins mai clar 
decît filosofii de pînă la el între teoria cunoaşterii şi psihologia empirică. El a socotit că 
cercetarea facultăţilor şi activităţilor mintale ce intervin în constituirea cunoştinţelor nu 
este domeniul teoriei cunoaşterii, ci al psihologiei empirice. Interesul psihologiei empirice 
este un interes descriptiv, în timp ce interesul teoriei cunoaşterii este, dimpotrivă, unul 
transcendental. Cu alte cuvinte, teoria cunoaşterii consideră cunoştinţele ca fiind date şi 
se întreabă cum sînt ele posibile. Filosofia cunoaşterii se interesează, aşadar, crede Kant, 
exclusiv de întemeierea cunoştinţelor şi nu de demersurile prin care se constituie ele, de 
geneza lor. Concluzia ar putea fi că problematica originii şi surselor cunoaşterii nu mai 
are nici un loc într-o filosofie critică a cunoaşterii, aşa cum a fost concepută aceasta de 
Kant. O asemenea concluzie nu se susține totuşi, în principal din două motive. Mai întîi, 
în Critica rațiunii pure întîlnim nu o dată enunţuri privitoare la subiectul cunoaşterii, la 
facultăţi de cunoaştere, la surse ale cunoaşterii. Despre intuiţia pură a spațiului, Kant 
scrie astfel că "îşi are sediul în subiect, ca însuşire formală a lui de a fi afectat de 
obiecte şi de a dobîndi prin aceasta o reprezentare nemijlocită despre ele..."? În al doilea 
rînd, şi filosofia transcendentală închide în sine o anumită perspectivă asupra surselor 
cunoaşterii. Kant se exprimă clar în acest sens. El scrie că aceste izvoare sau surse sînt 
"capacitatea de a primi reprezentări" (sensibilitatea) şi "capacitatea de a cunoaşte un 
obiect cu ajutorul acestor reprezentări” (intelectul). Prin sensibilitate obiectele ne sînt 
date, iar prin intelect ele sînt gîndite şi, prin urmare, cunoscute. Materia sensibilităţii, 
senzaţia, ia naştere prin acţiunea lucrurilor în sine asupra simţurilor noastre. Forma 
sensibilităţii, intuiţiile pure ale spaţiului şi timpului, ca şi conceptele pure, sînt 
constitutive facultăţii noastre de a percepe şi de a gîndi, sensibilităţi şi gîndiri, ca 
facultăţi de cunoaştere. Intuiţiile oferă conţinutul cunoaşterii, iar conceptele pure ale 
intelectului forma oricărei cunoaşteri. Conceptele fără conţinut sînt goale, după cum 
intuiţiile fără concepte sînt oarbe. Conceptele pure primesc un obiect numai prin intuiţie, 
iar intuiţiile devin cunoştinţe numai în măsura în care sînt supuse conceptelor. Intelectul 
nu poate intui, după cum sensibilitatea nu poate gîndi obiecte şi nu poate deci cunoaşte. 
Sensibilitatea şi intelectul sînt, aşadar, cele două surse ale cunoaşterii. "Aceste două 
facultăţi sau capacităţi nu-şi pot schimba funcţiile lor. Intelectul nu poate intui nimic, 
iar simțurile nu pot gîndi nimic. Numai din faptul că ele se unesc poate izvori 


l n A a A A r . a . . 
"Or, reflecția nu este altceva decît o atenție la ceea ce este în noi şi simțurile nu ne dau cîtuşi de puțin 


ceea ce purtăm deja în noi". (Leibniz, Op. cit., p. 13.) 


2 > E a y 
“ Immanuel Kant, Critica rațiunii pure, Editura ştiinţifică, Bucureşti, 1969, p. 70. 

cunoaşterea"!. Orice cunoaştere despre fapte, cunoaştere pe care Kant o numeşte 
experiență, ia naştere astfel prin conlucrarea sensibilităţii şi intelectului. Impresiile sau 
reprezentările sensibile declanşează activitatea intelectului în măsura în care îi oferă un 
obiect. Cunoaşterea este rezultatul aplicării categoriilor şi principiilor intelectului 
materialului pe care îl oferă sensibilitatea, o activitate prin care, crede Kant, impresiile 
sensibile sînt comparate, legate între ele sau separate. În introducerea Criticii raţiunii pure 
Kant distinge conţinutul şi forma cunoaşterii şi indică sursele lor diferite, caracterizînd 
cunoaşterea prin experienţă drept "un compositum din ceea ce primim noi prin impresii 
şi ceea ce facultatea noastră de cunoaştere (nefiind provocată decît de impresii 
senzoriale) produce din ea însăşi, adaos pe care noi nu-l distingem de acea materie primă 
mai înainte ca un lung exerciţiu să ne fi făcut atenţi asupra-i şi abili de a-l separa"?. 

Concepţia kantiană asupra surselor cunoaşterii este un sistem de referinţă ce ne 
permite să punem în evidenţă unele motive tematice comune teoriilor empiriste şi 
raționaliste din epistemologia clasică, cum sînt ideea unei cunoaşteri nemijlocite şi 
conceptul cunoaşterii orientat spre conţinut. Kant contestă, mai întîi, că există ceva de 
felul unei intuiţii intelectuale. Prin aceasta el se delimitează clar de raţionaliştii dogmatici 
ai epocii sale. Intelectul omenesc poate doar să gîndească, şi nu să intuiască. Tocmai 
prin aceasta se deosebeşte el de intelectul divin. Totodată, autorul Criticii rațiunii pure 
se desparte de filosofii empirişti atunci cînd susţine că intuiţia sensibilă nu este unica 
sursă a cunoaşterii. Este adevărat că intuiţia nu poate fi decît sensibilă. Intuiţia oferă 
însă doar materia sau conţinutul cunoaşterii noastre despre fapte. O asemenea cunoaştere 
se poate constitui numai prin unirea acestei materii cu forme ce sînt constitutive facultăţii 
noastre de cunoaştere. Concepte pure despre obiecte în genere sînt condiţii a priori ale 
oricărei cunoaşteri prin experienţă. Valabilitatea obiectivă a acestor concepte, adică a 
categoriilor, constă în faptul că ele, în calitatea de forme pure, fac posibilă sinteza şi, 
prin aceasta, cunoaşterea. Kant respinge astfel ideea cunoaşterii nemijlocite şi formulează, 
pentru prima dată, un concept al cunoaşterii orientat spre formă. 

Din dezvoltările de pînă acum putem desprinde că autori reprezentativi pentru acea 
epocă în dezvoltarea filosofiei cunoaşterii pe care o numim epistemologia clasică, 
dincolo de ceea ce îi desparte, în primul rînd ca gînditori originali şi, în al doilea rînd, 
prin orientarea lor raţionalistă şi, respectiv, empiristă, cad totuşi de acord în ceea ce 
priveşte supoziţii mai fundamentale, care au fost rareori formulate în mod explicit. Mai 
întîi, ei cred că există surse ultime ale cunoaşterii. Apoi, ei socotesc aceste surse drept 
surse de autoritate epistemică: numai cunoştinţele ce provin din asemenea surse vor fi 
acceptate drept cunoştinţe autentice. Nu se distinge, aşadar, între sursele cunoaşterii şi 
întemeierea cunoaşterii. Problema surselor cunoaşterii este considerată o problemă 
centrală a filosofiei cunoaşterii. Prin raportare la asemenea supoziţii ceea ce îi desparte 


! Ibidem, p. 92. 


2 Ibidem, p. 42. lată şi o altă formulare, poate mai edificatoare: "Impresiile simţurilor oferă primul prilej 
de a desfăşura toată facultatea de cunoaştere cu privire la ele şi dc a realiza experienţa, care conţine două 
elemente foarte diferite, anume o materie pentru cunoaşterea din simţuri, şi o anumită formă de a o ordona 
din izvorul intern al intuirii şi gîndirii pure şi care sînt puse mai întîi în funcţie şi produc concepte cu prilejul 
impresiilor.” (Ibidem, p. 118.) 


Pentru distincţia dintre conceptul cunoaşterii orientat spre conţinut şi spre formă, vezi M. Flonta, Zwei 
Erkenntnisbegriffe. în "Noesis" XVII, Editura Academiei, 1993, pp. 85-93. 

pe raționalişti şi empirişti - indicarea intuiției raționale şi, respectiv, a impresiilor 
senzoriale drept surse ultime ale cunoaşterii - nu va mai apare atît de important. Căci atît 
unii, cît şi ceilalți, par să fi fost însufleţiţi de convingerea că buna întemeiere şi valoarea 
cunoştinţelor ar putea fi stabilite fără greş prin identificarea surselor ultime ale 
cunoaşterii şi prin raportare la aceste surse. Karl Popper indică drept una din supoziţiile 
mai adînci ale epistemologiei clasice punctul de vedere că adevărul este manifest!. 
Adevărul este manifest în sensul că el va putea fi stabilit o dată pentru totdeauna de 
îndată ce vom ajunge pînă la sursele ultime ale cunoaşterii şi vom învăţa cum să 
derivăm cunoştinţe pornind de la aceste surse. O asemenea convingere nu este 
incompatibilă cu recunoaşterea faptului că oamenii acceptă adesea idei şi teorii ce se 
dovedesc mai tîrziu a fi false. Căci, mai întîi, este necesar să dorim sincer cunoaşterea 
adevărului, indiferent dacă acesta ne place sau nu. În al doilea rînd, trebuie să ne 
eliberăm de dominaţia tiranică a prejudecăţilor sădite în mintea noastră prin educaţie 
şi consacrate de autoritatea tradiţiei. În al treilea rînd, abia o sforţare intensă şi 
stăruitoare a minţii. ceea ce este la îndemîna unui număr mic de oameni, ne poate 
apropia de sursele ultime ale cunoaşterii. Or, asemenea cerinţe nu sînt în genere uşor de 
satisfăcut ceea ce explică cum pot fi ideile false atît de răspîndite. Popper relevă şi 
subliniază implicaţiile antiautoritare ale concepţiei dominante în epistemologia clasică 
asupra surselor erorii şi ignoranței”. O dată ce vom socoti că adevărul este accesibil 
unei minţi puternice şi sănătoase ce poate înainta spre sursele ultime ale cunoaşterii, vom 
fi înclinați să supunem prejudecățile şi doctrinele sprijinite pe autoritatea unei exigente 
examinări critice. Efectul eliberator al acestui fel de a judeca validitatea cunoaşterii într-o 
lume care abia ieşise din era autoritarismului medieval poate fi cu greu supraapreciat. 
Ne putem, desigur, întreba ce anume a conferit atîta forţă de convingere unor supoziţii 
ca acelea că există surse ultime ale cunoaşterii, că valoarea cunoştinţelor poate fi 
stabilită raportîndu-le la aceste surse şi, prin urmare, problema surselor cunoaşterii este 
tema cardinală a filosofiei cunoaşterii”. Astăzi mulţi filosofi înclină să creadă că 
asemenea supoziţii au fost susţinute de o convingere mai profundă, mai fundamentală, 
şi anume aceea că tocmai prin regresul spre sursele ultime ale cunoaşterii şi numai printr- 
un asemenea regres vom putea ajunge la cunoştinţe certe, vom putea asigura pe deplin 
ştiinţa noastră, o vom putea pune la adăpost, o dată pentru totdeauna, de numeroase 
infiltrări ale erorii care o ameninţă. Presupunerea că există surse ultime ale cunoaşterii 


l Vezi K. R. Popper. Despre sursele cunoaşterii şi ale ignoranței, în (ed.) M. Flonta, Filosoful - Rege?, 
Humanitas, Bucureşti. 1992, p. 109 şi urm. 

? El apreciază că această epistemologie, pe care o califică drept greşită, "a fost principalul inspirator 
al unei revoluții intelectuale şi morale fără egal în istorie. Ea i-a încurajat pe oameni să gîndească cu 
propriul lor cap. Le-a insuflat speranţa că prin cunoaştere se pot elibera şi pot elibera şi pe alţii de robie şi 
suferinţă. Ea a făcut posibilă ştiinţa modernă. Ea a devenit baza luptei împotriva cenzurii şi împotriva 
suprimării liberei cugetări. Ea a devenit baza conştiinţei nonconformiste, a individualismului şi al unui nou 
sentiment al demnităţii umane; a revendicării învăţămîntului generalizat şi a unei noi aspirații spre o 
societate liberă. Ea i-a făcut pe oameni să se simtă răspunzători pentru ei înşişi şi pentru alţii şi dornici 
să amelioreze nu numai propria lor condiţie, ci şi pe cea a semenilor lor. E un exemplu de idee proastă ce a 
inspirat multe idei bune”. (K. R. Popper. Op. cit., p. 114.) 


a . .. _ > S op a . 
"Despre sistemele de epistemologie tradițională s-ar putea spunc că rezultă din răspunsuri afirmative 


sau negative la întrebări privind sursele cunoaşterii noastre. Ele nu pun niciodată la îndoială aceste întrebări 
şi nu le contestă legitimitatea". (Op. cit., p. 127.) 

are şi ea, aşadar, implicaţii autoritare. O dată ce vom admite că există surse ultime ale 
cunoaşterii, vom fi dispuşt să admitem că există posibilitatea de a asigura pe deplin 
cunoaşterea noastră, de vreme ce nu vom accepta decit ceea ce poate fi derivat din aceste 
surse. Se pare că preocuparea pentru identificarea surselor ultime ale cunoaşterii în 
epistemologia clasică a fost susţinută în primul rînd de asumarea unui anumit ideal de 
cunoaştere, idealul certitudini, a cunoaşterii pe deplin asigurate faţă de primejdia erorii, 
idealul unei ştiinţe infailibile. 


3. Motive centrale în concepţia empiristă asupra surselor cunoaşterii; 
examen critic 


Raționalismul clasic şi empirismul clasic şi-au propus să stabilească sursele 
cunoaşterii autentice şi să determine limitele cunoaşterii şi valoarea cunoştinţelor prin 
raportare la asemenea surse. Teza raţionalistă - există intuiţie raţională, sursa ultimă 
a cunoaşterii o constituie intuiţia raţională - este confruntată cu obiecţii grave. Kant a 
subliniat că prin intelect sau prin rațiune nu ne este dat niciodată un conţinut. Ca 
facultăţi de cunoaştere, intelectul şi raţiunea nu pot intui nimic, ci pot stabili raporturi 
conferind astfel formă unui conţinut dat. Dincolo de asemenea obiecţii epistemologice 
de principiu, dezvoltarea cunoaşterii teoretice a indicat că idei ce pot apărea multor 
generaţii drept clare şi distincte, şi în acest sens raţional evidente, nu au în realitate un 
statut aparte. Evidenţa lor se poate datora exclusiv confirmării lor sistematice într-o 
experienţă îndelungată. O dată cu lărgirea cîmpului experienţei noastre vor putea fi 
acceptate însă idei alternative, iar vechile idei, care nu mai sînt compatibile cu cele 
acceptate, îşi vor pierde, desigur, evidenţa raţională. Pentru cel ce a înţeles, bunăoară, 
principiul de nedeterminare al lui Heisenberg, intuiţia că orice particulă materială trebuie 
să posede simultan o poziţie bine determinată şi un impuls bine determinat va înceta să 
fie o intuiţie raţional evidentă. Teza că intuiţia raţională reprezintă sursa ultimă a 
cunoaşterii pare asttel tot mai greu de susţinut într-un ev ştiinţific postcartezian. 

Dimpotrivă, teza empiristă, teza potrivit căreia datele simţurilor ar reprezenta sursa 
ultimă a cunoaşterii noastre despre lume, rămîne, pînă astăzi, un punct de vedere 
influent în mediile filosofice şi ştiinţifice. Această teză merită, aşadar, o examinare mai 
atentă şi mai susţinută. Vom prezenta şi discuta critic cîteva motive deosebit de populare 
care dau contur concepţiei empiriste asupra genezei şi surselor cunoaşterii noastre despre 
lume: ideea 'datului', primatul abstractizării şi primatul inducției. Aşa cum vom vedea, 
aceste motive se întrepătrund strîns şi nu pot fi despărțite decît din raţiuni de clarificare 
şi sistematizare a ideilor. 

Caracterizarea impresiilor senzoriale drept surse primare ale cunoaşterii are o lungă 
tradiție în filosofie. Teza se susţine prin argumentul că numai prin simţuri putem intra 
în contact atît cu lumea exterioară, cît şi cu lumea noastră subiectivă, şi obţine astfel 
informaţii despre realitate. Mulţi sînt înclinați să creadă că această constatare 
elementară ne îndreptăţeşte să susţinem că toate cunoştinţele provin, în cele din urmă, 

din datele simţurilor. Este, de fapt, şi punctul de vedere al gîndirii comune. "Desigur, 
percepţia nu este singurul fel în care ajungem să cunoaştem ceva cu privire la lumea ce 
ne înconjoară; noi putem, de exemplu, să cunoaştem anumite lucruri despre lume pe 
calea inferenţei din alte lucruri. Cu toate acestea, dacă nu constatăm anumite lucruri 
despre lume prin percepţie nu va exista nici o cale să constatăm ceva despre ea în alt 
fel". 

O supoziţie fundamentală a concepţiei empiriste cu privire la sursele cunoaşterii este 
aceea că impresiile simţurilor, ceea ce filosofii numesc în mod curent date ale simţurilor 
sau simplu darul (the given), reprezintă o cunoaştere nemijlocită. Expresia dar sugerează, 
de fapt, că impresiile senzoriale sînt ceea ce resimţim nemijlocit şi, ca atare, ceva ce nu 
va putea fi derivat şi explicat prin raportare la altceva. Darul este o stare originară, 
ireductibilă, care nu cere întemeiere, nu poate primi o întemeiere şi nici nu poate fi 
supusă unei analize critice. De ceea ce ne este dat nu ne putem îndoi. În acest sens, datul 
este ceva ultim în ordinea cunoaşterii: toate cunoştinţele noastre despre realitate sînt 
raportate în cele din urmă la ceea ce ne este dat, atunci cînd se încearcă determinarea 
surselor lor, în timp de datul însuşi nu va putea fi raportat la nimic altceva. Iată cum 
caracterizează datul un filosof empirist al secolului nostru: "Cînd văd o roşie mă pot 
îndoi de multe. Pot să mă îndoiesc că este o roşie şi nu o bucată de ceară iscusit 
pictată... De un lucru nu mă pot însă îndoi, şi anume că există aici o formă roşie şi 
oarecum umflată ce se distinge pe fundalul altor pete de culoare şi are o anumită 
adîncime vizuală, şi că acest întreg cîmp de culoare se prezintă în mod direct conştiinţei 
mele... Acest mod specific şi ultim de a fi prezent conştiinţei este numit ceea ce este dat 
(given) şi ceea ce este prezent în acest fel este numit un dar (datum)'"”. Ne putem îndoi 
că vedem o roşie, dar nu că avem un anumit complex de senzaţii. Putem pune în 
discuţie o descriere sau alta a ceea ce ne este dat, dar nu şi ceea ce ne este dat, ca atare. 
Asemenea consideraţii implică distincţia dintre enunţuri despre date ale simţurilor şi 
enunţuri despre lucruri reale şi dau socoteală de posibilitatea de a întemeia teza idealist- 
subiectivă pornind de la principii ale filosofiei empiriste a cunoaşterii. 


Reprezentarea curentă care este solidară cu o filosofie empiristă a cunoaşterii a fost 
numită de Popper "teoria găleţii"?. Cei ce împărtăşesc această teorie îşi reprezintă 
mintea cunoscătoare ca o găleată care este la început goală şi în care materia intră 
încetul cu încetul prin simţuri, se acumulează şi este apoi prelucrată. Cunoaşterea se 
cîştigă prin acumularea şi prelucrarea informaţiei cuprinse în datele simţurilor. Ceea ce se 
produce prin stimularea simţurilor, adică impresiile senzoriale, constituie materia pură şi 
originară a întregii noastre cunoaşteri despre realitate. Este o cunoaştere directă, imediată 
în sensul că mintea este pur receptivă, înregistratoare în producerea impresiilor senzoriale. 
Tocmai receptivitatea minţii în procesul constituirii impresiilor senzoriale asigură caracterul 
adecvat al acestor impresii. Cunoaşterea nemijlocită pe care o conţin impresiile senzoriale 
este presupusă a fi liberă de eroare. Erorile în: cunoaştere ar lua naştere exclusiv în 
procesul prelucrării acestei informaţii originare. Intelectul formulează noţiuni şi legi 


D. W. Hamlyn, The Theory of Knowledge, pp. 211-212. 
H. H. Price, Perception, London, 1932, citat după D. W. Hamlyn, Op. cir, p. 155. 


3 | , . . e 

Vezi K. R. Popper. The Bucket and the Searchlight. Two Theories of Knowledge şi Two Faces of 
Common Sense: un Argument for Commonsense Realism and against the Commonsense Theory of Knowledge, 
în K. R. Popper, Objective Knowledge. An Evolutionary Approach. Oxford at the Clarendon Press. 1972. 


96 COGNITIO. O INTRODUCERE CRITICĂ ÎN PROBLEMA CUNOAŞTERII 


stabilind asemănări şi repetiţii prin compararea elementelor atomare ale cunoaşterii, 
reprezentate de datele senzoriale. Eroarea se datorează interpretărilor pe care le adaugă 
imaginaţia sau intelectul datelor presupuse pure ale simţurilor sau stabilirii unor corelaţii 
inadecvate între aceste date de către intelect. 


Un motiv fundamental al concepţiei empiriste asupra cunoaşterii, motiv familiar în 
măsura în care este constitutiv şi înţelegerii comune a cunoaşterii, îl constituie, prin 
urmare, supoziţia că întreaga noastră cunoaştere se originează în informaţiile care ne 
sînt date nemijlocit de simțuri, informaţii a căror adecvare ar fi asigurată de caracterul 
pasiv, pur receptiv al subiectului cunoscător. De la impresii senzonale trecem la 
observaţii, care nu ar fi decît formularea lingvistică a acestor impresii, iar de la 
observaţie la teorie. 

În afara unor obişnuinţe de gîndire ce se sprijină pe impresii introspective, nimic din 
ceea ce ştim nu susţine însă ideea familiară că punctul de plecare şi sursa ultimă a 
cunoaşterii o reprezintă impresii senzoriale ce ne sînt date în mod nemijlocit. Supoziţia 
că există înregistrări pure, în a căror producere organismul sau subiectul cunoscător 
se comportă pur receptiv, poate fi caracterizată drept un mit. Reacţia organismului la 
stimuli este, în realitate, activă şi selectivă. Această reacţie depinde de dispoziţii de 
comportare înnăscute, care sînt doar activate de stimulări senzoriale, o dată cu procesul 
de maturizare al organismului. Reprezentarea despre reacţiile comportamentale ale 
organismelor ca răspunsuri determinate univoc de o singură variabilă - stimulii - este 
una predarwiniană. În cunoaştere, orice observaţie are loc întotdeauna într-un cadru 
prealabil, într-un orizont de aşteptări generate de interese de cunoaştere, întrebări, 
probleme şi ipoteze preexistente. O observaţie pasivă, o constatare a faptelor în care 
subiectul ar fi pur înregistrator este o situaţie limită atît în cunoaşterea comună, cît şi în 
cercetarea ştiinţifică. Informaţiile pe care ni le dau simţurile reprezintă, în situaţii 
normale, fie confirmarea, fie înşelarea unei anumite aşteptări. Speciile evoluează prin 
modificarea unor dispoziţii de comportare înnăscute, iar cunoaşterea evoluează prin 
modificarea cunoştinţelor dobîndite şi transmise. Nici datele senzoriale, nici observaţiile, 
pe care le fac posibile cele dintii, nu constituie un punct de plecare absolut în cunoaştere. 
Cunoaşterea despre realitate nu se originează niciodată într-o "observaţie pură". Căci 
o observaţie pură nu există. Observaţia este precedată întotdeauna de un interes de 
cunoaştere, de o problemă. Interesele de cunoaştere sînt generate de problemele ce stau 
în faţa noastră: probleme practice sau probleme de cunoaştere în sensul strict al 
cuvîntului. 


La întrebarea "Ce a fost mai întîi, ipoteza sau observaţia?” răspunsul lui Popper este 
că orice observaţie va fi precedată de o ipoteză: Desigur că şi orice ipoteză sau teorie 
este precedată de observaţiile pe care le explică, dar aceste observaţii sînt, la rîndul lor. 
formulate într-un anumit cadru de presupoziţii şi de aşteptări de care nu sîntem întotdeauna 
conştienţi. În accastă regresiune nu vom atinge un punct terminus, un punct zero, în 
măsura în care trecem de la ipotezele mai elaborate la altele mai primitive, iar de aici la 
aşteptări ce nu mai sînt formulate, legate de dispoziţii de comportare înnăscute. Acestea 
sînt întotdeauna aşteptări inconştiente. Aşteptarea la noii născuţi sau la animalele 
superioare poate fi considerată drept o prefigurare a ipotezei. Dacă punctul de vedere 
familiar, pe care Popper îl numeşte teoria găleţii, susţine că ipotezele iau naştere din 
observaţii prin asociere şi generalizare, punctul de vedere opus, pe care autorul îl numeşte 
teoria lanternei sau a reflectorului este că o anumită ipoteză sau, mai general, o anumită 

aşteptare precedă întotdeauna observaţia. Ne naştem cu aşteptări inconştiente; în acest sens 
aşteptările preced observaţiile. Observațiile pot fi în acord sau în dezacord sistematic cu 
ipotezele şi aşteptările noastre. În ultimul caz, ele conduc, în cele din urmă, la 
restructurarea orizontului aşteptărilor. Punctul de vedere al teoriei lanternei, potrivit căruia 
aşteptări “legate de dispoziţii de comportare preced orice percepţie şi observaţie, 
contrariază. este adevărat, unele obişnuinţe ale gîndirii spontane, necritice. El ne va 
apărea însă cu totul firesc şi pe de-a-ntregul motivat dacă ne gîndim că toate organismele 
au dispoziţii de comportare înnăscute, în timp ce datele senzoriale, percepțiile şi 
observaţiile nu sînt, evident, înnăscute. 


Teza primatului anticipării asupra constatării în cunoaştere pare în acord cu ceea ce 
ştim astăzi cu privire la bazele biologice ale cunoaşterii, precum şi cu privire la 
anticipările biologice ale cunoaşterii. Organele de simţ, care s-au constituit pe scara 
filogenetică, sînt prin structura lor programate pentru a opera anumite distincţii cu 
semnificaţie biologică pentru specie. Ele nu înregistează în mod pasiv informaţii, ci pun 
în funcţie structuri înnăscute, care au luat naştere şi s-au modificat prin mutații şi 
selecţie. Caracterul activ, anticipator al cunoaşterii, care este ireconciliabil cu teme 
tradiţionale ale empirismului cum sînt datul, cunoaşterea nemijlocită, pur înregistratoare, 
este prefigurat în relația mai fundamentală şi mai elementară dintre aşteptările 
organismului şi stimulările ambianţei. "Ştiinţa nu porneşte niciodată de la nimic; ea nu 
poate fi niciodată descrisă ca fiind liberă de supoziţii; căci în fiecare moment ea 
presupune un orizont de aşteptare, orizontul aşteptărilor de ieri, aşa cum erau ele. Ştiinţa 
de azi este construită pe ştiinţa de ieri, iar ştiinţa de ieri este bazată, la rîndul ei, pe 
ştiinţa de alaltăieri. lar cele mai vechi teorii ştiinţifice se bazează pe miturile 
preştiinţifice, şi acestea, la rîndul lor, pe aşteptări mai vechi. Din punctul de vedere al 
dezvoltării ontogenetice ne întoarcem astfel la stadiul aşteptărilor unui copil nou născut, 
iar din punct de vedere filogenetic ajungem la stadiul aşteptărilor organismelor 
unicelulare. Este, cum s-ar zice, doar un pas de la amoebă la Einstein"!. 

Alte două motive ale concepție: empiriste asupra cunoaşterii, strîns corelate cu intuiţia 
că există o sursă ultimă a cunoaşterii, un punct de plecare absolut în cunoaştere, sînt 
cele ale primatului abstractizării şi inducției. 

Filosofii empirişti recunosc că orice cunoaştere despre fapte este organizată într-un 
sistem de concepte. Dacă sursa ultimă a tuturor cunoştinţelor despre realitate sînt datele 
senzoriale se pune, desigur, întrebarea cum au luat naştere noţiunile. Principiul 
empirismului, aşa cum a fost formulat de Locke şi de Hume, este că noţiunile trebuie să 
fie derivate într-un fel sau altul din ceea ce primul numeşte idei simple, iar cel din urmă 
impresii. Mulţi filosofi empirişti au susţinut că noţiunile iau naştere din ceea ce ne este 
dat nemijlocit de simţuri printr-un demers mintal numit abstractizare. Noţiunile ar fi 
produsul proceselor de abstractizare şi ar putea fi caracterizate, în acest sens, drept 
abstracții. Prin abstractizare separăm ceea ce este comun şi esenţial de ceea ce este 
individual, neesenţial, contingent şi reținem determinările generale şi esenţiale, separate 
de existenţele individuale. 


! K.R. Popper, The Bucket and the Searchlight, în Op. cit., pp. 346-347. 

Această temă poate fi întîlnită deja în scrierile lui Aristotel şi apoi în cele ale 
scolasticilor. Empirismul clasic, empirismul secolelor XVII-XVIII, a fost caracterizat ca un 
empirism al conceptelori. În versiunea mai moderată a lui Locke şi în versiunea mai 
radicală a lui Hume, empirismul conceptelor susţine să numai noţiunile derivate din 
impresii sensibile posedă semnificaţie cognitivă. Varianta cea mai extremistă a acestui 
punct de vedere poate fi găsită în opera unui contemporan al lui Hume, francezul Etienne 
Bonot de Condillac. În al său Traité des sensations (1754), o lucrare puţin citită şi 
discutată astăzi, este dezvoltat programul derivării tuturor noţiunilor şi chiar şi al 
facultăţilor spiritului (atenţia, memoria, gîndirea) din senzaţii, considerate drept atomii ce 
constituie orice cunoştinţă. Condillac îşi imaginează o statuie înzestrată cu cele cinci 
simţuri şi se străduieşte să arate cum pot lua naştere, prin exercitarea lor, toate noţiunile 
pe care le avem. 


Dacă abstractizarea urmează să explice cum iau naştere noţiunile din înregistrări 
considerate pure, necontaminate conceptual ale simţurilor, inducția, aşa cum a înţeles-o 
empirismul clasic, ar trebui să explice cum iau naştere enunţuri generale, reguli, 
uniformităţi sau legi din enunţuri ce descriu fapte particulare. Acest fel de a înţelege 
inducția este ceea ce Popper numeşte teoria psihologică a inducției. Teoria porneşte de 
la supoziţia că ar exista un primat temporal şi psihologic al cunoştinţelor despre fapte 
particulare în raport cu enunţurile ce formulează regularităţi sau legi. Cunoaşterea ar 
porni de la simpla înregistrare a faptelor prin observaţie şi s-ar ridica la generalizări prin 
inducţie. "Întreaga cunoaştere provine din organele noastre de simț; aceasta este ideea de 
bază. Şi dacă aceleaşi lucruri au acţionat foarte mult timp şi foarte des asupra organelor 
de simț, atunci ajungem la o ipoteză generalizatoare. Aceasta este învăţătura despre 
inducţie în sens psihologic”?. 


Este o reprezentare generală care a cunoscut diferite expresii într-o îndelungată tradiţie 
filosofică ce îşi are originea în aristotelism. Această reprezentare este schiţată de un 
cunoscut autor contemporan în termenii următori: "Prin raportare la Aristotel se poate 
susține teza că lumea este structurată într-un anumit fel şi că această structură este 
percepută de noi, proces în care plecăm de la lucruri individuale şi ajungem, prin specii 
şi genuri, la generalizări tot mai cuprinzătoare. În acest fel înaintăm pe temeiul percepţiei 
lucrurilor individuale spre o cunoaştere despre ceea ce este universal"? 


Pe ce temei ajungem însă la formularea unor corelaţii generale, pornind de la 
constatări cu privire la fapte particulare? Răspunsul este că baza unui asemenea demers 
o constituie repetarea sistematică a unei anumite corelaţii dintre fapte într-o experienţă 
relativ îndelungată, fără producerea unor contraexemple. Acesta a fost, de fapt, 
răspunsul lui Hume. O corelaţie numită cauzală între fapte este pentru el rezultatul 
obişnuinţei pe care o creează succesiunea constantă a aceloraşi fapte. Din punct de 
vedere psihologic, generalizarea inductivă nu este decît aşteptarea că anumite fapte, care 


| . 
Vezi P. K. Moser, A. van der Nat, Human Knowledge. Its Nature, Origin, and Limits, în (eds.) P. K. 


Moser, A. van der Nat, Human Knowledge. Classical and Contemporary Approaches, Oxford University, Press, 
Oxford, New York, 1987. 

K. R. Popper, K. Lorentz, Die Zukunft ist offen, Piper Verlag, München, Zürich, 1985, p. 27. 

au apărut întotdeauna legate în experienţa trecută, să fie legate în acest fel şi în viitor. 
Dacă vrem să dăm o întemeiere raţională acestei convingeri va trebui să admitem că 
viitorul va semăna cu trecutul (principiul constanţei naturii). Respingerea posibilităţii de 
a da o asemenea întemeiere raţională inducției generalizatoare prin acceptarea unui 
principiu care el însuşi nu poate fi derivat prin experienţă este una din concluziile 
sceptice la care conduce filosofia empiristă a cunoaşterii, în formularea pe care i-a dat-o 
Hume. 

Critica pe care o face Popper acestei teorii psihologice a inducției reprezintă o 
continuare a tezei sale despre primatul aşteptărilor, care îşi au originea, în cele din urmă, 
în dispoziţii de comportare înnăscute, în raport cu observaţiile despre fapte. În loc de a 
explica regularităţile, legile, prin constatări cu privire la repetarea unor corelaţii dintre 
fapte, Popper crede că va trebui, dimpotrivă, să explicăm această repetiție ca un 
rezultat al înclinaţiei noastre de a căuta şi de a formula regularităţi. Căci constatarea 
unor repetări devine posibilă numai pe baza formulării unor ipoteze prealabile privitoare 
la corelaţii sistematice între fapte. Regularităţile nu ne sînt impuse pur şi simplu de 
constatarea că anumite corelaţii între fapte se repetă sistematic, ci, dimpotrivă, existenţa 
regularităţilor în desfăşurarea fenomenelor este o aşteptare inconştientă. Prin ipotezele 
pe care le formulăm încercăm să descoperim uniformităţi şi legi. Supunem apoi 
ipotezele pe care le construim controlului faptelor. Teorie: primatului psihologic şi 
temporal al repetărilor îi este opusă astfel teoria primatului temporal şi psihologic al 
dispoziţiei de a căuta corelaţii între fapte. Această dispoziţie se înrădăcinează, în cele 
din urmă, în scheme de comportare înnăscute. Aşteptarea de a găsi regularităţi în lume 
este o aşteptare primitivă. O asemenea aşteptare, crede Popper, poate fi caracterizată 
drept psihologic a priori!. Dacă schimbăm planul analizei şi examinăm cunoaşterea 
regularităţilor nu ca o problemă de fapt, ci de drept, adică dintr-un punct de vedere 
logic-epistemologic, atunci locul inducției, ca pretins demers de la fapte la legi, îl va lua 
metoda conjecturilor îndrăzneţe şi al controlului acestor conjecturi cu privire la 
regularităţi, ceea ce Popper numeşte "metoda conjecturilor şi respingerilor”. 

Critica pe care o face Popper ideii că noţiunile şi enunţurilor generale pot fi derivate 
din impresii senzoriale şi respectiv din enunţuri despre fapte particulare, o critică ce se 
spijină în primul rînd pe consideraţii de biologie evoluționistă, este de convergenţă cu 
detaşarea tot mai netă a minţilor creatoare din ştiinţa teoretică a secolului nostru de 
supoziţia că există o relație logică între impresii senzoriale şi noţiuni, între observații 
particulare, pe de o parte, legi şi teorii de un înalt nivel de generalitate, pe de altă parte. 
Unele din consideraţiile epistemologice ale lui Einstein, chiar dacă ocazionale şi sumare, 
sînt semnificative pentru această reorientare. 

Einstein contestă că noţiunile, atît cele ale gîndirii comune, cît şi cele ale cunoaşterii 
ştiinţifice, ar putea fi derivate, pe o cale sau alta, din materialul sezorial. Spre deosebire 
de Kant, care socotea că există concepte pure, a priori, concepte ce sînt constitutive 


| n . =.. A < : . . A . ~ . 
Fundamentul teoriei inducției este: învăţăm prin informaţia ce vine din afară. Fundamentul criticii 


pe care o fac inducției este: învăţăm prin activitatea noastră... printr-o mulțime de structuri ce sînt înnăscute 
în noi şi pe care avem capacitatea de a le dezvolta. Învățăm prin activitate. Acesta este esenţialul. Inducţia 
ne face pasivi, repetarea transferă lucrurile din mintea noastră trează în subconştient. Adevărata învăţare 
nu este inductivă, ci este întotdeauna încercare şi eroare, întreprinse cu cea mai mare activitate pe care o 
posedăm'. (K. R. Popper, K. Lorentz, Op. cit., p. 29.) 

facultăţii noastre de cunoaştere şi, în acest sens, date o dată pentru totdeauna, Einstein 
caracterizează noţiunile drept construcţii libere ale gîndirii. El insista asupra faptului că 
impresiile senzoriale şi noţiunile sînt entităţi esenţial diferite, care nu pot fi derivate unele 
din celelalte. Marele fizician scria că "sîntem obişnuiţi să legăm în mod atît de strîns 
anumite concepte şi combinaţii de concepte (propoziţii) cu anumite experienţe senzoriale, 
încît nu devenim conştienţi de prăpastia de netrecut din punct de vedere logic ce desparte 
lumea trăirilor senzoriale de cea a conceptelor şi propoziţiilor"!. Cunoaşterea este în 
esenţă o ordonare a datelor senzoriale prin raportare la noţiuni postulate în acest scop 
precum şi la raporturi stabilite între noţiuni. Gîndirea prin noţiuni îşi primeşte conţinutul 
numai prin relaţia cu materialul senzorial. Raportul dintre concepte şi impresii senzosiale 
este însă cu totul altul decît cel pe care îl sugerează teoriile empiriste ale abstractizării 
şi inducției. Einstein remarca odată că relaţia nu seamănă cu cea dintre supă şi carnea 
din care este preparată, ci, mai degrabă, cu cea dintre numărul de la garderobă şi 
pardesiu. 

Inovaţiile conceptuale se impun şi rezistă prin capacitatea lor de a coordona un 
număr cît mai mare de date senzoriale. Desigur, doar puţine noţiuni, acele noţiuni pe care 
Einstein le numeşte primare, trebuie să fie asociate direct cu impresiile senzoriale. În 
cazul celorlalte noţiuni asociaţia se realizează indirect, prin mijlocirea noţiunilor primare. 
Singura justificare pentru acceptarea anumitor noţiuni este capacitatea lor de a realiza cu 
succes funcţia de ordonare şi sistematizare a unei varietăţi copleşitoare de impresii 
senzoriale. Einstein scrie că "deşi este sigur că noţiunile nu pot fi deduse prin logică 
(sau pe altă cale) din experienţă, şi că ele constituie, într-un anumit sens, creaţii libere 
al spiritului uman (fără de care nici o ştiinţă nu este posibilă), totuşi noţiunile sînt tot 
atît de puţiri independente de natura trăirilor noastre ca, de exemplu, hainele de corp'?. 
Nu va exista o relaţie genetică între impresii senzoriale şi noţiuni, ci doar o relaţie de 
corespondenţă. Fiecare noţiune stă pentru un grup de impresii senzoriale. Dacă 
presupunerea că noţiunile sînt derivate din impresiile senzoriale ne apare, totuşi, atît de 
firească, aceasta se datoreşte faptului că ea oferă o explicaţie, la prima vedere singura 
explicaţie, a capacităţii noţiunilor de a coordona în mod eficient şi de a anticipa cu 
succes o mare varietate de impresii. senzoriale. Punctul de vedere formulat de Einstein 
sugerează că există o altă explicaţie a acestei capacităţi, şi anume selecţia. Din 
totalitatea inovaţiilor conceptuale ale oamenilor, selecţia le-a promovat numai pe acelea 
care s-au impus în "lupta pentru existenţă”, adică şi-au probat eficacitatea în coordonarea 
şi anticiparea impresiilor senzoriale. Experienţa dezvoltării gîndirii ştiinţifice sprijină 
această ipoteză. În ştiinţă survine, nu o dată, o competiţie între sisteme de noţiuni 
alternative. În această competiţie se impun noţiunile cele mai bine adaptate funcţiei de 
a coordona cît mai simplu şi economic lumea impresiilor senzoriale. Chiar şi numai faptul 
că aceleaşi date ale simţurilor pot fi corelate mai mult sau mai puţin satisfăcător prin 
sisteme alternative de noţiuni face mai puţin plauzibilă ideea familiară că noţiunile ar 
putea fi obţinute din datele senzoriale prin demersuri raţionale, cum sînt cele desemnate 
prin termenul generic abstractizare. 


Vezi A. Einstein, Observaţii asupra teoriei cunoaşterii a lui Bertrand Russell, în A. Einstein, Cum văd 
eu lumea?, Humanitas, 1992, pp. 83-84. 


A. Einstein, Teoria relativității. Editura Tehnică, Bucureşti, 1957, p. 7. 


SURSELE CUNOAŞTERII 101 


Einstein crede că ideea curentă potrivit căreia noţiunile ar lua naştere din materialul 
senzorial prin abstractizare este nu numai greştiă, dar şi dăunătoare. Cei care o acceptă 
vor socoti că noţiunile pe care le utilizăm în ştiinţă şi în viaţa de toate zilele ne-ar fi 
impuse univoc de lumea impresiilor noastre senzoriale. Concluzia că nu există o 
alternativă la aceste noţiuni poate legitima o atitudine conservatoare faţă de sistemul de 
noţiuni utilizat la un moment dat. O prejudecată filosofică ar fi astfel în măsură să ofere 
o justificare pentru opoziţia obtuză faţă de orice inovaţie conceptuală. 


Teza empiristă - noţiunile pot fi derivate din datele senzoriale prin abstractizare sau 
prin alte demersuri mintale - este adesea convertită în aserţiunea psihologică că 
noţiunile sînt dobîndite prin învăţare. Învățarea este înţeleasă în mod curent de 
psihologi ca achiziţie sau dobîndire de cunoştinţe prin interacţiunea subiectului cu 
ambianța, prin stimularea sistemului care învaţă de către ambianţă. Pe scurt, învăţarea 
este caracterizată drept schimbare a cunoaşterii datorată experienţei. Supoziţia că noi 
am putea dobîndi noi concepte prin învăţare, o supoziţie a psihologiei simțului comun, 
a fost criticată mai recent din perspectiva ştiinţei cogniţiei. 

Jerry A. Fodor, un nume de prim rang în acest domeniu, susţine că învăţarea, prin 
însăşi natura ei, nu poate produce concepte noi. Argumentarea lui Fodor porneşte de la 
observaţia că ceea ce psihologii numesc în mod obişnuit "învăţare de concepte” nu este 
în realitate nimic altceva decît formulare şi confirmare de ipoteze. Acest demers extinde 
o anumită relaţie de la un număr de situaţii în care relaţia a fost observată la toate 
situaţiile de acelaşi fel. Subiectul trece astfel dincolo de ceea ce este dat prin observaţie, 
extrapolînd o anumită relaţie la situaţii în care nu a fost observată. "Aşadar, ceea ce 
trebuie să explice o teorie a învăţării conceptelor este de ce experienţele despre xs, care 
sînt F, (şi nu, să zicem, experienţe despre xs care sînt G) conduc organismul, în cele din 
urmă, la opinia că toţi xs sînt F"'. Fodor crede că o asemenea formă de învăţare, ca 
şi alte forme elementare de învăţare, pot fi explicate numai prin existenţa unui sistem 
reprezentaţional (representational system) în care sînt expuse observaţiile şi extrapolările 
ipotetice astfel încît gradul de confirmare al celor din urmă să poată fi calculat. Dacă 
aşa-numita învățare de concepte nu este însă altceva decit o extrapolare inductivă, este 
clar că noi nu putem dobindi niciodată concepte noi prin învăţare. Învăţarea, susţine 
Fodor, fixează opinii, dar nu poate produce concepte?. Conceptele trebuie să existe în 
prealabil pentru a face cu putinţă învăţarea. Ele nu pot fi cîştigate prin învăţare. Fodor 
crede că ele nu sînt, în genere, dobîndite în sensul că singura cale pe care vom putea 
ajunge la o anumită înţelegere a genezei conceptelor este cercetarea unor dispozitive şi 
structuri mintale înnăscute. Intrarea în funcţie a acestor mecanisme depinde în primul rînd 
de maturizarea biologică a organismului. Stimulările senzoriale şi interacţiunea cu 
ambianța pot avea doar rolul de factori declanşatori. Dacă admitem că diferitele stadii 
ale dezvoltării mintale, despre care vorbesc psihologii, se disting prin prezenţa unor 
concepte noi, atunci concluzia mai generală este că aşa-numita învățare de concepte nu 
poate să explice dezvoltarea mintală. În măsura în care dezvoltarea mintală a 
individului, care constituie obiectul de studiu al psihologiei genetice, reprezintă o tranziţie 


l J. A. Fodor, The Language of Thought, Hervard University Press, Cambridge, Mass., 1975, p. 37. 


2 . . . . . A . A .. . * . .. 
7 Vezi J. A. Fodor, Fixarea de convingeri şi dobindirea de concepte, în Teorii ale limbajului. Teorii ale 
învățării, Editura politică, Bucureşti, 1988, pp. 276 şi urm. 

de la anumite sisteme conceptuale la altele, mai bogate şi mai puternice, rezultă că 
dezvoltarea mintală nu poate să fie o consecinţă a învăţării. Fodor conchide: "Singura 
teorie inteligibilă despre îmbogățirea resurselor conceptuale face din aceasta o funcţie 
a maturizării, căci nu există nici o teorie care să explice modul în care învățarea poate 
acționa asupra conceptelor"!. 

Principiul teoriei psihologice a inducției, şi anume că numai pe temeiul constatărilor 
despre fapte particulare putem ajunge la formularea unor legi generale, este confruntat şi 
el cu alte obiecţii. Există, de obicei, mai mult ipoteze cu privire la regularităţi ce sînt 
compatibile cu datele de observaţie existente. Altfel spus, o generalizare inductivă este 
rezultatul unei alegeri, iar această alegere este subdeterminată de datele ce ne stau la 
dispoziţie. Datele nu impun alegerea. Avem nevoie, aşadar, de un principiu de selecţie a 
ipotezelor alternative. Acest principiu, un principiu al simplităţii, realizează o ordonare 
a priori a diferitelor extrapolări pe care le permit datele ce ne stau la dispoziţie. 
Generalizarea inductivă a faptelor presupune, prin urmare, o ordonare a priori a 
ipotezelor, care se realizează “prin mecanisme mintale. Se poate presupune că aceste 
mecanisme sînt programate genetic şi, în acest sens, înnăscute. 


4. Are interogaţia cu privire la sursele cunoaşterii o semnificaţie filosofică? 


La sfîrşitul secolului trecut şi îndeosebi în prima jumătate a secolului nostru, s-a 
produs o reacţie puternică faţă de ceea ce s-a socotit a fi orientarea preponderent 
psihologistă a teoriilor cunoaşterii de pînă atunci.. O concepţie epistemologică este 
calificată psihologistă pe temeiul că nu distinge problemele de drept de cele de fapt, 
întrebările cu privire la întemeierea sau validarea pretențiilor de cunoaştere de întrebări 
privitoare la sursele cunoştinţelor şi la demersurile mintale prin care iau naştere 
cunoştinţele. Punctul de vedere psihologist poate fi caracterizat, de asemenea, drept acel 
punct de vedere care nu face o distincţie clară între analiza filosofică şi cercetarea 
ştiinţifică a cunoaşterii. Autorii reprezentativi pentru orientări filosofice cum sînt 
empirismul logic şi raționalismul critic au insistat tocmai asupra acestei distincţii, afirmînd 
că întrebările cu privire la geneza şi sursele cunoştinţelor interesează psihologia 
cunoaşterii, neurofiziologia şi alte domenii ale cercetării empirice a cunoaşterii. Ei au 
susţinut că asemenea întrebări, ca şi răspunsurile pe care le pot căpăta ele, ar fi lipsite 
de orice semnificaţie filosofică. 


Este un punct de vedere care a fost exprimat în mod clar încă în opera de tinerețe a 
lui Karl Popper: "Doresc deci să disting net între procesul genezei unei idei, pe de o parte, 
şi metodele şi rezultatele discuţiei ei logice, pe de altă parte, şi să stărui asupra faptului 
că definesc sarcina teoriei cunoaşterii astfel încît ea are de examinat metodele testării 
sistematice, căreia trebuie să-i fie supusă orice idee dacă e să fie luată în serios. S-ar 


a 


Ibidem, p. 283. 

putea obiecta că ar fi mai potrivit să definim sarcina teoriei cunoaşterii în aşa fel încît ea 
să cuprindă şi «reconstrucţia raţională» a procesului descoperirii, a procesului producerii 
unei noi cunoştinţe. Problema este însă ce anume vrem să reconstruim: dacă este vorba 
de reconstruirea proceselor de producere a unei idei noi, voi respinge propunerea de a vedea 
în aceasta sarcina teoriei cunoaşterii. Cred că aceste procese pot fi examinate numai de 
psihologia empirică..."!. Dintre empiriştii logici, Hans Reichenbach a afirmat deosebit de 
clar distincţia dintre interesele psihologiei cunoaşterii şi cele ale teoriei cunoaşterii în 
lucrarea sa Experienţă şi predicţie, publicată în 1938. "Structura internă a cunoaşterii este 
sistemul corelaţiilor pe care le urmează gîndirea. Această definiţie ar putea conduce la 
concluzia că teoria cunoaşterii este o descriere a proceselor de gîndire; aceasta ar fi însă 
pe de-a-ntregul fals". În continuare, Reichenbach distinge obiectivele psihologiei cunoaşterii 
şi ale filosofiei cunoaşterii în termeni următori: “Teoria cunoaşterii nu se interesează cum 
se desfăşoară în mod real procesele de gîndire; ea lasă această sarcină în întregime 
psihologiei. Teoria cunoaşterii ar dori să reconstruiască procesele gîndirii aşa cum ar trebui 
să sc desfăşoare... Teoria cunoaşterii nu tratează, aşadar, procesul real, ci un substitut 
logic, pentru care a fost consacrată expresia «reconstrucţie raţională». Mi se pare potrivit 
să caracterizăm sarcina specifică a teoriei cunoaşterii în opoziţie cu cea a psihologiei. 
Multe obiecţii false şi neînţelegeri faţă de teoria modernă a cunoaşterii îşi au originea în 
faptul că aceste două sarcini nu au fost deosebite; de aceea faptul că ea nu ar fi în 
concordanţă cu gîndirea reală nu este niciodată o obiecţie serioasă împotriva unei 
construcţii epistemologice"?. Reichenbach a consacrat expresiile contextul descoperirii şi 
contextul întemeierii” pentru a desemna cercetarea demersurilor reale de gîndire ce intervin 
în constituirea cunoştinţelor şi, respectiv, reconstrucția raţională, care tace abstracţie de 
aceste procese şi se interesează doar de demersurile de întemeiere ce susţin pretenţiile de 
cunoaştere, pe care le asociază oamenii unor enunţuri descriptive sau ipoteze explicative. 


În cadrul filosofiei analitice a ştiinţei, al cărei punct de plecare îl constituie temele şi 
metodele de analiză ale promotorilor empirismului logic, această distincţie este invocată 
de obicei pentru a sublinia că filosoful consideră formularea legilor şi teoriilor ca un 
produs al exercitării imaginaţiei creatoare a cercetătorilor, limitîndu-se la examinarea 
temeiurilor raţionale ale acceptării sau criticii enunţurilor despre fapte sau a construcţiilor 
explicative. Nu demersurile reale ale cunoaşterii, ci metoda generală a cunoaşterii ar 
trebui să constituie obiectul analizei filosofice. Iar nucleul metodei generale a cunoaşterii 
este logica confirmării sau falsificării (infirmănii) enunţurilor şi sistemelor de enunţuri. 


Punctul de vedere al celor ce disting net între teoria filosofică a cunoaşterii şi teorii ce 
îşi propun să ofere o explicaţie de natură biologită a genezei aparatului de cunoaştere şi 
a facultăţilor de cunoaştere, teorii ce ţin de domeniul numit astăzi epistemologie 
evoluționistă, a test reafirmat în mod programatic de unul dintre cei mai cunoscuţi filosofi 
ai ştiinţei din ultimele decenii. Wolfgang Stegmiiller aprecia că în timp ce teoria filosofică 
a cunoaşterii, în speţă, teoria ştiinţei (Wissenschafistheorie), îşi propune să precizeze 
conceptele care permit caracterizarea cunoaşterii cu valoare obiectivă, în primul rînd a 
cunoaşterii ştiinţifice, şi să fixeze norme de excelenţă cognitivă, epistemologia 
evoluționistă urmăreşte țelul esenţial diferit al explicării genetice a facultăţilor sau 


!' K.R. Popper, Logica cercetării, Editura științifică şi enciclopedică, Bucureşti, 1981, p. 76. 
? H. Reichenbach, Erfahrung und Prognose, Fr. Vieweg & Sohn, Braunschweig, Wiesbaden, 1983, pp. 2-3. 
" Ibidem. pp. 3 şi 329. 

capacităţilor cognitive. În expresia teoria cunoaşterii, cuvîntul cunoaștere este folosit în 
cele două cazuri în sensuri esenţial diferite. În primul caz, pentru o activitate ce urmăreşte 
clarificări conceptuale şi formularea de prescripţii (norme), în al doilea caz, pentru 
explicarea genezei dispozitivelor şi facultăţilor de cunoaştere caracteristice speciei. 
Concluzia este că încercările de a extinde conceptele şi metodele teoriei evoluționiste 
asupra facultăților cognitive ale omului, încercări fără îndoială interesante din punct de 
vedere ştiinţific, nu ar spune nimic filosofului, ca filosof!. 


Este uşor de observat că această argumentare nu atinge de multe ori fondul chestiunii 
în măsura în care accentul cade aici asupra unei idei larg acceptate, şi anume că 
cercetarea demersurilor mintale ce conduc la constituirea cunoştinţelor reprezintă în 
primul rînd sarcina psihologului. Întrebarea este însă una diferită, şi anume dacă 
cercetările asupra surselor cunoaşterii şi a facultăţilor cogniţiei mai au astăzi o 
semnificaţie şi o rezonanţă filosofică. Se poate susţine un răspuns pozitiv la această 
întrebare. Reprezentări. generale a căror înrădăcinare filosofică este neîndoielnică 
susțin şi orientează programe ştiinţifice de cercetare a surselor cunoaşterii. Invers, 
rezultatele acestor cercetări pot acţiona asupra reprezentărilor filosofice într-un sens 
corector sau în sensul dezvoltării şi articulării lor mai complexe. În sfîrşit, este important 
de observat că formularea de norme şi prescripţii, de criterii de bună întemeiere şi 
evaluare a cunoştinţelor, nu poate fi despărțită pe deplin de înţelegerea cunoaşterii ca 
produs al evoluţiei biologice şi ca activitate mintală. O epistemologie strict normativă, 
cu totul detaşată de cercetarea cunoaşterii ca proces real, nu este nici posibilă, şi nici de 
dorit. Un autor reprezentativ pentru acea direcţie de cercetare care îşi propune să restituie 
epistemologiei funcţia ei descriptivă şi explicativă apăra recent astfel acest fel de a privi 
lucrurile: "Dacă am dori să limităm sarcina teoriei cunoaşterii la explicaţie şi normare 
(sau chiar la cercetarea pretențiilor de validitate) şi am îndepărta orice altceva ca 
«metafizică a cunoaşterii», aceasta ar însemna nu numai a înlătura cu forţa părţi 
esenţiale ale teonei tradiţionale a cunoaşterii, dar şi a renunţa la mijloace importante de 
clarificare a pretențiilor de cunoaştere. Este adevărat că nu putem deriva din cunoştinţe 
faptice despre sisteme cognitive norme ale cunoaşterii, dar fără considerarea unor 
asemenea fapte nu am putea soluţiona probleme epistemologice. Tocmai prin orientarea 
lor empirică, prin împreunarea funcţiilor lor descriptive şi normative, prin considerarea 
faptelor au devenit atît de fertile noi abordări epistemologice ca epistemologia genetică 
a lui Piaget, gramatica universală a lui Chomsky sau epistemologia evoluționistă". O 
epistemologie descriptivă se legitimează, aşadar, nu numai prin interesul filosofic pe care 
îl prezintă cercetările asupra genezei şi surselor cunoaşterii. Ea se justifică, totodată, 
prin observaţia că răspunsul la întrebarea: "Cum ar trebuie să ajungem la formularea 
cunoştinţelor?” nu este cu totul independent de răspunsul la întrebarea: "Cum ajungem, 
de fapt, la formularea cunoştinţelor?”. 


Vezi W. Stegmiiller, Evolutioniiare Erkenntnistheorie, Realismus und Wissenschufistheorie, în 
Evolutionstheorie und menschliches Selbsrverstăndnis, Acta Humaniora der Verlag Chemie. Weinheim, 1984, 
îndeosebi pp. 10-16. 


2 G. Vollmer, Evolutionăre Erkenntnistheorie, în "Philosophie" 1/1987. pp. 7-8. 

5. Înnăscut şi dobîndit în cunoaştere 


Determinarea rolului învăţării şi, respectiv, a unor dispozitive şi structuri mintale 
programate genetic în geneza cunoaşterii constituie astăzi o temă centrală în psihologia 
cunoaşterii şi în aşa-numita ştiinţă a cogniţiei (cognitive science). Asistăm la 
confruntarea şi competiţia pe termen lung între orientarea behavioristă, de inspiraţie 
empiristă, care consideră cunoaşterea drept un caz particular al învăţării din experienţă, 
şi orientarea raţionalistă, neocarteziană, care afirmă rolul structurilor înnăscute în 
constituirea cunoştinţelor. 

Înainte de a caracteriza pe scurt aceste două orientări şi semnificaţia confruntării lor 
din perspectiva unui interes epistemologic este util să precizăm sensul distincţiei dintre 
ceea ce este înnăscul şi ceea ce este învățat cu referire la comportare în genere şi la 
cunoaştere în special. 

Teoriile moderne care atribuie un rol semnificativ unor structuri mintale înnăscute în 
constituirea cunoaşterii pot fi caracterizate drept o reluare a concepţiilor raţionaliste 
clasice, care susțineau că există adevăruri de rațiune înnăscute în mintea noastră. 
Astfel, Descartes vorbeşte despre gînduri sau idei înnăscute, pe care le caracterizează în 
mod negativ drept idei ce nu provin nici din obiecte externe, nici nu sînt alcăuite de noi 
înşine, potrivit voinţei noastre. Încercînd să explice ce înseamnă că o idee, care nu este 
nici derivată din datele simţurilor, nici plăsmuită de noi, este înnăscută, Descartes 
recurge la o comparaţie: ne naştem cu capacitatea de a cunoaşte idei aşa cum ne naştem 
cu predispoziția de a contracta o anumită boală. Să considerăm mai de aproape această 
analogie. Atunci cînd medicul afirmă că boala unei anumite persoane este ereditară, el 
nu susţine, desigur, că aceasta a avut simptomele bolii încă în momentul naşterii. Bolile 
ereditare apar de obiecei într-un anumit moment, fiind declanşate fie de schimbări mai 
bruşte ce au loc în organism la o anumită vîrstă (de exemplu, pubertatea), fie de anumite 
condiţii de viaţă. Vom putea spune că persoana în cauză a avut boala înaintea producerii 
primelor ei simptome. A caracteriza, aşadar, boala unei persoane drept ereditară sau 
înnăscută înseamnă a spune că la o anumită vîrstă sau în anumite condiţii această 
persoană va prezenta simptomele bolii. O boală ereditară este distinsă în acest fel de 
o boală dobîndită, de exemplu de o boală infecțioasă virulentă pe care o fac, de obicei, 
toți oamenii care intră în contact cu germenii infecţiei. A spune că o boală este 
ereditară înseamnă, aşadar, a afirma că ceva ce există în mod virtual, datorită 
particularităţilor programului genetic al individului, va deveni din virtual actual în 
anumite condiţii, atunci cînd vor surveni anumite stimulări cu caracter declanşator. O 
boală ereditară reprezintă, prin urmare, o dispoziţie înnăscută. Ea ilustrează o relaţie 
între virtual şi real ce este caracteristică tuturor dispoziţiilor de comportare înnăscute. 
Acestea generează comportări efective, în procesul maturizării biologice, numai atunci 
cînd organismul este stimulat într-un anumit fel. Instinctele reprezintă probabil cea mai 
bună ilustrare a unor dispoziţii de comportare complexe ce ţin de înzestrarea genetică 
a speciei. Aceeaşi relație între virtual şi actual este invocată şi în teoriile clasice ale 
ideilor înnăscute, teorii cum sînt cele care au fost formulate de Descartes sau Leibniz. 
Oamenii au anumite idei ce sînt înnăscute, chiar dacă mulți dintre ei nu intră în posesia 
lor niciodată. Pentru ca aceste cunoştinţe să devină din virtuale reale se cere o 
concentrare intensă a atenţiei asupra a ceea ce este în noi. De obiecei impresiile 

simţurilor oferă impulsul necesar sau ocazia pentru o asemenea reorientare a atenţiei. 
Rolul experienţei în cunoaşterea ideilor înnăscute este, prin urmare, unul de catalizator. 
Experienţa declanşează procese mintale ce conduc, în cazul unor oameni cu aptitudini 
pentru reflecţie, la cunoaşterea adevărurilor de rațiune. Acestea sînt adevăruri înnăscute 
în măsura în care nimic sau puţin din conţinutul lor provine din experienţă. Descartes 
observă că atunci cînd copilul vede pentru prima dată un triunghi desenat, el poate să 
ajungă la ideea triunghiului, aşa cum este ea descrisă de geometri. Există totuşi 
deosebiri esenţiale între triunghiul de pe hirtie şi conceptul geometrilor. Cum ajunge 
atunci copilul la conceptele geometrice? Răspunsul lui Descartes este că el posedă de 
la naştere aceste concepte. Considerarea triunghiului desenat face cu putinţă transformarea 
unei cunoştinţe geometrice virtuale într-o cunoaştere reală. 

Asemenea consideraţii, susţinute de comparații şi metafore de tipul celor de mai sus, 
ne indică o cale pentru clarificarea atributului înnăscur atunci cînd este aplicat 
cunoaşterii. Există însă şi o altă cale de a introduce conceptul cunoaşterii înnăscute. 
Putem spune că dacă se constată un decalaj pronunţat între cunoştinţele noastre despre 
fapte, pe de o parte, şi informaţia conținută în datele senzoriale, pe de altă parte, astfel 
încît este puţim plauzibil că aceste cunoştinţe ar putea lua naştere prin prelucrarea, 
amplificarea şi extrapolarea inputului senzorial, atunci sîntem îndreptăţiţi să calificăm 
asemenea cunoştinţe drept înnăscute. Conceptul cunoaşterii înnăscute este fixat în acest 
fel pe baza modelului input-output. Chomsky îşi dezvoltă teoria sa despre structuri 
înnăscute ce fac posibilă însuşirea limbajului tocmai prin raportare la acest model. 
Formularea unor ipoteze despre structuri mintale înnăscute îi apare drept singura cale 
deschisă pentru a explica distanţa ce separă informaţia pe care o primeşte cel care şi-a 
însuşit o limbă în contactul cu anumită ambianţă ligvistică de competenţa sa ca vorbitor 
al limbii. 

Problema surselor cunoaşterii are astăzi drept centru de cristalizare raportul dintre 
factorii interni şi externi, dintre structuri programate genetic şi informaţiile provenite din 
ambianţă în constituirea cunoştinţelor. Atît timp cît despre acest raport se vorbeşte doar 
în termeni vagi se poate crea impresia înşelătoare a unui consens între cercetătorii care 
studiază constituirea structurilor cognitive în dezvoltarea mintală a individului. 
Într-adevăr, nimeni nu neagă în principiu că pentru constituirea structurilor cognitive se 
cer atît dispoziţii şi abilităţi înnăscute, cît şi informaţii cuprinse în datele senzoriale. Toţi 
cercetătorii recunosc că învățarea din experiență implică exercitarea unor structuri ce 
țin de înzestrarea genetică. Asemenea generalităţi nu spun însă mare lucru. O cercetare 
sistematică a genezei şi surselor cunoaşterii în psihologia cunoaşterii sau în cadrul mai 
general al cercetării comportamentului se sprijină întotdeauna pe supoziţii şi puncte de 
vedere mai bine determinate cu privire la natura şi rolul dispoziţiilor şi mecanismelor 
înnăscute, precum şi la aportul informaţiilor pe care le oferă contactul senzorial al 
organismului cu ambianța. Examinarea unor asemenea supoziţii şi puncte de vedere 
relevă însă dezacorduri acute între orientări influente astăzi în domenii de cercetare ca 
ştiinţa comportamentului şi psihologia cunoaşterii. Din punctul de vedere al problemei 


. px , o. | Aaa i, . . „o 
Vezi Răspunsuri lu ul cincilea şir de întîmpinări, în R. Descartes, Meditaţii despre filosofia primă, 


pp. 357-358. 


2 . . . , | A 
~ Pentru caracterizarea acestui model, vezi St. P. Stich. Inrroduction: The Ideea of Innateness, în (ed.) St. 
P. Stich, Junate Ideas. University of California Press, Berkeley, Los Angeles, London, 1975, pp. 15-16. 

care ne interesează - aportul înzestrării genetice şi a stimulărilor senzoriale în dobîndirea 
cunoştinţelor - pot fi distinse două abordări diametral opuse, abordarea behavioristă şi 
abordarea nativistă. Prima s-a impus încă în prima jumătate a secolului şi a devenit 
poziţia metodologică dominantă în rîndul cercetătorilor comportamentului, în special în 
Statele Unite ale Americii. Reprezentanţii ei o socotesc singura abordare ştiinţifică a 
cercetării comportării omului, în particular a mecanismului producerii cunoaşterii. Cea 
de a doua abordare, care s-a constituit sub influenţa conjugată a teoriei lui Chomsky cu 
privire la natura limbajului şi la însuşirea limbajului, precum şi a dezvoltării cercetărilor 
în domeniul ştiinţei cogniţiei, poate fi caracterizată drept o reacţie faţă de orientarea 
behavioristă. Prin presupoziţiile de la care pleacă şi prin perspectiva din care descriu şi 
explică achiziţia cunoaşterii, în particular a competenţei ligvistice, aceste două orientări 
au fost adesea raportate la punctele de vedere ale empirismului şi raționalismului clasic 
cu privire la sursele cunoaşterii. Psihologia de orientare behavioristă a fost caracterizată 
drept o dezvoltare deosebit de radicală şi de consecventă a punctului de vedere empirist. 
Pe de altă parte, reprezentanţi autorizaţi ai orientării nativiste, în primul rînd Chomsky, 
au calificat-o drept o reluare, pe baze noi, a unor motive ale raționalismului clasic, în 
primul rînd a temei ideilor înnăscute. În acest sens, Chomsky vorbeşte chiar de o teorie 
carteziană a minţii sau de o ligvistică carteziană. 


Pentru caracterizarea behaviorismului,ca poziţie metodologică, este potrivit să ne 
orientăm după consideraţiile cercetătorului american Frederic Skinnner, care este nu 
numai cel mai ilustru dintre cercetătorii contemporani ai comportamentului, dar şi cel care 
a scris lucrări programatice destinate unui public mai larg şi consacrate apărării acestei 
orientări. Skinner indică cu multă claritate că programul pe care-l propune a fost inspirat 
de asumarea unui concept lare, restrictiv al cunoaşterii. Punctul de plecare îl constituie 
supoziţia că cercetarea ştiinţifică a activităţilor şi mecanismelor mintale nu este posibilă 
decît în termeniii unor enunţuri ce descriu reacţiile comportamentale şi relaţiile ce le 
condiţionează. Căci numai asemenea enunţuri pot fi verificate şi controlate în mod 
obiectiv. Factorii ce determină schimbări ale comportării sînt numiţi de Skinner variabile 
independente, iar efectele acţiunii acestor factori, schimbările ce au loc în comportament, 
variabile dependente. Atunci cînd studiază nu numai reacţii biologice elementare, cum sînt 
reflexele, ci şi procesele complexe prin care dobîndim cunoaştere, cercetătorul va trebui 
să se preocupe exclusiv de stabilirea unor relaţii funcţionale între variabile dependente şi 
independente, între stimulările ambianţei şi reacţiile organismului. Precizînd prin observaţie 
şi experiment asemenea relaţii funcţionale şi cunoscînd variabilele independente, 
cercetătorul va putea prevedea reacţiile comportamentale şi, în măsura în care le va putea 
manipula. va reuşi chiar să controleze aceste reacţii!. Skinner admite, desigur, că reacțiile 
comportamentale depind nu numai de stimulările ambianţei, ci şi de structuri ale 
organismului, care sînt în mare măsură programate genetic. Deoarece dispozitivele şi 
mecanismele interne ce mediază reacţiile comportamentale la condiţionările ambianţei nu 
sînt. în genere, fizic observabile, orice explicaţie a comportării prin referire la factori 
interni va trebui să fie confirmată în mod independent prin formularea unor predicții 
despre acte comportamentale viitoare. O explicaţie a comportării ce nu satisface această 
condiţie este calificată de Skinner drept circulară, ad hoc şi, prin urmare, lipsită de 
valoare ştiinţifică. Programul behaviorist, în formularea pe care i-a dat-o Skinner, îşi 
propune descrierea şi explicarea actelor complexe ale omului, inclusiv a celor numite 


! Vezi B. F. Skinner, Science and Human Behavior, The Free Press, New York, 1953, p. 23 şi urm. 

mintale sau psihice, drept comportări condiţionate de ambianţă. Principiul general al 
constituirii actelor comportamentale complexe prin învăţare este principiul condiţionării 
operante a comportării. Potrivit acestui principiu, reacţiile comportamentale dobîndite sau 
învăţate sînt acţiuni ce au fost întărite prin consecinţele lor adaptative. Intenţiile, gîndurile, 
cunoştinţele nu reprezintă, din această perspectivă, decît produse colaterale ale anumitor 
comportării operante ale omului. A spune despre un subiect că are anumite cunoştinţe nu 
înseamnă altceva decît a spune că, în anumite condiţii, el va avea anumite reacţii 
comportamentale. Cunoaşterea limbii sau comportarea verbală nu se deosebeşte în mod 
esenţial, în ceea ce priveşte condiţionarea ei, de comportarea neverbală. Skinner susţine 
că ca poate şi trebuie să fie descrisă şi explicată prin aceleaşi concepte fundamentale ca 
şi comportarea animalelor superioare: stimul, reacţie, condiţionare, întărire, probabilitate 
a reacției. Analiza funcţională a comportării verbale, aşa cum o întreprinde Skinner, 
constă în identificarea variabilelor independente ce condiţionează rostirea şi recunoaşterea 
expresiilor verbale. Ţelul ultim al acestei cercetări va trebui să fie anticiparea comportării 
verbale pe baza analizei ambianţei vorbitorului şi, eventual, controlul acestei comportări 
prin manipularea ambianţei. Însuşirea limbajului nu este. aşadar, pentru behaviorist, nimic 
altceva decît un ansamblu de schimbări ale comportării condiţionate de variabile 
independente din ambianţă ce pot fi, în principiu, izolate şi identificate. Cercetătorul 
descrie şi explică o anumită comportare verbală formulînd şi verificînd ipoteze cu privire 
la variabilele idependente din ambianţă ce condiţionează această comportare, prin 
exersarea unor mecanisme elementare cum sînt asociaţia şi generalizarea inductivă şi prin 
întărire. Acestea sînt mecanismele învăţării din experienţă. 


Însuşirea limbajului şi a cunoaşterii în general sînt caracterizate de behaviorist drept 
rezultate ale unor procese complexe de învăţare din experienţă, altfel spus, ale efectului 
modelator al ambianţei. Astfel, supoziţiile latente ce susţin abordarea behavioristă aparţin 
acelei lumi de reprezentări, caracteristice empirismului, lumea în care s-au dezvoltat şi 
unele motive dominante ale gîndirii sociale a secolelor XVIII şi XIX: omul ca produs al 
mediului, omul ca ansamblu al relaţiilor sociale. Este perspectiva în care omul ni se 
înfăţişează doar ca fiinţă culturală, condiţionată în mod hotărîtor de educaţie. Se face 
abstracţie în mare măsură de determinarea genetică, biologică a cunoaşterii şi 
comportării omului. 

Ca program de cercetare a comportării şi cunoaşterii, în particular a limbajului, 
nativismul contemporan pleacă de la premise fundamental opuse celor pe care se sprijină 
behaviorismul. În timp ce gîndirea behavioristă, inspirată de empirism, se interesează 
de determinarea de către ambianţă a comportării şi cunoaşterii, prin urmare, de 
trăsături ce au o pregnantă condiţionare culturală şi istorică, orientările nativiste aduc 
în primul plan al atenţiei rolul înzestrării genetice în constituirea cunoaşterii. O premisă 
fundamentală a nativismului epistemologic este aceea că dezvoltarea minţii va trebui să 
fie studiată conducîndu-ne după aceleaşi principii care au fost adoptate de biologia 
modernă în cercetarea corpului. Biologii sînt astăzi de acord că dezvoltarea unui 
organism de la embrion pînă la maturitate este orientată şi condusă de un program 
genetic propriu speciei şi că, în acest sens, dezvoltarea este predeterminată. Ambianţa 
externă influenţează, desigur, ritmul procesului de dezvoltare, dar ea nu va putea 
modifica nici direcţia dezvoltării, nici etapele prescrise de acest program. Concepţia 
dominantă asupra dezvoltării mintale, a dezvoltării cunoaşterii şi a limbajului, care s-a 
impus sub influenţa empirismului, îndeosebi sub influenţa teoriilor moderne ale învăţării, 
este un esenţial diferită. Ea pleacă de la supoziţia, socotită neproblematică, că 

ambianța culturală este factorul determinant al dezvoltării mintale. Se consideră că 
facultăţile de cunoaştere ale omului sînt exclusiv rezultatul proceselor istorice de 
constituire şi dezvoltare a societăţii omeneşti. Spre deosebire de dezvoltarea organismului, 
dezvoltarea minţii omului nu s-ar datora, prin urmare, programării genetice. Fiind 
produsul învățării, ea ar depinde în mod hotărîtot de caracteristicile contingente ale 
ambianţei sociale şi culturale. Ideea că dezvoltarea mintală este fundamental deosebită 
de dezvoltarea biologică a devenit cu trecerea timpului ceva de la sine înţeles în tradiţia! 
ştiinţifică occidentală, în aşa fel încît ea a fost acceptată fără examinare critică, chiar >- 
şi de biologi. 


Francois Jacob, distingînd în istoria gîndirii biologice două scheme de explicaţii pe care 
le numeşte instrucționisni Şi selecţionism - geneza unor structuri şi capacităţi specifice prin 
învăţarea din experienţă şi respectiv prin selecţia unor variaţii genetice întîmplătoare - 
admite. fără discuţie, că dezvoltarea mintală, în opoziţie cu cea biologică, s-ar 
desfăşura potrivit celei dintîi. El consideră explicaţia instrucţionistă în biologie, aşa cum 
a fost ea promovată de tradiţia lamarckiană, un rezultat al extinderii neligitime asupra 
biologicului a unei scheme adecvate numai pentru explicarea dezvoltării mintale!. 


Se poate spune că cercetătorul american Noam Chomsky, a cărui operă a marcat 
profund dezvoltarea ligvisticii teoretice şi a psihologiei cunoaşterii în ultimele decenii, 
deschide calea reabilitării concepţiei raţionaliste clasice asupra surselor cunoaşterii, în 
primul rînd prin punerea în discuţie şi contestarea acestei supoziţii larg acceptate. 
Chomsky apreciază că nu există nici un fel de temeiuri serioase, empirice sau de altă 
natură, pentru acceptarea punctului de vedere că dezvoltarea mintală se desfăşoară 
după o schemă esenţial diferită de cea care conduce dezvoltarea organismului. Mai mult 
decît atît, el crede că influenţa tradiţiei empiriste a împiedicat mult timp formularea unor 
idei teoretice noi şi îndrăzneţe, în măsură să ofere perspectiva unei abordări ştiinţifice 
a explicaţiei genezei şi dezvoltării facultăţilor cognitive ale omului. În ce constă 
analogia fundamentală dintre dezvoltarea organismului şi dezvoltarea minţii şi care sînt 
consecinţele acceptării acestei analogii? Şi într-un caz, şi în celălalt, materid sau 
substanţa oferită de contactul cu ambianța este asimilată şi organizată potrivit unui 
program conţinut în embrion. În ambele cazuri, structura finală, adică organele şi 
funcţiile corpului, respectiv competențele mintale, sînt programate genetic şi constituite 
apoi pas cu pas în interacţiunea cu ambianța. Nu are sens de aceea să vorbim de creştere 
într-un caz şi de învăţare în celălalt caz. Nu există, de fapt, nici un fel de temeiuri 
pentru a accepta punctul de vedere că facultăţile noastre mintale ar fi modelate de 
ambianţă într-o măsură mai mare decît organele corpului. Dacă nimeni nu pune la 
îndoială faptul că omului nu-i vor creşte aripi, ci miini, indiferent care ar fi natura 
condiţiilor ambianţei, de ce am admite că lucrurile stau cu totul altfel în cazul însuşirii 
limbajului şi a altor competenţe cognitive? Chomsky apreciază drept plauzibilă 
presupoziţia că dezvoltarea mintală, ca şi dezvoltarea organismului, are ca punct de 
plecare o stare genetic determinată, comună speciei, cu variaţii individuale ce pot fi 
neglijate. Într-un caz, ca şi în celălalt, dezvoltarea reprezintă o creştere, adică o 


| Vezi Fr. Jacob, The Posible and the Actual, University of Washington Press, Seatile and London, 1982, 
p. 15. 

succesiune de stadii genetic programate pînă la stadiul final, sub influenţa declanşatoare 
şi parțial modelatoare a influențelor ambianţei şi tot aşa cum o broască nu se deschide 
decît cu o anumită cheie, anumite reacţii comportamentale înnăscute nu se declanşează 
decît sub influenţa unor stimuli bine determinaţi. 


Rezistenţa adînc înrădăcinată faţă de asemenea supoziţii, tendința spontană de a 
accepta că limbajul se învaţă, în opoziţie cu organele care cresc (nimeni nu ar accepta să 
se spună că organismul a învățat să-şi dezvolte anumite organe), este explicată de 
Chomsky prin impresia pe care o produce marea diversitate a limbilor naturale. Influența 
ambianţei în procesul însuşirii limbajului este un fapt de observaţie curentă. În schimb, 
determinarea genetică a "creşterii limbajului”, acea determinare care nu diferă de la un 
individ la altul şi de la o cultură la alta, poate fi uşor trecută cu vederea’. 


Ce consecinţe implică acceptarea supoziţiei că dezvoltarea mintală se desfăşoară, 
în esenţă, după aceeaşi schemă ca şi dezvoltarea biologică? Prima consecinţă ar fi 
aceea că structurile mintale înnăscute trebuie să fie bogate şi diversificate. Solidară cu 
motive ce s-au conturat în tradiţia raţionalistă clasică, această reprezentare se opune 
concepţiei empiriste despre minte ca o foaie albă şi despre constituirea cunoştinţelor, şi 
chiar şi a facultăţilor spiritului, prin mecanisme elementare, nespecifice ale învăţării, 
cum sînt asocierea, compararea, generalizarea, abstractizarea şi inducția. A doua 
consecinţă, inseparabilă de prima, ar fi că diferitele facultăţi mintale - vederea, limbajul 
şi altele - pe care Chomsky le numeşte şi organe mintale, se dezvoltă în mod diferit, pe 
baza unor programe genetice specifice, ca şi organele corpului, ficatul, inima, rinichii sau 
creierul. Prin această implicaţie, punctul de vedere nativist asupra dezvoltării mintale, 
inspirat de concepţia biologică modernă asupra dezvoltării organismului, se asociază 
cu teza modularităţii minţii. Potrivit acestei teze, mintea este o structură diferențiată, 
constituită din subsisteme distincte ce interacționează”. 


Aşadar, pentru a înţelege activități mintale complexe va trebui să studiem mai întîi 
fiecare subsistem în parte, particularităţile constituirii sale. Analogia dintre dezvoltarea 
biologică şi dezvoltarea mintală conduce la punctul de vedere că mintea este organizată 
în facultăţi cognitive distincte, cu structuri specifice. Acest punct de vedere este opus 
principiul empirist, potrivit căruia cunoaşterea ia naştere din datele simţurilor prin 
exercitarea unor mecanisme elementare şi uniforme ale învăţării. Corelaţia ni se impune 
şi în sens invers. Chomsky caracterizează drept o "concluzie naturală” a principiului 
potrivit căruia “diferitele sisteme ale minţii sînt organizate după principii destul de 
diferite” ideea "că aceste sisteme sînt intrinsec determinate, nu pur şi simplu rezultatul unor 
mecanisme comune ale învăţării şi creşterii. Nu este surprinzător, aşadar, să găsim că 
opiniile se înmănunchează. Cei ce tind spre supoziţia modularităţii sînt înclinați să 
presupună o structură înnăscută bogată, în timp cei ce tind să asume o structură 


înnăscută limitată sînt înclinați să nege modularitatea””. 


|! Vezi N. Chomsky, Rules and Representations, Basil Blackwell, Oxford, 1980, îndeosebi capitolul Mind 
and Body. 


? Pentru dezvoltarea temei, vezi J. A. Fodor, The Modularity of Mind, M.L.T. Press, Cambridge Mass. and 
London, 1984. 


ÎN. Choinsky, Rules und Representations, p. 41. 

Din perspectiva nativistă, propusă de Chomsky, o cunoaştere a limbii există şi atunci 
cînd principiile înnăscute care o fac posibilă nu sînt utilizate, şi chiar înainte ca ele să 
fie utilizate. De exemplu, în acel stadiu al dezvoltării vorbirii în care copilul înşiră 
cuvinte fără elemente gramaticale - aşa-numita vorbire telegrafică - el cunoaşte în sens 
structural limbajul, pe care începe să-l vorbească mai tîrziu. Există, prin urmare, o 
cunoaştere a limbajului inaccesibilă conştiinţei, o cunoaştere implicită sau tacită. 
Chomsky admite că aceasta este o utilizare aparte a cuvîntului cunoaștere, deosebită de 
cea pe care i-o dau de obicei filosofii sau psihologii. 

Confruntarea dintre behaviorism şi nativism se desfăşoară astăzi la două nivele: 
explicarea mecanismelor achiziției şi modificării comportamentul adaptativ şi 
determinarea surselor cunoaşterii noastre despre lume, a contribuţiei înzestrării genetice 
şi a stimulării senzoriale în constituirea cunoaşterii, în particular în însuşirea limbajului. 


La primul nivel, discuţia se poartă în primul rînd între etologii interesaţi în elaborarea 
unei scheme generale de explicare a comportamentului animalelor şi omului. În centrul 
discuţiei stă precizarea a ceea ce înseamnă determinare înnăscută a comportamentului 
şi indicarea posibilităţii de a proba în mod empiric existenţa unei asemenea determinări, 
Etologii de orientare behavioristă apreciază ideea unei componente înnăscute a 
comportării drept neclară şi suspectă. Ei cred că în orice fază a existenţei sale, chiar 
şi în embrion, organismul se află într-o ambianţă ce acţionează asupra lui şi îi determină 
reacţiile comportamentale. Răspunzînd acestor obiecţii, etologii care susţin determinarea 
înnăscută a comportamentului au propus o caracterizare pozitivă a înnăscutului, în 
funcţie de originea comportamentelor cu rol adaptativ. Originea unor comportamente proprii 
tuturor indivizilor unei specii în filogeneză şi nu în experienţa individuală, şi în acest sens 
caracterul lor înnăscut, poate fi probată în mod experimental. Dacă se arată, de exemplu, 
că o pasăre care a fost crescută singură într-o cabină insonorizată cîntă o dată ajunsă 
la maturitate, sc dovedeşte că reţelele nervoase ce comandă un fel de a cînta caracteristic 
speciei sînt produsul unui proces de autodiferenţiere ce se desfăşoară pe baza programului 
genetic. Este adevărat că această pasăre are nevoie de o varietate de stimulări exterioare 
pentru a creşte în mod normal. Totuşi absenţa stimulilor specifici pentru a o învăţa să 
cînte nu o împiedică să cîştige acest comportament într-un stadiu determinat al maturizării 
biologice. Etologii de orientare nativistă. în primul rînd cei din şcoala lui Konrad Lorenz, 
se delimitează de punctul de vedere behaviorist că nu există structuri comportamentale 
ereditare, structuri date înaintea oricărei învăţări individuale şi independente de aceasta. 
Lorenz a caracterizat acest punct de vedere ca teoria “organismului vid"!. Lorenz apreciază 
că dacă s-au descoperit legi ale învăţării valabile în egală măsură pentru porumbel, . 
şobolan şi om, aceasta se explică prin împrejurarea că sistemul nervos a unui mare număr 
de animale superioare este astfel construit încît permite acest fel de învăţare. Ceea ce se 
fixează prin învăţarea din experienţă reprezintă însă, după părerea lui Lorenz, doar 
o parte infimă din mecanismul complex ce comandă comportarea animalelor şi omului. 
"Faptul că organisme aşa de diferite în structură şi în gradul lor de evoluţie ca peştii, 
şobolanii, porumbeii şi oamenii arată într-o situaţie de învăţare reacţii foarte 
asemănătoare merită o explicaţie. Acesta este.că în realitate, independent de toate 
diferenţele pe care le prezintă, ele posedă toate de la naştere mecanisme de învăţare prin 
întărire toarte analoage. Dar behavioriştii şi, din nefericire, mulţi psihologi ce suferă 


l , pa , o. , E „e ia 
Vezi K. Lorenz. Science er ideologie. Critique de la doctrine behavioriste de l'"'empry-organism", în 
K. Lorenz, L'hommne dans le fleuve du vivant, Flammarion, Paris, 1981. 

influenţa lor rămîn surzi la această explicaţie. Cînd descoperă că aceleaşi legi se aplică 
la organisme foarte diferite, ei trag concluzia -aberantă că este vorba de legi foarte 
gencrale, adică de legi valabile independent de orice structură. Ei nu bagă de seamă că 
prin metoda lor univocă devin orbi faţă de cea mai mare parte a mecanismelor fiziologice 
ale comportamentului. Şi ei nu văd că tocmai această parte în întregime anulată este cea 
care conţine tot ceea ce face dintr-un porumbel un porumbel, dintr-un şobolan un şobolan 
şi dintr-o fiinţă omenească o fiinţă omenească. Într-adevăr, în optica behavioristă toate 
animalele. şi omul el însuşi, nu sînt nimic altceva decît un ansamblu de mecanisme de 
reacţie faţă de recompensă. Toate animalele sînt lipsite de caracteristicile lor specifice, sînt 
denaturate; omul este dezumanizat"!. Lorenz crede că prin implicaţii de acest fel, 
behaviorismul ni se înfăţişează nu atit ca o orientare în cercetarea ştiinţifică a 
comportamentului, cît drept o nouă ideologie. 


6. Controverse teoretice contemporane cu privire la contribuţia înzestrării 
genetice şi a stimulării senzoriale în însuşirea limbajului 


Teoria lui Chomsky cu privire la natura limbajului şi la însuşirea limbajului de către 
copii poate fi caracterizată, cum am spus, drept o reabilitare şi o dezvoltare originală a 
teoriei raţionaliste clasice a ideilor înnăscute şi a cunoaşterii înnăscute. Totodată, prin 
reacţiile pe care le-a generat, teoria lui Chomsky a dus la realuarea în termeni noi a vechii 
controverse dintre empirism şi raţionalism, ca puncte de vedere opuse asupra surselor 
cunoaşterii. Discuţia s-a concentrat asupra unui sistem cognitiv determinat, şi anume 
asupra limbajului. Într-adevăr, încercarea de a determina contribuţia structurilor înnăscute 
şi a învăţării în constituirea cunoaşterii, în genere, pare să fie astăzi o întreprindere 
lipsită de perspective. Pentru a ajunge la formularea unor întrebări mai precise, care 
oferă şansa de a înainta în direcţia controlului empiric al răspunsurilor, este esenţial să 
ne concentrăm asupra unui domeniu particular al cunoaşterii, şi anume a unuia mai bine 
determinat şi mai accesibil cercetării”. Chomsky crede că limbajul este tocmai un astfel 
de domeniu şi că din acest motiv a fost caracterizat în mod potrivit drept "o oglindă a 
minţii”. Dacă privim lucrurile din această perspectivă, atunci lingvistica teoretică ni se 
înfăţişează ca o ramură a psihologiei cunoaşterii. Țelul ei este descoperirea realităţii 
mintale ce stă la baza comportării lingvistice. Chomsky susţine că lingvistica este "o 


| K. Lorenz. Op. cit.. pp. 177-178. 


2 lată cum comentează Fodor această necesitate a restrîngerii cîmpului cercetării, cu prilejul dezbaterii 
din 1975 dintre Chomsky şi Piaget: "«Să căutăm dintr-o dată o imagine generală a acestui dispozitiv» - 
este, probabil, o soluţie fără ieşire. Mi se pare preferabil să adoptăm o strategie exact inversă: să 
încercăm să găsim un mic domeniu care să aibă cît mai puţină legătură cu restul şi să căutăm să-l 
studiem ca pe un fel de protoimodel a ceea ce se petrece. În definitiv, acest mecanism este, probabil, cel mai 
complicat sistem de univers şi mi se pare că cel care se întreabă cum arată structura generală a acestui 
sistem este, pur şi simplu, sortit să dea greş. Se poate ca unele aspecte ale acestui sistem să poată fi izolate, 
adică să fie specifice, de pildă, limbajul”. (Teorii ale limbajului. “Teorii ale învăţării, p. 455.) 

parte a psihologiei ce îşi concentrează atenţia asupra unui domeniu de cunoaştere specific 
şi a unei facultăţi a minţii, limbajul"“!. O înţelegere teoretică a ceea ce este limbajul, ca 
realitate mintală, şi a procesului însuşirii limbajului poate reprezenta de aceea o 
contribuţie esenţială la înţelegerea surselor cunoaşterii în general. Lingvistul american 
nu ezită să afirme că "studiul limbajului poate clarifica şi, în parte, susţine anumite 
concluzii asupra cunoaşterii omeneşti, care se corelează în mod direct cu probleme clasice 
în filosofia minţii. Cred că acesta este domeniul în care putem aştepta o colaborare cu 
adevărat fructuoasă între lingvişti şi filosofi în anii ce vin"?. 

Punctul de plecare al teoriei de inspirație raționalistă pe care a formulat-o Chomsky 
este semnalarea şi tematizarea discrepanței dintre competența ligvistică şi informaţia pe 
care o primeşte cel care-şi însuşeşte limba din ambianța lingvistică. Mai precis, prin 
teoria lui, Chomsky îşi propune să dea socoteală de diferența considerabilă care există 
între ceea ce am putea numi sărăcia inputului şi bogăția outputului. Teoria trebuie să 
explice nu numai faptul că copilul îşi însuşeşte surprinzător de repede limba maternă, 
dar şi că el şi-o însuşeşte în general corect, în ciuda distorsiunilor ei în ambianța 
lingvistică în care trăieşte” şi că reuşeşte să producă şi să înţeleagă o mare varietate 
de exprimări pe care nu le-a auzit pînă atunci. Chomsky îşi exprimă uimirea că autorii 
care atribuie însuşirea competenţei lingvistice exclusiv proceselor comune de învăţare nu 
au acordat atenţie unor asemenea fapte şi sugerează că la mijloc ar fi tendinţa spontană 
a oamenilor de a trece, nu numai în viaţa lor de fiecare zi, ci şi într-o cercetare 
sistematică, pe lîngă fapte ce sînt în contradicţie cu idei general acceptate, idei ce nu sînt 
adesea decît prejudecăţi bine înrădăcinate. Însuşirea limbajului, observă lingvistul 
american, nu seamănă cu acele comportamente ale animalelor, studiate experimental de 
psihologii behaviorişti, cum ar fi împingerea unui obstacol sau parcurgerea unui labirint, 
comportamente ce pot fi cîştigate numai printr-o întărire sistematică şi continuă. Ea 
seamănă mai degrabă cu dobîndirea unor comportamente complexe, ca îngrijirea puilor, 
numite în mod obişnuit instincte, comportamente care apar la animale fără învăţare în 
prezenţa stimulilor adecvaţi. Pentru a explica constatările curente privitoare la modul în 
care îşi însuşesc copiii competenţa lingvistică, cercetătorul va trebui să postuleze 
existenţa unor structuri mintale în măsură să explice trecerea de la intrări la ieşiri. 
Dacă va obţine succese în această direcţie, el va aduce o contribuţie semnificativă la 
găsirea unui răspuns pentru o întrebare de interes general, pe care Bertrand Russell a 
formulat-o în termenii următori: "Cum se face că în ciuda contactului nostru atît de scurt, 
subiectiv şi limitat cu lumea, ştim, totuşi, atît de mult?" 


Chomsky susţine că problema formulată prin această întrebare a fost deja problema 
lui Platon. Sclavul din Menon ştie multe despre figurile geometrice, lucruri pe care nu le-a 
învăţat din experienţă şi nu le putea învăţa din experienţă. Platon a susţinut că această 
cunoaştere nu este decît o reamintire a unei cunoaşteri pe care oamenii o au dintr-o 
existență anterioară. Chiar dacă nu putem accepta astăzi un răspuns dat în aceşti 


IN. Chomsky. Rules und Representations, p. 4. 
? N. Chomsky, Lnguistics and Philosophy, în (ed.) St. S. Stich, Op. cit., pp. 196-197. 
3 Chomsky observă că un copil poate să-şi însuşească principiile formării şi interpretării propozițiilor 


chiar şi atunci cînd porneşte de la auzirea unor propoziţii ce deviază în mod considerabil de la structurile 
idealizate pe care le defineşte gramatica. 


114 COGNITIO. O INTRODUCERE CRITICĂ ÎN PROBLEMA CUNOAŞTERII 


termeni, acest răspuns indică, după părerea lui Chomsky, direcţia bună, direcţia opusă 
celei în care sîntem conduşi de tradiţii empiriste mai vechi sau mai recente. "Pentru a face 
răspunsul lui Platon inteligibil, trebuie să furnizăm un mecanism prin care ne reamintim 
cunoaşterea dintr-o existenţă anterioară. Dacă nu sîntem dispuşi să acceptăm sufletul 
nemuritor ca mecanism, îl vom urma pe Leibniz, acceptînd că răspunsul lui Platon este 
pe făgaşul cel bun, dar trebuie să fie «curăţat de eroarea preexistenţei». În termenii 
moderni, aceasta înseamnă a reconstrui «reamintirea» platonică în termenii înzestrării 
genetice, care specifică starea iniţială a facultăţii limbajului, tot aşa cum determină că 
ne vor creşte mîini nu aripi, vom ajunge la maturitate sexuală într-un anumit stadiu al 
creşterii, dacă condiţii externe ca nivelul nutriţiei permit ca acest proces orientat în mod 
intern să aibă loc ş.a.m.d."! 


Construirea unui model abstract al procesului real de însuşirea a limbajului cere 
determinarea parametrilor dispozitivului ce mediază între informaţia de la intrare, pe care 
o oferă contactul cu ambianța lingvistică, şi competenţa lingvistică propriu-zisă, 
capacitatea de a distinge expresiile corecte de cele incorecte şi, îndeosebi, de a produce 
noi expresii, adică utilizarea creatoare a limbajului. Acest obiectiv, observă Chomsky, 
este analog aceluia de a determina structurile înnăscute ce fac o pasăre capabilă să-şi 
construiască cuibul sau să cînte. Şi într-un caz şi în celălalt, ipotezele cu privire la 
structuri şi mecanisme interne programate genetic vor putea fi controlate empiric 
comparînd informaţia pe care o primeşte sistemul ca input cu competenţa ce constituie 
outputul. Ipotezele despre structuri mintale înnăscute ce fac posibilă însuşirea limbajului 
sînt supuse unor constrîngeri empirice specifice. Pe de o parte, aceste ipotetice structuri 
nu trebuie să fie atît de bogate încît să excludă capacitatea unui copil normal de a-şi 
însuşi orice limbă din marea varietate a limbilor naturale. (Evident, înzestrarea lui 
genetică nu-l pregăteşte pe copil pentru a învăţa un anumit limbaj. Observaţia arată că 
un copil învaţă la fel de bine o limbă sau alta - să zicem engleza sau chineza - dacă 
este în contact cu o anumită ambianţă lingvistică.) Pe de altă parte, structurile 
înnăscute trebuie să fie destul de bogate pentru a explica dobîndirea unei anumite 
competenţe lingvistice într-o perioadă scurtă de timp şi cu o informaţie relativ săracă 
la intrare. Chomsky îşi justifică opţiunea raţionalistă cu referire la fapte ce ar proba că 
acea competenţă lingvistică la care ajunge orice copil normal depăşeşte considerabil 
ceea ce ar putea dobîndi doar prin învăţare. "Comparate cu numărul propoziţiilor pe care 
le poate produce sau interpreta cu uşurinţă un copil, numărul de secunde ale unei vieţi 
este ridicol de mic. Prin urmare, datele la dispoziţie ca input reprezintă doar o minusculă 
mostră a materialului lingvistic ce a fost pe deplin stăpînit. Aşa cum o indică 
performanţa reală. În plus, mari diferenţe în ceea ce priveşte inteligenţa au doar un efect 
mic asupra competenţei ce rezultă. Observăm, mai departe, că realizarea intelectuală 
extraordinară a însuşirii limbajului este produsă într-o perioadă a vieţi re copilul 
este capabil în mică măsură să facă altceva, şi că această sarcină depăşeşte cu totul 
puterile unei maimuțe de altfel inteligente. Observaţii ca acestea ne fac să bănuim de la 
început că avem de a face cu o capacitate specifică speciei, cu o componentă în mare 
măsură înnăscută. Mi se mare că această aşteptare iniţială este puterni: susținută de 


| 
W. Chomsky, On the Nature, Use and Acquisition of Language, în W. G. Lycan, Mind and Cognition 
A Reader, Basil Blackwell, 1990, p. 633. 

o cercetare mai adîncită a competenţei lingvistice”!. Chomsky desemnează competenţa 
lingvistică prin termenul gramatică. O gramatică este o teorie a unei anumite limbi care 
specifică proprietăţile formale şi semantice ale unei suite infinite de propoziţii”. O 
asemenea teorie, pe care Chomsky o numeşte şi gramatică specială, o teorie ce specifică 
expresiile structural corecte pe baza cîtorva principii generale de construcţie, este o teorie 
despre intuiţia lingvistică a vorbitorului unei limbi. Ca orice teorie, ea lucrează cu 
idealizări, descriind competenţa, dispoziţiile de comportare lingvistică, şi nu 
performanţele lingvistice propriu-zise, care nu oglindesc adesea în mod adecvat 
competenţa. În măsura în care este descriptivă, şi nu pur şi simplu normativă, gramatica 
consideră un vorbitor/ascultător ideal într-o comunitate omogenă de vorbitori ai unui 
limbaj, un vorbitor despre care se presupune că are o cunoaştere perfectă a limbajului 
şi nu este afectat de limitări ale memoriei sau ale atenţiei“. Chomsky formulează ipoteza 
existenţei unei gramatici universale, expresie prin care desemnează ansamblul acelor 
structuri şi mecanisme biologice înnăscute, caracteristice speciei homo sapiens, care sînt 
în măsură să explice, pornind de la informaţia pe care o oferă ambianța lingvistică, 
producerea acelei competenţe pe care o descriu gramaticile speciale ale diferitelor limbaje 
naturale. "Principii propuse ale gramaticii universale pot fi considerate drept o specificare 
abstractă şi parţială a programului genetic care îl face pe copil capabil să interpreteze 
anumite evenimente drept experienţe lingvistice şi să construiască un sistem de reguli 
şi principii pe baza acestei experiențe". În termenii acestor concepte, dobîndirea 
competenţei lingvistice va putea fi descrisă ca o tranziţie de la o stare iniţială la o stare 
finală sau staţionară. Gramatica universală reprezintă o caracterizare parţială a stării 
inițiale, iar gramatica propiu-zisă sau specială este o caracterizare parţială a stării 
finale. Gramatica universală va produce una sau alta din gramaticile speciale atunci cînd 
cel ce învaţă limbajul este stimulat de o anumită ambianţă lingvistică. Care anume 
gramatică va fi produsă va depinde de contactul subiectului cu unul din limbajele vorbite 
de comunităţile omeneşti. Dezvoltarea de la stadiul iniţial la cel final este de aşa natură, 
crede Chomsky, încît ea poate fi caracterizată cel mai bine prin cuvîntul creştere. 
Competența lingvistică este produsul creşterii, şi nu al învățării. 


Însuşirea limbajului. subliniază Chomsky, nu seamănă cu umplerea unei sticle, ci, mai 
degrabă, cu creşterea unei plante. Ea este un aspect al creşterii cunoaşterii şi nu se 
deosebeşte în mod esenţial de creşterea organică. "Termenul «învăţare» este, de fapt, unul 
foarte amăgitor, şi este mai bine să fie părăsit ca o rămăşiţă a unei epoci anterioare 
şi a unor neînţelegeri anterioare. Cunoaşterea limbajului creşte în mintea/creierul unui copil 
pus într-o anumită comunitate lingvistică". 


IN. Chomsky. Recent Contributions to the Theory of Innate Ideas, în St. P. Stich (ed.), Innate Ideas, p. 
123. 


Y n 


? Mai precis, o gramatică constă "din reguli sintactice ce generează anumite obiecte abstracte şi reguli 


de interpretare semantică şi fonologică care atribuie o semnificație intrinsecă şi o reprezentare fonetică 
ideală acestor obiecte abstracte". (Ibidem, pp. 124-125.) 


* Vezi N. Chomsky, Modele explicative în linvistică, în Logica ştiinţei, Editura politică, Bucureşti, 1970, 
p. 462. 


ÎN. Chomsky, Rules and Representations, p. 187. 
` N. Chomsky. On rhe Nature, Use and Acquisition of Language, în Op. cit., p. 635. 

Cercetarea gramaticii universale este, aşadar, cercetarea unei capacităţi înnăscute de 
cunoaştere a minţii omenenşti, a ceea ce am putea numi o cunoaștere a limbajului în 
genere. Chomsky observă că aceasta este o cunoaştere implicită, tacită, inaccesibilă 
conştiinţei, prin urmare, este cunoaştere într-un sens special al cuvîntului. "Sarcinile 
psihologilor se împart prin aceasta în mai multe sarcini parţiale. Prima constă în a 
descoperi schema înnăscută ce caracterizează clasa limbajelor potenţiale şi defineşte, 
prin aceasta, «esenţa» limbajului omenesc. Această sarcină revine acelei ramuri a 
psihologiei umane care este numită lingvistică; este vorba de problema gramaticii 
universale tradiţionale, de problema teoriei actuale a limbajului. Cea de a doua sarcină 
constă în cercetarea detaliată a caracterului real al stimulării şi al interacțiunii dintre 


organism şi ambianţă ce pune în mişcare mecanismele cognitive înnăscute” . 


Teoria lui Chomsky a provocat diferite reacţii şi a stîrnit vii controverse în care s-au 
angajat lingvişti. psihologi, cercetători din ştiinţele cogniţiei şi filosofi. Calitatea ştiinţifică 


a teoriei a fost pusă în discuţie din diferite puncte de vedere. S-a observat că în măsura în care 
teoria ar putea fi redusă la teza generală şi vagă că anumite structuri şi mecanisme înnăscute 
reprezintă condiţii prealabile ale învăţării din experienţă, ea tace afirmaţii banale, sărace în 
conţinut informativ, care pot fi acceptate de toată lumea, inclusiv de psihologii de orientare 
behavioristă?. În măsura în care teoria face însă afirmaţii mai tari şi mai speciale cu privire la 
ceea ce este înnăscut, acestea nu ar putea fi supuse controlului experienţei cu rigoarea pretinsă 
pentru o teorie ce se vrea ştiinţifică. Totodată, criticii afirmă că faptele pe care le invocă 
Chomsky în sprijinul ipotezei nativiste ar putea fi explicate şi în cadrul teoriei învăţării sau pe 
baza unor ipoteze mai slabe. De exemplu, existenţa unor caracteristici structurale comune ale 
limbajelor naturale. aşa-numitele universale lingvistice, ar putea fi explicate dacă admitem că toate 
aceste limbaje au luat naştere dintr-un singur limbaj originar. Evident, ipoteza unei origini unice a 
tuturor limbajelor naturale, ca explicaţie a existenţei universalelor lingvistice, este una mult mai 
slabă decît ipoteza nativistă”. Asemenea observaţii îi conduc pe unii dintre critici la concluzia că 
teoria lui Chomsky ar fi o teorie speculativă în sensul depreciativ al expresiei. 


UN, Chomsky, Sprache und Geist, p. 145. 


Quine crede, bunăoară, că un behaviorism liberalizat este în măsură să explice toate acele 
caracteristici ale procesului de însuşire a limbajului care i-au atras atenţia lui Chomsky. "Înclinaţii şi dispoziţii 
înnăscute sînt piatra de temelie a behaviorismului şi au fost cercetate de behaviorişti... S-ar putea să se 
descopere că în învăţare sînt implicate procese foarte deosebite de procesele clasice ale întăririi şi stingerii 
răspunsurilor. Aceasta nu ar fi o infirmare a behaviorismului într-un sens filosofic semnificativ al termenului: 
căci nu văd vreun interes în a restrînge «behaviorismul» la un schematism psihologic specific de răspuns 
condiţionat”. (W. V. Quine, Linguistics and Philosophy, în (ed.) St. P. Stich, Op. cit., pp. 200-201). 


? Pentru asemenea întîmpinări, vezi, de exemplu, H. Putnam, The "Innates Hypotesis” and Explanatory 
Models in Linguistics, în St. P. Stich (ed.), Op. cit. Putnam încheie examenul său critic cu observaţia că este 
încă prea devreme pentru a trage concluzii cu privire la limite principiale ale învăţării. Atât timp cît cercetarea 
strategiilor generale de învăţare se află încă într-un stadiu incipient nu ar exista o justificare serioasă pentru 
a propune o alternativă radicală la acest program de cercetare. 

7. Nativismul şi teoria învăţării ca programe de cercetare 


Ne întrebăm în mod firesc: cine are dreptate? Putem şi trebuie, oare, să decidem 
astăzi între abordarea nativistă, de orientare raţionalistă, şi abordarea bahavioristă, de 
orientare empiristă, a cercetării surselor cunoaşterii? Răspunsul pe care îl propunem la 
această întrebare este unul negativ. Vom încerca să întemeiem, în cele ce urmează, acest 
răspuns negativ. 

Înfruntarea dintre schema behavioristă şi schema nativistă în explicarea surselor 
competenţei lingvistice ar putea fi caracterizată drept o competiţie între două programe 
de cercetare!, susţinute de idealuri cognitive diferite şi de reprezentări alternative asupra 
raportului dintre înnăscut şi dobîndit în achiziţia cunoaşterii. Spre deosebire de teoriile 
ştiinţifice, în sensul strict al termenului, ale căror principii pot fi supuse controlului 
experienţei prin consecinţele faptice derivate din ele, programele de cercetare reprezintă 
orientări de lungă durată ale investigaţiei, susţinute de supoziţii filosofice inalienabile. 

Ca programe de cercetare ale genezei competenţei lingvistice, programul nativist şi 
programul behaviorist se despart, mai întîi, prin modul cum concep obiectivele cercetării 
ştiinţifice. Behavioriştii mai ortodocşi, ale căror opţiuni sînt clar exprimate de Skinner, 
se situează într-o perspectivă ce ar putea fi calificată drept baconiană: cunoaşterea 
înseamnă putere, cunoscînd cauza putem produce efectul. Din punctul lor de vedere, 
cercetarea ştiinţifică urmăreşte exclusiv stabilirea unor relaţii constante între fenomene 
accesibile observaţiei şi măsurării, a unor relaţii funcţionale ce fac posibile predicția şi 
controlul producerii fenomenelor. În această viziune austeră, cu pregnantă tentă 
pozitivistă, construcţiile teoretice îndrăzneţe, ce nu pot fi controlate în mod strict prin 
observaţie şi experiment, apar mai degrabă drept diversiuni generatoare de false speranţe, 
decît drept forţe ce accelerează progresul cunoaşterii. Se lasă să se înţeleagă sau se 
afirmă chiar că dezavantajele speculaţiei copleşesc presupusele ei avantaje?. Teoriile sînt 
considerate, în spiritul unei tradiţii filosofice mai vechi, drept instrumente a căror utilizare 
se justifică doar în măsura în care ele contribuie la descoperirea unor noi relaţii între 
fapte. Programul de cercetare nativist s-a constituit pornind de la un ideal de cunoaştere 
fundamental diferit. Chomsky, cel puţin, este conştient de influenţa hotărîtoare a acestui 
ideal în orientarea străduinţelor sale şi îl afirmă fără ezitare. Nu stabilirea unor corelaţii 
logice între fenomene accesibile observaţiei, ci explicarea acestor corelaţii prin 
dezvăluirea unei realităţi ascunse privirii noastre reprezintă țelul cel mai înalt al 
cercetării. A ne limita la descrierea precisă a corelaţiilor empirice, în particular a acelor 
corelaţii ce permit predicția şi controlul comportării, înseamnă a parcurge doar prima 
parte a drumului spre o ştiinţă în măsură să satisfacă aspirații intelectuale legitime. În 
opoziţie cu cercetătorii de orientare behavioristă, Chomsky afirmă cu insistenţă că o 
teorie speculativă cu mare putere explicativă, o teorie ce postulează structuri de 


Vezi, în acest sens, şi M. Piattelli-Palmarini, Prefaţă la volumul Teorii ale limbajului. Teorii ale 
învățării. 
2 " .. .. v . ' w A . A 
Oamenii de ştiinţă au descoperit valoarea faptului de a renunța la un răspuns atît timp cît nu poate 
fi găsit unul satisfăcător. Aceasta este o lecţie grea. Este nevoie de mult exerciţiu pentru a evita concluzii 


premature, pentru a ne abţine să formulăm enunţuri pe baza unor dovezi insuficiente şi a evita explicaţii ce 
sînt pure invenţii”. (B. F. Skinner, Science and Human Behavior, p. 13.) 

adîncime ale realului, oferă cele mai mari şanse pentru înţelegerea faptelor cunoscute şi 
descoperirea unor fapte noi. Programul behaviorist, progrămul ştiinţei comportamentului 
sau al psihologiei stimul-răspuns, un program inspirat de o opţiune opusă, ar sacrifica 
țeluri cognitive ce rămîn fundamentale şi nu ar putea fi calificat în mod îndreptăţit drept 
ştiinţific: "Dar conceptul «ştiinţei comportamentului» recomandă o deplasare nu tocmai 
rezonabilă a accentului asupra datelor şi abate atenţia de la principiile adînci ce stau la 
bază şi de la structurile mintale ce sînt ilustrate de datele asupra comportării. Aceasta 
este ca şi cum ştiinţa naturii ar fi caracterizată drept «ştiinţa citirii aparatelor de 
măsurare». Ce am putea aştepta de la o ştiinţă a naturii care ar accepta o asemenea 
caracterizare a practicii ei?"! Istoria ştiinţei naturii ar fi probat cît de dăunătoare a fost 
domolirea avîntului minţii spre aplicaţii mai profunde şi mai cuprinzătoare prin 
prohibiţiile pe care le poate genera o înţelegere pozitivistă şi instrumentalistă a 
obiectivelor cunoaşterii”. 

Cele două programe de cercetare sînt despărțite, cum am afirmat, şi de reprezentări 
opuse cu privire la contribuţia structurilor înnăscute şi a învăţării din experienţă în 
geneza şi constituirea cunoaşterii. Înrădăcinarea unor asemenea reprezentări în vechi 
tradiţii filosofice este greu de contestat. Caracterul lor ireconciliabil poate fi exprimat 
într-un mod pe cît de succint pe atît de net spunînd că susţinătorii programului 
behaviorist, de inspiraţie empiristă, cred că numai mecanismele elementare de achiziţie 
a cunoştinţelor sînt înnăscute, tot restul fiind produsul învăţării din experienţă, în timp 
ce toţi cei care aderă la programul nativist, de tradiţie raţionalistă, presupun că există 
o cunoaştere propriu-zisă care este înnăscută. Reprezentarea nativistă asupra cunoaşterii 
este, cum s-a arătat mai sus, apropiată de cea a biologilor. Mulţi biologi din zilele 
noastre sînt înclinați să creadă că o anumită informaţie despre structura lumii este 
implantată în sistemul nervos al organismelor şi transmisă prin ereditate. Această 
convingere este susţinută de observaţia că supraviețuirea ar fi puţin probabilă în multe 
situaţii dacă reacţiile adaptative ar fi dobîndite pe baza unor relaţii de condiţionare ce se 
fixează prin întăriri repetate într-o perioadă mai lungă de timp. Pe Chomsky şi pe 
nativişti în genere îi desparte de toţi cei care cred că achiziţia cunoaşterii este în esenţă 
învăţarea din experienţă supoziţia că, la fel ca şi creşterea organelor corpului, 
constituirea competenţelor cognitive este determinată de înzestrarea genetică, chiar dacă 
modul în care se realizează planul genetic depinde, în parte, “de interacţiunile cu 
ambianța. Reprezentărilor empiriste cu privire la geneza cunoaşterii prin acţiunea 
modelatoare a ambianţei, Chomsky le opune metafora biologică a constituirii cunoaşterii 
prin punerea în mişcare de către stimuli exteriori a unor procese determinate şi orientate 
de înzestrarea genetică a speciei. Din această perspectivă, creşterea cunoaşterii nu se 


IN. Chomsky, Sprache und Geist, p. 110. 


"Gramatica filosofică, foarte asemănătoare în această privință gramaticii generative de astăzi, s-a 
dezvoltat într-o opoziție timidă față de o tradiție descriptivă, care vedea sarcina cercetătorului exclusiv în 
adunarea şi organizarea datelor cu privire la utilizarea limbii, adică într-un fel de istorie naturală. Cei care au 
Susţinut-o erau de părere - în mod pe deplin îndreptăţit, cred eu - că o asemenea restricţie acţionează 
paralizani şi nu este necesară şi că, orice justificare i s-ar fi dat ea nu are nimic comun cu metoda ştiinţei, care 
nu se ocupă în mod caracteristic cu datele de dragul datelor, ci le ia drept dovezi ale existenţei unor principii 
de organizare situate în adîncime, ascunse, ce pot fi descoperite «în fenomene» şi derivate prin operaţii 
taxonomice, de prelucrarea datelor, tot aşa de puţin ca şi principiile mecanicii cereşti, care nu ar fi putut fi 
niciodată dezvoltate sub asemenea restricţii”. (Ibidem, p. 33.) 

deosebeşte în mod esenţial de creşterea celulelor corpului. "În asemenea cazuri, procesele 
care au loc nu sînt modelate de ambianţă; ele nu reflectă interacţiunea cu ambianța, nu 
«seamănă» într-un fel oarecare cu stimulul, după cum copilul nu este o oglindă a hranei 
pe care o mănîncă. Cînd condiţii externe sînt necesare sau facilitează desfăşurarea unor 
procese controlate în mod intern, putem vorbi de efectul lor declanşator”!. În schema 
nativistă primul rol atribuit stimulărilor senzoriale este de a pune în funcţie un dispozitiv 
datorat programării genetice. Chomsky şi Fodor se referă la cheia de contact pentru a 
sugera printr-o imagine felul cum îşi reprezintă acest rol. 


În ceea ce priveşte însuşirea limbajului de către copil, implicaţiile asumării acestor 
reprezentări generale cu privire la contribuţia structurilor înnăscute şi a învăţării sînt 
puse în evidenţă de Putnam cu referire la o situaţie ipotetică. Admiţînd că presupusele 
universale lingvistice, pe care Chomsky le desemnează prin expresia gramatică 
universală, constituie o parte a înzestrării genetice a speciei, urmează că fiinţe inteligente 
extraterestre nu vor putea învăţa limbajele vorbite pe Pămînt. Invers, un copil din specia 
noastră, care ar fi crescut de marţieni, nu şi-ar putea însuşi limbajul lor’. Chomsky, la 
rîndul său, caracterizează supoziţiile esenţial diferite ce susţin cele două orientări în 
cercetarea achiziţiei cunoaşterii, în particular a însuşirii limbajului, într-un fel care nu lasă 
nici un fel de îndoială în ceea ce priveşte originile şi înrădăcinarea lor în cele două mari 
tradiţii epistemologice clasice. El descrie ceea ce numeşte "o concepţie raţionalistă asupra 
achiziţiei cunoaşterii" drept punctul de vedere că "nota distinctivă a cunoaşterii, categoriile 
în care este exprimată sau reprezentată intern şi principiile ei de bază sînt determinate de 
natura minţii. În cazul nostru, schematismul atribuit ca o proprietate înnăscută 
mecanismului de achiziţie a limbajului determină forma cunoaşterii (în unul din multiplele 
sensuri tradiţionale ale cuvîntului «formă». Rolul experienţei este doar de a determina 
activarea schematismului înnăscut şi apoi diferenţierea şi specificarea lui într-un anumit 
mod. În contrast net cu punctul de vedere raţionalist stă presupoziţia empiristă clasică 
potrivită căreia înnăscute sînt (1) un anumit mecanism elementar de prelucrare periferică 
(un sistem receptor) şi (2) anumite mecanisme analitice, principii inductive sau principii de 
asociere. Se presupune că o analiză preliminară a experienţei este furnizată de 
mecanismele de prelucrare periferică şi că, dincolo de acestea, noţiunile şi cunoaşterea 
noastră sînt cîştigate prin aplicarea principiilor inductive înnăscute la această experienţă 
analizată în mod iniţial. Astfel doar procedurile şi mecanismele pentru dobiîndirea 


cunoaşterii constituie o proprietate înnăscută'”. 


Fără îndoială că asemenea reprezentări, care implică condiţii şi criterii de 
excelenţă pentru descriere şi explicaţie, exercită o puternică influenţă asupra orientării 
cercetărilor privitoare la natura şi caracteristicile procesului de dobîndire a competenţelor 
de cunoaştere ale omului, în particular a competenţei lingvistice. Adecvarea uneia sau a 
alteia nu poate fi judecată, în cele din urmă, decît prin probarea fertilităţii ei. Ca şi în 
alte cazuri de confruntare între programe rivale într-un anumit domeniu al cercetării, 
confruntarea dintre programul teoriei învăţării şi programul nativist nu va putea fi decisă 
decît la capătul unei competiţii pe termen lung. Hotărîtoare vor fi în această privinţă 


IN. Chomsky, Rules and Representations, p. 32. 
2 Vezi H. Putnam, Op. cit., p. 134. 
N Chomsky, Recent Contributions to the Theory of Innate Ideas, în Op. cit., p. 129. 

nu succese ştiinţifice izolate, ci descoperiri ce se corelează şi se sprijină reciproc, 
confirmînd şi articulînd în acelaşi timp ideile directoare ale unuia dintre programele de 
cercetare rivale. Dincolo de plauzibilitatea lor abstractă şi puterea de atracţie pe care o 
pot exercita aceste programe prin idealurile de cunoaştere pe care le afirmă şi prin 
reprezentări generale cu pregnantă coloratură filosofică, numai evoluţiile într-o 
perioadă mai îndelungată de timp vor putea decide într-o confruntare inaugurată încă 
din secolul al XVIII-lea, cînd concepţia raţionalistă, nativistă şi respectiv empiristă 
asupra surselor cunoaşterii au căpătat pentru prima dată un contur mai clar. Chiar şi 
protagoniștii admit astăzi că cele două direcţii de cercetare, inspirate de opţiuni 
filosofice în mare parte incompatibile, sînt încă departe de a fi atins stadiul unor teorii 
ştiinţifice ce pot fi supuse controlului experienţei într-un sens strict al acestei expresii. 
Subliniind că într-un anumit domeniu al cercetării pot să subziste o perioadă relativ 
lungă de timp teorii empiric echivalente, adică explicaţii altfnative ce permit asimilarea 
şi interpretarea firească a tuturor faptelor cunoscute, Chomsky scoate în evidenţă rolul 
eminent pe care îl pot avea idealuri de cunoaştere şi reprezentări generale cu privire la 
natura obiectului cercetării în orientarea muncii ştiinţifice. Căci coexistenţa şi competiţia 
programelor de cercetare poate fi apreciată, în cele din urmă, drept calea cea mai bună 
pentru a micşora riscurile pe care le implică concentrarea forţelor într-o singură direcţie 
ce s-ar putea dovedi greşită. Nu este exclus ca asupra principiilor ce guvernează şi susţin 
dezacordul să se poată decide abia atunci cînd interogaţiile şi răspunsurile vor fi 
reformulate în termeni de proprietăţi ale creierului. Fără îndoială că dezvoltarea 
cercetărilor asupra naturii şi însuşirii limbajului în cadrul celor două programe de 
cercetare va putea să micşoreze sau să sporească puterea de atracţie a ideilor lor 
conducătoare!. Oricum ar evolua lucrurile, confruntarea actuală dintre programul nativist 
şi programul behaviorist pune în evidenţă în mod exemplar interacţiunea dintre principii 
programatice de natură filosofică şi investigaţii empirice în cercetarea originii şi surselor 
cunoaşterii. 


8. Înnăscut şi a priori 


Ideea cunoaşterii a priori sau, mai bine spus, ideea unei componente a priori a 
cunoaşterii, a fost consacrată de Kant. Cum s-a arătat mai sus, abordarea kantiană a 
problemei cunoaşterii este una transcendentală. Problemele teoriei critice a cunoaşterii sînt 


Chomsky este optimist în această privinţă. Răspunzînd observaţiei lui Putnam că referirea la structuri 
înnăscute ar "amîna” doar abordarea unor probleme ce vor trebui să fie rezolvate pînă la urmă tot în cadrele 
unei teorii a învăţării, el scrie: "Dacă... există strategii generale de învăţare ce dau socoteală de achiziţia 
cunoaşterii gramaticale, atunci postularea unei reprezentări înnăscute a gramaticii universale nu va «amîna» 
problema învăţării, ci va oferi, mai degrabă, o soluţie incorectă acestei probleme. Chestiunea în discuţie este 
una empirică, de adevăr sau fals, şi nu una metodologică, privitoare la stadiile investigaţiei”. (Linguistics and 
Philosophy, în Op. cit.. p. 192.) 

formulate, în genere, ca probleme de drept şi nu ca probleme de fapt. Interogaţia Kantiană 
priveşte posibilitatea unei cunoaşteri date, deja constituite!. Întrebarea centrală la care 
răspunde Critica raţiunii pure, prin analiza intuiţiilor pure ale sensibilităţii şi a 
conceptelor pure ale intelectului, poate fi formulată astfel: cum este posibilă cunoaşterea 
prin experienţă? Formele a priori sînt examinate de Kant drept condiţii necesare ce fac 
posibilă experienţa în genere. Dincolo de aserţiunea că formele a priori sînt constitutive 
facultăţii noastre de cunoaştere - sensibilităţii şi intelectului - natura şi originea lor nu 
constituie obiect de cercetare în filosofia critică a cunoaşterii. Unii autori merg chiar mai 
departe apreciind că pentru Kant problema genezei acestor forme nu se pune nici în afara 
orizontului de interese al filosofiei transcendentale. "Kant era evident convins că un 
răspuns la această întrebare din partea ştiinţelor naturii ar fi principial imposibil. În 
faptul că formele intuiţiei şi categoriile gîndirii nu pot fi constituite prin experienţa 
individuală, cum au crezut empiriştii, de exemplu Hume şi alţii, Kant a trebuit să vadă 
dovada constrîngătoare că ele sînt «necesare gîndirii» (denknotwendig) şi prin aceasta 
nu «constituite» în genere, în sensul propriu al cuvântului, ci date a priori'?. 

Un punct de vedere larg acceptat în filosofia analitică contemporană a cunoaşterii este 
acela că problema cunoaşterii a priori priveşte numai întemeierea cunoaşterii, aşadar o 
chestiunea de drept, şi nu cercetarea originii şi surselor ei, adică o problemă de fapt. 
Potrivit acestui punct de vedere atributul a priori poate fi aplicat în mod legitim numai 
noţiunilor şi judecăților, adică cunoaşterii propoziţionale. Sînt a priori acele judecăţi 
a căror valoare de adevăr poate fi stabilită independent de experienţă în general. 
Caracteristicile lor distinctive, indicate de Kant - necesitatea şi universalitatea strictă - se 
explică tocmai prin faptul că ele pot fi întemeiate fără a ţine seama de materia 
cunoaşterii sensibile. Autorii care dau acest înţeles expresiei "cunoaştere a priori" vor 
susține, desigur, că nu există nici o corelaţie între conceptele cunoaştere a priori şi 
cunoaştere înnăscută. Dacă aceste concepte au apărut totuşi corelate, ba chiar 
indisociabile, în teorii raţionaliste clasice, cum sînt cele formulate de Descartes şi Leibniz, 
aceasta nu ar fi decît o ilustrare a incapacității gînditorilor vremii de a distinge clar şi net 
abordarea problemei cunoaşterii ca problemă de drept şi ca problemă de fapt. De fapt, 
conceptul cunoaştere a priori ar avea sens numai cu referire la întemeierea sau justificarea 
cunoaşterii. Căci problema cunoaşterii a priori este problema explicării posibilităţii de 
a întemeia o opinie independent de experienţă. O cunoştinţă este a priori dacă şi numai 
dacă ea poate fi întemeiată independent de experienţă în genere. A afirma că o anumită 
cunoştinţă este a priori nu ne spune, în acest caz, nimic despre sursele ei, despre modul 
cum ia naştere. Caracterizarea cunoaşterii drept a priori şi respectiv înnăscută înseamnă, 
aşadar, caracterizarea cunoaşterii din puncte de vedere esenţial diferite. "A spune, prin 
urmare, că un element al cunoaşterii este a priori înseamnă a spune ceva despre 


| n . A v a w <A A. v . » 
Pentru a cuprinde într-o formulă toate cele spuse pînă acum, este necesar, mai întîi, să reamintim 


cititorului că aici nu este vorba de felul în care ia naştere experiența, ci despre ceea ce se află în ea. Prima 
problemă aparține psihologiei empirice şi nu ar putea să primească elaborarea cuvenită în afara celei de a 
doua, care priveşte critica cunoaşterii şi mai ales a intelectului”. (Immanucl Kant, Prolegomene la orice 
metafizică viitoare care se vu putea înfățișa drept ştiinţă. Editura ştiinţifică şi enciclopedită, Bucureşti, 
1987, p. 101.) 

? K. Lorenz, Die Rückseite des Spiegels. Versuch einer Naturgeschichte menschlichen Erkennen, Piper 
Verlag, München. Zürich, 1973, p. 19. 

justificarea lui, în timp ce a spune că o opinie este înnăscută înseamnă a spune ceva 
cu privire la cauza sau geneza ei”. Faptul că cele două noţiuni - cunoaştere a priori şi 
cunoaştere înnăscută - vor putea avea utilizări legitime doar în contexte diferite - în 
contextul întemeierii şi respectiv în contextul genezei - ar fi probat printr-o consideraţie 
elementară: calitatea unei cunoştinţe de a fi înnăscută nu probează valoarea ei de 
adevăr, în afara cazului în care adevărul ideilor înnăscute este asigurat prin veracitatea 
divină. "Dar dacă calitatea de a fi înnăscută a unei opinii nu afectează în nici un fel 
şansele e: de a fi adevărată, atunci este nechibzuit să încercăm a explica cum este 
justificată cunoaşterea a priori a persoanei A că p spunînd despre această opinie că este 
înnăscută; căci a explica cum se justifică ceva trebuie, pînă la urmă, să implice o 
încercare de a dovedi adevărul acestui ceva. Pentru a formula lucrurile altfel, discuţia 
despre calitatea de a fi înnăscut este adecvată în contextul descoperirii, dar nu în 
contextul justificării; iar problema cunoaşterii a priori se pune în întregime în contexte 
de justificare"”. 

O asemenea distincţie netă între cercetarea ştiinţifică a genezei cunoaşterii şi analiza 
filosofică nu este însă general acceptată. Biologii, etologii sau psihologii cu un larg 
orizont teoretic şi interese filosofice cad astăzi de acord că cercetările specializate asupra 
modului cum se constituie facultăţile şi structurile noastre cognitive în istoria speciei sau 
în dezvoltarea mintală a individului pot întemeia aserțiuni filosofice semnificative cu 
privire la determinante sau componente a priori ale cunoaşterii. Dacă pînă şi creatorul 
filosofiei transcendentale a formulat unele consideraţii cu privire la sursele cunoaşterii, 
consideraţii solidare cu o reprezentare generală asupra a ceea ce este dat doar prin natura 
facultăţilor noastre sau, dimpotrivă, derivat din materia sensibilă, este firesc ca 
asemenea idei să capete o dezvoltare sistematică la acei autori contemporani care 
urmăresc în mod programatic să aducă o contribuţie la ceea ce s-a numit epistemologie 
descriptivă. 

Contribuţia lui Chomsky este, cum am văzut, tocmai una de acest tip. Teoria lui 
despre cunoaşterea înnăscută a limbajului, o teorie apropiată temei raţionaliste clasice 
a ideilor înnăscute, poate fi caracterizată şi ca o teorie despre ceea ce este a priori din 
punct de vedere psihologic, adică despre ceea ce precedă în timp învăţarea din 
experienţă a unei limbi şi face cu putinţă o asemenea învăţare”. 

O încercare remarcabilă de a determina şi cerceta componenta a priori a cunoaşterii 
noastre despre lume a fost întreprinsă de unul dintre cei mai cunoscuţi cercetători 
contemporani ai comportamentului, austriacului Konrad Lorenz. 

Lorenz porneşte de la supoziţia că orice proces de cunoaştere este o funcţie a 
creierului şi conchide că acest proces va trebui să fie descris şi explicat drept un produs 
al evoluţiei biologice. Cunoaşterea este produsul funcţionării unor dispozitive, mecanisme 
şi structuri care s-au constituit în procesul apariţiei speciei homo sapiens. Lorenz are în 
vedere nu numai structura specifică a organelor de simţ ale omului, ci şi toate acele 
structuri categoriale ale gîndirii care mediază trecerea de la informaţia primară pe care 
ne-o oferă simţurile la cunoştinţe propriu-zise despre lume. "«Ochelarii formelor gîndirii 


! Vezi St. P. Stich, Introduction, în Op. cit., p. 17. 
? W. D. Hart, Innate Ideas and A Priori Knowledge, în (ed.) St. P. Stich, Op. cit., p. 109. 
* Vezi N. Chomsky. Recent Contributions to the Theory of Innate Ideas, în Op. cit., p. 127. 

Şi intuiţiei noastre», cum sînt cauzalitatea, substanţialitatea, spaţiul şi timpul sînt funcţii 
ale organizării neurosenzoriale care au luat naştere în slujba conservării speciei”!. 
Epistemologia evoluționistă a lui Lorenz se constituie în procesul examinării 
consecinţelor acestui mod de a aborda cercetarea premiselor biologice ale cunoaşterii. Prin 
raportare la filosofia critică a lui Kant, dar şi prin distanţare faţă de conceptul cunoaşterii 
a priori a idealismului transcendental, Lorenz apreciază că toate acele dispozitive, 
mecanisme Şi structuri proprii speciei care fac posibilă cunoaşterea despre lume a omului 
ar putea fi caracterizate drept a priori într-un sens genetic şi, prin urmare, descriptiv al 
termenului. Cercetarea cu metodele ştiinţei naturii a acestor dispozitive, mecanisme şi 
structuri este, din punctul de vedere al lui Lorenz, cercetarea unor condiţii a priori ce fac 
posibilă experienţa. 


Într-un articol publicat deja în anul 1941 şi intitulat în mod semnificativ Doctrina lui 
Kant despre a priori în lumina biologiei actuale”, Lorenz va susţine că mintea 
omului, cu categoriile şi formele sale de intuire, este produsul evoluţiei biologice. Aceste 
categorii şi forme ar fi fost cu totul altele dacă, datorită unor factori contingenţi, sistemul 
nervos şi creierul nostru ar fi căpătat o cu totul altă structură. Aceasta este o consecință 
ce rezultă cu necesitate din extinderea concepţiei evoluționiste asupra minţii omului. Din 
această perspectivă, marea descoperire a lui Kant ne apare a fi aceea că gîndirea, ca şi 
percepţia, iau naştere în anumite cadre ce preced orice experienţă individuală. Biologul 
din zilele noastre le socoteşte mutații adaptative, promovate de selecţia naturală, la fel ca 
şi structurile organice. Lorenz formulează ceea ce a numit "o interpretare naturalistă a 
rațiunii pure a lui Kant" în termenii următori: "Dacă cunoaştem modurile de reacţie 
înnăscute ale organismelor subumane, atunci ipoteza că a priori-ul se sprijină pe 
diferențieri ereditare ale sistemului nervos central dobîndite în istoria speciilor... ce 
determină dispoziţii ereditare de a gîndi în cadrul anumitor forme este extrem de 
evidentă... Adecvarca a ceea ce este a priori lumii reale derivă tot atît de puţin din 
experienţă ca şi adecvarea aripioarei peştilor proprietăţilor apei. După cum forma 
aripioarei este dată «a priori» înaintea oricărei confruntări individuale a peştelui cu apa 
şi face abia posibilă această confruntare, tot aşa stau lucrurile şi cu formele noastre de 
intuire şi cu categoriile în relaţia lor cu confruntarea noastră cu lumea exterioară prin 
mijlocirea experienţei. La animale putem găsi preformări mult mai speciale şi mai limitate 
ale experienţelor lor posibile şi credem că putem indica înrudiri funcţionale strînse şi 
probabil şi cauzale între a priori-ul animal şi a priori-ul nostru omenesc”. 


La fel ca şi un instrument, care funcţionează numai în măsura în care se potriveşte 
materiei asupra căreia se exercită, şi ochiul, urechea, creierul omului, categoriile gîndirii 
funcţionează numai în măsura în care sînt adecvate structurii lumii în care trăim. Şi 
dacă mecanismele şi structurile de cunoaştere ale speciei se potrivesc lumii în care 
trăieşte omul, aceasta se datoreşte faptului că ele au fost reţinute de selecţie drept 
adaptări la această lume. Spre deosebire de ceea ce se învaţă în experienţa individuală, 
ele sînt preadaptate structurilor realităţii. Formele pe care le numeşte Lorenz a priori 


' K. Lorenz, Die Rückseite des Spiegels, p. 17. 


2 În Blätter für Deutsche Philosophie, vol. 15, 1941. Lorenz va caracteriza poziția lui epistemologică 
antiempiristă, într-o discuție cu J. Piaget, în termenii următori: "Eu sînt discipolul bătrînului meu coleg de 
la Königsberg, adică a lui Kant, şi caut să traduc categoriile lui Kant în termeni biologici sub formă de 
ineitate”. (Teorii ale limbajului. Teorii ale învăţării, p. 416.) 

trebuie să fie cel puţin parţial în concordanţă cu structurile lumii reale. O probează 
faptul elementar dar tundamental că numai o asemenea concordanţă a făcut cu putinţă 
conservarea speciei. În măsura în care acest acord sau această adecvare este un fapt de 
experienţă, cel care respinge explicaţia pe care i-o dă epistemologia evoluționistă va 
trebui să propună o altă explicaţie. Modalitatea de abordare a cercetării cunoaşterii pe 
care a inaugurat-o Lorenz este numită şi "epistemologie bazată pe ideea selecţiei 
naturale”. Ea este dezvoltată de autori care cred că principiul selecţiei naturale este în 
măsură să ofere o explicaţie neteleologică tuturor proceselor orientate spre scop din 
univers. Cunoaşterea în toate formele ei poate fi privită ca un asemenea proces care 
comportă trei elemente esenţiale: 1) mecanisme pentru introducerea variațiilor; 2) procese 
de selecţie; 3) mecanisme de păstrare şi propagare a variațiilor selectate!. 

Ca şi Chomsky, Lorenz asociază cunoaşterea a priori cu cea înnăscută în măsura 
în care califică drept a priori dispozitive şi structuri de cunoaştere care au apărut cu 
mutații întîmplătoare şi au devenit apoi determinări distinctive ale speciei prin acţiunea 
selecţiei naturale. În opoziţie cu Chomsky, pentru care aşa-numita gramatică universală 
este o cunoaştere înnăscută, preconstituită, activată de stimulările ambianţei într-un 
anumit stadiu al maturizării biologice, Lorenz susţine însă că numai forma cunoaşterii 
ține de înzestrarea genetică a speciei. Dacă concepţia lui Chomsky asupra cunoaşterii 
înnăscute şi a priori este de inspiraţie carteziană, cum subliniază de altfel adesea 
lingvistul american, punctul de vedere al lui Lorenz aduce aminte de cel kantian în 
măsura în care doar formele ce fac posibilă cunoaşterea sînt caracterizate ca înnăscute 
ŞI, în acest sens, date înainte şi independent de experienţă. Cunoaşterea, în sensul deplin 
al cuvîntului, se constituie prin organizarea materiei oferite de către simţuri prin aceste 
forme. Conceptul cunoaşterii a priori propus de Lorenz va putea fi calificat, prin urmare, 
drept o interpretate biologică a conceptului kantian al cunoaşterii a priori. O asemenea 
interpretare merge mînă în mînă cu interpretarea psihologică a acestui concept central 
al filosofiei critice a cunoaşterii. 


"Este o intuiţie clară şi aproape evidentă că ideea cunoaştere a priori a lui Kant poate 
fi interpretată în mod psihologic (şi a fost uneori interpretată în acest fel; uneori chiar de 
Kant şi în mod sigur de Fries). Adică, interpretarea noastră a evenimentelor în termenii 
cauzalităţii (de exemplu) poate să fie pur şi simplu psihologică sau datorată structurii 
creierului, fără să fie în mod necesar validă în sensul lui Kant; ...toţi autorii citați aici 
de Campbell, inclusiv eu. au subliniat că noi putem reinterpreta a priori-ul lui Kant astfel 
încît să însemne nu «în mod obiectiv valid», ci «anterior experienţei simţurilor»"?. 


Totodată, această abordare naturalistă, care identifică ceea ce este a priori cu ceea 
ce este înnăscut în cunoaştere, reprezintă o distanţare clară faţă de conceptul kKantian. 
Într-adevăr, pentru Kant tot ceea ce cunoaştem a priori, independent de experienţă, are 
atributul necesităţii. Dimpotrivă, pentru Lorenz structurile a priori ale cunoaşterii sînt 
produsul selelcţiei naturale şi, ca stare, ele sînt accidentale, lipsite de atributul necesităţii. 


l Vezi D. T. Campbell, Evolutionary Epistemology, în (ed.) P. A. Schilpp, The Philosophy of Karl Popper, 
vol. I, Open Court, La Salle, Illinois, 1974, p. 420 şi urm. 


? K.R. Popper, Campbell on the Evolutionary Theory of Knowledge, în (ed.) P. A. Schilpp, Op. cit., pp. 
1063-1064. 

Naturalistul german o spune cu deplină claritate: "Organizarea organelor de simţ şi a 
nervilor care îngăduie fiinţelor vii să se orienteze în lume a luat naştere în confruntare cu 
şi în procesul adaptării la acea realitate care va fi resimţită intuitiv de noi ca spaţiu 
fenomenal. Ea este, aşadar. «a priori» pentru individ în măsura în care este şi trebuie să 
fie dată înaintea oricărei experienţei, pentru ca experienţa să fic posibilă. Funcţia ei este 
însă istoric condiţionată şi nu este necesară pentru gîndire (denknorwendig ..."!. A priori- 
ul în sens kantian, teoria despre ansamblul condiţiilor universale şi necesare ale oricărei 
experienţe posibile. se dizolvă astfel, din perspectiva biologului, cum se dizolvă şi din 
perspectiva fizicianului teoretician, în particular a fizicianului cuantelor, care este condus 
la concluzia că materia dată de sensibilitate poate şi trebuie să fie organizată şi prin alte 
categorii decît cele ale gîndirii comune sau ale fizicii clasice. Din punctul de vedere al 
epistemologiei evoluționiste, dispozitivele şi structurile de cunoaştere sînt înnăscute şi, în 
acest sens, ele sînt ontogenetic a priori. Ele sînt dobîndite însă în istoria speciei şi pot fi 
calificate, prin urmare. drept filogenetic a posteriori. 


Karl Popper crede că această perspectivă biologică evoluționistă cu privire la 
primatul elementului « priori faţă de ceea ce ne este dat prin stimularea senzorială în 
constituirea cunoaşterii poate să primească o generalizare epistemologică semnificativă: 
"Aş spune: toate ipotezele, toate teoriile sînt din punct de vedere genetic, potrivit modului 
cum s-au născut, a priori, fie că sînt formulate mai devreme sau mai tîrziu, fie că sînt 
parte a istoriei speciilor sau parte a vieţii noastre individuale. Trebuie să facem doar clar 
că filosoful Kant s-a înşelat cînd a socotit că tot ce este a priori trebuie să fie adevărat. 
A priori sînt ipotezele: ele pot să fie false. Un exemplu tipic: un copil nou născut 
aşteaptă să fie îngrijit. Aceasta poate să fie o eroare tragică: în acest caz copilul moare. 
A priori-ul a fost desigur împlîntat în genom pe temeiuri bune, dar nu există nici o 
garanţie că aşteptarea se împlineşte". 

Epistemologia de orientare nativistă a fost caracterizată, pe drept cuvînt, ca cea mai 
simplă teorie a cunoaşterii a priori. O altă orientare naturalistă în filosofia 
contemporană a cunoaşterii, epistemologia genetică a lui Jean Piaget, întemeiată în 
primul rînd pe cercetări de psihologie genetică, disociază a priori-ul de înnăscut şi 
urmăreşte să-i restituie celui dintîi atributele tradiţionale ale universalităţii şi necesităţii. 
Prin această intenţie, epistemologia genetică se apropie mai mult de epistemologia 
aprioristă clasică, chiar dacă Piaget a respins din capul locului absolutismul 
apriorismului kantian, cu deosebire întemeierea transcendentală a ideii cunoaşterii a 
priori. În timp ce Chomsky a construit o teorie a limbajului ce poate fi caracterizată drept 
o încercare de întemeiere pozitivă a unor intuiţii ale raţionaliştilor secolului al XVII-lea, 
cum sînt ideile înnăscute şi universalele lingvistice, epistemologia genetică. dincolo de 
intenţiile declarate ale creatorului ei, ar putea fi înfăţişată ca o tentativă de a elabora din 
punct de vedere psihologic una din distincţiile fundamentale ce stau la baza filosofiei 
critice a lui Kant, şi anume distincţia dintre două surse ale cunoaşterii, una sensibilă şi 
alta pură. | 


S-a observat că identificarea a priori-ului cu înnăscutul, caracteristică pentru 
epistemologia evoluționistă, este de inspiraţie carteziană şi nu Kantiană. "Interpretarea a 


| K. Lorenz. Die Riickseite des Spiegels, p. 20. 
? K.R. Popper, K. Lorenz, Die Zukunft ist offen, Piper Verlag, München. Zürich, 1985, pp. 30-31. 


126 COGNITIO. O INTRODUCERE CRITICĂ ÎN PROBLEMA CUNOAŞTERII 


priori-ului kantian de către reprezentanţii epistemologiei evoluționiste aş caracteriza-o drept 
o reinterpretare carteziană a apriori-ului kantian. Se procedează ca şi cum cunoştinţele 
a priori, în sensul lui Kant, ar fi acelaşi lucru cu ideae innate ale lui Descartes (şi a altor 
raţionalişti metafizici). Conceptul a priori încetează să fie un concept epistemologic:; el 
devine o trăsătură a capacităţilor sau dispoziţiilor"!. 


Pe baza acestei distincţii, Piaget propune ceea ce am putea numi o explicaţie genetică 
a ideii conexiunii necesare. Pornind de la supoziţia că întreaga noastră cunoaştere se 
trage din două surse distincte, Piaget contrastează enunţurile empirice, acele enunţuri 
care nu pot fi nici formulate, nici întemeiate, independent de informaţiile despre stările 
reale pe care ni le furnizează simţurile, cu enunţuri pe care le numeşte logico-matematice. 
Asemenea enunţuri, cum ar fi enunţul "Numărul elementelor unei colecţii nu se schimbă 
o dată cu schimbarea ordinii în care sînt dispuse elementele”, reprezintă evidențe ale 
gîndirii comune. Cercetările psihogenetice ne indică însă că ele se constituie şi devin 
evidente abia pe o anumită treaptă a dezvoltării mintale individuale. Una din temele 
principale ale epistemologiei lui Piaget este elaborarea unei explicaţii genetice şi 
psihologice, aşadar psihogenetice, a unor asemenea relaţii elementare care sînt resimţite 
introspectiv drept necesare, sînt valabile pentru orice obiecte reale sau posibile şi au, în 
acest sens. atributele necesităţii şi universalităţii. Elaborarea psihogenetică a ideii 
conexiunii necesare se sprijină pe două distincţii care ocupă o poziţie centrală în 
epistemologia lui Piaget, şi anume distincţia dintre experienţa logico-matematică şi 
experienţa fizică şi, respectiv, dintre cunoaşterea logico-matematică şi cea fizică. În 
vocabularul lui Piaget, cuvîntul experiență este utilizat într-un sens foarte larg pentru a 
desemna orice interacţiune dintre subiectul şi obiectul cunoaşterii. Interacțiunile subiect- 
obiect sînt examinate din punctul de vedere al psihologiei inteligenţei, o disciplină al 
cărui obiect de cercetare îl constitie acţiunile reale sau interiorizate ale subiectului asupra 
obiectului, cu deosebire constituirea diferitelor scheme de coordonare a acestor acţiuni. 
Din acest punct de vedere, trăiri cum ar fi "sentimentul de necesitate” ce întovărăşeşte 
anumite enunţuri sînt calificate drept reflexe în cîmpul conştiinţei a unor structuri 
inconştiente ale coordonării acţiunilor, acțiuni ce sînt efective în etapele iniţiale ale 
dezvoltării mintale şi devin, apoi, acţiuni interiorizate. Întrebarea pe care trebuie să şi-o 
pună cercetătorul ar putea fi, aşadar, formulată astfel: care este acea structură a 
coordonării acţiunilor interiorizate ale subiectului căreia îi corespunde sentimentul de 
necesitate ce întovărăşeşte enunţurile logico-matematice, enunţuri de felul celui amintit 
mal sus? 


Răspunsul pe care îl propune Piaget porneşte de la distincţia dintre acţiuni logico- 
matematice şi acţiuni fizice. dintre experienţa logico-matematică şi experienţa fizică. 
Distincția vizează două componente inseparabile ale acţiunilor (efective sau interiorizate) 
ale subiectului asupra obiectelor. Primele. acţiunile logico-matematice. acţiuni cum sînt 
clasarea sau ordonarea. nu modifică caracteristicile de stare, calitative ale obiectelor. Ele 
se aplică tuturor obiectelor, independent de proprietăţile lor specifice. Acţiunile fizice 
reprezintă. dimpotrivă, acea componentă a acţiunilor care determină transformări 
ireversibile ale proprietăţilor de stare ale obiectelor. Exemple de asemenea acţiuni sînt 
frecarea unui obicct de altul. presarea unui obiect, topirea, oxidarea etc. Distincția dintre 


lW. Stegmüller, Op. cit..p. 31. 

componente logico-matematice şi fizice ale acţiunilor priveşte, prin urmare, caracterul 
reversibil şi respectiv ireversivil al transformărilor pe care le produc acestea asupra 
obiectelor cărora li se aplică. Acţiunile logico-matematice sînt acţiunile ce au 
caracteristica reversibilităţii sau, altfel spus, acţiunile ce pot fi compuse reversibil. De 
exemplu, rezultatele unei acţiuni practice sau interiorizate de ordonare, seriere sau punere 
în corespondenţă a unei mulţimi de obiecte pot fi anulate prin compunerea lor cu acţiuni 
de acelaşi tip dar cu sens invers. Vom spune că acţiunile logico-matematice au un caracter 
atemporal. Dimpotrivă, acţiunile fizice au un caracter temporal în măsura în care efectele 
lor nu pot fi anulate. Spre deosebire de acţiunile logico-matematice, ele produc modificări 
ireversibile ale unor caracteristici de stare ale obiectelor, cum sînt mărimea, greutatea, 
duritatea, starea de agregare, compoziţia chimică etc. Piaget susţine că în dezvoltarea 
mintală a individului, odată cu interiorizarea acţiunilor şi cu compunerea reversibilă a 
acţiunilor, care marchează apariția operațiilor  logico-matematice!, experiența 
logico-matematică se desprinde de cea fizică. În stadiile finale ale dezvoltării mintale 
individuale, experiența logico-matematică generează o cunoaştere logico-matematică ce 
se exprimă prin relații între simboluri ce desemnează obiecte oarecare, numai posibile, în 
timp ce experiența fizică, experiența în sensul curent al termenului, este sursa cunoaşterii 
fizice. o cunoaştere ce nu poate fi dobîndită decît prin acțiuni ce modifică proprietățile 
de stare ale obiectelor. Dezvoltarea mintală reprezintă o disociere treptată a formei de 
conținut, a experienței logico-matematice de experiența fizică. Etapele acestei disocieri, pe 
care psihologia genetică le caracterizează drept stadii ale dezvoltării mintale (etapa 
coordonărilor sensorimotorii, a gîndirii preoperatorii şi a gîndirii operatorii concrete), 
constituie preistoria operaţiilor logico-matematice formale. În etapa finală a dezvoltării 
mintale forma cunoaşterii se separă pe deplin de conţinutul ei. Enunţurile 
logico-matematice sînt enunţuri despre relaţii proprii tuturor obiectelor reale sau numai 
posibile, adică gîndite, enunţuri ce au atributul necesităţii. Astfel compunerea operaţiei 
formale de împărţire a unui întreg în părţi cu operaţia inversă de reunire a părţilor are 
ca rezultat enunţul necesar: "Întregul este egal cu suma părţilor”. Determinarea invarianţilor 
operaţiilor formale, pe care le exprimă acest enunţ sau enunţul "Schimbarea formei unui 
obiect nu-i modifică cantitatea de substanţă, greutatea sau volumul” permite subiectului 
să cunoască relaţii ce sînt independete de caracteristicile calitative ale obiectelor 
considerate. să formuleze anticipări care au atributul necesităţii”. 


În măsura în care cercetările psihogenetice întemeiază distincţia dintre experienţa 
logico-matematică şi fizică, respectiv dintre cunoaşterea logico-matematică şi fizică, ele 
relevă existenţa a două surse distincte ale cunoaşterii: constatările perceptive şi schemele 
de coordonare a acţiunilor. Noi căpătăm cunoştinţe despre ceea ce constituie obiecte ale 
experienţei, despre o natură în genere, cum ar spune Kant, prin operaţii logico- 
matematice. Căpătăm cunoştinţe despre realitatea concretă, despre natura propriu-zisă, 
prin constatarea rezultatelor acţiunilor fizice. Cunoaşterea logico-matematică este o 
cunoaştere a priori deoarece este o cunoaştere independentă de experienţa fizică, de 
experiență în sensul curent al termenului. Această cunoaştere face posibilă orice 


| . A © . Ape , . 2o o o . . 
Din punctul de vedere al psihologiei genetice, gîndirea este acțiune interiorizată şi coordonarea acțiunilor 
interiorizate, iar operaţiile logico-mateinatice sînt scheme de coordonare ale acțiunilor susceptibile de compunere 
reversibilă. 


2 vw > . Dă . 2 o . Pa . 7 . . 
Pentru dezvoltări, vezi J. Piaget, Introduction a l'épistémologie génetique, tome I, P.U.F., Paris, 1950 
şi J. Piaget, Biologie et conaissunce, Gallimard, Paris, 1967. 

cunoaştere fizică. Există cunoaştere logico-matematică independent de cunoaşterea 
fizică. Nu există, dimpotrivă, cunoaştere fizică fără cunoaştere logico-matematică. 
Acordul sistematic dintre anticipările logico-matematice şi constatările bazate pe datele 
simţurilor s-ar explica prin împrejurarea că experienţa logico-matematică şi fizică se 
constituie într-un proces treptat de diferenţiere dintr-o rădăcină comună. Experinţa 
fizică este o sursă a cunoaşterii, dar ea nu este sursa întregii cunoaşteri, sau altfel spus, 
nu este unica sursă a cunoaşterii. Analogiile schematice dintre asemenea concluzii ale 
epistemologiei genetice şi teme centrale ale Criticii rațiunii pure - distincţia dintre 
conţintul şi forma cunoaşterii, ideea unei cunoaşteri pure, a priori - sînt izbitoare. Nu este 
de aceea, poate, nepotrivit să spunem că prin unele din concluziile ei teoria lui Piaget 
ni se înfăţişează ca o încercare de elaborare psihologică a ideii kantiene a cunoaşterii 
a priori. Nu trebuie să pierdem din vedere, pe de altă parte, că în dezvoltarea mintală 
individuală graniţa dintre cunoaşterea empirică şi anticiparea logico-matematică, dintre 
ceea ce subiectul cunoaşte a posteriori şi respectiv a priori, se deplasează în procesul 
construcţiei, pe paliere succesive, a structurilor operatorii ale subiectului. Ceea ce 
reprezintă o anticipare necesară a experienţei fizice într-o etapă a dezvoltării mintale 
nu este o cunoştinţă a priori în etapa precedentă. 


lată un experiment privitor la ireversibilitatea amestecului, care susține această 
concluzie. În două compartimente ale unei cutii despărțite printr-un perete au fost aşezate 
un număr egal de bile de culori diferite. Apoi s-a îndepărtat peretele şi s-a pus în acţiune 
un mecanism ce agită cutia şi provoacă astfel amestecul bilelor. Subiecţii experienţei, 
copii de vîrste diferite, vîrste ce reprezintă, statistic vorbind, etape diferite ale dezvoltării 
mintale, sînt întrebaţi dacă prin agitarca cutiei se va reveni vreodată la situaţia iniţială, 
cu alte cuvinte dacă acest amestec este reversibil sau nu. Răspunsurile arată că subiecţii 
din grupa mică aşteaptă să se producă revenirea la starea iniţială, cei din grupa mijlocie 
o consideră drept foarte puţin probabilă, dar nu imposibilă în timp ce copiii din grupa 
mare afirmă din capul locului că revenirea la starea iniţială nu este posibilă. Mai mult 
decît atît, dacă printr-un truc ce nu este sesizat de subiecţii acestui experiment se 
realizează revenirea la starea iniţială, atunci copiii din grupa mare, spre deosebire de cei 
din grupa mică şi mijlocie, resping această revenire drept imposibilă şi încearcă să 
descopere intervenţia camuflată prin care a fost produs acest rezultat. lreversibilitatea unui 
amestec se constituie, aşadar, drept o cunoaştere a priori, o anticipare necesară a 
constatărilor perceptive, într-o etapă mai avansată a dezvoltării mintale, etapa în care se 
construiesc structurile operatorii!. 


Cercetările de psihologie genetică ar releva, prin urmare, existenţa unui a priori 
funcţional, a unei cunoaşteri a priori rezultată din funcționarea unor structuri ce se 
construiesc treptat în dezvoltarea mintală individuală, o dezvoltare orientată spre 
atingerea acelei stări finale pe care o reprezintă echilibrul operator. Creatorul 
epistemologiei genetice admite că este "profund kantian”, dar subliniază că ceea ce 
numeşte kKantianismul său "nu este static: categoriile nu sînt date gata făcute de la 


! Vezi, de exemplu. B. Inhelder, J. Piaget. Lu penese de l'idée de hazard chez l'enfant, P.U.F., Paris. 
1951. 

început; este, mai degrabă, un kKantianism dinamic, în care fiecare categorie deschide noi 
posibilităţi, ceea ce este total diferit". 

Conceptul cunoaştere a priori al epistemologiei genetice se delimitează nu numai de 
conceptul tradiţional, Kantian, dar şi de încercările contemporane de a-l recupera dintr-o 
perspectivă biologică, acea perspectivă din care a priori-ul se identifică cu înnăscutul. 
Piaget s-a exprimat clar în ceea ce priveşte raportul dintre conceptul cunoaşterii a priori 
al epistemologiei genetice şi înţelegerea biologică a apriori-ului propusă de Lorenz: "I- 
am spus, aşadar, lui Lorenz: «Dumneavoastră reţineţi din Kant, mai înainte de toate, 
ideea prealabilului - ceea ce condiţionează experienţa - şi sînt întru totul de acord cu 
acest antiempirism, dar sacrificați necesitatea, în măsura în care această ineitate nu ar 
fi decît specifică. Insist, în ceea ce mă priveşte, asupra necesităţii... Din acest punct de 
vedere echilibrarea este construirea de structuri în final închise, care se compun autonom, 
ca un grup în domeniul matematicilor». Cu alte cuvinte, îl lăudam pe Lorenz pentru 
prudenţa lui în legătură cu categoriile kKantiene, dar găseam, în acelaşi timp, că 
delimitarea prealabilă pare secundară; în ce mă priveşte, contest prealabilul în sensul 
ineiţăţii structurilor, dar rețin necesitatea în sensul la care m-am referit'?. În opoziţi, cu 
ceea ce numeşte un "nativism masiv", Piaget susţine că pornind de la înzestrarea 
genetică sînt necesare noi reglări şi coordonări, ce se construiesc pe paliere succesive, 
pentru a crea structurile operatorii şi acele anticipări necesare, a priori ale oricărei 
experienţe posibile ce fac posibilă cunoaşterea fizică, în forma ei dezvoltată. "Originea 
endogenă a cunoştinţelor constituie, aşadar, punctul meu de convergenţă cu Lorenz, dar 
o divergență mi se pare că subsistă în necesitatea de a substitui ineităţii un mecanism 
de continue reconstrucţii şi de construcţii lărgite prin autoreglare sau autoorganizare..."? 
Într-o dublă confruntare cu epistemologia empiristă şi cu o epistemologie raţionalistă 
de orientare nativistă, cum este cea a lui Chomsky, Piaget va caracteriza propria sa 
poziţie drept constructivistă'. Este abordarea ce caută explicaţia biologică a 
construcţiilor cognitive nu doar în ereditate, ci încă într-o măsură mai mare în 
autoreglare, autoreglare ce este socotită o caracteristică comună proceselor biologice şi 
mintale. ` 

Care este baza faptică ce susține această poziție epistemologică, în particular 
conceptul piagetian al cunoaşterii logico-matematice sau al cunoaşterii a priori? Cum sînt 
întemeiate ipotezele formulate în epistemologia genetică cu privire la structuri mintale şi 
la construcţia lor în etapele succesive ale dezvoltării mintale a individului? Răspunsul 
lui Piaget este că aceste ipoteze ar fi confirmate de constatări sistematice asupra 
comportării subiecţilor în situaţiile de viaţă obişnuite şi, îndeosebi, în experimente 
psihogenetice concepute şi realizate de cercetători. Capacitatea subiecţilor de a realiza 
anumite anticipări, de a rezolva anumite tipuri de probleme ar constitui indici ale 
existenţei şi funcţionării unor scheme determinate de coordonare a acţiunilor efective sau 


! Vezi Teorii ale limbajului. Teorii ale învățării, pp. 284-285. 
? Ibidem, p. 417. 


? Ibidem, p. 472. 

"Rezultă... că o epistemologie conformă datelor psihogenezei nu poate fi nici empiristă, nici 


preformistă, nu poate consta decît într-un constructivism, cu elaborare continuă de operaţii şi de structuri noi". 
(Ibidem, p. 99.) 

interiorizate ale subiecţilor. Unii dintre criticii lui Piaget au îndoieli cu privire la 
legitimitatea acestui demers de la observaţii asupra comportării subiectului la ipoteze 
asupra operaţiilor şi strcturilor mintale care le fac posibile. Îndeosebi Chomsky şi cei care 
aderă la programul său de cercetare subliniază că, spre deosebire de ipotezele nativiste, 
ipotezele formulate de Piaget pentru a explica soluţiile pe care le dau copiii de diferite 
vîrste unor probleme de natură cognitivă nu vor putea fi infirmate de către fapte de 
observaţie. Ipotezele formulate de Piaget cu privire la scheme de coordonare a acţiunilor 
caracteristice pentru diferite etape ale dezvoltării mintale şi cu privire la construcţia de 
noi scheme în trecerea de la o etapă la alta sînt mai de grabă interpretări ale faptelor 
stabilite prin experimente psihogenetice, decît enunţuri ce se află sub controlul acestor 
fapte. Se mai poate observa că noţiunile de bază ale psihologiei genetice, noţiuni ca 
reglare, autoorganizare, echilibru, sînt noţiuni ale teoriei generale a sistemelor. Or, teoria 
generală a sistemelor este prin excelenţă o teorie interpretativă. Ea trebuie să fie 
distinsă de ipotezele teoretice ce sînt sub controlul faptelor. Recunoscînd şi subliniind 
înrădăcinarea biologică a cunoaşterii, Piaget, în opoziţie cu susţinătorii contemporani 
ai nativismului, utilizează de fapt concepte şi modele explicative antidarwiniste. Nu este 
de mirare că biologii care s-au pronunţat asupra unor teme ce au constitui obiect de 
confruntare între Piaget şi Chomsky au manifestat o vizibilă înclinaţie spre punctul de 
vedere al celui din urmă. 

Am caracterizat în mod sumar trei încercări contemporane de a conferi un conţinut 
conceptului cunoaşterii a priori în contextul unor cercetări asupra genezei şi surselor 
cunoaşterii. Din cele spuse se desprind cîteva concluzii mai generale. Încercarea lui Piaget 
este foate ambițioasă în măsura în care dă un sens deosebit dă tare conceptului 
cunoaşterii a priori, un sens mai apropiat de semnificaţia lui tradiţională, Kantiană. 
Enunţurile logico-matematice sînt caracterizate drept enunţuri ce lărgesc cunoaşterea şi 
posedă, totodată, atributele universalităţii şi necesităţii. Această caracterizare ne 
aminteşte de enunţurile numite de Kant sintetice a priori. Pe de altă parte, cunoaşterea 
logico-matematică este pentru Piaget o cunoaştere foarte săracă în conţinut în raport cu 
ceea ce el numeşte cunoaştere fizică, cunoaştere bazată pe experienţa fizică. Îndrăzneala 
speculativă a teoriei lui Piaget este plătită prin caracterul ei accentuat interpretativ, o 
trăsătură ce o distinge de construcţii teoretice cu țeluri explicative susceptibile să fie 
supuse unui control mai strict al faptelor. Pentru Chomsky, ca şi pentru raţionaliştii 
secolului al XVII-lea, cunoaşterea a priori este pur şi simplu cunoaşterea înnăscută. 
Universalele lingvistice ce încorporează o asemenea cunoaştere ţin de înzestrarea 
genetică a speciei. Cunoaşterea înnăscută, acea cunoaştere ce va fi activată o dată cu 
maturizarea biologică sub influenţa declanşatoare a stimulărilor senzoriale din ambianţă, 
este o cunoaştere bogată din punctul de vedere al conţinutului. Lingvistul american crede 
că dacă ipotezele nativiste nu pot fi probate în acelaşi fel ca şi enunţurile matematice, 
ele pot fi în schimb infirmate de către fapte de observaţie şi experimentale. Am 
caracterizat nativismul epistemologic de tipul celui propus de Chomsky drept un program 
de cercetare şi am arătat în ce sens este încă prea devreme să fie formulată o evaluare 
concludentă în ceea ce priveşte întemeierea empirică a ipotezelor pe care le propune. 
Pentru Lorenz, ca şi pentru Chomsky, ceea ce noi cunoaştem a priori este înnăscut. 
Lorenz propune însă un concept considerabil mai slab al cunoaşterii a priori. Este un 
concept mai slab şi mai sărac în ceea ce priveşte conţinutul decît cel chomskyan în 
măsura în care numai structura specifică a aparatului senzorial al omului şi categoriile 

gîndirii comune, solidare cu anumite structuri neurofiziologice proprii speciei, sînt 
înnăscute şi, în acest sens, a priori. Structura determinată genetic a aparatului de 
cunoaştere condiţionează sfera informaţiilor pe care le pot recepta oamenii şi 
mecanismele de prelucrare a acestei informaţii. Este un concept al cunoaşterii a priori mai 
slab şi în măsura în care dispozitivele, mecanismele şi structurile senzoriale şi intelectuale 
de prelucrare a informaţiei sînt datorate acelor condiţii accidentale ale ambianţei care au 
conferit valoare adaptativ unui anumit program genetic şi au asigurat promovarea lui prin 
selecţie naturală. Desigur că un asemenea concept al cunoaşterii a priori va fi mai puţin 
semnificativ din punct de vedere epistemologic. Conceptul cunoaşterii a priori propus de 
Lorenz se susţine însă astăzi cel mai bine în ceea ce priveşte baza faptică şi întemeierea 
lui empirică. 

SECȚIUNEA III 


ÎNTEMEIEREA CUNOAŞTERII 


Întemeierea sau justificarea a fost caracterizată de epistemologi drept o condiţie sau 
cerinţă necesară a cunoaşterii. O opinie adevărată reprezintă cunoaştere dacă şi numai 
dacă este întemeiată. În cartea sa, The Problem of Knowledge, una din lucrările de 
referinţă pentru ceea ce numim astăzi filosofia analitică a cunoaşterii, Ayer subliniază 
locul central al problematicii întemeierii în acest cîmp de preocupări. Ar fi greşit, 
observă el, să introducem caracterizarea întemeierii epistemice în definiţia cunoaşterii, 
tot aşa cum ar fi greşit să încorporăm criteriile binelui: în definiţia binelui. Totuşi, cele 
mai multe dezacorduri dintre filosofi privesc caracterizarea cerinţei întemeierii cunoaşterii. 
O parte considerabilă a literaturii epistemologice contemporane este consacrată acestei 
problematici. Sînt formulate idei noi sau sînt analizate şi discutate critic teorii consacrate 
asupra întemeierii cunoaşterii. Reluînd şi dezvoltînd consideraţii formulate în prima 
secțiune, vom schiţa mai întîi un răspuns la următoarele întrebări: Ce înseamnă a 


întemeia cunoaşterea? De ce este întemeierea o condiţie sau o cerinţă necesară a 
cunoaşterii? 


1. Precizări conceptuale şi terminologice 


Ideea că există o corelaţie între cunoaştere şi întemeiere este o intuiţie curentă. 
Oamenii sînt în general de acord că o opinie cu privire la fapte va fi apreciată drept 
parte constitutivă a cunoaşterii sau ştiinţei noastre dacă şi numai dacă avem temeiuri sau 
rațiuni în favoarea acestei opinii. Vom spune, aşadar, că cineva posedă cunoaştere, într- 
un sens mai restrictiv al termenului, numai dacă poate produce temeiuri cu valoare 
intersubiectivă în sprijinul a ceea ce afirmă. Demersul de apărare sau susţinere a 
opiniilor prin raportare la temeiuri sau raţiuni este numit întemeiere sau justificare. 
Opiniile ce pot fi susţinute în acest fel au calitatea de a fi întemeiate sau justificate. În 
cele ce urmează, termenii întemeiere, justificare şi respectiv întemeiat, justificat vor fi 
utilizaţi ca sinonimi. Vom folosi de preferinţă cuvintele întemeiere şi întemeiat deoarece 
termenii justificare şi justificat sînt în limba română neologisme ce capătă în anumite 
contexte o nuanţă depreciativă. Unii filosofi din trecut au folosit cuvîntul fundare pentru 
a desemna demersurile ce susţin pretenţia opiniilor de a reprezenta cunoştinţe prin 

producerea de temeiuri în sprijinul lor. Tendinţa de a folosi acest din urmă cuvînt 
exprimă intuiţia, Caracteristică teoriilor clasice ale cunoaşterii, că singurul răspuns 
adecvat la provocarea sceptică este întemeierea tuturor cunoştinţelor prin raportare la un 
fundament ultim, constituit din cunoştinţe sigure, absolut certe. În măsura în care 
termenul fundare sugerează un demers prin care cunoştinţele sînt pe deplin asigurate şi 
în acest fel sustrase primejdiei erorii şi oricărei posibilităţi de revizuire, el devine 
impropriu pentru a desemna procesul producerii temeiurilor în sprijinul opiniilor de îndată 
ce acceptăm o concepţie failibilistă asupra cunoaşterii. Aşa cum vom vedea, calitatea 
unei cunoştinţe de a fi întemeiată nu exclude posibilitatea ca ea să fie corectată sau 
revizuită. Opiniile noastre despre fapte pot fi, în acelaşi timp, întemeiate şi failibile. 

Întrebări ca: "Ce înseamnă a întemeia o opinie?”, "Ce condiţii trebuie să satisfacă 
demersul întemeierii?" şi altele de acest fel sînt interogaţii prin excelenţă filosofice într- 
un dublu sens. Mai întiîti, în sensul că ceea ce se caută sînt condiţii sau cerinţe 
universale ale întemeierii, condiţii pe care trebuie să le satisfacă toate opiniile noastre 
despre fapte. În al doilea rînd, în sensul că însuşirea unei opinii de a fi întemeiată nu 
este o însuşire de facto, ci o cerinţă a caracterizării opiniilor drept cunoştinţe, adică o 
normă. Spre deosebire de problematica genezei şi surselor cunoaşterii, problematica 
întemeierii cunoaşterii acoperă chestiuni de drept şi nu de fapt. 


"Întrebarea dacă o opinie este justificată din punct de vedere epistemic şi reprezintă, 
ca atare, cunoaştere, va fi considerată în analogie cu întrebarea dacă o acţiune este 
justificată din punct de vedere moral şi dacă este, prin urmare, o acţiune corectă sau 
bună din punct de vedere moral. Aceasta este ideea de bază a unui al doilea proiect 
filosofic: a dezvolta o teorie a cunoaşterii înseamnă a dezvolta o teorie normativă a 
întemeierii sau a justificării epistemice, care este analoagă unei teorii normative a acţiunii 
morale, aşadar, analoagă eticii. Înseamnă a dezvolta o etică a opiniei”. 


Determinarea a ceea ce este întemeierea, precizarea condiţiilor sau criteriilor care ne 
îndreptăţesc să calificăm o opinie despre fapte drept întemeiată a fost şi rămîne o 
problemă centrală în filosofia cunoaşterii. Filosoful nu se interesează, cum am spus, de 
întemeierea unui tip de opinii privitoare la un anumit gen de fapte, ci de ceea ce 
înseamnă, în genere, a întemeia în mod raţional o opinie cu privire la fapte. 


"Spun «în general» deoarece problemele cu care este confruntat filosoful aici nu sînt 
cele specifice, dacă o pretenţie particulară a unui om de ştiinţă, istoric sau a unui 
specialist în orice altă disciplină merită numele de cunoaştere. Verdictul asupra unor 
asemenea pretenţii poale fi dat numai de cei ce posedă cunoaşterea specială relevantă sau 
de cei ce au tehnicile sau cunoaşterea metodologiei adecvate pentru descoperirea adevărului 
în discuţie. Acelaşi lucru este adevărat chiar şi despre pretenţii de cunoaştere particulare 
formulate de omul de pe stradă; căci numai cei ce au acces la faptele relevante, pot face 
inferenţele relevante sau ceva de acest fel, sînt competenţi să judece asemenea pretenţii. 
Există însă o excepție importantă. Filosoful poate. datorită înțelegerii pe care o are 
despre ceea ce este cunoaştere şi despre ceea ce poate fi socotit în general drept cunoaştere, 
să declare că o anumită pretenţie particulară nu poate reprezenta cunoaştere deoarece 
nimic de acest fel nu poate reprezenta cunoaştere; condiţiile ce trebuie îndeplinite pentru 


| P, Bieri, Generelle Einführung, în (Hrsg) P. Bieri, Analytische Philosophie der Erkenntnis, p. 41. 

ca orice pretenţie să poată fi socotită cunoaştere autentică nu sînt pur şi simplu 
satisfăcute în acest caz”!. 


În sfîrşit, filosoful se întreabă, cu referire la diferite enunţuri sau sisteme de enunţuri, 
ce justificare are să creadă că ele reprezintă cunoştinţe nu pentru a pune la îndoială 
ceea ce ştie, ci pentru a pune în lumină unele principii generale privitoare la natura 
cunoaşterii. Atît în teoriile tradiţionale ale cunoaşterii, cît şi în filosofia analitică 
contemporană, cunoaşterea este caracterizată, de obicei, drept un rezultat al demersurilor 
de întemeiere. Trăsătura distinctivă a întemeierii epistemice este relaţia ei internă cu 
adevărul. Principiul întemeierii epistemice ar putea fi formulat spunînd că vor trebui 
acceptate drept cunoştinţe numai acele opinii despre fapte în cazul cărora avem bune 
temeiuri ce sprijină presupunerea că sînt adevărate. Întemeierea este corelată cu telul 
cognitiv care este adevărul. Atunci cînd ne întrebăm cît de bine este întemeiată o 
anumită opinie am dori, de fapt, să ştim cît de mari sînt şansele ca această opinie să 
fie adevărată. Conceptele de bază ale unei teorii filosofice a întemeierii epistemice vor 
fi, aşadar, concepte ca temei, adevăr, raționament (inferenţă). În teoriile clasice ale 
cunoaşterii, care sînt teorii ale fundării cunoaşterii, acestor concepte li se adaugă 
conceptul certitudine. 

S-a observat nu o dată, de la Kant încoace, de către autori care concep filosofia în 
primul rînd drept critică a cunoaşterii, că întrebarea "Care sînt criteriile acceptării 
opiniiior despre fapte drept cunoştinţe?" este, pînă la urmă, cea mai fundamentală dintre 
întrebările pe care şi le poate pune un om cu interese teoretice. În măsura în care îşi 
propune să precizeze condiţiile întemeierii cunoaşterii în genere, filosofia reprezintă o 
întreprindere cu obiective mai generale decît metodologiile particulare ale diferitelor 
discipline sau grupuri de discipline ştiinţifice. Pe un alt plan, o teorie a întemeierii 
epistemice poate fi socotită mai fundamentală decît o teorie filosofică asupra existenţei, 
decît o ontologie. Aceasta în sensul că toate opiniile despre lume, nu numai cele 
ştiinţifice, dar şi cele filosofice, vor fi supuse verdictelor formulate pe baza unei teorii 
generale despre natura întemeierii şi criteriile universale ale întemeierii epistemice. 
Filosofia cunoaşterii, ca analiză a condiţiilor cunoaşterii, în primul rînd ca teorie a 
întemeierii, devine în acest fel instanța supremă de evaluare a tuturor pretențiilor de 
cunoaştere. "Din acest motiv, s-a spus dn epoca modernă că teoria cunoaşterii a înlocuit 
ontologia în rolul ei ca prima philosophia, de «filosofie primă». Teoria filosofică a 
cunoaşterii, ca etică a opiniei, a preluat rolul instituitorului şi a celui mai înalt judecător 
al părţii cognitive a culturii"?. 


| D. W. Hamlyn, The Theory of Knowledge. p. 4. 
2 p. Bieri, Op. cit.. p. 44. 

2. Ce fel de entităţi pot constitui obiect al întemeierii epistemice? 


Am afirmat, în spiritul analizei clasice a cunoaşterii, că obiectele evaluării şi 
întemeierii epistemice sînt opiniile. Limitarea entităţilor ce constituie obiectul întemeierii 
la opinii şi enunţuri decurge în mod firesc din corelaţia internă dintre întemeiere şi 
adevăr. Nu pot constitui obiect al evaluării şi întemeierii epistemice decit entităţi 
susceptibile să fie adevărate. În opoziţie cu opiniile, trăirile, stările noastre subiective 
nu pot constitui de aceea obiect al întemeierii. Mulţi filosofi din trecut şi din zilele noastre 
limitează domeniul întemeierii la aşa-numitele opinii propoziţionale, opinii ce reprezintă 
descrieri lingvistice ale unor realităţi intersubiectiv accesibile. 


"Dacă ceva îmi apare acum ca F, dar puţin mai tîrziu mi se pare că ar fi trebuit să 
spun că îmi apare ca G, nu rezultă că nu am avut dreptate în primul caz spunînd că îmi 
apare ca F. Dacă corectez relatările unora din experienţele mele private accasta nu se 
întîmplă deoarece noi dovezi sînt disponibile, ci fiindcă reflecţia asupra situaţiei face 
adecvată decizia că experienţa este mai degrabă G decît F. S-ar putea să-mi dau seama 
în acest fel că ceca ce simt este o durere şi nu doar o mîncărime... Dacă ceva îmi apare 
F aceasta nu poate fi altfel şi eu sînt autoritatea care decide dacă lucrurile stau aşa sau 
altfel. Altcineva poate să se îndoiască că ceva mi-a apărut ca F, dar el trebuie în cele 


din urmă să accepte autoritatea mea”!. 


Dacă obiectele evaluării şi întemeierii epistemice sînt limitate în acest fel, atunci 
rezultă în mod firesc că întemeierea reprezintă o condiţie a cunoaşterii într-un sens 
restrictiv al termenului, adică o condiţie a cunoaşterii propoziţionale, explicite. Autorii 
care utilizează cuvîntul cunoaştere în acest sens restrictiv admit, desigur, că întemeierea 
nu este o condiţie a cunoaşterii în sensuri mai largi, mai tolerante ale termenului. Astfel 
cunoaşterea înnăscută, în accepţia pe care Chomsky şi alţi autori o dau acestei expresii, 
nu va fi ţinută să satisfacă condiţia întemeierii. Aceasta nu înseamnă altceva decit că 
ceea ce desemnăm prin expresia cunoaştere înnăscută nu reprezintă cunoaştere 
propozițională, aşadar cunoaştere în sensul strict al termenului. Prin urmare, dacă numai 
opiniile propriziţionale constituie obiect al întemeierii şi dacă întemeierea reprezintă o 
cerinţă necesară a cunoaşterii, atunci nu va exista ceva de felul cunoaşterii înnăscute. 
Dealtfel Chomsky avertiza asupra faptului că ceea ce el numeşte cunoaşterea limbajului 
nu este cunoaştere în sensul strict pe care îl dau termenului mulţi epistemologi şi aceasta, 
în primul rînd, deoarece în acest caz nu este satisfăcută condiţia întemeierii?. Noi 
folosim însă adesea cuvîntul cunoaştere în sensuri mai vagi, mai tolerante, sensuri 
corelate cu existenţa unor structuri mintale specifice sau chiar a unor dispoziţii de 
comportare. În aceste sensuri, cunoaşterea poate fi inconştientă, adică inaccesibilă 
conştiinţei. Spunem, de exemplu, că un copil mic cunoaşte (ştie) ceva atunci cînd 
anticipează apariţia unui obiect ascuns în spatele unui ecran sau că oamenii lipsiţi de 


l D. W. Hamlyn. Op. cit.. pp. 44-45. 

Mult din cunoaşterea ce intră în «înţelegerea noastră comună» apare ca lipsit de temeiuri, justificare 


şi bune motive. ca şi în cazul cunoaşterii că expresiile lingvistice au anumite proprietăţi”. (N. Chomsky, Rules 
and Representations, p. 95.) 

orice instrucţie cunosc (ştiu) cum trebuie să fie folosită o anumită expresie lingvistică. 
Autorii ce caracterizează anumite dispoziţii mintale sau dispoziţii de comportare 
caracteristice pentru animale sau copiii mici drept cunoştinţe, acceptînd totodată că 
întemeierea reprezintă o condiţie necesară a cunoaşterii, se angajează în direcţia unei 
reconsiderări radicale a conceptului întemeierii. O asemenea reconsiderare a fost propusă 
de teoria externalistă sau cauzală a întemeierii. 


3. La ce întrebări trebuie să răspundă o teorie a întemeierii epistemice? 


Pentru a oferi unele indicaţii preliminare cu privire la întrebările ce se pun într-o 
teorie a întemeirii epistemice vom porni de la observaţia că opiniile noastre despre fapte, 
în calitate de informaţii semantice, nu sînt în genere izolate, ci constituie reţele. Fiecare 
opinie este un nod din care pornesc fire inferenţiale care o leagă direct sau indirect cu 
un mare număr de alte opinii; acestea reprezintă alte noduri ale reţelei. O opinie despre 
fapte poate să constituie temei pentru multe alte opinii despre fapte şi este la rîndul ei 
întemeiată prin raportare la alte opinii. Temeiurile pe care le are o persoană pentru a 
accepta o anumită opinie sînt opinii acceptate drept cunoştinţe de către această 
persoană. Tocmai în virtutea faptului că prin relaţiile inferenţiale dintre opinii acestea 
sînt întemeiate şi recunoscute drept cunoştinţe, cunoaşterea noastră se extinde asupra 
trecutului sau viitorului, asupra unui domeniu tot mai întins de fapte inaccesibile 
observaţiei. 


Epistemologii ce caracterizează relaţia pe care o desemnează termenii întemeiere sau 
justificare drept o relaţie inferenţială s-au întrebat dacă inferenţa ce întemeiază o opinie, 
conferindu-i statutul de cunoştinţă. trebuie să fie una conştientă. Punctul de vedere larg 
acceptat este că o asemenea cerinţă e prea tare şi va duce la o restrîngere inacceptabilă 
a domeniului opiniilor întemeiate. Adeseori, în viaţa de fiecare zi, uneori chiar şi în ştiinţă, 
nu avem tot timpul la îndemînă temeiuri pentru opiniile pe care le susţinem. Mulţi oameni 
cred, bunăoară, că viaţa în aer liber şi mişcarea sînt bune pentru sănătate fără a putea 
însă produce de îndată temeiuri în favoarea acestor opinii. Ei sînt totuşi convinşi că 
asemenea temeiuri există. O carcterizare mai tolerantă, mai puţin restrictivă a relaţiei de 
întemeiere, ca relaţie inferenţială, ar fi următoarea: e reprezintă un temei pentru o opinie 
h dacă cei ce acceptă această opinie o vor putea întemeia recurgînd la e. 


Din asumarea supoziţiei că opiniile, mai precis enunţurile ce constituie expresia 
lingvistică a opiniilor sînt integrate într-o reţea prin relaţii inferenţiale decurg în mod 
firesc cîteva întrebări la care trebuie să răspundă orice teorie a întemeierii epistemice. 
Prima întrebare la care va trebui să se răspundă este dacă întemeierea este o relaţie 
liniară sau circulară. În primul caz, toate enunţurile vor fi întemeiate prin raportare la 
ceea ce filosofii au numit enunțuri (opinii) de bază. Acestea sînt enunţuri (opinii) ce 
ocupă o poziţie privilegiată în sistem, în sensul că nu vor fi la rîndul lor întemeiate prin 
raportare la alte enunţuri (opinii). O teorie a întemeierii epistemice care se construieşte 

pornind de la supoziţia fundamentală că relaţia de întemeiere este o relaţie liniară 
trebuie să răspundă în mod firesc la două întrebări. Mai întîi, se cere indicarea 
trăsăturilor distinctive ale enunţurilor (opiniilor) de bază. În al doilea rînd, se pune 
întrebarea de ce tip sînt inferenţele prin care se realizează întemeierea celorlalte enunţuri, 
ținînd seama de caracteristici distinctive care au fost atribuite enunţurilor de bază. Teorii 
influente ale întemeierii epistemice au fost însă construite pornind de la supoziţia esenţial 
diferită că nu există enunţuri (opinii) de bază, că toate enunţurile (opiniile) sînt pe 
acelaşi plan din punctul de vedere al statutului lor logic şi metodologic. În acest caz, 
întemeierea va fi concepută ca o relaţie circulară, o relaţie în care enunţurile se sprijină 
pe altele. În mod tradiţional o asemenea relaţie a fost desemnată prin termenul coerență. 
Întrebarea centrală în teoriile întemeierii de acest fel priveşte tocmai caracterizarea acestei 
relaţii. Ea ar putea fi formulată astfel: "În ce constă coerenţa unui sistem de enunţuri ce 
conferă calitatea de cunoştinţe elementelor sale componente?" Răspunzînd unor întrebări 
cum sînt cele de mai sus, teoriile filosofice ale întemeierii formulează norme universale 
ale evaluării epistemice. Enunţurilor (opiniilor) despre fapte li se va conferi titlul de 
cunoştinţe dacă ele vor satisface aceste norme. 


4. Sensul tare ai ideii întemeierii: idealul clasic al cunoaşterii şi 
fundaţionalismul radical 


În dezvoltarea istorică a epistemologiei a fost formulată o mare varietate de 
puncte de vedere asupra naturii relaţiei de întemeiere epistemică. În cele ce urmează, 
vom caracteriza şi clasifica aceste puncte de vedere după diferite criterii. 

Aşa cum s-a arătat în Introducere, problema cunoaşterii, în speţă problema 
întemeierii cunoaşterii, nu apare de al începuturile gîndirii filosofice, ci mult mai tîrziu, 
în primul rînd ca reacţie faţă de contestarea sceptică a posibilităţii cunoaşterii. Teza 
scepticismului radical este că o cunoaştere cu valoare obiectivă, care transcede opiniile 
variabile şi subiective, acea cunoaştere pe care grecii o numeau episteme, nu ne este în 
principiu accesibilă. În argumentarea tezei sceptice s-a recurs în mod sistematic la 
argumentul regresului la infinit. Argumentul este foarte simplu: de îndată ce o pretenţie 
de cunoaştere este pusă sub semnul întrebării, ea va trebui apărată prin producerea unor 
temeiuri sau raţiuni menite să o susţină; acestea din urmă pot fi la rîndul lor contestate 
şi va trebui să fie apărate în acelaşi fel; în încercarea de a da o întemeiere obiectivă 
opiniilor noastre, de a justifica calitatea lor de cunoştinţe, vom fi astfel antrenați într-un 
regres la infinit. Lanţul întemeierii va fi unul fără capăt. Argumentul regresului la infinit 
îşi propune să probeze că întemeierea cunoaşterii nu este în genere posibilă. Calea cea 
mai simplă de a respinge acest argument este de a arăta că regresul are un sfîrşit natural 
reprezentat de opinii care se întemeiază pe ele însele. şi nu mai trebuie, aşadar, întemeiate 
prin raportare la alte opinii. Opiniile sau enunţurile ce se autovalidează, se întemeiază 
pe ele însele. au fost numite de filosof opinii de bază sau enunţuri de bază. Sînt opiniile 
sau enunţurile ce susţin întregul edificiu al cunoaşterii omeneşti. Analogia este sugestivă. 

Cunoaşterea poate fi reprezentată ca o structură arhitectonică în care fiecare nivel se 
sprijină pe altul, fundamentul nefiind sprijinit de vreo altă parte a clădirii, dar susţinînd 
în schimb întreaga construcţie. Concepţiile asupra întemeierii epistemice care au fost 
dezvoltate pornind de la acest răspuns dat argumentului regresului la infinit au fost 
numite fundaţionaliste. Dacă opiniile socotite a fi 'de bază sau principiile, cum spune 
Aristotel, sînt caracterizate drept infailibile, indubitabile, sustrase în principiu erorii, atunci 
fundaţionalismul va fi unul radical. Este punctul de vedere care a dominat în epoca 
clasică de dezvoltare a teoriei cunoaşterii. 


` 


Logica abordării fundaţionaliste a întemeierii epistemice este dezvăluită cu multă 
claritate de R. Chisholm. Atunci cînd acceptăm un enunţ drept bine întemeiat o facem cu 
referire la alte enunţuri pe care le-am acceptat în prealabil ca bine întemeiate. Astfel, 
constatarea că o persoană are o anumită boală este întemeiată cu referire la enunţuri ce 
descriu anumite simptome. Povara întemeierii este astfel trecută de la un enunţ la altul. 
Regresul se opreşte însă la enunţuri care sînt acceptate fără a mai fi întemeiate prin 
raportare la alte enunţuri. Asemenea enunţuri sînt enunțuri de bază. Enunţul "a este F” va 
fi considerat un enunţ de bază dacă simplul fapt că a este F mă îndreptăţeşte să accept 
acest enunţ. 


Autorii ce susţin o abordare fundaţionalistă a întemeierii epistemice pretind că 
dihotomia opinii (enunţuri) de bază-opinii (enunţuri) ce nu sînt de bază ne-ar fi impusă 
de necesitatea de a evita atît regresul la infinit, cît şi circularitatea în întemeierea opiniilor 
(enunţurilor). Ca fiinţe raţionale, am fi siliţi să o acceptăm drept singura alternativă ce 
ne stă la dispoziţie, Existenţa unor opinii (enunţuri) de bază ar fi o condiţie necesară 
a întemeierii epistemice în genere. Fundaţionalismul ar reprezenta, aşadar, singura 
posibilitate de a evita alunecarea în scepticism. Dincolo de acest argument de ordin 
general, supoziţia ce susţine fundaţionalismul, cel puţin în varianta lui radicală, ar putea 
fi formulată astfel: existenţa cunoaşterii în viaţa de fiecare zi, în metafizică, în ştiinţă 
sau în fiecare dintre acestea este acceptată drept ceva neproblematic; se admite, totodată, 
că sarcina filosofului ar fi să explice cum este posibilă cunoaşterea prin indicarea 
fundamentelor ei ultime. Acest mod de a aborda problema cunoaşterii poate fi întîlnit deja 
la Platon sau Aristotel şi a primit cea mai clară expresie în filosofia teoretică a lui Kant. 
Dacă însă Platon sau Aristotel socoteau realitatea cunoaşterii metafizice ca 
neîndoielnică. în schimb Kant va considera întrebarea dacă şi cum este posibilă 
metafizica ca ştiinţă, ca o cunoaştere cu valoare obiectivă, drept prima problemă a 
filosofiei. 

Postularea unor enunţuri de bază ca fundament al întregii noastre cunoaşteri despre 
fapte ne conduce în mod firesc la o altă temă epistemologică, cea a cunoaşterii 
nemijlocite. Cunoaşterea nemijlocită sau imediată este caracterizată în mod curent prin 
raportare la cunoaşterea mijlocită. Distincția dintre cunoaşterea nemijlocită şi cunoaşterea 
mijlocită poate fi formulată în termenii distincţiei dintre întemeierea nemijlocită şi 
întemeierea mijlocită a unei opinii. Vom spune că o opinie este întemeiată în mod 
mijlocit dacă este întemeiată prin relaţii inferenţiale sau prin alte relaţii epistemice ce 
pot fi stabilite între această opinie şi opinii acceptate ca bine întemeiate. Dimpotrivă, o 

opinie va fi întemeiată nemijlocit dacă nu va fi întemeiată prin raportare la alte opinii. 
O asemenea precizare a conceptului de cunoaştere imediată este, în esenţă, una negativă. 
Ea poate fi convertită în una pozitivă spunînd că o cunoştinţă este nemijlocită dacă 
se autojustifică sau se autovalidează, dacă conţine garanţia adevărului ei în sine, şi nu 
în alte cunoştinţe. Prin raportare la conceptul cunoaşterii nemijlocite, abordarea 
fundaţionalistă a întemeierii epistemice ar putea fi caracterizată drept punctul de vedere 
că toate cunoştinţele noastre despre lume sînt întemeiate prin raportare la cunoştinţe 
nemijlocite, care se întemeiază pe ele însele. Chiar dacă afirmarea existenţei unei 
cunoaşteri nemijlocite şi abordarea fundaţionalistă a întemeierii cunoaşterii nu se 
identifică este clar că ideea cunoaşterii nemijlocite primeşte o semnificaţie 
epistemologică majoră în cadrul teoriilor fundaţionaliste ale întemeierii. Nemijlocirea, 
în sensul autoîntemeierii sau autovalidării, asigură liniaritatea demersului întemeierii 
epistemice. 

Vom utiliza termenul generic fundaționalism radical pentru a desemna abordarea 
tradiţională a întemeierii epistemice. Este o concepţie inspirată de idealul clasic al 
cunoaşterii, idealul certitudinii. Mulţi filosofi, care au respins scepticismul, au crezut, 
totodată, că orice cunoaştere cu valoare obiectivă, orice ştiinţă, trebuie să fie o 
cunoaştere certă. Ei au presupus, de asemenea, că certitudinea poate fi atinsă şi 
asigurată prin întemeierea cunoaşterii pe un fundament ultim, imuabil, de neclintit. Acest 
fundament, constituit dintr-o cunoaştere nemijlocită sau intuitivă, este socotit punctul 
arhimedic al cunoaşterii. Metafora vizează sîmburele fundaţionalismului radical, supoziţia 
că există o cunoaştere originară de o natură aparte, care poartă în sine garanţia 
adevărului ei, se susţine pe ea însăşi şi susține, totodată, edificiul ierarhic structurat al 
cunoaşterii noastre. 

Marile contururi ale acestei poziţii epistemologice pot fi desprinse pentru prima dată 
din teoria aristotelică a ştiinţei. Este o teorie ce a dominat timp de multe secole ştiinţa 
şi filosofia occidentală. Aristotel concepea cunoaşterea teoretică ca pe o structură 
ierarhică ale cărei straturi sînt corelate prin relația de consecinţă logică. Teoria 
aristotelică a ştiinţei urmăreşte în mod programatic eliminarea întîmpinărilor sceptice 
privitoare la întemeierea epistemică - circularitatea şi regresul la infinit - prin introducerea 
distincţiei fundamentale dintre cunoaşterea nemijlocită a principiilor şi cunoaşterea 
mijlocită prin demonstraţie. "Un principiu de demonstraţie este o propoziţie nemijlocită. 
Iar o propoziţie nemijlocită este aceea care nu are nici o altă propoziţie anterioară ei". 
Orice ştiinţă demnă de acest nume se sprijină pe cunoaşterea nemijlocită a principiilor, 
care sînt prime şi nedemonstrabile. Principiile constituie fundamentul tuturor cunoştinţelor, 
atît în sens logic, cît şi în sens epistemologic. Căci principiile sînt cunoscute independent 
de enunţurile ce pot fi derivate din ele. În schimb, acestea din urmă nu reprezintă 
cunoştinţe decît prin relaţia pe care o întreţin cu principiile. Asimetria afirmată în acest 
fel exclude circularitatea şi pune în evidenţă liniaritatea, înţeleasă drept cerinţă 
esenţială a întemeierii episteimice. Aristotel observa că a pretinde ca fiecare enunţ să fie 
demonstrat este o nebunie. Singura alternativă la scepticismul radical, la suspendarea 
judecății, ar fi, aşadar, acceptarea fără demonstraţie a unor adevăruri prime, a 

principiilor. Cunoaşterea principiilor va constitui astfel fundamentul tuturor cunoştinţelor 
ce pot fi întemeiate prin demonstraţie. 


Logicianul olandez E. W. Beth a reconstruit teoria aristotelică a ştiinţei, aşa cum este 
ea expusă, în principal în Analitica secundă, caracterizînd ştiinţa (S) drept un sistem de 
enunţuri ce satisface următoarele condiţii: I. Orice propoziţie apaţinînd lui S trebuie să 
se refere la un domeniu specific de entităţi reale. II. Orice propoziţie apaţinînd lui S trebuie 
să fie adevărată. III. Dacă anumite propoziţii aparţin lui S, atunci orice consecinţă 
logică a acestor propoziţii trebuie să aparţină lui S. IV. S cuprinde un număr finit de 
termeni astfel că: (a) semnificaţia unor termeni este aşa de evidentă încît nu mai cere altă 
explicaţie; (b) ccilalţi termeni ce intervin în S pot fi definiţi cu ajutorul termenilor primi. 
V. S cuprinde un număr finit de propoziţii astfel încît: (a) adevărul unor propoziţii este 
atît de evident încît nu cere altă dovadă; (b) adevărul celorlalte propoziţii aparţinînd lui 
S poate fi stabilit prin inferenţă logică pornind de la aceste supoziţii prime!. 


Pentru Aristotel, cunoaşterea teoretică se cîştigă prin interenţă pornind de la principii 
ireductibile, acceptate ca evidente. O concepţie asupra fundării cunoaşterii teoretice de 
acest tip ridică în mod firesc întrebarea: cum poate fi asigurată cunoaşterea principiilor? 
Răspunsul lui Aristotel este că principiile sînt asigurate prin cunoaştere nemijlocită. 
Facultatea gîndirii intuitive este intelectul activ (nous-ul). Aristotel va caracteriza nous-ul 
drept principiu, adică drept începutul oricărei cunoaşteri. Intuiţia principiilor devine 
posibilă prin ceea ce filosoful numeşte inducție, un demers de cunoaştere ce îşi are 
punctul de plecare în datele simţurilor. Fenomenele accesibile percepţiei sînt manifestări 
ale unor principii sau cauze. Principiile sau cauzele nu sînt însă accesibile percepţiei. 
Intelectul activ, nous-ul, este facultatea care prinde principiile sau cauzele pornind de la 
percepțiile simţurilor, iar inducția este demersul prin care mintea este condusă de la 
percepții la cunoaşterea cauzelor. Pentru Aristotel, inducția este calea cunoaşterii intuitive 
a principiilor. 

Concepţia aristotelică a întemeierii epistemice poate fi caracterizată spunînd că 
ştiinţa se constituie pe un fundament imuabil :Icătuit din principii pe care nici o cercetare 
ulterioară nu le poate clinti sau schimba. Nu numai scolastica medievală, dar şi mari 
proiecte moderne de reformă a ştiinţei, cum este cel cartezian, se vor dezvolta sub semnul 
acestei ideii directoare. 

Ceea ce conferă teoriei carteziene a ştiinţei şi, în genere, concepţiei despre ştiinţă a 
metafizicienilor raţionalişti ai secolului al XVII-lea o notă proprie, distinctă, este 
asocierea ideii unei ştiinţe bine făcute, bine întemeiate cu idealul certitudinii. 
Certitudinea, cred raţionaliştii, poate fi atinsă datorită evidenţei raţionale a principiilor 
şi a caracterului principial infailibil al inferenţei logice. Geometria, în expunerea ei 
axiomaltică, demonstrativă, constituia pentru Descartes, şi în egală măsură pentru Pascal 
sau Spinoza, modelul cunoaşterii certe. Ca principii, axiomele geometriei sînt considerate 
drept asigurate o dată pentru totdeauna de vreme ce nu putem gîndi contrariul lor. 
Convingerea autorului Discursului asupra metodei a fost că recursul la evidenţa raţională 
asigură pe deplin cunoaşterea noastră şi îngăduie astfel respingerea decisivă a celor mai 

Company, Amsterdam. 1965. p. 32. 


ÎNTEMEIEREA CUNOAŞTERII 141 


subtile şi insidioase variante ale scepticismului. Principiile cunoaşterii sînt evidențe pe 
deplin asigurate de către "lumina naturală", care este rațiunea despărțită de simțuri. La 
rîndul ei, încrederea în ceea ce este rațional evident, în ceea ce se înfăţişează clar şi 
distinct "luminii noastre naturale", se sprijină pe credința în bunăvoința infinită a 
Creatorului. Sînt îndreptățit să încep prin a mă îndoi de orice, susține Descartes, dînd 
astfel o exprimare semnificativă patosului critic al gîndirii moderne. Nu mă pot, totuşi, 
îndoi şi de faptul că mă îndoiesc şi, prin urmare, cuget. Şi este un adevăr indubitabil 
că o fiinţă gînditoare există. "Observînd că nu există în acest gîndesc deci exist nimic 
care să mă asigure că spun adevărul, în afară de faptul că văd foarte clar că pentru 
a gîndi trebuie să exişti, am considerat că pot să adopt o regulă generală, anume că 
lucrurile pe care le concepem foarte clar şi distinct sînt toate adevărate..."! Certitudinea 
principiilor asigură certitudinea întregului corp de cunoştinţe ce constituie ştiinţa. 
Raționamentul demonstrativ propagă adevărul de la premise la concluzii. Descartes a fost 
sedus de gîndul că acea combinaţie a intuiţiei raţionale şi a demonstraţiei care conferă 
excelenţă şi exemplaritate cunoaşterii matematice ar permite transformarea metafizicii, 
care a fost pînă atunci un teren al dezbinărilor şi al controverselor fără de sfîrşit, într-o 
ştiinţă bine întemeiată şi pertect asigurată. Perfect asigurată în sensul că atît principiile, 
cît şi consecinţele derivate din ele ar putea fi supuse controlului, mai întîi prin intuiţie 
intelectuală şi apoi, pas cu pas, prin logică. O asemenea cunoaştere va fi accesibilă, 
desigur, numai unor spirite pe deplin clare şi riguroase. 


În Cuvîntul înainte al Meditaţiilor sale, Descartes observă că "după cum în geometrie 
există multe dovezi de - ale lui Arhimede, Apollonius, Pappus, ori alţii, dovezi care, deşi 
sînt socotite de către toţi drept evidente, chiar, şi drept sigure - deoarece anume nu cuprind 
cu desăvirşire nimic care. privit în sine, să nu fie foarte lesne de cunoscut şi nimic în care 
cele ce urmează să nu se lege în chip îngrijit de 'cele dinainte - fiindcă totuşi sînt destul 
de lungi şi cer un cititor deosebit de atent, nu sînt înţelese decît de prea puţini; la fel, deşi 
cele de care mă folosesc aici sînt, după părerea mea, asemenea, în siguranţă şi evidenţă, 
celor geometrice. ba chiar le întrec, mă tem totuşi că nu pot fi pătrunse îndeajuns de 
mult, fie pentru că sînt şi destul de lungi, atîrnînd unele de altele, fie, mai ales, fiindcă cer 
un cuget desprins cu desăvirşire de prejudecăţi şi care să se desfacă lesne de tovărăşia 
simţurilor. Şi, desigur. nu se găsesc pe lume mai mulţi ingi înzestrați pentru studiul 
metafizicii decît pentru cel al geometriei"”. 


S-a observat adesea că modul în care a gîndit filosoful francez evidenţa principiilor 
nu poate oferi ceea ce caută gînditorii ataşaţi idealului clasic al cunoaşterii. Mai întîi, 
evidenţa raţională, aşa cum a conceput-o Descartes, nu poate asigura o cunoaştere cu 
valoare obiectivă. Nu avem temeiuri pentru a susţine că există lucruri ce rămîn 
evidente, în sensul cartezian, pentru toți oamenii şi pentru toate timpurile. Pe de altă 
parte, ideile pe care cartezienii le-ar califica drept raţional evidente nu oferă o bază 
suficient de largă pentru a susţine tot ceea ce sîntem în mod spontan înclinați să 
acceptăm drept cunoaştere. A recunoaşte că Descartes a eşuat în realizarea proiectului 
său de a întemeia cunoaşterea pe intuiţii raţionale ultime, care nu mai au nevoie de 

întemeiere şi nici nu mai sînt susceptibile de întemeiere, nu este, desigur, acelaşi lucru cu 
a renunţa la proiectul tundaţionalist inspirat de idealul clasic al cunoaşterii, idealul 
certitudinii absolute. În tradiţia inaugurată de raționalismul cartezian, punctul arhimedic 
al cunoaşterii va trebui căutat în raţiunea pură, raţiunea independentă de experienţă. 
Din această perspectivă cunoaşterea poate fi întemeiată numai prin raportare la evidențe 
raţionale primare, nemijlocite, ireductibile. Doar ele pot constitui temeiul şi baza ultimă 
a cunoaşterii. Idealul raţionalist clasic al cunoaşterii ne apare astfel solidar cu proiectul 
fundării cunoaşterii prin regres spre o cunoaştere originară, concepută ca prindere 
nemijlocită a esenţelor pure prin intuiţie rațională. |. 

Proiectul este reluat de fenomenologie, care ni se înfăţişează, din acest punct de 
vedere, cu succesoarea tradiţiei raționalismului clasic, în primul rînd a celui cartezian. 


O spune chiar Husserl la începutul Mediraţiilor carteziene, numind Meditaţiile lui 
Descartes "prototip al autoreflecţiei filosofice”. "Dacă ne orientăm acum spre conţinutul 
Meditaţiilor atît de străin nouă, celor de astăzi, observăm aici o întoarcere către eul care 
filosolează într-un al doilca sens mai adînc, către ego-ul cogitaţiilor pure. Cel care 
meditează realizcază această întoarcere prin intermediul foarte cunoscutei metode a 
îndoielii. Urmărind a fi consecvent scopului său - cunoştinţa absolută - el îşi interzice să 
admită valabilitatea existenţei unui lucru care nu se află în afara oricărei posibilităţi de 
a deveni îndoielnic. El supune apoi unei critici metodice în privinţa posibilității de 
îndoială ceea ce îi apare sigur în viaţa experienţei şi a gîndirii şi caută să obţină un 
ansamblu de evidențe absolute prin excluderea a tot ceea ce este încă dubitabil. Potrivit 
acestei metode. certitudinea obţinută prin experienţa sensibilă, în care ne este dată lumea 
în viaţa obişnuită. nu rezistă criticii. Prin urmare, în acest stadiu de început nu trebuie 
admisă ca valabilă existenţa lumii. Cel care meditează nu se menţine decît pe sine în 
mod absolut în afara oricărei îndoieli ca ego pur al cogitaţiilor sale, care nu poale fi 


suprimat chiar dacă această lume nu ar exista". 


Năzuinţa care inspiră fenomenologia, ca orietare filosofică, a fost caracterizată de 
unul din criticii ei astfel: "Înțelegerea faptului că enunţurile vieţii comune şi ale ştiinţei 
nu pot să pretindă decît o validitate probabilă, că cele mai generale rezultate ale 
cercetării, confirmate de orice experienţă, au doar caracterul unor ipoteze, i-a îmboldit 
continuu pe filosofi de la Descartes, mai puţin limpede încă din antichitate, să caute o 
bază de neclintit, care este sustrasă oricărei îndoieli, pe care să ridice edificiul mişcător 
al cunoaşterii noastre. Această nesiguranţă a edificiului a dus de multe ori la concluzia 
că este cu neputinţă, poate principial imposibil, să construim prin puterea gîndirii 
omeneşti unul mai solid; dar aceasta nu a împiedicat să se caute stînca naturală care 
există înaintea oricărei construcţii şi nu se clinteşte"?. Stîncă pe care fenomenologia a 
căutat-o în conştiinţa pură. Conţinutul conştiinţei pure - ideile, fenomenele pure sau 
esențele - poate fi cunoscut nemijlocit, intuitiv. Husserl propune expresia metodă 
fenomenologică pentru a desemna ansablul demersurilor ce favorizează pătrunderea 
intuitivă a esenţelor, adică cunoaşterea absolută a fiinţei absolute. Prin metoda 
fenomenologică filosofia ar fi întemeiată ca ştiinţă riguroasă şi ar oferi astfel o 
întemeiere absolută întregii cunoaşteri. Cunoaşterea originară este cunoaşterea intuitivă, 

cunoaşterea ce se autovalidează. Ea este o cunoaştere nemijlocită, a priori şi absolut 
certă. Reluînd imperativul cartezian de a nu accepta nici un enunţ care nu este nemijlocit 
evident, filosofia de orientare fenomenologică se delimitează cu insistenţă nu numai în 
raport cu empirismul, ci şi cu filosofia critică a cunoaşterii. Proiectul kantian de 
întemeiere a cunoaşterii ar eşua deoarece acceptă ca principii judecăţi numite sintetice 
a priori ce nu sînt nemijlocit evidente. 


Într-un text publicat în 1903, intitulat Jos cu prejudecățile. Un avertisment 
contemporaneităţii de a dezavua în spiritul lui Bacon şi Descartes orice a priori orb, Franz 
Bretano apreciază că prin criticismul kKantian nu s-a înfăptuit imperativul filosofiei 
ştiinţifice, şi anume imperativul regresului pînă la ceea ce este nemijlocit evident, al 
eliminării, în acest fel, a tuturor prejudecăţilor. Rezultatul final al criticismului ar fi 
consacrarea unor principii ale folosirii comune şi ştiinţifice a intelectului în calitate de 
judecăţi sintetice a priori. În acest sens, radicalitatea întreprinderii Kantiene este doar 
aparentă. "A fost o cutezanţă cu totul neraţională să voieşti a clădi ştinţa pe 
prejudecăţi oarbe, chiar dacă ele sînt împodobite cu frumosul nume de «cunoştinţe 
sintetice a priori». Lumină din lumină, nu din întuneric!"! 


Fenomenologia poate fi caracterizată, totodată, drept o formulare a idealului clasic 
al cunoaşterii. Căci filosofia tenomenologică afirmă în mod programatic că atingerea 
certitudinii absolute implică refuzul oricărei transcedenţe. Esenţele sau fenomenele pure 
nu preexistă cunoaşterii lor. Ele se constituie în actul cunoaşterii. 

Diferite şcoli filosofice care s-au dezvoltat de-a lungul timpului într-o tradiţie de 
gîndire raţionalistă, într-un înţeles larg şi cuprinzător al termenului, de la teoria 
aristotelică a ştiinţei pînă la fenomenologie, ilustrează acea căutare a temeliei ultime 
a cunoaşterii ce distinge fundaţionalismul radical. Este ceea ce Ferdinand Gonseth va 
numi, dintr-o perspectivă metodologică, strategie de fundament. Teoriile întemeierii ce 
se construiesc pornind de la supoziţia că există un fundament al cunoaşterii, în sensul 
strict al cuvîntului, adică o bază ultimă şi pe deplin asigurată a oricărei cunoaşteri şi 
ştiinţei despre fapte, pot fi calificate drept teorii absolutiste ale cunoaşterii. 


5. Fundaţionalismul în tradiţia empiristă; enunţuri despre date senzoriale 
şi enunţuri despre fapte 


Efortul de a identifica o cunoaştere primară, certă şi sustrasă în principiu îndoielii, 
reprezintă o dominantă a epistemologiilor de factură tradiţională. Idealul clasic al 
cunoaşterii, idealul unei cunoaşteri pe deplin asigurate, întemeiate pe fundamente de 
neclintit, a dominat şi empirismul secolelor XVII - XVIII. Filosoful empirist căuta şi el 
fundamentul ultim al cunoaşterii. Acest fundament este pentru empirist datul. Empirismul 

secolelor trecute a fost orientat însă în primul rînd spre analiza datului ca sursă a 
cunoştinţelor şi mai puţin ca temei al pretențiilor noastre de cunoaştere. Abia în secolul 
XX s-a încercat elaborarea sistematică a unei teorii empiriste a întemeierii epistemice, o 
teorie ce-şi propune să arate cum poate fi întemeiată cunoaşterea noastră despre lume 
prin raportare la informațiile oferite de simţuri, informaţii despre care se presupune că 
ne sînt date în mod nemijlocit. 

Conceptul central al fundaţionalismului empirist este conceptul de enunţ de bază sau 
propoziţie de bază (basic statement sau basic sentence). Enunţurile de bază au fost 
caracterizate adesea drept expresii lingvistice ale unei experiențe perceptuale sau 
introspective, a ceea ce simţim şi gîndim. Se recunoaşte, desigur, că enunţurile ce 
exprimă experienţe senzoriale pot îi false din punctul de vedere al raporturilor lor cu 
stările reale. Întrebarea la care trebuie să răspundă filosoful empirist care îşi propune 
elaborarea unei teorii a întemeierii epistemice, acceptînd supoziţia că datele senzoriale 
reprezintă fundamentul cunoaşterii, este dacă enunţurile despre trăiri subiective pot fi 
socotite drept enunţuri pe deplin asigurate, sustrase în principiu revizuirii. Mulţi filosofi 
de orientare empiristă înclină să dea un răspuns pozitiv la această întrebare! Nu ne 
putem înşela în ceea ce priveşte trăirile noastre subiective. Atît timp cît utilizăm în mod: 
corect un anumit limbaj, enunţurile formulate în acest limbaj vor oferi informaţii adecvate 
despre stările noastre subiective. Enunţurile despre stări subiective ar fi astfel la fel de 
bine asigurate ca şi trăirile subiective. Ele ar avea, prin urmare, statutul unor propoziții 
de bază!. Problema unei teorii empiriste a întemeierii epistemice ar fi să arate cum pot 
fi întemeiate enunţurile ce exprimă cunoştinţe despre fapte pe asemenea enunţuri de 
“bază. Unii filosofi empirişti au susţinut că întregul corp al cunoştinţelor noastre despre 
fapte va putea fi întemeiat pe enunţurile de bază prin raționamente de tip inductiv. Este 
vorba de raţionamentele în care concluzia este doar susţinută de premise şi nu este 
derivată drept o consecinţă necesară implicată în premise. Bertrand Russell a propus 
o teorie empiristă a întemeierii epistemice ce se sprijină pe asemenea presupoziţii. 

Russell socotea că în regresiunea pe care o implică demersurile de întemeiere a 
cunoştinţelor noastre despre lume ajungem la enunţuri pentru care nu mai putem produce 
temeiuri. Mai mult, putem arăta că pentru asemenea enunţuri nici nu pot fi găsite 
temeiuri exterioare. Sînt enunţurile despre care Russell spune că pot fi derivate din date 
ale simţurilor. În lucrarea sa Problemele filosofiei, el propune să numim asemenea 
enunţuri judecăţi despre percepții (judgments of perceptions). Filosoful englez apreciază 
că aceste judecăţi, împreună cu principiile logicii, sînt judecăţile cu cel mai înalt grad 
de evidenţă. Garanţia adevărului lor o constituie faptul că ele nu fac decît să exprime 
date ale simţurilor, adică date despre ceea ce există pur şi simplu, date de care nu ne 
putem îndoi. Principiul epistemologiei empiriste, în formularea pe care i-a dat-o Russell. 
este că întreaga noastră cunoaştere despre lume poate şi trebuie să fie întemeiată pe 
judecăţi despre percepții. Care este însă relație dintre judcăţi despre percepții şi date 
senzoriale? Răspunsul lui Russell este destul de vag: judecăţile de percepţie ar fi 


Expresia propoziţii de buză a fost utilizată de unii autori ca O. Neurath, R. Carnap sau K. Popper ş 


în alt sens, şi anume, pentu a desemna enunţuri care, deşi ocupă o poziţie distinctă în sistemul cunoașteri: 
noastre despre lume, pot fi totuşi revizuite. 

obținute din date senzoriale!. Într-o lucrare mai tîrzie, Russell se referă la raportul dintre 
ceea ce ne este dat prin simţuri şi cunoştinţele noastre despre fapte. El observă că în 
gîndirea comună primele sînt socotite drept cauze ale celor din urmă, dar susţine că este 
mai potrivit ca "datele" să fie caracterizate drept premise ale cunoştinţelor despre fapte”. 
Ce fel de entităţi sînt însă datele? Poate fi caracterizată relaţia dintre ceea ce percepem 
şi ceea ce enunţăm cu privire la fapte ca o relaţie de tip inferenţial? Sînt întrebări la care 
Russell nu răspunde. 

Un efort mai susținut de elaborare a concepţiei empriste cu privire la fundamentul 
cuiioaşterii a fost întreprins de Alfred Jules Ayer. Analizele lui Ayer pun în evidenţă, cu 
mai multă claritate, o dificultate majoră a proiectului empirist de a întemeia o cunoaştere 
cu valoare obiectivă despre fapte prin raportare la date senzoriale, care au un.caracter 
privat şi individual. Ayer subliniază distincţia dintre enunţuri. despre date senzoriale. şi 
enunţuri despre obiecte fizice. Primele sînt caracterizate drept descrieri lingvistice ale unor 
stări de conştiinţă sau trăiri subiective. Care este statutul epistemic al acestor enunţuri? 
Teza lui Ayer este Că aceste enunţuri sînt pe deplin asigurate şi tot atît de neîndoielnice 
ca şi impresiile subiective în măsura în care ele reprezintă o descriere corectă a 
impresiilor noastre subiective. Enunţurile vor putea fi socotite drept o descriere corectă 
a impresiilor subiective ori de cîte ori cel ce le formulează foloseşte corect noţiunile ce 
descriu în limbajul nostru impresii subiective sau, altfel spus, respectă regulile ce 
stabilesc semnificaţia predicatelor descriptive de acest fel într-un anumit limbaj. "Enunţuri 
ca «Acesta este verde», «Mă doare capul», «Cred că îmi amintesc» sînt indubitabile în 
sensul că, dacă sînt înţelese exclusiv în relaţia lor cu o experienţă nemijlocită, adevărul 
şi falsitatea vor fi determinate concludent de o regulă de semnificaţie a acelui limbaj în 
care sînt exprimate. A le nega în situaţiile la care se referă înseamnă a folosi greşit 
limba. Şi tocmai în acest sens pot fi ele înţelese ca adevărate cu certitudine... Am o 
cunoaştere care este certă în sensul că ceea ce spun nu poate fi pus la îndoială atît f timp 
cît folosesc în mod corect cuvintele". Ayer numeşte enunțurile de acest tip enunțuri de 
bază, definind enunţul de bază ca un enunț "al cărui adevăr sau falsitate într-o situație 
dată este fixat în mod concludent printr-o regulă de semnificație". 

Ayer se sprijină, aşadar, pe supoziţia că experienţe senzoriale determinate constituie 
temeiuri (grounds) care asigură enunţuri de bază într-un fel care le sustrage oricărei 
îndoieli raționale. Enunţurile de bază ar fi infailibile în sensul că ele nu pot să fie decît 
adevărate, cel puţin atît timp cît nu comitem greşeli în folosirea cuvintelor. Consideraţiile 
lui Ayer indică în mod clar că empirismul, ca teorie a întemeierii epistemice, se sprijină 
pe supoziţia că enunţurile despre experienţe senzoriale pot fi întemeiate de experienţe 
senzoriale. Filosoful englez respinge obiecţia că enunţurile nu ar putea fi întemeiate decît 
cu referire la alte enunţuri şi că, prin urmare, nu ar exita un punct final în regresul pe 
care îl implică întemeierea. Fiind enunţuri ce nu mai trebuie să fie întemeiate prin 


' Vezi B. Russell, On Intuitive Knowledge, în B. Russell, The Problems of Philosophy, London, 1912, p. 
178. 


2 Vezi B. Russell, Human Knowledge. Its Scope and Limits, G. Allen & Unwin LTD, London, 1948, p. 
18|. 


“AJ. Ayer, Busissăirze. în (Hrsg) R. Bubner, Sprache und Analysis, Vandenhoeck & Ruprecht, Göttingen, 
1968, p. 184. 


t Ibidem. p. 185. 

raportare la alte enunţuri, enunţurile de bază constituie punctul final în regresul pe care 
îl implică întemeierea cunoştinţelor noastre despre fapte. Rațiunea pentru a Susţine că 
aceste enunţuri nu mai cer întemeiere este că ele sînt întemeiate pe deplin prin 
producerea. reală a experienţelor subiective pe care le descriu. Cu alte cuvinte, "dreptul 
cuiva de a fi sigur de adevărul unui asemenea enunţ este întemeiat nu pe dreptul de a fi 
sigur de adevărul unui alt enunţ, ci în mod direct pe faptul de a avea experienţa în 
discuţie. Dacă dacă lucrurile stau aşa, trebuie să respingem punctul de vedere că 
enunţurile pot fi justificate numai unele de către altele; şi o dată ce acest punct de vedere 
a fost respins, nu par să existe bune temeiuri pentru a nu considera experienţele noastre 
ca justificînd în mod direct nu numai enunţuri despre date ale simţurilor, ci şi acel gen 
de enunţuri pe care Popper le socoteşte drept enunţuri de bază"!. Aceasta pare să fie o_ 
formulare clară a tezei fundaţionaliste în cadrul unei teorii empiriste a întemeierii 
epistemice. Teza reprezintă conjuncţia a două idei distincte. Prima este supoziţia că 
demersul întemeierii trebuie să fie unul liniar şi că regresul în întemeiere sfirşeşte prin 
identificarea unei baze ultime a cunoaşterii. A doua idee este că baza o reprezintă 
enunţuri ce sînt infailibile, incorigibile, sustrase în principiu erorii. Ayer nu crede, totuşi, 
că afirmarea existenţei unor enunţuri de bază ar echivala cu integrarea tezei 
fundaţionalismului radical într-o filosofie empiristă a cunoaşterii, care pune în valoare 
resursele analizei logico-lingivistice moderne. Cu alte cuvinte, Ayer nu susţine că toate 
cunoştinţele noastre despre fapte ar putea fi pe deplin asigurate prin raportare la enunţuri 
de bază. Şi aceasta deoarece el nu crede că enunţuri despre fapte ar putea fi derivate 
logic din enunţuri ce descriu date senzoriale. 

Să considermăm mai îndeaproape relaţia dintre cele două tipuri de enunţuri. Se poate 
arăta că tocmai calitatea enunţurilor de bază de a fi enunţuri despre impresii subiective, 
acea calitate ce le sustrage erorii şi infirmării, le face, totodată, inapte să întemeieze 
cunoştinţe despre fapte. O aserţiune despre ceea ce simt sau gîndesc şi o aserţiune despre 
stări de fapt ce există în lume nu pot să stea într-o relaţie cum este relaţia de 
întemeiere. Se poate presupune că, în calitatea ei de relaţie epistemică, relaţia de 
întemeiere ar trebui să fie o relaţie între entităţi epistemice, între opinii sau enunţuri. Nu 
există, pe de altă parte, temeiuri pentru a asigura o dată pentru totdeauna cunoaşterea 
despre fapte faţă de riscul erorii. În măsura în care enunţurile descriu stări intersubiectiv 
controlabile ele nu pot fi declarate, în principiu, infailibile. Asemenea raționamente par 
să indice lipsa de perspective a oricărei încercări de a susţine teza fundaţionalismului 
radical în cadrul filosofiei empiriste a cunoaşterii. Nu s-a arătat cum ar putea fi aruncată 
o punte a întemeierii epistemice peste prăpastia ce desparte enunţuri despre fapte de 
enunţuri ce descriu trăiri subiective. Trecerea de la enunţuri despre ceea ce simţim şi 
gîndim la enunţuri despre fapte a fost de aceea calificată drept o reificare nelegitimă a 
aparenţelor. S-a observat, totodată, că facultatea sau capacitatea oamenilor de a-şi descrie 
impresiile subiective nu se dezvoltă independent de cunoştinţele lor despre fapte. 
Enunţurile de bază, în sensul lui Ayer, nu pot fi caracterizate, prin urmare, drept o 
cunoaştere primară, nemijlocită, în măsură să întemeieze cunoaşterea despre fapte în 
calitate de cunoaştere derivată, mijlocită. Concluziile ce pot fi desprinse dintr-o analiză 
mai atentă a modului cum învăţăm să descriem impresiile noastre subiective par să se 


AJ. Ayer. Truth. Verification and Verisimilitude, în (ed.) P. A. Schilpp, The Philosophy of Karl Popper, 
vol. H, La Salle. Illinois. Open Court, 1974. p. 689. 

îndrepte împotriva conceptului cunoaşterii nemijlocite şi să fie, în acest sens, nefavorabile 
oricărei abordări fundaţionaliste a întemeierii cunoaşterii despre fapte. Un cunoscut 
epistemolog contemporan face încă un pas în critica absolutismului epistemologic 
contestind şi punctul de vedere că opiniile despre trăiri subiective ar fi, fără excepţie, 
infailibile. K. Lehrer imaginează situaţii ca aceasta; un om ar putea să considere două 
senzaţii diferite, o „0 senzaţie de mîncărime şi o senzaţie de durere ca fiind identice, sub 
influenţa unei persoane care are autoritate în ochii lui, să zicem sub influenţa medicului. 
Omul nostru poate să ajungă astfel la o opinie falsă cu privire la propriile sale impresii 
subiective. Concluzia pe care o tormulează Lehrer la capătul analizei unor asemenea 
situaţii, ce pot fi cel puţin gîndite, este că multe din cele ce credem despre propriile 
noastre stări mintale nu vor putea fi sustrase, cel puţin în principiu, riscului erorii. 
"Opinia că exist şi opinia că am opinii sînt infailibile, dar orice opinie despre ceea ce 
gîndesc şi cred cu privire la orice sentiment sau senzaţie, ca şi despre alte chestiuni de 
natură contingentă, este failibilă şi constituie obiect de corecție"'. Există astăzi şi alte 
argumente ce sînt în măsură să-i convingă pe filosofi să renunţe la căutarea unor 
fundamente ultime ale cunoaşterii. 

Este important de subliniat din capul locului că filosofii care abandonează 
absolutismul epistemologic renunţă prin aceasta să mai caute criterii ce garantează 
adevărul cunoştinţelor. Ei se limitează la formularea unor criterii care ne îndreptăţesc 
să susţinem că anumite cunoştinţe sînt adevărate. Criteriile de ultimul fel sînt criterii 
considerabil mai slabe. A decide dacă ele sînt satisfăcute sau nu este un obiectiv mai 
realist, unul situat în măsură mai mare în limitele puterilor omeneşti. În opoziţie cu 
absolutismul epistemologic, cele mai influente teorii contemporane ale întemeierii 
epistemice - fundaţionalismul failibilist şi coerentismul - ne îngăduie să distingem între 
adevăr şi întemeiere, să dăm socoteală de faptul că s-au putut produce bune temeiuri 
în favoarea unor opinii ce s-au dovedit, în cele din urmă, a fi false. ` 


Ei 


-— 


6. Este fundaționalismul failibilist un fundaţionalism consecvent? 


Filosofia analitică contemporană a cunoaşterii s-a dezvoltat ca o activitate 
cooperativă şi, în acelaşi timp, critic-polemică. Unii filosofi conturează, bunăoară, o 
temă de reflecţie şi propun un punct de vedere pe care îl susţin cu argumente. Acest 
punct de vedere va fi criticat prin examinarea argumentelor care îl susţin sau prin 
producerea de contraexemple. Reacţia la critică va consta adeseori în revizuirea unor idei 
ce nu mai pot fi apărate, în formularea unui punct de vedere alternativ susţinut cu noi 
argumente. 

Dezvoltarea teoriilor fundaţionaliste ale întemeierii ilustrează foarte bine asemenea 
consideraţii asupra istoriei unei teme filosofice, a etapelor pe care le parcurge prin 


l K. Lehrer, Theory of Knowledge, p. 57. 

activităţi în acelaşi timp cooperative şi critice ale autorilor ce s-au consacrat cercetării 
ei. Au fost formulate teorii fundaţionaliste care încearcă să apere şi să elaboreze pe noi 
baze ideile ce constituie nucleul abordării fundaţionaliste a problematicii întemeierii 
epistemice,  distanțîndu-se, totodată, într-o măsură crescîndă de absolutismul 
caracteristic fundaţionalismului radical. 

O teorie a întemeierii epistemice este fundaţionalistă dacă ea se construieşte pornind 
de la acceptarea cîtorva supoziţii. Prima dintre ele este că în sistemul opiniilor şi a 
enunţurilor ce constituie cunoaşterea noastră despre lume există opinii şi enunţuri ce au 
un Statut aparte, privilegiat. Aceste opinii reprezintă o cunoaştere nemijlocită. A doua 
supoziţie este că demersul întemeierii epistemice este unul liniar. A treia supoziţie, 
inserabilă de primele două, este că întemeierea reprezintă un anumit raport între opinii 
şi enunţuri cu Statut aparte şi celelalte opinii sau enunţuri ce constituie sistemul 
cunoştinţelor. Detaşarea unei teorii fundaţionaliste a întemeierii de absolutismul teoriilor 
tradiţionale ale cunoaşterii se realizează, pe de o parte prin caracterizarea dată naturii 
opinilor sau enunţurilor ce constituie baza întemeierii şi, pe de altă parte, prin modul cum 
este înțeleasă relaţia dintre aceste opinii şi enunţuri şi cele pe care le întemeiază. 

Teoria întemeierii epistemice propusă de filosoful american Roderick M. Chisholm, 
în lucrări publicate în ultimele decenii, poate fi sosocită o încercare exemplară de a 
elabora punctul de vedere al fundaţionalismului failibilist. Chisholm ia foarte în serios 
argumentele sceptice împotriva întemeierii, circularitatea şi regresul la infinit. Chiar dacă 
afirmă în mod repetat că filosoful care propune o teorie a întemeierii epistemice nu 
urmăreşte în primul rînd să răspundă obiecţiilor scepticismului radical, ci să vină în 
întîmpinarea dorinţei noastre de a înţelege, el crede că nu se poate de un răspuns 
concludent întîmpinărilor sceptice dacă nu se indică existenţa unei verigi ultime în lanţul 
întemeierii. Chisholm împărtăşeşte această concluzie cu filosofi de orientare empiristă. 
El crede că nu ar fi fost propusă pînă acum nici o alternativă serioasă faţă de 
fundaţionalism. Chishom afirmă textual că va trebui să admitem existenţa unui punct 
terminus în întemeiere pentru a evita circularitatea şi regresul la infinit. Teoria lui se 
deosebeşte totuşi în mod esenţial de teoriile empiriste ale întemeierii epistemice. Această 
deosebire stă, mai întîti, în modul cum este caracterizată natura acelor opinii ce 
constituie baza pentru întemeierea tuturor celorlalte opinii. Pentru Chisholm, regresiunea 
pe care o implică întemeierea epistemică îşi are punctul final în opinii ce se întemeiază 
singure, fără raportare la alte opinii sau la stări de fapt, cum sînt impresiile senzoriale. 
Acestea sînt opinii ce se autojustifică sau se autovalidează. Chisholm le numeşte şi 
nemijlocit evidente. Delimitarea de teoriile empiriste ale întemeierii se realizează, în al 
doilea rînd, prin caracterizarea dată întemeierii opiniilor. Întemeierea nu este pentru 
Chisholm un capitol al logicii inductive sau deductive. Aceasta înseamnă că relaţia de 
întemeiere nue este înţeleasă ca o relaţie de implicaţie logică într-un sens mai tare sau 
mai slab, adică drept implicaţie deductivă sau inductivă. Opiniile sau enunţurile sînt 
doar susţinute, într-o măsură mai mică sau mai mare, de temeiuri (reasons). Există 
grade de susţinere sau acceptare ale unul enunţ prin raportare la enunţurile ce se justifică 
pe ele însele. lar dacă un enunţ întemeiat exprimă ceea ce Chisholm numeşte o opinie 
rațională, înseamnă că opiniile vor putea fi caracterizate comparativ din punctul de 
vedere al raţionalităţii lor în funcţie de gradul în care sînt susţinute de enunţuri ce se 

justifică singure!. Fundaţionalismul este astfel slăbit în două sensuri: pe de o parte, 
enunţurile ce constituie sursa ultimă a întemeierii nu mai sînt socotite infailibile, sustrase 
în principiu revizuirii; pe de altă parte, se admite că toate temeiurile ce susțin enunţurile 
sînt atacabile. În ce sens mai poate fi vorba în acest caz de întemeiere? Pentru a răspunde 
la această întrebare ne vom opri puţin asupra caracterizării acestor două trăsături 
distinctive ale unui fundaţionalism mai modest. 


Calitatea unei opinii de a fi nemijlocit evidentă în sensul lui Chisholm nu-i garantează 
adevărul şi nu o imunizează faţă de orice infirmare posibilă. O asemenea opinie va fi 
acceptată pînă la producerea unor dovezi contrare. Ideea că există opinii ce se justifică 
pe ele însele, opinii ce rămîn totuşi failibile, a fost prefigurată în scrierile lui Thomas 
Reid, fondatorul filosofiei scoțiene a simțului comun. Reid a susţinut că opinii cum sînt 
cele despre ceea ce vedem în faţa noastră se justifică pe ele însele şi'nu mai trebuie 
întemeiate cu referire la alte opinii. Adevărul lor nu este, totuşi, garantat. Atît timp cît nu 
sînt infirmate sau respinse asemenea opinii pot constitui o bază pentru întemeierea altor 
opinii. Reid scrie că statutul lor ar putea fi comparat cu cel al oamenilor acţionaţi în 
justiţie care vor trebui consideraţi nevinovaţi atîta vreme cît vinovăția lor nu a fost 
probată în mod concludent. 


Se poate aprecia că elementul central şi, în acelaşi timp, punctul cel mai sensibil al 
unui fundaţionalism modest, slăbit, este susţinerea că există o cunoaştere în acelaşi timp 
nemijlocită şi failibilă. Să vedem cum încearcă Chisholm să apere această susţinere. 
El respinge, mai întîi, sugestia empiriştilor că baza ultimă a întemeierii epistemice este 
constituită din enunţuri ce descriu date sau impresii senzoriale, enunţuri ce ar fi ele însele 
întemeiate prin raportare la date senzoriale. Căci asemenea enunţuri nu pot întemeia 
enunţuri despre stări şi procese fizice decît dacă acceptăm în prealabil alte enunţuri, 
cum ar fi enunţurile "Sînt treaz", "Sînt sănătos", "Nu am halucinaţii”. Enunţurile despre 
impresii senzoriale singure, izolate nu pot întemeia enunţuri despre fapte. Regresul în 
demersul întemeierii epistemice, crede Chisholm, îşi găseşte un sfîrşit natural în enunţuri 
ce sînt întemeiate prim simpla lor repetare. La întrebarea: "Ce temeiuri ai să crezi că 
gîndeşti?" răspunsul va fi: "Pur şi simplu faptul că gîndesc". Enunţurile de acest fel sînt 
enunţuri despre acele stări pe care Chisholm le numeşte, preluînd o expresie a lui A. 
Meinong, stări ce se prezintă pe sine (states that present themselves). Stările ce se 
prezintă pe sine sînt stări subiective. 


Susţinînd că enunţurile despre asemenea stări ocupă o poziţie privilegiată în cadrul 
cunoaşterii noastre despre fapte, Chisholm reamintește ceea ce scria Leibniz cu privire la 
"primele adevăruri despre fapte”: "Şi adaug că apercepţia nemijlocită a existenţei noastre 
şi a eîndurilor noastre ne oferă primele adevăruri a posteriori sau despre fapte, adică 
primele experienţe; tot aşa cum propoziţii identice conţin primele adevăruri a priori sau 
de rațiune, adică primele lumini; unele, ca şi celelalte, nu pot fi dovedite şi pot fi numite 
nemijlocite"”. 


i Pentru dezvoltări. vezi R. M. Chisholm, Theory of Knowledge, îndeosebi capitolul I, The Terms of 
Epistemic Appraisal. 


2 , , 
Leibniz, Nouveaux essais sur l'entendement humain, p. 382. 

Teoria întemeierii epistemice propusă de Chisholm este o teorie fundaţionalistă, mai 
întîi deoarece distinge enunţurile ce sînt întemeiate prin raportare la alte enunţuri de 
enunţuri ce se justifică ele însele. Acestea din urmă sînt calificate de Chisholm drept 
enunţuri a posteriori evidente în mod direct şi constituie, ca atare, "primele adevăruri 
despre fapte”. Teoria este fundaţionalistă, în al doilea rînd, prin aceea că susţine 
necesitatea de a întemeia toate enunţurile ce constituie cunoaşterea noastră despre fapte 
prin raportare la enunţuri ce se justifică ele însele, fără raportare la alte enunţuri. lată 
formularea pe care o dă Chisholm acestor două teze: "Prima teză, potrivit căreia 
cunoaşterea noastră este un edificiu sau o structură ce are propria ei temelie (foundation) 
devine (A) «Orice enunţ, pe care sîntem justiticaţi să credem că îl cunoaştem, este 
justificat în parte de un enunţ ce se justifică pe sine». A doua teză potrivit căreia la 
temelia cunoaşterii stau aparenţe («datul»), devine (B) «Există enunţuri despre aparenţe 
ce se justifică pe ele însele»"!. Caracterizînd concepţia lui asupra întemeierii epistemice 
drept fundaţionalistă, Chisholm pare să stea în faţa aceleiaşi dificultăţi ca şi empirismul 
radical. El trebuie să răspundă la întrebarea cum pot reprezenta enunţuri despre stări 
subiective, despre "aparenţe", temeiuri pentru enunţuri despre stări reale. Căci dacă 
numai enunţurile despre ceea ce simţim şi gîndim, despre ceea ce "ne apare", se justifică 
pe ele însele, iar enunţurile despre stări reale nu se justifică pe ele însele urmează că 
ultimele vor trebui întemeiate prin raportare la primele. Chisholm răspunde acestei 
obiecţii în primul rînd prin reconsiderarea conceptului întemeierii. Întemeierea nu trebuie 
înţeleasă ca o relaţie deductivă sau inductivă, aşa cum a fost ea concepută de gînditori 
ce au ilustrat marea tradiţie epistemologică. Putem întemeia enunţuri despre lumea 
exterioară, despre trecut, despre stările subiective ale altor oameni în calitate de 
consecinţe epistemice ale altor enunţuri. Un enunţ de tipul "Mi se pare că percep o oaie 
pe cîmp" nu va constitui un temei logic pentru un enunţ de tipul "O oaie este pe cîmp". 
Este clar că cel de-al doilea enunţ nu poate fi nici dedus din primul enunţ, nici confirmat 
inductiv de către acesta. Ce înseamnă însă ca al doilea enunţ este o consecință 
epistemică a primului enunţ? Caracterizarea pe care o dă Chisholm relaţiei de întemeiere 
constituie probabil elementul cel mai original al teoriei sale epistemologice. 


Filosotul american semnalează că a fost inspirat în formularea acestei teorii de 
consideraţiile unuia dintre cei mai cunoscuţi sceptici ai antichităţii, grecul Carneade. 
Acesta observa că unele din percepțiile noastre se întăresc reciproc, ca şt. verigile unui 
lanţ. Încrederea în unele percepții poate fi, de asemenea, întărită de cunoştinţe cu privire 
la condiţiile în care percepem, la starea organelor de simţ, precum şi de concordanța a ceea 
ce percepem cu alte informaţii şi opinii acceptate. 


Chisholm susţine că sîntem îndreptăţiţi să acceptăm un enunţ despre ceea ce "ne 
apare", despre ceea ce percepem, ca temei al unui enunţ despre fapte atîta vreme cît nu 
ştim nimic care ar putea să contrazică presupunerea că ceea ce percepem este un fapt, 
o stare reală. În acest caz, enunţul despre ceea ce "ne apare” poate fi caracterizat drept 
un enunţ dincolo de orice îndoială raţională. "Putem spune că dacă o persoană crede 
că vede ceva ce este o oaie şi nimic din ceea ce cunoaşte nu confirmă judecata că nu 


| R. M. Chisholm. The Foundations of Knowing, University of Minnesota Press, Minneapolis, 1982, pp. 
128-129. 

vede o oaie (adică nimic din ceea ce cunoaşte nu tinde să discrediteze simţurile sale), 
atunci judecata că vede o oaie este dincolo de orice îndoială raţională pentru el"!. Teza 
lui Chisholm este că dacă cineva crede, fără a avea temeiuri pentru a se îndoi, că 
percepe o stare reală determinată, de exemplu, o oaie pe cîmp, iar enunţul că ceea ce 
percepe este real va fi întărit de alte enunţuri acceptate şi nu va fi contrazis de nici un 
enunţ acceptat, atunci enunţul despre ceea ce se percepe va putea constitui un temei 
pentru enunţuri despre fapte. În acest sens, enunţurile despre fapte vor putea fi 
caracterizate drept consecinţe epistemice ale unor enunţuri despre "ceea ce ne apare". 
Relaţia de consecinţă epistemică, caracterizată în acest fel, este o relaţie mai slabă decît 
consecinţa logică sau confirmarea empirică. Bineînţeles că enunţurile despre ceea ce 
percepem nu pot fi asigurate o dată pentru totdeauna. Ele sînt enunţuri ce pot fi infirmate. 

Teoria epistemologică a lui Chisholm este în mod neîndoielnic failibilistă. Mai este 
ea însă o teorie fundaționalistă în sensul strict al termenului? Este greu să dăm un 
răspuns categoric la această întrebare. Într-adevăr, Chisholm afirmă că enunţurile 
despre ceea ce percepem pot constitui temeiuri pentru enunţuri despre stări reale numai 
dacă satisfac o condiţie de coerenţă cu alte enunţuri deja acceptate. Este oare un 
asemenea punct de vedere compatibil cu principiul fundaţionalismului, principiul că 
enunţurile ce constituie temelia cunoaşterii noastre despre lume se întemeiază pe ele 
însele? Cum este oare mai potrivit să caracterizăm teoria întemeierii epistemice 
formulată de Chisholm: drept o teorie fundaţionalistă sofisticată şi considerabil slăbită 
sau, mai degrabă, ca un compromis între fundaţionalism şi coerentism, între principiul 
întemeierii liniare şi principiul întemeierii circulare? Cel ce citeşte textele lui Chisholm 
căutînd răspuns la o asemenea întrebare ar putea spune: atît într-un fel, cît şi în celălalt. 
În consideraţiile lui Chisholm accentul cade uneori sub sublinierea temei fundaţionaliste, 
alteori pe evidenţierea failibilităţii cunoaşterii noastre despre fapte. Subtilitatea analizelor 
filosofului nu poate ascunde tensiunea dintre teza fundaţionalistă şi tema failibilistă. 
Cunoaşterea noastră despre lume este failibilă deoarece este susţinută de enunţuri cu 
privire la "ceea ce ne apare", la ceea ce percepem (sau credem că percepem), enunţuri 
care vor înceta să funcţioneze drept temelie a cunoaşterii noastre despre fapte de îndată 
ce vor fi contrazise de alte enunţuri acceptate. O asemenea posibilitate nu poate fi 
niciodată exclusă. 


"Spunînd că un om are «dreptul de a fi sigur» de o anumită judecată am putea crede 
că omul are dreptul să «încheie cercetarea» şi să nu ia în consideraţie mărturii viitoare 
ce par să vorbească împoriva judecății. Dacă este adevărat că ceea ce cunoaştem 
conferă acest drept, atunci nu cunoaştem nimic despre lucrurile ce ne înconjoară; căci în 
mod sigur omul rezonabil nu are niciodată dreptul de a-şi închide mintea şi de a nu lua în 
consideraţie întreaga evidenţă viitoare. În acest sens al «dreptului de a fi sigur», ar fi.o 
greşeală să se spună că ceea ce cunoaştem conferă acest drept şi că oamenii rezonabili 
cunosc multe din lucrurile pe care cred că le cunosc"?. Pentru failibili 
sigur” va fi înţeles în sensul teoriei probabilității. Evocîndu-i pe scepticii antichităţii, 
Chisholm caracterizează probabilitatea ca o relaţie de susţinere reciprocă între enunţuri. 
"Probabilitatea este o relaţie între judecăţi; una şi aceeaşi judecată poate să aibă diferite 


l R. M. Chisholm, Theory of Knowledge, p. 75. 
2 R. M. Chisholm, Theory of Knowledge, p. 117. 

probabilităţi în relaţie cu diferite judecăţi. Din aceste indefinit de multe probabilităţi pe 
care le poate avea o judecată dată, care este aceea ce trebuie să ne orienteze cînd luăm 
o decizie cu referire la această judecată? Răspunsul este că va trebui să ne conducem 


după probabilitatea absolută a judecății; o probabilitate pe care judecata o are în relaţie 


cu ceea ce cunoaştem"!. 


Condiţionarea acceptării unor enunţuri, ca enunţuri de bază, de acordul lor cu alte 
enunţuri acceptate în prealabil, poate fi interpretată, desigur, ca o concesie majoră 
făcută coerentismului şi drept o inconsecvenţă faţă de principiul fundaţionalismului. S-a 
spus, pe bună dreptate, că numai acele teorii ale întemeierii ce susţin că enunţurile de 
bază îşi garantează propriul lor adevăr, se autoîntemeiază, se autovalidează sînt teorii 
fundaţionaliste pure. Teoria lui Chisholm nu este, evident, una din acestea. Pe de altă 
parte, caracterizarea dată de Chisholm relaţiei dintre enunţurile despre "ceea ce ne apare” 
şi alte enunţuri acceptate nu este una pozitivă, ci negativă. Primele trebuie, înr-adevăr, 
să satisfacă o condiţie ce priveşte relaţia lor cu ultimele pentru a fi socotite în afară de 
orice îndoială şi apte, aşadar, să funcţioneze ca temei al unor enunţuri despre fapte, dar 
nu se poate spune că primele sînt întemeiate prin raportare la ultimele. Condiţia să nu 
existe enunţuri acceptate ce contrazic enunţurile despre "ceea ce ne apare" este o relaţie 
între enunţuri evident mai slabă decît relaţia întemeierii. Chisholm stăruie asupra acestei 
distincţii: "Spunem noi, prin urmare, că, înainte de a decide că o judecată despre 
percepții este rezonabilă, trebuie să aflăm că o anume altă judecată este evidentă? 
Nu. Noi spune mai degrabă că înainte de a decide dacă o judecată despre percepții este 
rezonabilă trebuie să stabilim că anume alte judecăţi nu sînt acceptabile din punct de 
vedere epistemic"”. Cînd califică concepţia lui asupra întemeierii epistemice drept 
fundaţionalistă, Chisholm îşi propune să releve că supoziţia existenţei unui termen final 
în regresul pe care îl implică demersul întemeierii surprinde un moment real al acestui 
demers. Pe de altă parte, Chisholm recunoaşte că şi coerentismul pune în evidenţă un 
element constitutiv al demersului întemeierii. Observînd că fundaţionalismul priveşte 
cunoaşterea ca o piramidă, a cărei temelie nu poate fi clintită, iar coerentismul o vede 
ca o plută în plină mare care nu va putea fi schimbată decît scîndură cu scîndură, 
Chisholm socoteşte că ambele metafore sînt sugestive. "Afirm că nu avem aici două 
concepţii diferite ale cunoaşterii. Ceea ce avem - lăsînd metaforele la o parte - sînt două 
aspecte ale cunoaşterii noastre, fiecare din ele de însemnătate fundamentală. Există 
două momente ale justiticării epistemice, unul din ele fundaţional şi celălalt nu". 
Pentru Chisholm întemeierea cunoaşterii implică un "moment nefundaţional"”, deoarece 
enunţurile despre ceea ce ne apare pot fi calificate drept dincolo de orice îndoială 
raţională şi, prin urmare, ca temeiuri ce susţin enunţurile despre fapte doar atîta vreme 
cît ele nu sînt epistemic suspecte, adică nu sînt contrazise de enunţuri epistemic 
acceptabile“. 


' Ibidem. p. 118. 

2 Ibidem, p. 76. 

3? R. M. Chisholm, The Foundations of Knowing, p. 13. 
4 Ibidem. pp. 14 şi 26. 

Clarificatoare în acest sens sînt afirmațiile altui autor, Ernest Sosa, care caută, ca şi 
Chisholm o cale de mijloc între fundaţionalismul radical şi coerentism. Sosa afirmă că 
punctul de vedere al unui fundaţionalism slăbit, înmlădiat, pe care îl numeşte material sau 
real, ar putea fi precizat spunînd că există surse ultime ale întemeierii epistemice altele 
decît relaţiile dintre opinii. Aceste surse sînt opinii cu un statut privilegiat, şi anume opinii 
situate la periferia sistemului cunoştinţelor, a căror detaşare şi înlocuire cu alte opinii va 
avea un efect minor asupra coerenţei sistemului. Fundaționalismul, în sensul cel mai larg 
al termenului. nu ar implica, prin urmare, teza mult mai tare că enunţurile despre stările 
noastre subiective sînt infailibile!. Or, dacă fundaţionalismul radical şi coerentismul au fost 
despărțite întotdeauna prin acceptarea şi respectiv respingerea infailibilităţii unor asemenea 
elemente viabile ale acestor două tipuri de teorii ale întemeierii epistemice. Aceasta este 
o concluzie spre care înclină şi alţi autori. Cunoaşerea noastră despre lume are fundamente 
în experienţă, dar acestea nu constituie o bază ultimă, infailibilă a cunoaşterii. Dacă nu 
admitem existenţa unor enunţuri privilegiate din punctul de vedere al relaţiei lor cu datele 
senzoriale. nu are sens să spunem că tot ceea ce cunoaştem se întemeiază în cele din 
urmă pe experiență. "Dacă adevărul chestiunii stă într-o astfel de întrepătrundere a 
teoriei corespondenței (teoriei fundaţionaliste - n.n. M. F.) şi coerenţei, el va explica, 
totodată, de ce conflictul dintre ele a continuat atîta timp şi ne va conduce la o concluzie 
ce nu va cere abandonarea necondiționată a nici unuia din competitori"”. 


Este interesant de observat că deplasarea de la fundaţionalismul radical spre un 
fundaţionalism mai modest, failibilistă reflectă şi o schimbare în modul de a înţelege 
obiectivele unei teorii a întemeierii epistemice şi a unei teorii epistemologice în genere. 
Fundaţionalismul radical încearcă să formuleze o prescripţie, o normă care precizează 
cerința generală a întemeierii cunoaşterii noastre despre fapte pe datele experienţei. 
Filosofii care adoptă acest punct de vedere vor limita cîmpul cunoaşterii autentice la 
enunţurile ce satisfac această cerinţă. Dimpotrivă, cei care îl resping pornesc de la 
supoziţia că atît în viaţa curentă, cît şi în ştiinţă sîntem în posesia unei cunoașteri 
autentice. Or, tocmai ceea ce ştim şi nu punerea la îndoială a ceea ce ştim, aşa cum au 
făcut-o Descartes, Husserl sau Russell, va trebui să constituie punctul de plecare în 
construcţia unei teorii epistemologice. Este un fapt că ştiinţa, ca şi cunoaşterea comună, 
sînt failibile, şi este tot un fapt că orice cunoaştere despre lume devine posibilă numai 
datorită contactului direct cu realitatea prin simţuri. O teorie cît de cît satisfăcătoare a 
întemeierii epistemice este ţinută să dea socoteală şi de un fapt şi de celălalt. Aceasta 
este o situare ce indică o slăbire a accentului normativ în măsura în care acordă 
prioritate demersului de la fapte la principii în construcţia unei teorii a întemeierii 
epistemice. Filosofi cum este Chisholm par să fie conduşi spre o asemenea situare în 
străduinţele lor de a explica failibilitatea cunoaşterii dînd în acelaşi timp satisfacţie 
intuiţiei că orice cunoaştere despre fapte devine posibilă datorită datelor introspecţiei 
şi a contactului direct cu realitatea prin simţuri. Încercarea de a găsi o scăpare din 
această dilemă pare să favorizeze ocuparea unei poziţii oarecum intermediare între 


! Vezi E. Sosa. The Raft and the Pyramid: Coherence versus Foundations in the Theory of Knowledge, 
în (eds.) P. K. Moser, A van der Nat. Human Knowledge: Classical and Contemporan Approaches. 

A Quinton, The Foundations of Knowledge, în (eds.) B. Williams, A. Montefiore, British Analytical 
Philosophy, Routledge and Kegan Paul, London, 1966, p. 86. 

extremele pe care le reprezintă fundaţionalismul radical şi coerentismul strict sau pur. 
lată o caracterizare deosebit de clară a unei asemenea poziţii: "Teoriile epistemologice 
reprezintă un continuu destul de accidentat. La o extremă avem teorii fundaţionaliste 
Clasice, care dau un statut absolut privilegiat unei clase restrânse de judecăţi, judecăţi de 
bază din punct de vedere epistemologic. La extrema opusă avem tec’ i coerentiste pure, 
ce consideră toate judecăţile ca fiind pe acelaşi plan din punct de ve'lere epistemologic 
ŞI nu acordă un Statut privilegiat nici uneia. Între aceste două extreme avem o colecţie 
de teorii... ce dau un anumit fel de statut privilegiat unor judecăţi, dar un statut de rang 
mai scăzut decît cel conferit de teoriile fundaţionaliste clasice"!. Asemenea consideraţii 
sînt pline de semnificaţie pentru înţelegerea a ceea ce susţine tensiunea dintre teoriile 
fundaţionaliste şi teoriile coerentiste ale întemeierii, cît şi pentru punerea în evidenţă a 
ceea ce îi determină pe unii filosofi să caute o poziţie de mijloc între extreme. O teorie 
fundaţionalistă a întemeierii, chiar şi una în care teza fundaţionalistă a întemeierii, este 
slăbită, atenuată, va fi o teorie centrată pe explicarea înrădăcinării cunoaşterii noastre 
despre fapte în experienţă, adică în cel mai direct contact al minţii cu realitatea. 
Dificultățile apar, cum am văzut, cînd este vorba de a da socoteală de failibilitatea a 
ceea ce o variantă sau alta a fundaţionalismului va caracteriza drept bază sau temelie 
ultimă a cunoaşterii noastre despre lume. Probabilitatea de a revizui enunțurile de bază 
este explicată cu referire la relația dintre enunțuri. O teorie fundaționalistă nu poate 
înainta prea mult în această direcție fără a pune în primejdie opțiunea ei de bază - 
liniaritatea întemeierii - şi a se expune obiecției circularității. S-a observat, pe bună 
dreptate, că un fundaţionalism slăbit nu rezolvă pe deplin satisfăcător problema 
identificării termenului ultim în regresul întemeierii, în timp ce fundaţionalismul radical 
oferă o soluţie acestei probleme ce nu poate fi împăcată cu recunoaşterea failibilităţii 
cunoaşterii. În mod simetric, dificultăţile coerentismului stau, cum vom vedea, în 
recuperarea intuiţiei noastre privitoare la experienţă ca temei al oricărei cunoaşteri despre 
fapte. 

Greutatea de a satisface cerinţe recunoscute în principiu ca legitime în cadul unei teorii 
fundaţionaliste a întemeierii epistemice iese la iveală clar într-o altă variantă a 
fundaţionalismului slăbit, cea propusă de Paul K. Moser. 

Varianta lui Moser reprezintă o încercare de a apăra teza fundaţionalistă în faţa unei 
critici ce ameninţă să-i fie fatală, critică formulată de exponenţi reprezentativi ai 
concepţiei coerentiste asupra întemeierii epistemice ca W. Sellars şi L. Bonjour. 
Argumentarea acestora poate fi redată pe scurt astfel: elementele ce constituie baza 
ultimă a întemeierii într-o teorie fundaţionalistă vor fi ele însele fie entităţi cognitive, 
fie entităţi ce nu sînt de natură cognitivă; în primul caz, aceste entităţi vor trebui la 
rîndul lor să fie întemeiate şi sîntem în acest fel antrenați într-un regres la infinit; în al 
doilea caz, ele nu cer să fie întemeiate, dar nu pot întemeia opinii. O teorie acceptabilă 
a întemeierii epistemice trebuie, evident, să ne indice calea de a ieşi din această dilemă. 
A fi fundaţionalist, crede Moser, înseamnă în primul rînd a respinge principiul potrivit 
căruia orice întemeiere epistemică are loc exclusiv prin raportare la elemente de natură 
cognitivă, opinii sau enunţuri. Acceptarea acestui principiu atrage după sine suprimarea 


| ]. L. Pollock, A Plethora of Epistemological Theories, în (ed.) J. S. Pappas, Justification and Knowledge. 
D. Reidel, Dordrecht. Boston. London, 1979, p. 101. 


? Vezi P. K. Moser. Empirical Justification, D. Reidel, Dordrecht, Boston, Lancaster, Tokyo, 1985. 

liniarităţii în întemeiere şi, prin aceasta, acceptarea circularităţii sau a regresului la 
infinit. Filosoful care propune un punct de vedere fundaţionalist va trebui, aşadar, să 
arată că o entitate cognitivă poate fi întemeiată şi prin raportare la ceva ce nu constituie 
o entitate cognitivă. În speţă, fundaţionalismul va putea fi apărat arătîndu-se că opiniile 
de bază ce susţin întreaga noastră cunoaştere despre fapte pot fi întemeiate cu referire 
la entităţi care nu au o natură cognitivă. La nivelul de bază, fundamental, întemeierea 
epistemică va fi, prin urmare, un raport în care ceva ce nu reprezintă cunoaştere susține 
opinii sau enunţuri. Problema este în acest caz de a indica acele entităţi necognitive ce 
pot întemeia opinii şi de a arăta cum pot asemenea entităţi să întemeieze opinii. 


Moser afirmă că asemenea entităţi sînt calităţi sau conţinuturi fenomenologice, 
adică ceca ce percepem sau simţim ca ceva distinct de obiectele pe care le percepem şi 
simţim. O asemenea calitate este, de exemplu, perceperea unei sfere galbene. Existenţa 
calităţii nu implică existenţa reală a sferei galbene. Pot să am halucinaţii. Subiectul 
prinde în mod direct conţinuturi fenomenologice. Relaţia dintre subiect şi aceste conţinuturi 
nu este una analizabilă. Nu simţim sau percepem obiecte, ci conţinuturi fenomenologice, 
o sferă galbenă, un sunet puternic. Prinderea (aprehensiunea) unor asemenea conţinuturi 
este independentă de alte experienţe şi de orice fel de inferenţe logice. Calitățile sau 
conținuturile fenomenologice sînt entităţi neconceptuale şi nepropoziţionale. Moser susţine 
că asemenea calități sau conţinuturi, ceea ce el numeşte "aprehensiunea nemijlocită a 
datului“, sînt stări ce nu cer întemeiere, dar pot servi ca bază a întemeierii. Asemenea 
conţinuturi constituie astfel veriga ultimă în lanţul întemeierii. Ele reprezintă temeiuri 
pentru opinii despre ceea ce ne este dat. Acestea sînt opinii de bază ce susţin toate 
cunoştinţele despre fapte. Întemeierea opiniilor de bază prin raportare la conţinuturi 
fenomenologice sau stări perceptuale contituie o întemeiere sau justificare pe care Moser 
o califică drept nemijlocită. "Dacă mi se pare că văd o carte albastră în momentul £ 
şi dacă cred în momentul £, în lumina stării perceptuale, că mi se pare că văd o carte 
albastră. atunci în momentul / sînt în mod nemijlocit justificat să cred că văd o carte 
albastră"! Al doilea pas în demersul întemeierii este întemeierea unor opinii despre obiecte 
şi proprietăţi reale prin raportare la opiniile de bază, opinii cu privire la conţinuturi 
fenomenologice, aşadar subiective. Altfel spus. este vorba de întemeierea unor opinii despre 
fapte de observaţie pe baza unor opinii ce sînt întemeiate în mod nemijlocit. Adevărul 
opiniilor ce aparţin celei din urmă categorii nu implică existenţa unor obiecte şi 
proprietăţi reale, spre deosebire de adevărul opiniilor din prima categorie. Moser 
caracterizează acest al doilea pas în întemeierea opiniilor ca o inferenţă de la opinii de 
bază la opinii ce nu sînt de bază. Care este natura acestei inferenţe? Ea nu poate să fie 
o infercnţă deductivă. O opinie despre o stare reală nu poate fi derivată logic dintr-o 
opinie despre conţinuturi fenomenologice. Nu pot deduce opinia "Piscul Mont Everest se 
află la nord de punctul în care mă găsesc acum" din opinia "Mi se pare că văd la nord 
piscul Mont Everest". Moser apreciază, de asemenea, că modul în care concepe Chisholm 
întemeierea enunţurilor despre fapte este inacceptabil în măsura în care intră în 
contradicţie cu principiul fundaţionalismului. Adoptarea acestui principiu cere ca opiniile 
noastre despre stări reale să fie întemeiate numai prin raportare la opinii de bază. Mai 
rămîne astfel o singură posibilitate, şi anume aceea de a întemeia opinii despre fapte prin 
inferenţă inductivă. Adevărul unui enunţ ca "Există o pisică pe acoperiş în momentul 
+" este întemeiat ca probabil adevărat pe baza enunţului "Mi se pare că văd o pisică pe 
acoperiş în momentul /" şi a altor enunţuri despre conţinuturi fenomenologice, cum ar fi 


| P, K. Moser, Op. cit., p. 176. 

"Mi se pare că privesc cu atenţie spre acoperiş în condiţii de iluminare şi perspectivă 
demne de încredere”, "Mi se pare că nu există nici o influenţă perturbatoare asupra 
proceselor de receptare senzorială”. Sîntem îndreptăţiţi să susţinem că cea mai bună 
explicaţie a tuturor acestor enunţuri ce sînt întemeiate prin raportare la conţinuturi 
fenomenologice o constituie existenţa reală a unei pisici pe acoperiş în momentul t. În 
acest sens enunţul "Există o pisică pe acoperiş în momentul +" ar putea fi calificat drept 
un enunţ probabil adevărat şi în acest sens întemeiat!. În al treilea pas al întemeierii, 
enunţuri despre stări reale de diferite niveluri de generalitate vor fi întemeiate inductiv prin 
raportare la enunţuri despre fapte de observaţie. 


Reconstrucţia propusă de Moser demersului întemeierii cunoaşterii noastre despre 
fapte reprezintă în mod vădit un efort de a fundamenta un fundaţionalism slăbit, 
failibilist, care nu face concesii coerentismului. Ea reprezintă o mărturie a greutăților 
greu de depăşit ce se ridică în calea unei asemenea întreprinderi şi, prin aceasta, o 
confirmare a unora din consideraţiile critice formulate mai sus. Prima întrebare este dacă 
conţinuturi fenomenologice, care nu sînt opinii sau enunţuri, sînt în măsură să reprezinte 
temeiuri pentru opinii sau enunţuri. Ce îndreptăţire există pentru a caracteriza o relaţie 
între stări cognitive şi stări necognitive drept relaţie de întemeiere? Cum ar putea fi 
întemeiate opinii prin raportare la ceea ce nu sînt opinii? Între stări necognitive pot exista 
relaţii cauzale. Pe de altă parte, între diferite stări cognitive, opinii sau enunţuri, pot 
exista relaţii de la temei la ceea ce este întemeiat, fie ele inferenţe deductive sau 
inductive, fie alte relaţii epistemice, cum sînt cele despre care vorbeşte Chisholm. 
Conținuturile fenomenologice şi opiniile sau enunţurile sînt însă entităţi eterogene între 
care nu se pot stabili nici relaţii cauzale, nici relaţii epistemice. Atita vreme cît 
recunoaştem dualitatea mintal-material, stări intenţionale-stări neintenţionale, încercarea 
de a preciza într-o teorie a întemeierii epistemice ideea că tot ce ştim despre fapte se 
sprijină pe experienţă printr-o relaţie în care conţinuturi fenomenologice, caracterizate 
drept stări necognitive, constituie temeiuri pentru opinii sau enunţuri pare lipsită de orice 
perspectivă. Este o dificultate majoră cu care se confruntă orice încercare de a elabora 
tema de bază a empirismului în cadrul unei abordări fundaţionaliste a întemeierii 
epistemice. Foarte problematică este, de asemenea, caracterizarea opiniilor despre stări 
subiective drept temeiuri ale unor opinii despre stări reale. Nu vom mai reveni asupra 
acestei dificultăţi, pe care am semnalat-o şi discutat-o cu referire la teoria empiristă a 
întemeierii în formularea pe care i-a dat-o Ayer. Exprimîndu-ne cu multă precauţie. 
putem conchide că pretenţia intuiţionismului lui Moser de a fi construit punți peste două 
prăpăstii - cea care desparte stări cognitive de stări necognitive şi cea care desparte 
opinii despre conţinuturi fenomenologice de opinii despre fapte - pare greu de susţinut. 
Un fundaţionalism mai slăbit, care nu face nici un fel de concesii coerentismului, nu 
poate fi, prin urmare, apărat. Este demn de remarcat că teoria lui Chisholm ocoleşte 
marile dificultăţi conceptuale cărora trebuie să le facă faţă, cum am văzut, teoria lui 
Moser, tocmai făcînd concesii coerentismului. Aceste constatări la care sîntem conduşi 
la capătul examenului critic al unor variante reprezentative ale fundaţionalismului 
failibilist au putut încuraja căutarea unei explicaţii mai simple, mai naturale a întemeierii 


! Vezi Op. cit. pp. 199-200. 

cunoaşterii noastre despre fapte renunţînd la presupoziţia fundamentală a oricărei teorii 
fundaţionaliste, presupoziţia că întemeierea trebuie să fie un demers liniar. 


7. Teorii coerentiste ale întemeierii epistemice 


Ca şi termenul fundaționalism, expresia coerentism nu desemnează o anumită teorie 
a întemeierii epistemice, ci o întreagă clasă de asemenea teorii. Ceea ce desparte teoriile 
coerentiste şi teoriile fundaţionaliste ale întemeierii poate fi precizat, mai întîi, într-o 
formularea negativă. Teoriile coerentiste, în opoziţie cu cele fundaţionaliste, contestă 
existenţa în sistemul opiniilor noastre a unor opinii de bază ce se justifică pe ele însele. 
Altfel spus, nu există un termen ultim în regresul pe care îl implică întemeierea 
epistemică. Dincolo de ceea ce-i desparte, coerentiştii sînt de acord într-o privinţă, şi 
anume că întemeierea cunoaşterii poate avea loc fără raportare la "fundamente ale 
cunoaşterii”. Într-o reformulare pozitivă, supoziţia de bază a teoriilor coerentiste este 
că toate opiniile şi enunţurile ce exprimă opinii sînt întemeiate prin raportare la alte 
opinii şi enunţuri. Întemeierea nu este, aşadar, o relaţie liniară, ci una circulară. 
Susţinătorii coerentismului vor argumenta, desigur, că această circularitate nu este una 
vicioasă. 

Diferitele variante ale coerentismului se disting în funcție de felul cum este conceput 
cercul întemeierii. Putem deosebi, din acest punct de vedere, un coerentism pozitiv şi unul 
negativ. Coerentismul negativ susține că o persoană este îndreptățită să accepte o 
opinie atîta timp cît nu are temeiuri de a înceta să o facă. Coerentismul pozitiv afirmă, 
dimpotrivă, că opiniile trebuie să fie sprijinite de raţiuni pozitive pentru a putea fi 
caracterizate drept întemeiate. 

Teoriile coerentiste au fost elaborate îndeosebi ca reacţie faţă de abordarea 
fundaţionalistă a întemeierii epistemice. Insatisfacţia faţă de fundaţionalism şi intenţia 
de a oferi o alternativă a reprezentat principala motivaţie a autorilor care au propus 
asemenea teorii. Teoriile coerentiste s-au constituit ca răspuns faţă de tradiţii 
fundaţionaliste cu mare autoritate. Astfel, o abordare coerentistă a întemeierii cunoaşterii 
s-a conturat în cadrul idealismului absolut, de la Hegel la Bradley. Aceşti autori au 
susținut că tocmai coerenţa întregului, integrarea elementelor în sistem ar constitui 
trăsătura distinctivă a cunoaşterii autentice. Acest mod de a vedea cunoaşterea era, în 
acest caz, consecinţa unei viziuni metafizice asupra naturii realităţii. 

Perspectiva coerentistă asupra cunoaşterii este o perspectivă în esenţă holistă. 
Supoziţia de la care porneşte această abordare este că acceptarea unei opinii va fi 
determinată în primul rînd de posibilitatea de a o integra într-un sistem ordonat şi coerent. 
Prin această supoziţie de inspiraţie hegeliană, epistemologia coerentistă se detaşează 
în mod clar de tradiţia fundaţionalistă, care a dominat gîndirea filosofică occidentală. 
Aceasta din urmă are drept teme centrale dihotomiile cunoaştere mijlocită - cunoaştere 
nemijlocită, adevăruri derivate-adevăruri prime. Este ceea ce putem numi modelul 
euclidian al cunoaşterii, un model consacrat pentru prima dată de către teoria aristotelică 

a ştiinţei. Se propune o ierarhizare a adevărurilor, pe care un autor contemporan o 
califică drept expresia unei "înţelegeri aristocratice" a cunoaşterii: "Adevărurile, ca atare, 
nu Sînt egale; există anumite adevăruri «stăpîni» de care depind celelalte adevăruri, 
«clienţii»”!. Coerentismul consecvent se construieşte pornind de la supoziţia că nu există 
adevăruri de bază, prime sau fundamentale. Toate cunoştinţele ar fi pe acelaşi plan. S-ar 
putea spune că fundaţionalismul pur porneşte de la presupunerea că în orice domeniu al 
cunoaşterii teoretice un număr mic de adevăruri prime constituie baza întemeierii unui 
număr tot mai mare de adevăruri derivate. Dimpotrivă, coerentismul concepe dezvoltarea 
cunoaşterii drept un proces în care punctul de plecare îl constituie întotdeauna o colecţie 
cuprinzătoare de opinii despre care se crede că sînt adevărate. Din acest punct de 
plecare se ajunge, prin proceduri eliminatorii adecvate, la un număr mai mic de opinii 
întemeiate. Din perspectiva coerentistă pretenţia unor opinii de a fi adevărate şi de a 
reprezenta, prin urmare, cunoaştere, poate fi susţinută fără a distinge un anumit gen de 
opinii (evidențe raţionale prime, opinii de bază ş.a.m.d.) ce vor fi considerate punct de 
plecare în procesul întemeierii. Nici enunţurilor despre date senzoriale, nici pretinselor 
evidențe raţionale nu li se mai acordă un statut privilegiat. 


Supoziţia centrală în teoriile fundaţionaliste ale întemeierii epistemice, supoziţie 
incompatibilă cu o perspectivă holistă asupra cunoaşterii, a fost caracterizată de Richard 
Rorty drept supoziţia existenţei unor "reprezentări privilegiate"?. Este supoziţia că tot 
ceea ce cunoaştem poate îi. în cele din urmă, întemeiat cu referire la o matrice neutră, la 
un fundament Situat în afara istoriei, a schimbării în timp a intereselor, activităţilor şi 
practicilor omeneşti, un fundament constituit din reprezentări ce stau într-o relaţie 
privilegiată cu realitatea. Rorty apreciază că refuzul filosofilor de a mai căuta asemenea 
reprezentări privilegiate reprezintă o ruptură cu marea tradiţie modernă a teoriei 
cunoaşterii: "Filosofia. ca o disciplină capabilă să ne ofere o «metodă adecvată de a 
căula adevărul». depinde de găsirea unui cadru permanent, neutru al oricărei cercetări 
posibile... Mintea. ca oglindă a naturii, a fost răspunsul tradiţiei carteziene la nevoia unui 
asemenea cadru. Dacă nu există reprezentări privilegiate în această oglindă, atunci nu 
va mai exista răspuns la nevoia unei asemenea pietre de temelie pentru alegerea între 


pretenţii justificate şi nejustificate cu privire la opiniile noastre". 


Epistemologia holistă este o epistemologe monistă, o epistemologie ce respinge 
distincţia dintre adevăruri prime şi adevăruri derivate, dintre fundamente şi un edificiu 
propriu-zis al cunoaşterii, care ar fi susţinut de aceste fundamente, dintre cunoaşterea 
nemijlocită şi cunoaşterea mijlocită. Întemeierea este înţeleasă ca interacțiune, ca 
susținere reciprocă, şi nu ca derivare, ca dependenţă unidirecţională. Întemeiat nu 
înseamnă derivat dintr-o cunoaştere primară, ci integrat în mod adecvat în sistemul 
cunoştinţelor. 


Conceptul coerentist al întemeierii poate fi caracterizat drept conceptul sistemic al 
întemeierii. Analogii utile pentru fixarea acestui concept sînt aşa-numitul cerc al 
interpretării sau definiția cuvintelor într-un dicţionar. După cum se ştie, în interpretarea 


| N. Rescher. The Coherence Theory of Truth, Oxford at the Clarendon Press, 1973, p. 317. 
2 Vezi R. Rony, Philosophy and the Mirror of Nature, Basil Balckwell, Oxford, 1979, cap. V. 
3 . 

textelor nu există un demers liniar privilegiat. Se pleacă de la o înţelegere prealabilă a 
textului, care este supusă schimbării în procesul interpretării, un proces a cărui 
circularitate a lost pusă în evidență de hermeneutică. În definițiile de dicţionar 
semnificaţia fiecărui cuvînt este precizată prin raportare la semnificaţia altor cuvinte. Nu 
există cuvinte cu un statut privilegiat din acest punct de vedere. 


Epistemologii contemporani, care au propus diferite variante ale coerentismului, cad 
de acord asupra lipsei de perspective a oricărei încercări de a întemeia cunoştinţele prin 
regres spre fundamente, spre opinii de bază. Argumentul standard este, cum s-a amintit 
mai sus, următorul: acele elemente pe care fundaţionaliştii le identifică drept verigi 
ultime în lanţul întemeierii sînt fie entităţi de natură cognitivă, fie nu sînt entităţi de 
natură cognitivă. În primul caz, ele vor putea întemeia alte opinii drept cunoştinţe, dar 
se va cere ca ele însele să fie întemeiate. În al doilea caz, nu se cere ca aceste entităţi 
să fie întemeiate, dar ele nu pot constitui temeiuri pentru cunoştinţe. Întemeierea 
circulară ar reprezenta, aşadar, singura cale ce rămîne deschisă pentru a răspunde 
obiecţiei sceptice a regresului la infinit. 


Un argument de acest fel a fost dezvoltat acum patru decenii de filosoful american 
Wilfrid Sellars. El a întreprins o analiză critică aprofundată a concepţiei empiriste potrivit 
căreia baza sau temelia cunoaşterii noastre despre lume o constituie datele simţurilor. 
Empiristul va trebui să recunoască faptul că datele simţurilor sînt trăiri, şi nu cunoştinţe. 
Aceste date nu pot, prin urmare, întemeia cunoştinţe despre fapte. Pe de altă parte, 
cunoştinţele particulare despre fapte nu reprezintă baza ultimă a cunoaşterii noastre. Ele 
vor trebui, la rîndul lor, să fie întemeiate. Presupoziţia teoriilor empiriste, care îşi propun 
întemeierea cunoştinţelor noastre despre fapte pe date al simţurilor, este, crede Sellars, 
presupoziţia că fapte epistemice (cunoştinţe) ar putea fi reduse la date pure ale simţurilor, 
care sînt fapte neepistemice!. Teoria cunoaşterii nemijlocite ni se înfăţişează astfel în 
următoarea ipostază: anumite stări sau trăiri subiective constituie ultimele fundamente 
ale cunoaşterii noastre despre lume; se presupune că aceste stări se constituie înainte şi 
independent de orice învăţare şi de orice proces de conceptualizare. "Una din formele pe 
care le ia mitul datului este ideea că există, trebuie să existe, o structură de fapte 
particulare astfel încît (a) fiecare fapt poate să fie nu numai cunoscut în mod neinferenţial, 
dar nu presupune o altă cunoaştere, fie a unor fapte particulare, fie a unor adevăruri 
generale şi (b) cunoaşterea neinferenţială a faptelor, ce aparţine acestei structuri, constituie 
ultima curte de apel pentru toate aserţiunile factuale, particulare şi generale, despre lume. 
Este important de reţinut că am caracterizat cunoaşterea despre fapte aparinţinînd acestui 
strat ca fiind nu numai neinferenţială, dar ca nepresupunind cunoaşterea altor fapte, fie ele 
particulare sau generale"”. Sellars schiţează punctul de vedere coerentist asupra întemeierii 
epistemice prin raportare la această formulare a tezei fundaţionaliste. El afirmă că cele 
mai elementare contestări despre fapte de tipul "Acesta este verde", despre care mulţi 
empirişti afirmă că reprezintă cunoştinţe nemijlocite, sînt, în realitate, rezultatul unor 
inferențe. Concepte preexistente, ca verde, vor fi aplicate pentru a desemna impresii 
senzoriale doar atunci cînd sînt întrunite anumite condiţii standard pentru percepţia vizuală, 
condiţii pe care cel ce identifică un anumit obiect ca avînd culoare verde va învăţa să le 


l Vezi W. Sellars, Empiricism and the Philosophy of Mind, în (eds.) H. Feigl, M. Scriven, Minnesota 

recunoască. Constatări cît de elementare despre fapte de observaţie presupun, aşadar, în 
afara impresiilor senzoriale, cunoaşterea în prealabil a altor lucruri. Relatarea "Acesta este 
verde” va fi întemeiată dacă şi numai dacă noi cunoaştem în prealabil că producerea unei 
impresii senzoriale determinate, în condiţii determinate, constituie un indiciu demn de 
încredere că obicctul pe care îl percepem are determinarea desemnată prin predicatul 
verde. Datele de observaţie nu pot constitui, prin urmare, punctul de plecare şi fundamentul 
cunoaşterii noastre despre fapte; în realitate aceste date devin posibile numai pe baza 
cunoaşterii prealabile a unor fapte de ordin mai general. 


Coerentismul nu va contesta că toate cunoştinţele noastre despre lume se sprijină pe 
enunţuri despre fapte particulare, obţinute prin observaţie. El se va detaşa însă de 
abordarea fundaţionalistă, caracteristică empirismului, subliniind că cele mai elementare 
constatări observaţionale se sprijină, la rîndul lor, pe alte cunoştinţe despre lume, de 
diferite niveluri de generalitate. Demersul întemeierii cunoaşterii noastre despre fapte nu 
poate să fie, aşadar, decît unul circular. Filosofii ce dezvoltă o analiză coerentistă a 
cunoaşterii subliniază că toate cunoştinţele noastre despre fapte pot fi întemeiate numai 
prin raportare la alte cunoştinţe despre fapte şi, totodată, corectate, revizuite doar pe 
temeiul unor consideraţii ce privesc coerenţa întregului. Este ceea ce sugerează, în 
contrast cu metafora fundaţionalistă a bazei sau a temeliei, metafora plutei propusă de 
Otto Neurath: "Sîntem ca navigatorii care îşi refac pluta în marea deschisă, fără să o 
poată desface într-un doc şi să o poată construi din nou din fragmente mai bune”. 

Care este însă natura acestei relaţii circulare între enunţuri ce constituie sistemul 
cunoştinţelor, relaţie numită coerență? Evident, coerenţa nu poate fi redusă la relaţia 
de consecinţă logică. Pot fi construite mai multe sisteme necontradictorii de enunţuri, 
incompatibile între ele, şi nimeni nu va accpta că fiecare dintre ele ar reprezenta 
cunoaştere. Coerenţa va trebui să fie o condiţie mai tare decît cea a consistenţei logice. 

O primă încercare de a preciza în mod sistematic această condiţie a fost întreprinsă 
de către filosoful american Gilbert Harman, care dezvoltă unele consideraţii formulate, 
mai întîi, de W. Sellars. Harman a dat cea mai cunoscută şi accesibilă formulare a unei 
variante a analizei coerentiste a întemeierii, şi anume analiza coerenţei în termeni de 
explicaţie. Teza acestui filosof este că un enunţ va fi întemeiat în măsura în care va fi 
integrat în acel sistem de enunţuri despre un anumit domeniu de fapte care posedă cel 
mai înalt grad de coerenţă explicativă. Aşadar, un enunţ va fi socotit întemeiat prin 
relaţiile sale cu alte enunţuri în ordinea explicaţiei. Atributul întemeiat îi va fi conferit 
enunţului atît de capacitatea lui de a oferi cea mai bună explicaţie a altor enunţuri ale 
sistemului, cît şi de împrejurarea că el va primi cea mai bună explicaţie în cadrul acestui 
sistem. Teza lui Harman este că enunţurile sînt întemeiate prin rolul pe care îl joacă în 
explicaţii. Fără îndoială că un enunţ poate, în acelaşi timp, să explice alte enunţuri şi 
să fie explicat în alte enunţuri. El va fi cu atît mai bine întemeiat cu cît va fi mai bine 
integrat într-o reţea de relaţii cu funcţii eplicative. Vom putea spune că un enunţ este 
bine întemeiat prin raportare la un sistem de enunţuri dacă explică şi este totodată 
explicat în sistem şi realizează aceste două funcţii sau roluri mai bine decît orice enunţ 
alternativ care a fost propus pînă în acel moment. Harman a încercat să precizeze 
această idee susţinînd că un enunţ este bine întemeiat dacă reprezintă o verigă într-un 
lanţ inferenţial ce conduce la cea mai bună explicaţie, adică la explicaţia cea mai simplă 
şi mai plauzibilă. El caracterizează inferenţele de acest tip drept inferenţe inductive. De 
ce acceptăm, bunăoară, enunţul că ceilalţi oameni au trăiri subiective şi nu sînt simple 

automate drept un enunţ bine întemeiat? Deoarece acest enunţ oferă cea mai bună 
explicaţie a unei mari varietăţi de observaţii pe care le facem asupra comportării 
celorlalţi oameni. Tot aşa, enunţul că există o lume exterioară este acceptat ca bine 
întemeiat întrucît oferă cea mai bună explicaţie unei mase considerabile de cunoştinţe 
perceptuale. Ambele enunţuri sînt obţinute prin ceea ce Harman numeşte inferență 
îndreptată spre cea mai bună explicaţie. Pe ce temeiuri acceptă cineva că citeşte la un 
moment dat cartea lui Harman? lată răspunsul "Ipoteza că citeşti acum o astfel de carte 
oferă cea mai bună explicaţie a ceea ce simţi, date fiind alte lucruri pe care le crezi. Ea 
oferă o explicaţie mai bună decît supoziţia că visezi sau că eşti înşelat de către un 
calculator răuvoitor”|. 

Tezei coerentiste formulate în acest fel i se poate obiecta că datele sau impresiile 
senzoriale nu pot fi integrate în reţeaua explicaţiei. Căci impresiile senzoriale nu ar fi 
rezultatul unor inferenţe. Nu inferez că în faţa mea se găseşte un anumit obiect, ci văd 
pur şi simplu acest obiect. Rezultă că analiza coerentistă a întemeierii nu poate să dea 
socoteală de existenţa unei cunoaşteri senzoriale sau perceptuale. Premisa unei asemenea 
argumentări, observă Harman, este că nu intervin inferenţe decît acolo unde există 
conştiinţa că intervin inferenţe. El respinge această premisă. Punctul de vedere al 
coerentistului este că noi putem şti dacă cineva face o anumit inferenţă stabilind dacă 
această interenţă este sau nu necesară pentru a da socoteală de cunoştinţele pe care le 
avem. "Dacă există cunoaştere despre lume în percepţie, atunci există inferenţă în 
percepţie. Dacă nu avem conştiinţa inferenţei, atunci există inferenţă incoştientă. Dacă 
ea este instantanee, atunci inferenţa nu cere timp. Dacă nu sîntem conştienţi de premise, 
înseamnă că puteam face inferenţe fără să fim conştienţi de premisele acestor 
inferenţe"?. Harman va argumenta că şi "cunoştinţele perceptuale” se bazează pe 
inferenţe, ca şi toate celelalte cunoştinţe. 


Sîntem, de cxemplu, înclinați în mod spontan să credem că noi identificăm perceptual 
anumite persoane, obiccte sau evenimente în mod direct, fără intervenţia altor cunoştinţe, 
a ceca ce unii cpistemologi numesc informaţie independentă, şi a unor inferenţe derivate 
din aceste cunoştinţe. Această impresie ar fi însă greşită. Dacă, de exemplu, printr-o 
deghizare izbutită, o persoană va arăta la fel ca alta ce ne este foarte apropiată, nu vom 
face totuşi o identificare perceptuală greşită sau o vom corecta imediat atîta vreme cît ştim 
că cea din urmă nu poate fi în acel moment în locul unde sîntem noi. 


Nu vom accepta o anumită identificare perceptuală ori de cîte ori vom avea temeiuri 
să nu o acceptăm. Identificare perceptuală implică, prin urmare, inferenţe. Acţiunea 
obiectelor asupra simţurilor oferă doar indicii pentru identificarea perceptuală. Ca şi 
dispozitivele de inteligenţă artificială, oamenii trec de la indici la indentificări 
perceptuale pe baza unor inferenţe ale căror premise sînt cunoştinţe prealabile. 
Stimulările senzoriale pot, prin urmare, genera atît opinii adevărate, cît şi opinii false. 
Inferenţele ne pot conduce la identifică perceptuale greşite. Aşteptăm, de exemplu, să 
vină o anumită persoană şi apare alta ce seamnă destul de mult cu prima. S-ar putea 
să identificăm perceptual la început prima persoană şi să corectăm ulterior această 


| G. Harman, Thought, Princeton University Press, Princeton, New Jersey, 1973, p. 16. 
2 Ibidem, p. 21. 

identificare greşită. "Dar felul cum arată lucrurile nu este în mod direct determinat prin 
stimulare senzorială întrucît este produsul inferenţei. Mai mult decît atît, nu pare să 
existe vreun nivel al experienţei vizuale care să nu fie produs al inferenţei şi folosit el 
însuşi ca bază a inierenţei privitoare la modul cum arată lucrurile"!. Harman subliniază 
distincţia dintre indici perceptuali sau date perceptuale şi cunoaştere perceptuală, 
"Percepția trebuie să ne ofere date ce nu sînt ele însele rezultatul inferenţei, dar care fac 
cu putinţă inferenţa pe care se sprijină cunoaşterea perceptuală"?. Deosebirea dintre 
modul cum arată lucrurile şi modul cum credem că sînt ele exprimă deosebirea dintre 
inferenţe automate, inconştiente şi inferenţe conştiente, care solicită atenţia. Iluziile 
vizuale sistematice constitute doar una dintre situaţiile ce ilustrează deosebirea dintre cele 
două genuri de interenţe. 

Din punctul de vedere al analizei coerentiste a întemeierii centrată pe explicaţie, 
cunoaşterea înaintează atît prin formularea unor noi enunţuri, cît şi prin eliminarea sau 
reformularea unor enunţuri acceptate, în vederea asigurării unei coerenţe sporite a 
sistemului total. Progresăm în cunoaştere operînd acele modificări ce sînt de natură să 
sporească coerenţa sistemului total. Respingem sau reformulăm enunţuri acceptate pînă 
atunci ori de cîte ori rezultatul unor asemenea decizii sporeşte coerenţa sistemului. 
Dezvoltarea unor teorii coerentiste ale întemeierii a fost încurajată şi susţinută de 
concepţia holistă asupra cunoaşterii, aşa cum a fost ea dezvoltată de unul din cei mai 
influenţi filosofi ei secolului nostru, W. V. Quine. 

Într-un articol care l-a făcut celebru, cel puţin în lumea filosofiei analitice, intitulat 
Două dogme ale empirismului, Quine scoate în evidenţă şi critică o supoziţie a filosofiei 
empiriste pe care o numeşte dogma reducționismului. Este supoziţia "că fiecare enunţ, 
luat izolat faţă de partenerii săi, poate admite în genere o confirmare sau o infirmare"”. 
Acestei supoziţii Quine îi opune punctul de vedere “că enunţurile noastre asupra lumii 
externe înfruntă tribunalul experienţei sensibile nu în mod individual, ci numai ca unitate 
corporativă”. El aminteşte că acest punct de vedere a fost formulat pentru prima dată 
de francezul P. Duhem, în cartea sa La Teorie physique. Son objet et sa structure (1906). 
Propunînd ceea ce numeşte un empirism fără dogme, Quine elaborează de fapt o 
concepție holistă sau integralistă asupra cunoaşterii, care respinge unele supoziţii 
fundaţionaliste ale empirismului. Nucleul holismului lui Quine este teza că unitatea 
semnificației empirice nu sînt enunţurile izolate, ci cunoaşterea sau ştiinţa omenească în 
întregul ei. Această teză conduce la concluzia că nu există experienţe particulare care 
să ne constrîngă să adoptăm un anumit enunţ sau, dimpotrivă, să respingem un enunţ. 
Iată doar cîteva dintre formulările sugestive ale lui Quine: "În această concepţie, este 
greşit să se vorbească despre conţinutul empiric al unui enunţ individual, în special dacă 
el este un enunţ foarte îndepărtat de periferia experienţială a cîmpului... Orice enunţ 
poate fi făcut valabil, dacă facem ajustări suficient de drastice în altă parte a sistemului. 
Chiar un enunţ foarte apropiat de periferie poate fi menţinut adevărat în prezenţa unor 
experienţe recalcitrante, invocînd halucinaţii sau moditicînd anumite enunţuri de genul 
celor numite legi logice. Convers, nici un enunţ nu este imun la revizuire. S-a propus 


! Ibidem. p. 181. 


2 Ibidem. p. 184. 


3 . _ `. a A a, 
W. V. Quine, Două dogme ale empirismului, în (ed.) I. Pârvu, Epistemologie. Orientări contemporane, 


Editura politică. Bucureşu. 1974. p. 53. 


ÎNTEMEIEREA CUNOAŞTERII 163 


chiar revizuirea legii logice a terţului exclus ca un mijloc pentru simplificarea mecanicii 
cuantice; şi ce diferenţă este, în principiu, între o asemenea schimbare şi aceea prin care 
Kepler l-a înlocuit pe Ptolemeu sau Einstein pe Newton sau Darwin pe Aristotel?! 

Quine îşi reprezintă sistemul cunoştinţelor unei comunităţi omeneşti ca unitate în 
diferenţă. Unele enunţuri, cum sînt propoziţiile de observaţie, care formulează constatări 
cu privire la fapte individuale, sînt foarte apropiate de ceea ce el numeşte liziera 
observaţțională. Generalizările empirice şi legile teoretice de grade diferite de generalitate 
se situează la o distanţă tot mai mare faţă de această lizieră. Împreună, toate aceste 
enunţuri constituie o totalitate organică, un întreg. Nu există enunţuri pe deplin asigurate, 
neipotetice, enunţuri care să fie sustrase în principiu revizuirii, adică enunţuri Noli me 
tangere, cum spunea Neurath. Cum decidem, totuşi, care anume enunţuri ale sistemului 
vor trebui revizuite în lumina unor noi experienţe, a unor noi date de observaţie? Quine 
spune că anumite experienţe pot fi legate de anumite enunţuri, dar numai indirect, prin 
mijlocirea unor consideraţii de echilibru care privesc sistemul cunoştinţelor ca întreg. Care 
sînt aceste consideraţii? O primă consideraţie este de a lăsa neatinse propoziţiile foarte 
apropiate de liziera observaţională, atîta timp cît consideraţii ce privesc coerenţa globală 
a sistemului cunoştinţelor nu indică oportunitatea de a pune la îndoială şi a reformula 
asemenea propoziţii. O a doua consideraţie este ceea ce Quine a numit principiul . 
conservatorismului, cerința de a modifica cît mai puţin sistemul, evitînd revizuiri în 
reagiunile sale mui centrale. Cu cît o regularitate sau o lege ocupă o poziţie mai 
periferică în ştiinţa unei comunităţi, cu atit va fi mai accentuată tendinţa de a accepta 
revizuirea ei atunci cînd predicțiile derivate intră în conflict cu datele de observaţie. 
Enunţurile situate central, în primul rînd principiile logicii şi matematicii, sînt de obicei 
sustrase revizuirii pc socoteala altor enunţuri care ocupă o poziţie mai puţin centrală. 
Această cerinţă acţionează atît timp cît ea nu intră în contradicţie cu o altă cerinţă;” 
aşa-numitul principiu al simplităţii. Este cerința de a preîntîmpina o complicare tot mai 
accentuată a sistemului cunoştinţelor prin introducerea unui mare număr de supoziţii 
suplimentare, supoziţii destinate să asigure restabilirea acordului predicţiilor derivate din 
sistem cu datele de observaţie. Revizuirea unor principii fundamentale ale ştiinţelor 
factuale sau chiar ale unor principii ale matematicii şi logicii sînt decizii dictate de 
principiul Simplităţii. Concluzia generală este că atît revizuirea unor principii ce ne pot 
apărea drept evidențe ale gîndirii, cît şi a enunţurilor de observaţie, enunţuri ce 
comunică constatări despre fapte individuale, se poate impune, cel puțin în cazuri 
excepţionale, pentru u asiaura coerenţa sistemului. Nu există în corpul cunoştinţelor 
noastre enunţuri ce ar îi de bază în sensul că ar fi neipotetice, absolut certe, imune faţă 
de orice revizuire. Aceasta este, de fapt, şi concluzia analizei critice a "datului" 
întreprinsă de Sellars. El observă că "ştiinţa este raţională nu pentru că are fundamente, 
ci deoarece este o activitate autocorectoare ce poate pune în primejdie orice susţinere, dar 
nu pe toate deodată”. 


Se cuvine să subliniem că în scrierile lui Quine nu întîlnim nici cel puţin o schiţă a 
unei teorii cocrente a întemeierii epistemice. Chiar dacă epistemologia lui holistă sprijină 


| Ibidem. p. 55. 


2 Vezi W. Sellars. Science, Perception and Reality. Routledge and Kegan Paul, London. and New York, 
1963, p. 170. 

o abordare coerentistă a întemeierii cunoaşterii, principiile ej. nu sînt compatibile cu cele 
ale unui coerentism consecvent, pur. Deşi Quine contestă existenţa în sistemul cunoştinţelor 
a unor enunţuri principial imune faţă de revizuire, el acordă, totuşi, un statut privilegiat 
propoziţiilor de observație. Acestea sînt propoziţiile asupra cărora vor cădea de acord toţi 
membrii unci comunităţi lingvistice ori de cîte ori vor fi supuşi acţiunii aceloraşi stimului 
senzoriali. Acceptarea sau respingerea altor enunţuri va fi condiţionată. în primul rînd, de 
relaţia lor cu propoziţiile de observație". 


Teoria coerentistă a întemeierii epistemice bazată pe explicaţie a fost criticată de 
autorii care au propus alte variante ale coerentismului. O astfel de variantă este teoria 
întemeierii epistemice formulată de Keith Lehrer. 

y Lehrer argumentează, mai întîi, că nu putem caracteriza în mod satisfăcător 
derenţa, în calitate de bază sau criteriu al întemeierii cunoaşterii, numai în termenii 
explicaţiei. Acceptind, fie şi în principiu, că acelaşi enunţ sau aceeaşi mulţime de 
enunţuri ar putea fi întemeiate în sisteme alternative, Quine şi Harman au recomandat să 
se acorde preferinţă sistemului celui mai simplu. Conceptul simplităţii aplicat pentru un 
sistem de enunţuri rămîne însă destul de vag şi obscur. În plus, simplitatea unui sistem 
ar putea fi sporită eliminînd anumite date de observaţie şi reducînd astfel, într-un mod 
relativ arbitrar. masa faptelor ce se cer explicate. Este adevărat că, aşa cum arată Quine, 
indicaţiile principiului simplităţii pot fi contrabalansate de cele ale principiului 
conservatorismului. Aplicarea principiului conservatorismului nu va fovoriza însă 
întotdeauna înaintarea cunoaşterii. O pondere prea mare acordată acestui principiu ar 
putea fi, aşadar, dăunătoare. Concluzia lui Lehrer este că relaţiile inferenţiale ce se 
stabilesc între enunţuri în vedere explicaţiei nu constituie condiţii suficiente pentru o 
întemeiere satisfăcătoare sau completă. Va trebui să adăugăm o altă condiţie sau 
cerinţă, şi anume cea a adevărului. Întemeierea va trebui să fie corelată cu căutarea 
adevărului şi evitarea falsului. În teoria coerentistă a întemeierii propusă de Lehrer 
„conceptul central este acceptarea. Este vorba de acceptarea în interesul de a obţine 
adevăr şi de a evita falsul. A avea temeiuri pentru a accepta o opinie înseamnă a avea 
temeiuri pentru a crede că opinia este adevărată. Dacă cunoaşterea noastră este 
failibilă înseamnă că noi vom putea avea, la un moment dat, temeiuri pentru a socoti 
adevărate şi opinii ce nu sînt, de fapt, adevărate. Nu putem însă urmări explicaţia fără 
a urmări adevărul. Dimpotrivă, putem năzui spre adevăr fără să ne propunem 
formularea unor explicaţii. "O mulţime de opinii ce iau naştere din căutarea a ceea ce 
este adevărat şi evită acceptarea a cea ce este fals pot oferi o justificare completă 
acelora dintre ele care o merită, fără apel la explicaţie, simplitate sau conservare, în 
timp ce acele opinii ce iau naştere din alte interese se pot dovedi neputincioase din punct 
de vedere epistemologic"?. Asemenea precizări merită toată atenţia. Pentru Lehrer 
întemeierea este un demers ce trebuie să satisfacă condiţia restrictivă de a ţinti la 
obţinerea adevărului şi la evitarea erorii. Or, multe demersuri ale cunoaşterii nu-şi propun 
acest scop, ci țeluri cu cracter practic. Acceptarea condiţiei formulate de Lehrer va atrage 
după sine o restrîngere considerabilă a domeniului de aplicare a conceptului cunoaşterii, 
o temă asupra căreia vom reveni. Analiza cunoaşterii şi a întemeierii capătă astfel un 


Pentru dezvoltări. vezi şi capitolul Teorie normativă a cunoaşterii sau naturalizare a epistemologiei? 
2 , 
K. Lehrer. Theory of Knowledge, p. 111. 

pronunţat caracter normativ. Ea este întreprinsă cu referire la un subiect ideal, pe deplin, 
raţional, ce urmăreşte în mod neabătut țelul obţinerii adevărului. => 

Lehrer subliniază că teoria sa, ca variantă a coerentismului, se originează în 
scepticism. Recunoaşterea caracterului circular al întemeierii reprezintă unul din motivele 
fundamentale ale scepticismului epistemologic. Întemeierea opinilor este un demers ce se” 
sprijină pe ceea ce individul sau colectivitatea acceptă ca adevărat într-un anumit 
moment al timpului. Se admite că orice opinie acceptată ca adevărată va putea fi 
supusă revizuirii. Revizuirea unor opinii are loc însă, de asemenea, prin raportare la alte 
opinii acceptate ca adevărate. Nu putem ieşi din acest cerc în care opiniile se sprijină 
unele pe altele sau se resping reciproc. În întemeiere nu există, aşadar, un etalon extern. 
obiectiv. Acceptănm anumite opinii drept cunoştinţe, respingem sau reformulăm alte 
opinii sprijinindu-ne exclusiv pe considerații privitoare la coerenţă sau la 
incompatibilitatea dintre opinii. Opiniile despre ceea ce simţim sau gîndim nu constituie 
nici ele o excepţie. Ele nu vor putea fi complet întemeiate fără recurs la informaţii 
colaterale,.independente. Lehrer nu acceptă punctul de vedere că opiniile despre stările 
„noastre subiective ur avea un statut aparte, ar fi prima facie întemeiate, cum susţine 
Chisholm. El crede că punctul de vedere fundaţionalist, potrivit căruia unele opinii se 
întemeiază pe Ele însele şi reprezintă primele premise ale inferenţei, este plauzibil numai 
în măsura în care unele opinii sînt acceptate ca adevărate fără a fi derivate în mod 
conştient din alte opinii socotite drept adevărate. Cînd percep ceva de culoare roşie pot 
să accept opinia că în faţa mea există un obiect de culoare roşie. Dacă mi se cere însă 
să întemeiez aceasta opinie, voi face apel la informaţii independente, informaţii care mă 
asigură că sînt treaz, că simţurile mele sînt în bună stare, că nu sînt drogat sau sub 
influenţa hipnozei ş.a.m.d. "Eu pot, mai întîi, infera că văd un diamant sau un lucru roşu 
dintr-o premisă cu privire la competenţa mea în identificarea diamantelor sau a lucrurilor 
de culoare roşie, dur apoi un obicei... înlocuieşte inferenţa... Orice acceptare justificată 
a opiniilor, cu posibila excepţie a unui număr mic de opinii infailibile, va depinde de o 
anumită informaţie prealabilă despre competenţa noastră de a determina dacă conţinutul 
opiniilor este adevărat sau fals, şi cunoaşterea noastră depinde de această competenţă”. 
Se_pune í întrebarea ce temeiuri avem pentru a accepta că opiniile despre gîndurile, 
sentimentele şi percepțiile noastre sînt aproape întotdeauna adevărate în timp ce alte 
genuri de opinii se dovedesc a fi de multe ori eronate. Lehrer apreciază că filosofii care 
propun o analiză fundaţionalistă a întemeierii nu au putut oferi un răspuns satisfăcător 
la această întrebare. Propriul său răspuns este că acceptarea opiniilor are drept temei 
informaţii prealabile pe care le deţinem despre competenţa sau incompetenţa noastră, 
despre succesele sau eşecurile pe care le-am înregistrat în încercările de a găsi adevărul 
şi de a evita eroareu'. 

Detaşîndu-se clar şi de fundaţionalismul slăbit, modest, analiza coerentistă a- 
cunoaşterii, în varianta propusă de Lehrer, porneşte de la supoziţia că baza întemeierii 
o constituie sistemul cunoştinţelor acceptate la un moment dat. Numai sistemul opiniilor 
acceptate ne poate indica dacă este rezonabil şi cît de rezonabil este să acceptăm o 
opinie, conduşi fiind de țelul- căutării adevărului. Angajarea faţă de acest ţel implică 


' Ibidem, p. 75. 
2 Vezi Op. cit., p. S5, 

o „atitudine detaşată şi critică în raport cu opinii ce ne pot apărea evidente. "Aparţinem 
unor sisteme separate. Unul este căutarea adevărului şi el conţine ceea če acceptăm în 
interesul de a obţine adevărul şi de a evita eroarea... Celălalt sistem este produsul 
obişnuinţei, instinctului şi nevoii. Adesea cele două coincid. În cea mai mare parte, ceea 
ce credem este ceva ce acceptăm în interesul de a obţine adevăr şi de a evita eroarea. 
ŞI ceea ce acceptăm în acest fel este ceea ce credem. Uneori, totuşi, drumurile se despart. 
Uneori vocea adevărului vorbeşte împotriva limbii mai vechi a opiniei"!. Întemeierea este 
astfel caracterizată drept o decizie întemeiată prin mobilizarea facultăţilor gîndirii 
raţionale, critice de a accepta o opinie şi nu alta în interesul obţinerii adevărului. Cînd”) 
privim cerul înstelat, datele simţurilor sprijină opinia spontană că toate aceste stele i 
există în acest moment. Concluzia unei cercetări ştiinţifice ne poate însă indica faptul 
că unele din aceste corpuri cereşti îndepărtate au încetat să existe atunci cînd le 
percepem noi. În acest caz, opiniile intră în conflict. Este raţional să le acceptăm pe 
unele dintre ele ca adevărate şi să le respingem pe altele ca false în lumina unor 
consideraţii ce privesc coerenţa sistemului total. Vom spune că o opinie o baze pe alta 
dacă este mai rezonabil să o acceptăm pe ea decît pe cealaltă prin raportare la sistemul 
de opinii admise drept adevărate. Lehrer crede că întemeierea, un demers ale cărui 
rezultate ar trebui să aibă o valoare obiectivă, impersonală, ar putea fi descrisă ca un 
joc, un joc în care o persoană ce evaluează enunţuri pe baza unui sistem se confruntă. 
cu obiecțiile unui critic sceptic. Proponentul produce temeiuri în favoarea unei opinii, iar 
scepticul (oponentul) formulează obiecţii. Opinia va fi acceptată ca întemeiată dacă 
proponentul cîştigă acest joc. Lehrer admite că un asemenea joc reprezintă doar un 
instrument euristic, imaginat pentru a scoate mai bine în evidenţă natura întemeierii, ca 
demers de evaluare raţională a opiniilor, şi nu descrierea unor situaţii reale?. În jocul 
întemeierii, participanţii la joc vor putea invoca diferite caracteristici ale opiniilor şi vor 
aprecia ponderea relativă a diferitelor raţiuni invocate în favoarea opiniilor. De exemplu, 
gradul mai mare sau mai mic de probabilitate al unei opinii, în raport cu un sistem de 
opinii, socotite adevărate, poate susţine acceptarea ei. Această indicație va putea fi însă 
contrabalansată de alta. Enunţurile care posedă o probabilitate mare în raport cu sistemul 
de enunţuri considerate drept adevărate nu vor avea un conţinut informativ bogat. Dacă 
sîntem interesaţi în cunoaşterea adevărului, va trebui însă să preferăm enunţurile cu un 
conţinut informativ mai bogat. Pe de altă parte, enunţurile cu un conţinut informativ 
bogat riscă în mai mare măsură să se dovedească false. Dacă țelul nostru este 
obţinerea adevărului: şi înlăturarea falsităţii, rezultă că va trebui să menţinem o 
balanţă echilibrată între tendinţa de a accepta enunţurile al căror adevăr este mai 
“probabil în raport cu sistemul de enunţuri acceptat şi cele cu un conţinut informativ mai 
bogat. Lehrer admite că există numeroase indicaţii ce ne pot orienta în căutarea 
adevărului - puterea explicativă, probabilitatea, conţinutul informativ - şi că întemeierea, 
ca demers raţional, cere evaluarea atentă a ponderii lor relative într-o situaţie 


problematică a cunoaşterii pentru a decide ce anume este rezonabil să acceptăm şi să 
'respingem. 


| Ibidem, p. 113. 
? Vezi Op. cit.. p. 119. 

Baza întemeierii o constituie sistemul de opinii stabilit la capătul confruntării dintre 
proponent şi sceptic. În jocul întemeierii scepticul îl va determina pe proponent să elimine 
opinii ce se dovedesc false sau se dovedesc a fi derivate din opinii false. Evidenţe 
raţionale, obişnuințe de gîndire adînc înrădăcinate, ca şi date ale introspecţiei sau 
percepţiei vor putea fi indentificate drept false şi eliminate. Întemeierea pe care o capătă 
opiniile la capătul acestui joc este numită de Lehrer justificare nedezminţită 
(neinfirmată) (undefeated justification). O asemenea justificare este justificarea deplină. 
Cunoştinţele sînt opinii a căror justificare (întemeiere) nu a fost infirmată (dezminţită). 


Caracterizarea întemeierii epistemice în termenii a ceea ce Lehrer numeşte jocul 
justificării oferă şi răspunsuri la o obiecţie curentă ce se formulează împotriva teoriilor 
coerentiste ale întemeierii. Obiecţia este că satisfacerea condiţiei coerenţei nu este 
suficientă pentru a indica adevărul unui enunţ deoarece sistemul de enunţuri acceptate ar ` 
putea să fic "izolat de realitate". Or, justificarea nedezminţintă indică o conexiune între ` 
opiniile acceptate şi realitate. Căci proponentul va cîştiga jocul justificării numai în 
măsura în care va fi conectat cu lumea exterioară. "Presupuneţi că el este conectat cu 
lumea exterioară, aşa cum acceptă. În acest caz, el va fi victorios în jocul justificării ŞI 
se va dovedi că are cunoaştere potrivit punctului nostru de vedere. Acesta este rezultatul 
adecvat în acest caz. Presupuneţi, dimporivă, că el nu este în contact cu lumea externă, 
deşi acceptă că este. Atunci el va picrde în jocul justificării şi nu se va dovedi că are 
cunoaştere potrivit punctului nostru de vedere... Pentru ca justificarea personală să 
rămînă nedczminţită trebuic să fie adevărat că sîntem conectaţi în felul în care 
acceptăm că sîntem. Conexiunea cu adevărul transformă justificarea personală în. 
cunoaştere”!. 


Cunoaşterea se cîştigă, aşadar, prin descoperirea şi eliminarea treptată a erorii. Ea 
înaintează printr-o continuă identificare şi înlăturare a opiniilor (enunţurilor) false din 
sistemul de opinii (enunţuri) ce serveşte la un moment dat drept bază a întemeierii. Acest 
proces este nesfîrşit, veşnic neîncheiat. Analiza coerentistă a întemeierii epistemice pe 
care a dezvoltat-o Lehrer scoate în evidenţă failibilitatea cunoaşterii şi afirmă, totodată, 
progresul cunoaşterii, înţeles ca apropiere de adevăr. = 

O remarcabilă analiză a demersului cunoaşterii în spiritul abordării coerentiste a 
întemeierii epistemice a fost formulată de filosorul elveţian Ferdinand Gonseth. La fel 
ca şi teoria întemeierii epistemice formulată de Lehrer, metodologia "deschiderii la 
experienţă” a lui Gonseth aduce în prim-planul analizei două momente - failibilitatea 
cunoaşterii şi progresul cunoaşterii ca apropiere de adevăr - şi subliniează că aceste 
două momente se presupun reciproc şi nu pot fi despărțite”. Gonseth relevă caracterul 
circular al întemeierii, caracterizînd demersul întemeierii drept un demers de aurofundare. 
El contrastează demersul întemeierii cunoştinţelor în ştiinţă şi în viaţa de fiecare zi cu 
reprezentările fundaţionaliste asupra întemeierii cunoaşterii, pe care le desemnează prin 
expresia generică strategie de fundament. Consideraţiile lui Gonseth depăşesc adesea nu 
numai cadrele unei teorii a cunoaşterii ştiinţifice, ci şi cele ale unei analize a cunoaşterii 


|! Ibidem, p. 114. 


2 e. à . . < . e . e 

| Sc pare că scrierile lui Gonseth i-au rămas necunoscute lui Lehrer şi altor autori reprezentativi pentru 
orientarea coerentistă în filosofia contemporană analitică a cunoaşterii. Numai în acest fel s-ar putea explica 
lipsa oricărei referiri la ideile lui Gonseth în publicațiile celor din urmă. 

în genere în măsura în care filosoful elveţian nu are în vedere cunoaşterea în sine, 
cunoaşterea separată de celelalte activităţi ale oamenilor'. Cercetarea există în viaţa 
comună, în activităţi specializate cu caracter tehnic şi practic, precum şi în alte forme 
de creaţie spirituală, inclusiv în unele genuri ale filosofiei. Gonseth crede, totuşi, că 
cercetarea ştiinţifică reprezintă cea mai bună ilustrare a ceea ce înseamnă, în genere, 
o cercetare. Căci mai mult decît alte forme ale cercetării, ea are capacitatea de a se corija 
pe sine fără a se supune unei instanţe exterioare de legitimare. Gonseth examinează 
întemeierea cunoaşterii ca proces de autoîntemeiere sau autofundare în termenii unei 
caracterizări generale a metodei cercetării. El pune în evidenţă circularitatea demersului 
„cercetării printr-o schematizare cunoscută sub numele de procedură în patru faze. 
Filosoful afirmă că această procedură reprezintă "un loc comun al metodei cercetării”. 
Ar fi însă greşit să-i înțelegem exprimarea în sensul că procedura în cauză ar fi un loc 
comun, O banalitate în conştiinţa metodologică. Gonseth doreşte doar să sublinieze că 
schema lui nu va spune ceva fundamental nou unui om care a practicat cercetarea. Pentru 
acesta procedura în patru faze nu va fi mai mult decît reprezentarea clară şi sistematică 
a propriei sale experienţe. Reacţia lui faţă de schematizarea pe care o propune filosoful 
va fi una asemănătoare celei a oamenilor cu mare experienţă de viaţă faţă de aforisme 
şi proverbe care dau o expresie simplă, concentrată şi pregnantă unor lucruri pe care le- 
au trăit. 

O cercetare porneşte întotdeauna de la o situaţie a cunoaşterii sau de la o situație de 
plecare determinată, constituită din anumite mijloace de cercetare, un anumit limbaj, un 
ansamblu de idei, cunoştinţe, metode şi norme acceptate provizoriu de o comunitate de 
cercetători. Gonseth subliniază că situaţia de plecare trebuie acceptată, cel puţin în mod 
provizoriu. O situaţie de plecare epurată de orice eroare şi, în acest sens, pe deplin 
asigurată, este o situaţie limită, ideală. A pretinde o asemenea situaţie a cunoaşterii 
drept bază pentru angajarea în cercetare înseamnă, pînă la urmă, a amîna la nesfîrşit 
începerea cercetării. Metodologia deschiderii la experienţă este caracterizată de Gonseth 
ca o metodologie de feed-back. Principiul pe care se întemeiază este că epurarea 
cunoaşterii de eroare se realizează progresiv, într-o mişcare asimptotică, prin angajări 
mereu reînnoite în situaţii de plecare provizorii şi prin răsfrîngeri repetate ale rezultatelor 
cercetării asupra situației de plecare. 

Prima fază este cea a apariţiei unei probleme. Cuvîntul problemă are, în acest 
context, un înţeles cu totul special. Gonseth îl utilizează pentru a desemna orice gen de 
contradicții sau nepotriviri ce pot apărea între noi rezultate ale cercetării şi elementele 
ce constituie situaţia cunoaşterii sau situaţia de plecare. O cercetare se declanşează ori 
de cîte ori cei ce o practică sînt puţin în faţa unei probleme reale, adică ori de cîte ori 
încercările de a elimina nepotrivirea dintre rezultate noi ale cercetării şi elemente ale 
situaţiei de plecare rezistă unor tentative persistente şi calificate făcute cu mijloacele 
obişnuite ce stau la dispoziţia cercetătorului. În acest caz existenţa unei probleme noi, 
care cere o soluţie, se va impune tuturor celor competenţi. Ei se vor angaja într-o 
cercetare menită să conducă spre o asemenea soluţie. Găsirea soluţiei va însemna 


lu SSE A A , A . . . .. . .. 
Exită ceva artificial, scrie Gonseth, în a considera lucrurile doar sub unghiul cunoaşterii... Chiar şi ideca 


unei teorii a cunoaşterii trebuie să fie depăşită şi să facă loc unei metodologii a acţiunii eficace”. (Apud 


V. Tonoiu, La philosophie ouverte et le probleme du commencement, în "Dialectica", vol. 28, no. 1-2, 1974, p. 
56.) 

rezolvarea şi eliminarea problemei. Dincolo de multiplele deosebiri ce decurg din natura 
întrebărilor, din metodele şi instrumentele de cercetare, dezlegarea unei probleme va 
parcurge trei faze: formularea unei ipoteze plauzibile - fruct al imaginaţiei creatoare - 
punerea ei la probă şi răsfrîngekea rezultatului punerii la probă a ipotezei asupra situaţiei 
de plecare. Această răsfrîngere va putea avea o anvergură variabilă în măsura în care 
soluţia acceptată va afecta mai superficial sau mai adînc, într-un mod local sau pe o 
scară mai largă situaţia de plecare. Prin această răsfrîngere mai mult sau mai puţin 
profundă a rezultatelor punerii la probă a ipotezei asupra situaţiei de plecare se va crea 
o nouă situaţie a cunoaşterii. 


lată doar o singură ilustrare a procedurii în patru faze. Discrepanţa sistematică dintre 
traiectoria observată empiric a planetei Uranus şi cea calculată teoretic, pe baza legilor 
mişcării, a dus la apariţia unei probleme noi. Cea de a doua fază, însuşirea unei ipoteze 
plauzibile, a fost în acest caz reprezentată de ipotezele lui Leverrier şi Adams cu privire 
la existenţa unei noi planete a sistemului solar, planeta Neptun. Punerea la probă a ipotezei 
a constat în identificarea planetei Neptun prin observaţiile astronomice ale lui Galle. Iar 
răsfrîngerea asupra situaţiei de plecare a constituit-o noul sistem solar, diferit de cel 
cunoscut înainte de apariţia acestei probleme. 


Răsfrîngerea unei cercetări asupra situaţiei de plecare poate fi uneori deosebit de 
profundă şi cuprinzătoare. Chiar şi reprezentări accentuat filosofice pot fi supuse 
revizuirii o dată cu însuşirea unor ipoteze noi. Astfel, acceptarea teoriei restrînse şi 
generale a relativităţii a condus la revizuirea conceptelor de spaţiu şi timp absolut ale lui 
Newton. Tot aşa, însuşirea mecanicii cuantice a impus revizuirea principiului clasic al 
determinismului. 

Schematizarea numită procedură în patru faze arată foarte clar că cercetarea 
progresează nu liniar, pornind de la o situaţie a cunoaşterii pe deplin asigurată, ci în mod 
circular, avansînd de la o situaţie de plecare acceptată provizoriu, care va fi supusă 
modificării pe măsură ce cunoaşterea se va extinde şi se va adînci. Situaţia de plecare 
nu va putea fi niciodată pe deplin asigurată. Nu există, aşadar, prealabili cu valoare 
absolută. Orice element al situaţiei de plecare poate fi supus revizuirii în procesul 
aprofundării cunoaşterii. Cunoaşterea nu înaintează într-un singur sens, adică de la 
fundamente pe deplin asigurate spre ceea ce poate fi întemeiat prin raportare la aceste 
fundamente, ci în ambele sensuri, de la cunoştinţe, metode şi norme acceptate provizoriu 
spre construcţia de noi ipoteze şi de la rezultatele testării ipotezelor spre situaţia de 
plecare acceptată, care este supusă reconsiderării şi revizuirii în lumina acestor rezultate. 
Procedura în patru faze, la rindul ei, nu reprezintă o normă absolută, căreia ar trebui 
să i se acomodeze în mod necondiţionat orice demers al cercetării. Principial vorbind, 
ea poate fi supusă, ca şi orice schematizare a experienţei, acţiunii retroactive a unor 
experienţe cu totul noi ale cercetării. În calitate de descriere schematică a demersului 
cercetării, ea reprezintă însă un moment semnificativ al procesului detaşării reflecţiei 
filosofice asupra cunoaşterii de acea reprezentare tradiţională care ne îndeamnă să-i 
vedem excelența în valorile întemeierii şi certitudinii absolute. Căci a înţelege întemeierea 
cunoaşterii ca autofundare înseamnă a nu mai căuta garanţia valorii ei obiective nici în 
repere exterioare, nici în prealabili inalienabili, în fundamente ultime, definitive, ci în 
coerenţa sistemului cunoştinţelor, într-o interacţiune circulară prin care elementele se 
susţin şi se corectează reciproc. "Ultima garanţie a unei dovezi în ştiinţă nu este o 

dovadă ultimă, o dovadă dincolo de care nu mai este nimic de căutat. Această garanţie 
este ştiinţa ea însăşi, care o oferă prin existenţa ei, prin coerenţa ei, prin eficacitatea ei 
şi prin facultatea ei de a progresa". 


8. Fundaţionalism slăbit sau coerentism? 


Considerînd diferite variante ale analizei coerentiste a cunoaşterii putem conchide că 
punctul lor de convergenţă, nucleul coerentismului, îl constituie teza că opiniile 
(enunţurile) pot fi întemeiate numai prin raportare la alte opinii (enunţuri). Nu există 
opinii cu un statut privilegiat, opinii ce nu se supun acestei condiţii. În acest sens, 
întemeierea cunoaşterii va fi un demers circular. Fundaţionalismul, chiar şi în formulările 
sale cele mai rafinate şi mai atenuate, se opune coerentismului în măsura în care afirmă 
că există opinii (enunţuri) ce sînt de bază şi, prin urmare, există temeiuri pentru opinii, 
altele decît relaţiile dintre opinii. Deşi unii autori subliniază că fundaţionalismul, ca 
orientare în abordarea întemeierii epistemice, nu trebuie confundat cu recunoaşterea 
existenţei unei cunoaşteri nemijlocite, corelaţia strînsă dintre cele două poziţii ar putea 
fi cu greu contestată. Fundaţionalismul este inseparabil de supoziţia că există opinii 
(enunţuri) întemeiate altfel decît prin relaţia lor cu alte opinii (enunţuri), acceptate ca 
întemeiate. În controversa actuală dintre coerentism şi fundaţionalism, susţinătorii celei 
din urmă poziţii șubliniază cu insistenţă că teoriile coerentiste nu ar fi în măsură să 
explice fapte elementare, general recunoscute, cum este acela că întreaga noastră 
cunoaştere despre lume este evaluată prin raportare la informaţiile pe care ni le dau 
simţurile. Moser formulează această obiecţie afirmînd că abordarea coerentistă nu 
răspunde unei cerinţe a întemeierii cunoaşterii noastre despre fapte şi anume cerinţei ca 
"justificarea opiniilor empirice să fie oferită de relaţia lor cu inputul senzorial din lumea 


It 


empirică"?.. Altfel spus, abordarea coerentistă ar porni. de la supoziţia, apreciată drept. 
greşită, că relaţiile cauzale dintre opinii şi lumea exterioară sînt nesemnificative din 
punct de vedere epistemic. Reprezentanţii fundaţionalismului subliniază că nu toate 
opiniile sînt în egală măsură integrate în sistemul total al opiniilor noastre. Opiniile 
despre ceea ce simţim sau gîndim - susţin ei - ocupă o poziţie periferică în sistem. De 
aceea, detaşarea şi înlocuirea lor cu alte opinii va avea un efect minim asupra coerenţei 
sistemului. Ar exista, prin urmare, în sistemul total al opiniilor o evidentă asimetrie: 
opinii cu privire la ceea ce simţim şi percepem nu ar depinde de componente mai centrale 
ale sistemului în aceeaşi măsură în care acestea din urmă depind de primele. Opiniile 
situate la periferia sistemului ar avea un statut epistemic special. Analiza coerentistă a 


întemeierii epistemice nu ar putea să dea socoteală de această asimetrie, de acest statut 


| F, Gonseth. La gćometrie et le probleme de l'espace, tome VI, p. 126., Apud V. Tonoiu, Op. cit.. p. 
60. 


2 PR 
- P. K. Moser, Empirical Justification, p. 89. 

aparte al unor opinii. E. Sosa, unul din autorii ce dezvoltă asemenea consideraţii critice, 
apreciază că epistemologii adoptă punctul de vedere al fundaţionalismului în măsura 
în care "împărtăşesc convingerea că o opinie poate fi justificată nu numai prin coerenţa 
ei cu un sistem cuprinzător, ci şi printr-o combinaţie adecvată de conţinut observaţional 
şi origine în folosirea simţurilor în condiţii standard!. Fundaţionalismul slăbit ar constitui 
singura alternativă, deoarece teoriile coerentiste ale întemeierii nu ar putea să dea 
socoteală de statutul epistemic special al opiniilor situate la periferia sistemului. Oamenii 
cred că enunţuri de genul "Văd în faţa mea un obiect care are cutare însuşiri" sînt bine 
întemeiate cînd simţurile lor sînt stimulate într-un anumit fel, chiar dacă caracterul demn 
de încredere al unor asemenea enunţuri nu ar fi susţinut de alte enunţuri, acceptate ca 
întemeiate. Teoriilor coerentiste li se reproşează lpsa de plauzibilitate psihologică în 
măsura în care principiul coerentismului nu ar putea fi pus de acord cu asemenea 
constatări elementare. 

K. Lehrer răspunde acestei obiecţii, sprijinindu-se pe o distincţie formulată de J. 
Fodor, distincţia dintre două feluri de mecanisme cognitive. Primul dintre ele, numit 
sistemul input, este sistemul ce răspunde în mod automat la o stimulare senzorială cu o 
anumită reprezentare. Această reprezentare constituie o opinie perceptuală, de exemplu 
opinia că văd în faţa mea un obiect rotund de culoare galbenă. Al doilea sistem 
evaluează asemenea opinii perceptuale datorită unui dispozitiv central de prelucrare. 
Rezultatul evaluării poate fi şi respingerea unei opinii perceptuale. În acest caz, nu vom 
accepta opinia drept o opinie întemeiată. Totuşi, de cele mai multe ori, atunci cînd avem 
opinii perceptuale cu privire la obiecte familiare ce stau în faţa noastră, dispozitivul 
central de prelucrare nu va respinge aceste opinii. Opiniile perceptuale vor fi acceptate, 
în acest caz, pe temeiul relaţiei lor cu alte opinii. De exemplu, admiţind că vizibilitatea 
este bună, că vederea mea este normală, voi fi îndreptăţit să cred că opinia "Există 
o carte cu coperţi albastre pe biroul meu" este foarte probabil adevărată. Dar în unele 
situaţii excepţionale, bunăoară în cazul opiniei perceptuale formulate de unii oameni cu 
privire la stafi:, "oameni mici verzi", marţieni ş.a.m.d., opiniile perceptuale vor fi respinse 
prin deliberare. Se poate spune astfel că dispozitivul central de prelucrare validează sau 
respinge opinii perceptuale, confruntîndu-le cu o varietate de opinii acceptate în prealabil. 
În acest sens oamenii pot decide, la capătul reflecţiei sau deliberării, să accepte sau nu 
anumite opinii perceptuale. Deoarece de cele mai multe ori opiniile perceptuale sînt 
validate de dispozitivul central de prelucrare, se poate crea impresia greşită că acceptarea 
lor ar fi condiţionată în mod unilateral de stimularea senzorială. Este tocmai ceea ce cred 
fundaţionaliştii. Coerentistul va insista, dimpotrivă, asupra distincţiei dintre producerea 
unei opinii ce poate avea loc în mod automat, prin acţiunea sistemului input şi acceptarea 
opiniei. Acceptatea este întotdeauna rezultatul deliberării, al intervenţiei celui de al doilea 
sistem cognitiv, a sistemului înzestrat cu un dispozitiv central de prelucrare. Şi tocmai 
acceptarea transformă opiniile în cunoştinţe. Subliniind distincţia dintre o teorie 
psihologică asupra cunoaşterii şi o teorie epistemologică a întemeierii cunoaşterii, Lehrer 
admite, totodată, că orice teorie epistemologică va trebui să aibă şi plauzibilitate 
psihologică. Filosoful american apreciază că distincția dintre opinie şi acceptare, 


' E. Sosa, The Raft and the Pyramid: Coherence versus Foundations in the Theory of Knowledge, în Op. 
cit., p. 321. 


172 COGNITIO. O INTRODUCERE CRITICĂ ÎN PROBLEMA CUNOAŞTERII 


"respectiv dintre produsele primului şi a celui de al doilea sistem cognitiv, poate conferi 
plauzibilitate psihologică analizei coerentiste a întemeierii epistemice!. 

„Criticii coerentismului au atras atenţia şi asupra unei alte dificultăţi căreia trebuie să- 
i facă faţă această abordare a întemeirii epistemice. Este posibil să avem la îndemînă 
temeiuri suficiente pentru a accepta o opinie şi să nu acceptăm totuşi această opinie 
deoarece nu am făcut în mod corect anumite conexiuni. De exemplu, un detectiv poate 
să nu vadă în fapte care îi sînt accesibile temeiuri pentru identificarea unui infractor în 
măsura în care el nu reuşeşte să facă conexiunile relevante. Nu este, aşadar, suficient 
să existe de fapt temeiuri pentru acceptarea unei opinii. Pentru a fi acceptată opinia va 
trebui să fie raportată tocmai la aceste temeiuri. Coerenţa unei opinii cu alte opinii 
acceptate reprezintă, prin urmare, o condiţie prea slabă pentru întemeiere”. Acest 
argument, destul de mult vehiculat de adversarii coerentismului, poate fi totuşi respins de 
îndată ce cădem de acord că o teorie a întemeirii epistemice nu va trebui să descrie 
cum are loc de fapt, într-o situaţie sau alta, întemeierea opiniilor. Analiza întemeierii este 
întreprinsă cu referire la un subiect oarecum ideal, unul care va face întotdeauna 
conexiuni corecte şi va accepta toate acele opinii ce pot fi întemeiate prin raportare la 
fapte ce îi stau la dispoziţie, la alte opinii pe care este îndreptăţit să le accepte. 
Recunoaşterea limitelor capacităţilor unui individ sau ale unui grup de a stabili 
conexiunile corecte, necesare pentru a întemeia anumite opinii, nu ar constitui o obiecţie 
la adresa analizei coerentiste a întemeierii epistemice. Căci asemenea împrejurări ar putea 
zădărnici în fapt, dar nu în principiu întemeierea. 


9. Externalism sau  internalism?  Supoziţii ale unei controverse 
epistemologice 


Sîmburele oricărei teorii coerentiste a întemeierii îl constituie presupoziţia că 
întemeierea este o relaţie epistemică, o relaţie în care opiniile (enunţurile) ce constituie 
sistemul cunoştinţelor unei persoane, a unui grup sau a unei colectivităţi se susţin 
reciproc. Opiniile şi enunţurile nu pot fi întemeiate decît de opinii şi enunţuri. O 
asemenea înțelegere a întemeierii a fost numită internalistă. O alternativă radicală la 
abordarea internalistă a analizei întemeierii, abordare ilustrată cel mai bine de diferite 
variante ale coerentismului, o constituie externalismul sau teoria cauzală a întemeierii. 
Externalismul epistemologic, în măsura în care poate fi asociat tendinței mai generale de 
naturalizare a epistemologiei, contestă întemeierea drept condiţie a cunoaşterii sau 
propune un nou concept al întemeierii. Această orientare a fost promovată îndeosebi de 


l Vezi K. Lehrer, St. Cohen, Justification, Truth and Coherence. în (eds.) P. K. Moser, A. van der Nat, 
Human Knowledge. îndeosebi pp. 328-329. 


? Pentru o formulare a acestei obiecții, vezi, de exemplu, J. L. Pollock, A. Plethora of Epistemological 
Theories. în Op. cit., pp. 103-104. 

filosoful american Alvin J. Goldman. În cele ce urmează, externalismul va fi considerat 
numai în măsura în care dezvoltă o nouă teorie a întemeierii. 

Goldman nu insistă asupra raţiunilor care l-au determinat să propună o nouă analiză 
a întemeierii cunoaşterii. El a considerat, se pare, că teoria cauzală a întemeierii oferă 
o înţelegere mai simplă a întemeierii, una mai apropiată de intuiţii familiare. Totodată, 
replica convingătoare pe care o dă îndoielii sceptice vorbeşte în favoarea externalismului. 
În sfîrşit, teoria cauzală a întemeierii ar permite, crede Goldman, să se răspundă 
provocării pe care o reprezintă la adresa analizei clasice a cunoaşterii contraexemplele 
lui Gettier. 

Principiul teoriei cauzale a întemeierii este că întemeierea opiniilor nu reprezintă o 
relaţie între opinii, ci o relaţie între opinii şi stări reale. În acest sens, întemeierea este 
caracterizată ca o relaţie externă, şi nu internă. Existenţa unei relaţii genetice între 
opinii şi Stări reale conferă întemeiere opiniilor. O opinie va fi întemeiată independent 
de faptul dacă subiectul are sau nu conştiinţa relaţiei externe care face opinia întemeiată. 
Altfel spus, opinia poate fi considerată întemeiată în virtutea relaţiei cauzale, chiar dacă 
subiectul nu cunoaşte şi nu poate produce temeiurile opiniei. Stările reale ce constituie 
temeiurile opiniilor reprezintă ultima verigă în lanţul întemeierii. Ca punct de vedere 
asupra întemeierii cunoaşterii, externalismul este, prin urmare, solidar cu un 
fundaţionalism consecvent. Într-adevăr, teoria cauzală a întemeierii dă un răspuns 
obiecţiei regresului la infinit caracterizînd întemeierea ca o relaţie între entităţi epistemice 
(opinii, enunţuri, judecăţi) şi entităţi ce nu au o natură epistemică. S-a observat că 
fundaţionalismul trebuie să accepte o asemenea consecinţă dacă doreşte să fie 
consecvent, să nu facă concesii coerentismului. Moser, de exemplu, admite că abordarea 
fundaţionalistă a întemeierii cunoaşterii va putea fi susținută numai dacă presupunem 
că opiniile şi enunţurile, cunoştinţele noastre despre fapte în genere, pot fi întemeiate prin 
raportare la entități sau stări ce nu au o natură cognitivă. 

Teoria cauzală a întemeierii cunoaşterii propusă de Goldman se distinge prin 
caracterul ei pronunţat descriptiv. Este o teorie ce îşi propune să explice pur şi simplu 
de ce oamenii acceptă în mod curent anumite opinii şi enunţuri ca fiind bine întemeiate. 
Teza lui Goldman este că o opinie va fi caracterizată drept întemeiată dacă şi numai 
dacă geneza ei este rezultatul unui anumit proces de formare a opiniilor caracterizat ca 
demn de încredere. Opiniile sînt, aşadar, întemeiate prin modul cum iau naştere. Cel mai 
bun exemplu în acest sens îl reprezintă opiniile perceptuale. Oamenii acceptă sau nu 
acceptă asemenea opinii drept cunoştinţe considerînd modul cum sînt ele produse. Opinia 
perceptuală că văd un copac în faţa mea este acceptată drept cunoştinţă dacă este 
produsă de faptul că percep în acest moment un copac. Percepția, la rîndul ei, va fi un 
temei al opiniei perceptuale dacă va fi produsă într-un mod demn de încredere, adică 
dacă va fi produsă de către un copac real. Relaţia dintre opiniile noastre şi ceea ce 
percepem ca temei pentru aceste opinii este adesea indirectă şi se realizează prin ceea 
ce Goldman numeşte inferență, într-un sens foarte larg al acestui termen. Astfel, 
perceperea semnalelor caracteristice emise de maşinile pompierilor poate constitui un 
temei al opiniei că în apropiere s-a produs un incendiu. Opiniile sînt întemeiate uneori 
prin lanţuri cauzale lungi şi complexe. De exemplu, opinia unui vulcanolog că un anumit 
vulcan a erupt cu sute de ani înainte se întemeiază pe examinarea urmelor de lavă şi a 
altor informaţii. Există, în acest caz, un lanţ cauzal continuu, fără întreruperi, între 
erupția vulcanului, prezenţa şi caracteristicile lavei, opinia vulcanologului despre 

caracteristicile lavei şi opinia lui că vulcanul a erupt acum cîteva sute de ani. Tocmai 
existenţa acestui lanţ cauzal face ca cea din urmă opinie să fie bine întemeiată. La 
întrebarea dacă partea numită inferențială a acestui lanţ constă de asemenea din relaţii 
cauzale, Goldman răspunde afirmativ. Totuşi, el nu-şi sprijină punctul său de vedere cu 
privire la natura relaţiei de întemeiere pe această supoziţie. Goldman susţine doar că 
dacă un lanţ inferenţial este adăugat unuia cauzal, atunci întregul lanţ va fi cauzal. 
Lanţurile cauzale cărora li se adaugă relaţii logice sînt tot lanţuri cauzale!. 

Întemeierea opiniilor este un lanţ cauzal ale cărui ultime verigi sînt entităţi 
necognitive. De cîte ori determinarea cauzală a opiniei de către entităţi ce nu sînt de 
natură cognitivă lipseşte, se poate spune că opinia nu este rezultatul unui proces demn 
de încredere sau că acest proces este unul defectuos”. Procese defectuoase, nedemne de 
încredere ce intervin în formarea: opiniilor pot fi dorinţele, ataşamentul emoţional, 
raţionamentele confuze, generalizările pripite şi altele. Bunăoară, orientarea spre ceea 
ce dorim constituie un proces de formare a opiniilor ce nu este demn de încredere. 
Opiniile pe care le poate genera o asemenea orientare nu vor fi socotite întemeiate. 
Procese demne de încredere ce conferă o întemeiere opiniilor sînt percepții produse în 
condiţii normale, raționamente corecte, introspecţia atunci cînd nu intervin influenţe 
perturbatoare ş.a.m.d. Opiniile ce iau naştere prin asemenea procese sînt, în genere, 
adevărate. "Propunerea mea pozitivă este aceasta: calitatea unei opinii de a fi justificată 
este o funcţie a caracterului demn de încredere (reliability) al procesului sau proceselor 
care o produc; caracterul demn de încredere constă, ca primă aproximaţie, în tendinţa 
unui proces de a produce opinii ce sînt mai degrabă adevărate decît false"”. Goldman 
precizează că însuşirea procesului care generează o opinie de a fi demn de încredere se 
exprimă în faptul că stări reale diferite produc opinii diferite. De exemplu, opiniile 
perceptuale sînt demne de încredere ori de cîte ori trăsături distincte ale ambianţei 
produc stări perceptuale care sînt în mod corespunzător diferite. Unele opinii pot fi mai 
bine întemeiate decît altele în raport cu caracterul mai mult sau mai puţin demn de 
încredere al proceselor ce determină cauzal opiniile. De exemplu, opiniile produse de 
percepții la scurtă distanţă sînt mai bine întemeiate decît opiniile ce iau naştere din 
percepții la mare distanţă. Tot aşa, sînt mai bine întemeiate opiniile produse de impresii 
vii ale memoriei decît opiniile generate de impresii vagi ale memoriei. Asemenea 
consideraţii sînt în acord cu modul curent de a gîndi al oamenilor despre temeiurile 
acceptării anumitor opinii sau enunţuri în calitate de cunoştinţe. Dacă însuşirea 
proceselor ce intervin în formarea opiniilor socotite de a fi demne de încredere comportă 
gradaţii, ne putem întreba ce grad trebuie să atingă aceste procese pentru ca opiniile pe 
care le generează să fie bine întemeiate. Răspunsul lui Goldman este că ele vor trebui 
să fie procese ce au tendinţa de a produce mai degrabă opinii adevărate decît opinii 
false. Rezultă că procesul de formare al opiniilor care generează uneori erori vor putea 
fi totuşi calificate drept demne de încredere. Pot exista, aşadar, opinii bine întemeiate ce 


l Vezi. A. J. Goldman, A Causal Theory of Knowing, în M. D. Roth, L. Galis, Knowing. Essays in the 
Analysis of Knowledge. University Press of America, New York, London. 1984, pp. 74 şi 82. 

7 Vezi A J. Goldman. What is Justified Belief?, în (ed.) G. Pappas. Justification and Belief. New Studies 
ir Epistemology, D. Reidel, Dordrecht, Boston, London, 1979, p. 9. 

? Vezi A. J. Goldman, What is Justified Belief?, p. 10. 

se dovedesc false'. Asemenea situaţii reprezintă însă mai curînd excepţia decît regula. 
Considerînd întemeierea drept o funcţie a caracterului demn de încredere al proceselor ce 
intervin în formarea opiniilor, Goldman subliniază că întemeierea nu reprezintă o 
garanţie absolută a adevărului. Analiza pe care o dă întemeierii este, prin urmare, în 
acord cu recunoaşterea failibilităţii cunoaşterii. Totodată, sublinierea distincţiei dintre 
adevăr şi întemeiere semnalează că externalistul adoptă în mod tacit teoria adevărului 
ca o corespondenţă cu faptele. Orice critică a teoriei corespondenţei va fi îndreptată, 
prim urmare, şi împotriva externalismului. 

Teoria cauzală propune un concept naturalist al întemeierii în sensul că întemeierea 
este gîndită ca o relaţie cauzală. Conceptul externalist al întemeierii se opune, cum s-a 
semnalat mai sus, în primul rînd concepțiilor coerentiste. Înţeleasă drept determinare 
cauzală, întemeierea constituie o relaţie genetică sau istorică. Căci calitatea unei opinii 
de a fi întemeiată nu depinde numai de starea de lucruri prezentă, ci şi de istoria 
anterioară. O consecinţă remarcabilă a acestui mod de a înţelege întemeierea este că 
o opinie poate să fie întemeiată fără ca subiectul să fie în măsură să indice temeiurile 
care o susţin. Goldman afirmă că nu am fi îndrepăţită să contestăm caracterul 
întemeiat al unei opinii doar pe motivul că subiectul nu poate indica temeiuri ale 
acceptării ei. El afirmă textual: "După cum o persoană poate cunoaşte fără a cunoaşte 
că cunoaşte, tot aşa ea poate avea o opinie justificată fără a şti că este justificată"?. 
Să presupunem, de exemplu, că o persoană a acceptat o anumită informaţie istorică 
pe temeiul a ceea ce a citit într-o enciclopedie demnă de încredere. Să presupunem, de 
asemenea, că ea nu îşi mai aminteşte cum şi-a format această opinie. În acest caz, 
persoana în cauză nu poate indica temeiurile sale pentru acceptarea acestei opinii. Lanţul 
cauzal există totuşi. Externalistul va putea să afirme că o asemenea opinie este 
întemeiată, în timp ce coerentistul va contesta negreşit această afirmaţie. Goldman 
subliniază că noi acceptăm drept întemeiate multe opinii fără să putem însă produce 
raţiuni în sprijinul lor. Cunoaşterea noastră ar trebui să fie drastic redusă, dacă tuturor 
acestor opinii li s-ar contesta calitatea de cunoştinţe. 

Propunînd un concept externalist al întemeierii cunoaşterii, Goldman se distanțează 
de acea abordare a întemeierii pe care o numeşte carteziană. Este abordarea ce porneşte 
de la supoziţia că o opinie sau un enunţ sînt întemeiate numai dacă se întemeiază 
singure sau sînt întemeiate prin raportare la alte opinii sau enunţuri. Potrivit teoriei lui 
Goldman, o opinie va fi acceptată ca întemeiată pe temeiul satisfacerii unei condiţii 
considerabil mai slabe, aceea de a fi produsă într-un mod demn de încredere, printr-un 
proces cauzal. Consecința adoptării unei asemenea înţelegeri a întemeierii drept o 
condiţie a cunoaşterii va fi o lărgire considerabilă a domeniului de aplicare al cuvîntului 
cunoaştere. Goldman dezvoltă această implicaţie a teoriei sale cauzale a întemeierii cu 
referire la conceptul cunoaşterii înnăscute”. Răspunsul la întrebarea dacă există sau nu 
cunoaştere înnăscută, ca interogaţie filosofică, epistemologică, şi nu ca una psihologică, 
empirică, depinde de modul cum vor fi înţelese condiţiile necesare ale cunoaşterii, în 
particular condiţia întemeierii. Externalistul susţine că o opinie reprezintă cunoaştere ori 


Ibidem, p. Il. 
? Ibidem, p. 15. 
` Vezi A. J. Goldman. Innate Knowledge, în (ed.) St. Such, /nnate Ideas, California University Press, 1975. 

de cîte ori există o relaţie adecvată între această opinie şi anumite stări reale, ca 
entităţi necognitive. lată un exemplu. O persoană bolnavă de reumatism simte dureri 
la încheieturi ori de cîte ori presiunea atmosferică este joasă şi plouă. Ea va reţine 
relaţia dintre ploaie şi durerile la încheieturi, astfel încît de cîte ori încep să o doară 
încheieturile va presupune că va ploua. Vom putea spune că această opinie reprezintă 
cunoaştere deşi ea nu se validează pe sine şi nu este întemeiată prin raportare la alte 
opinii. Solicitat să-şi întemeieze opinia că nu va ploua, cel ce suferă de reumatism va 
spune doar că "simte" acest lucru. (Dacă l-ar fi citit pe Hume el ar spune, poate, că a 
observat în trecut o relaţie sistematică între dureri la încheieturi şi schimbarea vremii.) 
Goldman caracterizează externalismul sau teoria cauzală a cunoaşterii drept o încercare 
de a explica de ce este îndreptăţită pretenţia acestei persoane că ea posedă cunoaştere: 
faptul că va ploua şi opinia persoanei ce suferă de reumatism că va ploua sînt corelate 
cauzal printr-un factor comun, scăderea presiunii atmosferice. Există o relaţie cauzală 
adecvată între o opinie şi un fapt ce nu este de natură epistemică. Opinia este, în acest 
sens, întemeiată. Să considerăm, acum, cunoaşterea numită înnăscută. Pentru ca 
aşteptările bazate pe dispoziţii de comportare înnăscute să poată fi caracterizate drept 
cunoaştere, ele vor trebui să satisfacă condiţia întemeierii în această reformulare, adică 
să fie corelate cauzal în mod adecvat cu stări reale, cu entităţi ce nu sînt de natură 
epistemică. Goldman susţine că aşteptările bazate pe dispoziţii de comportare înnăscute 
au o asemenea determinare cauzală. Aceasta este valoarea lor adaptativă. Relaţia dintre 
o dispoziţie de comportare şi valoarea ei adaptativă, o relaţie mediată de selecţia 
naturală, va putea fi caracterizată drept o relaţie cauzală adecvată. Goldman susţine că 
nu numai aşteptările înnăscute ale oamenilor, ci şi cele ale multor animale satisfac 
condiţia întemeierii, înţeleasă în acest fel, şi vor putea fi calificate drept cunoaştere. 


De exemplu, ori de cîte ori receptorii senzoriali ai căpuşei sînt stimulaţi de mirosul 
acidului butiric ce provine de la un mamifer, căpuşa se fixează pe animal, găseşte o 
porţiune a pielii cu temperatura în jurul a 37° C. şi începe să sugă sîngele. Căpuşa 
"crede", aşadar, că un anumit miros şi o anumită temperatură sînt semnale ce indică 
locul adecvat pentru a suge sînge. Ea nu a învăţat acest lucru, ci îl ştie de la naştere. 
Dispoziţia ci de a suge sînge din acele porţiuni ale pielii ce emană acid butiric şi au o 
temperatură în jurul lui 37” C este, aşadar, o dispoziţie de comportare înnăscută. Există 
o relaţie cauzală adecvată între această dispoziţie de comportare a căpuşei şi faptul că 
aceste porţiuni ale pielii sînt potrivite pentru a suge sînge. Din punctul de vedere al teoriei 
cauzale a întemeierii, dispoziţiile de comportare generate într-un mod demn de încredere, 
printr-un proces cauzal adecvat, vor fi caracterizate drept cunoaştere. O cunoaştere 
înnăscută va putea fi astfel atribuită unui animal cum este căpuşa. Cu atît mai mult va 
putea fi atribuită cunoaştere unui copil nou născut, altfel incapabil să formuleze opinii 
şi să producă temeiuri. Noul născut are, bunăoară, dispoziţia de a crede că zîmbetul 
este un semn de afecţiune. În măsura în care această dispoziţie este un produs al selecţiei 
naturale, ea are o determinare cauzală adecvată şi va îi socotită întemeiată din punctul 
de vedere al teoriei cauzale. Satisfăcînd condiţia întemeierii ea va putea fi calificată, ca 
şi alte dispoziţii de comportare, ce satisfac această condiţie, drept cunoaştere. Afirmarea 
existenţei unei cunoașteri înnăscute la animale şi oameni este în acest fel pe deplin 
compatibilă cu analiza externalistă a întemeierii. 


Critica teoriei cauzale a întemeierii se concentrează tocmai asupra unor asemenea 
consecinţe extreme pe care le implică această teorie. Susţinătorii analizei coerentiste a 

cunoaşterii apreciază că punctul slab al externalismului îl constituie ignorarea unei 
distincţii socotite fundamentală, şi anume distincţia dintre informaţie şi cunoaştere. Baza 
unor dispoziţii de comportare şi aşteptări de felul celor amintite mai sus - afirmă ei - 
este informaţia, şi nu cunoaşterea. Lehrer susţine că atît animalelor, cît şi copiilor mici 
ar fi mai potrivit să le atribuim informaţie, şi nu cunoaştere. Am putea - eventual - spune 
că animalele superioare şi copiii mici deţin o formă primitivă de cunoaştere, una în care 
lipseşte întemeierea. Întemeierea, concepută ca evaluare a corectitudinii informaţiei, ar 
fi condiţia necesară a cunoaşterii în sensul deplin al cuvîntului’. Animalele şi copiii mici 
nu posedă dispozitive de evaluare a corectitudinii informaţiei şi, ca atare, nu posedă 
cunoaştere în sensul strict al cuvîntului. Transformarea informaţiei în cunoaştere implică 
acceptarea acesteia în lumina informaţiei prealabile. Această acceptare este o funcţie a 
unui dispozitiv central de prelucrare care lipseşte la animale şi la copiii mici. Pentru 
coerentist, corectitudinea informaţiei receptate va fi, prin urmare, o condiţie prea slabă, 
o condiţie necesară dar nu suficientă a cunoaşterii. Cunoaştere există numai acolo unde 
corectitudinea informaţiei poate fi evaluată şi a fost evaluată. "Există o importantă 
distincţie între a reţine sau poseda o informaţie şi a şti că informaţia primită sau aflată 
în posesie este corectă. Avem cunoaştere numai atunci cînd ştim că informaţia pe care 
o primim sau o posedăm este corectă"?. Lehrer recunoaşte şi relevă implicaţiile 
normativiste ale analizei coerentiste a întemeierii. El afirmă că tocmai evaluarea 
corectitudinii informaţiilor de către dispozitivul central de prelucrare distinge cunoaşterea 
specific umană. O pretenţie de cunoaştere devine cunoaştere numai în măsura în care 
poate fi susţinută prin producerea de temeiuri. Sugestia externaliştilor că o opinie 
reprezintă cunoaştere pentru o persoană chiar dacă aceasta nu poate produce temeiuri 
în favoarea ei este respinsă ca inacceptabilă. Persoana în cauză nu va şti dacă 
informaţia pe care o are este corectă sau nu şi nu va fi, prin urmare, îndreptăţită să' o 
accepte. Condiţia conexiunii cauzale adecvate, pe care o formulează teoria externalistă 
a întemeierii, va fi, aşadar, o condiţie necesară şi suficientă doar pentru producerea 
informaţiei, şi nu a cunoaşterii. Opinii ce nu sînt nici adevărate, nici bine întemeiate pot 
să aibă în anumite condiţii, importante funcţii adaptative. Lehrer admite că, în cel mai 
bun caz, punctul de vedere externalist poate fi susţinut în ceea ce priveşte opiniile 
perceptuale. Aceasta în sensul că situaţiile în care opiniile perceptuale vor trebui să fie 
respinse în lumina unor informaţii prealabile sînt situaţii excepţionale, rare. Ceea ce este 
ieşit din comun în cazul opiniilor perceptuale este însă curent atunci cînd este vorba de 
cunoaşterea propozițională. Numai confruntarea cu informaţia independentă cuprinsă în 
dispozitivele centrale de prelucrare ne poate indica dacă informaţia pe care o exprimă 
un enunţ este' corectă sau nu. "O condiţie necesară a cunoaşterii este coerenţa cu 
informaţia prealabilă (background information), cu un sistem de acceptare care ne 
informează cu privire la caracterul demn de încredere al informaţiei pe care o 
posedăm"*. Lehrer crede că dacă externaliştii cad de acord că întemeierea este o 
condiţie necesară a cunoaşterii, atunci ei vor fi siliți să facă concesii semnificative 
coerentismului. Goldman recunoaşte într-adevăr că o opinie ce rezultă dintr-un proces 


| Vezi K. Lehrer. St. Cohen, Justification, Truth, and Coherence, în Op. cit., p. 330. 
2 K. Lehrer, Theory of Knowledge, p. 33. 
` Ibidem, p. 164. 


178 COGNITIO. O INTRODUCERE CRITICĂ ÎN PROBLEMA CUNOAŞTERII 


de formare al opiniilor care este demn de încredere va trebui, pentru a fi recunoscută 
drept întemeiată, să mai satisfacă o condiţie, şi anume, să nu fie în contradicţie cu alte 
informaţii pe care le are subiectul. 

Critica coerentistă a externalismului se sprijină pe supoziţia că atribuirea calităţii 
de cunoaştere unei opinii este o problemă de drept şi nu de fapt. Conceptul întemeierii, 
ca şi orice alt concept normativ, nu poate fi, în principiu, introdus pe baza unei relaţii 
cauzale. Întemeierea este gîndită ca o relaţie conceptuală, şi nu ca una factuală, 
empirică. Trebuie să distingem între ceea ce acceptăm prin condiţionare şi pe bază de 
temeiuri. Într-un sistem de educaţie autoritară copilul va putea fi condiţionat să accepte 
anumite opinii întemeiate. Cît timp nu va putea produce temeiuri în favoarea lor, el nu va 
avea însă cunoaştere. O teorie externalistă a întemeierii ar reprezenta, pînă la urmă, un 
nonsens, în măsura în care într-o asemenea teorie se confundă indicarea cauzelor 
producerii unei opinii cu producerea de temeiuri (raţiuni) în favoarea unei opinii." Aşadar, 
externalistul trebuie să greşească cînd pretinde că ceea ce generează opinie este ceea 
ce o transformă în opinie întemeiată şi în cunoaştere. Aceasta înseamnă, într-adevăr, 
să confunzi rațiunea pe care o are o persoană pentru a crede ceva cu cauza pentru care 
crede. Confuzia este una atît de curentă încît o putem numi eroarea cauzală (causal 
fallacy)'"!. Oricum ar lua naştere o opinie, ea repezintă cunoaştere numai dacă va putea 
fi apărată prin producerea unor temeiuri adecvate, temeiuri care nu pot fi, la rîndul lor, 
decît opinii. 

Controversa dintre internalismul coerentist şi teoria externalistă a întemeierii pare să 
fie generată şi întreţinută de supoziţii sau opţiuni iniţiale ce sînt reciproc incompatibile. 
Externaliştii încearcă, de fapt, să explice şi să justifice utilizarea curentă a cuvîntului 
cunoaştere, o utilizare care este în acord cu un concept mai vag şi mai cuprinzător al 
cunoaşterii. Cei care adoptă acest concept vor susţine că oamenii neinstruiţi, copiii mici 
şi chiar animalele posedă cunoaştere, deşi, evident, aceştia nu pot să producă temeiuri 
în favoarea a ceea ce cred şi aşteaptă. Epistemologii de orientare externalistă resping 
conceptul normativ al întemeierii propus de teoriile coerentiste, tocmai pe temeiul că 
adoptarea acestui concept este incompatibilă cu intenţia de a atribui cunoaştere copiilor 
mici şi animalelor sau cu acceptarea existenţei unei cunoaşteri tacite, în stare practică. 
Ei protestează împotriva a ceea ce califică drept o supraraționalizare şi 
supraintelectualizare a conceptului cunoaşterii. Cunoaşterea nu ar implica capacitatea de 
a produce temeiuri adecvate în favoarea a ceea ce acceptăm. Coerentiştilor li se 
reproşează că nu disting între activitatea de a întemeia o opinie şi calitatea unei opinii 
de a fi întemeiată, care este "un anumit gen de stare epistemică sau de poziţie a celui 
ce are opinii faţă de opinie mai degrabă decît ceea ce este sau poate fi făcut”. 
Abordarea coerentistă ar reflecta tendinţa spontană a epistemologilor de a atribui 
cunoaştere doar subiecţilor cu atitudini critice, adică acelor subiecţi care solicită temeiuri 
pentru orice afirmaţie şi reflectează asupra statutului epistemic al opiniilor lor. Dacă 
cuvîntul cunoaştere ar fi rezervat doar pentru ceea ce acceptă ca întemeiat subiecţii cu 
aptitudini critice. atunci va trebui să căutăm un alt cuvînt pentru asemenea lucruri cum 
ar fi conştiinţa a ceea ce gîndim şi simţim într-un anumit moment, informaţiile despre 


! Ibidem, pp. 168-169. 
2 W. P. Alston, What’s Wrong with Immediate Knowledge?, în Op. cit., p. 84. 

ambianţă primite prin percepții sau reamintirea a ceea ce s-a întîmplat în trecut. Alston 
exprimă cu incisivitate punctul de vedere al criticilor coerentismului scriind că "putem 
să avem cunoaştere propozițională fără a fi capabili, îndeosebi fără a fi pe deplin 
capabili să realizăm o evaluare reflexivă a acestei cunoaşteri. Nu trebuie să confundăm 
epistemologia cu obiectul ei"!. El caracterizează concepţia potrivit căreia capacitatea de 
a produce temeiuri în favoarea opiniilor acceptate este o condiţie a cunoaşterii drept o 
concepţie voluntaristă şi normativistă. În multe situaţii, opiniile pe care le acceptăm nu 
sînt rezultatul unui proces voluntar, produsul reflecției şi al evaluării. Dacă întemeierea 
opiniilor ar implica controlul voluntar al acestora, întemeierea nu ar mai putea fi 
caracterizată drept o cerinţă generală a cunoaşterii. "Noţiuni normative ca obligaţie şi 
mustrare se aplică doar fiinţelor ce sînt în stare să-şi controleze comportarea prin 
raportare la norme, principii sau reguli. Datorită lipsei acestei capacităţi ne abţinem să 
aplicăm asemenea concepte copiilor foarte mici şi animalelor mai inferioare. În mod sigur 
aceste creaturi nu sînt lipsite de cunoaştere. Atît copiii mici, cît şi cfinii, cîştigă 
cunoaştere asupra ambianţei lor fizice nemijlocite prin percepţie”. Externaliştii insistă 
asupra a ceea ce apropie şi nu asupra a ceea ce desparte cunoaşterea omenească de 
capacitatea copiilor mici şi a animalelor de a recepționa şi prelucra informaţii. Goldman, 
de exemplu, susţine că există o relaţie între cunoaşterea matură şi capacitatea fiinţelor 
mai evoluate de a distinge duşmanii şi prada, un mediu care ameninţă de unul ce 
ocroteşte. "Conceptul cunoaşterii - afirmă el - îşi are rădăcinile în acest fel de activitate 
cognitivă". Internaliştii se distanțează de conceptul vag, comun al cunoaşterii şi apără 
un concept strict, epistemologic al cunoaşterii. Ei afirmă că de vreme ce recunoaştem că 
animalele şi copiii mici nu au responsabilitate morală nu avem motive pentru a le atribui 
responsabilitate epistemică. Întemeierea, în calitate de condiţie necesară a cunoaşterii, 
ar impiica tocmai responsabilitate epistemică. Nu avem, aşadar, cunoștințe, în sensul 
propriu al cuvîntului, decît atunci cînd cunoaştem (ştim) că avem cunoştinţe. A cunoaşte 
implică, prin urmare, a cunoaşte că noi cunoaştem. O opinie adevărată va reprezenta 
cunoaştere, în sensul strict al cuvîntului, numai pentru cel ce va fi în măsură să prezinte 
şi să discute temeiuri în favoarea ei ori de cîte ori acest lucru va fi necesar. Desigur că 
subiectul nu trebuie să aibă conceptul întemeierii epistemice pentru a avea cunoaştere. 
El trebuie însă să fie în măsură să justifice orice pretenţie de cunoaştere prin 
producerea de temeiuri (raţiuni) şi prin evaluarea acestora. Această condiţie nu este 
satisfăcută de conceptul externalist al întemeierii. Epistemologul internalist recunoaşte, 
desigur, că noi aplicăm adesea cuvîntul cunoaştere unor Situaţii în care o asemenea 
condiţie minimă nu este satisfăcută şi nu poate fi satisfăcută. Cuvîntul cunoaştere ar 
reprezenta însă, în acest caz, doar une façon de parler. (Spunem, de exemplu, despre noul 
născut în vîrstă de cîteva luni că el cunoaște (ştie) dacă este sau nu în patul lui.). Noi 
facem însă în mod curent o distincţie între opinii sprijinite pe temeiuri şi opinii ce nu sînt 
sprijinite pe temeiuri nu numai în ştiinţă, ci şi în viaţa de fiecare zi. O curte cu juri nu 
va accepta drept o mărturie cu greutate declaraţiile acelui martor care nu este în stare să- 
şi întemeieze afirmaţiile. Pentru coerentist, cunoaşterea despre fapte implică nu numai 


| Ibidem, p. 86. 


? Ibidem, p. 90. 

corectitudinea sau adecvarea informaţiilor, ci şi capacitatea de a susţine corectitudinea şi 
adecvarea lor prin producerea de temeiuri. Teoria coerentistă a întemeierii se construieşte 
pornind de la o opţiune, opţiunea pentru un concept restrictiv al cunoaşterii. Cunoaşterea 
este pentru coerentist rezultatul evaluării raționale a opiniilor, prin examinarea temeiurilor 
care le susţin, prin deliberare, şi nu există acolo unde o asemenea evaluare nu este 
posibilă sau nu are loc în mod practic. Adeziunea la o abordare internalistă sau 
externalistă a întemeierii pare astfel să fie condiţionată, în cele din urmă, de opţiunea 
pentru un concept mai strict sau mai vag şi mai cuprinzător al cunoaşterii. 


10.  Întemeiere epistemică şi analiză transcendentală 


Concepţiile fundaţionaliste şi respectiv coerentiste asupra întemeierii epistemice se 
sprijină, aşa cum s-a arătat mai sus, pe două reprezentări diferite asupra cunoaşterii. 
Fundaţionalismul este solidar cu înţelegerea cunoaşterii ca sistem ierarhic, un sistem în 
care există enunţuri cu ranguri diferite din punctul de vedere al semnificației lor 
epistemice. Coerentismul, dimpotrivă, nu poate fi despărţit de o înţelegere holistă a 
cunoaşterii. Pentru filosoful de orientare coerentistă toate opiniile şi enunţurile sînt pe 
acelaşi plan din punct de vedere epistemic. Metaforele piramidei şi ale plutei subliniază 
contrastul dintre aceste reprezentări. 

Considerarea şi analiza cunoaşterii noastre despre fapte ca un sistem ierarhizat a avut 
loc şi în cadrul unui proiect filosofic distinct de cel în care s-au dezvoltat teoriile 
fundaţionaliste ale întemeierii, şi anume proiectul filosofiei transcendentale. În timp ce 
teoriile fundaţionaliste îşi propun să identifice opinii (enunţuri) de bază, să determine 
veriga ultimă în regresul întemeierii şi să fixeze în acest fel fundamentul tuturor 
cunoştinţelor noastre despre lume, abordarea transcendentală a analizei cunoaşterii 
urmăreşte să pună în lumină şi să supună analizei premise sau condiţii ce fac posibilă 
cunoaşterea prin experienţă, adică să caracterizeze noţiuni şi principii ce reprezintă 
condiţii necesare ale experienţei şi nu sînt, la rîndul lor, condiţionate de experienţă. Vom 
numi asemenea condiţii precondiţii şi vom spune că filosofia transcedentală este o 
cercetare asupra precondiţiilor posibilităţii experienţei în genere. Problematica filosofiei 
transcendentale este corelată cu problematica întemeierii epistemice şi, totodată, diferită 
de aceasta, Mai precis, problematica filosofiei transcendentale se situează într-un orizont 
distinct de orizontul problematic în care s-au constituit teoriile întemeierii. În acest din 
urmă orizont întrebarea este cum pot fi întemeiate opinii (enunţuri) şi cum pot fi ele 
recunoscute, în acest fel, drept cunoştinţe. În orizontul analizei transcendentale întrebarea 
este cum devine posibilă cunoaşterea noastră despre lume, cunoaşterea prin experienţă. 
Prolematica filosofiei transcendentale poate fi apreciată drept una mai fundamentală decît 
problematica întemeierii epistemice. Aceasta în sensul că întrebarea cu privire la 
precondiţiile cunoaşterii despre fapte pe care o dobîndim prin experienţă precedă 
întrebarea cu privire la condiţiile întemeierii şi acceptării opiniilor (enunţurilor) 
întemeiate. 

Conceptul filosofiei transcendentale a fost consacrat de Kant. Kant a caracterizat drept 
a priori toate noţiunile şi principiile care preced cunoaşterea prin experienţă şi o fac 
posibilă. El numeşte rranscendentală o cunoaştere ce nu priveşte obiectele şi ca atare, 
ci reprezintă cunoaşterea noastră despre obiecte în măsura în care aceasta este posibilă 
a priori. Filosofia transcendentală, într-un sens larg al termenului, este, aşadar, sistemul 
tuturor conceptelor şi principiilor pure sau a priori. Expresia critica rațiunii pure este, în 
esenţă, echivalentă cu expresiile analiză transcendentală şi filosofie transcendentală. 
Kant distinge între judecăţi a priori ce nu extind cunoaşterea, ci explicitează doar ceea 
ce ştim deja, şi judecăţi a priori ce extind cunoaşterea. Primele sînt numite judecăți 
analitice, iar celelalte judecăți sintetice a priori. Judecăţile analitice sînt judecăţi 
adevărate pe temeiul principiilor logicii, precum şi a regulilor şi a deprinderilor de 
folosire a cuvintelor într-un anumit limbaj. Sînt judecăţi de tipul "Plouă sau nu plouă” 
şi "Pisica are patru picioare”. (Kant nu a distins, de fapt, aceste două tipuri de judecăţi 
analitice, judecăţi adevărate pe temeiuri logice şi judecăţi adevărate pe temeiul 
înţelesului cuvintelor.) Judecăţile sintetice a priori conţin, dimpotrivă, partea pură a 
cunoaşterii noastre. Obiectul acestor judecăţi sînt pentru Kant intuiţiile pure al 
sensibilităţii - spaţiul şi timpul - şi categoriile intelectului pur. Problema filosofiei 
transcendentale, aşa cum a fost gîndită ea de Kant în Critica rațiunii pure, este explicaţia 
posibilităţii judecăților sintetice a priori. Spre deosebire de principiile logicii, judecăţile 
sintetice a priori, judecăţile matematicii şi fizicii pure, reprezintă nu condiţii formale ale 
gîndirii în genere, ci conţin o cunoaştere a priori cu privire la toate obiectele unei 
experienţe posibile. Despre principiile fizicii pure Kant va spune că ele ne dau 
cunoaşterea unei naturi în genere. Termenul natură desemnează toate obiectele unei 
experienţe posibile. Cunoaşterea unei naturi în genere precede şi face posibilă 
cunoaşterea unei naturi determinate. Aceasta din urmă devine posibilă datorită unirii 
formei cu o materie oferită de intuiţia sensibilă. Principiul cauzalităţii, bunăoară, este 
o lege a unei naturi în genere, în timp ce cunoaşterea unei relaţii cauzale în lumea în care 
trăim, fie în viaţa comună, fie în ştiinţă, devine posibilă prin aplicarea principiului 
cauzalităţii la materia pe care ne-o oferă simţurile. 

Kant a socotit că analiza transcendentală, cercetarea formelor pure ale sensibilităţii 
şi intelectului ce fac posibilă orice cunoaştere prin experienţă, reprezintă nucleul 
filosofiei teoretice, cu alte cuvinte, obiectul autentic al filosofiei prime sau al metafizicii. 
Filosofia transcendentală urmează să ia locul metafizicii transcendente ce pretinde a 
reprezenta o cunoaştere prin rațiune pură, adică a priori a absolutului. În acest fel, 
filosoful din Königsberg a delimitat un nou cîmp al cercetării filosofice. Cercetarea 
filosofică nu ar avea drept obiect lumea în sine, ci precondiţiile care fac posibilă orice 
cunoaştere despre lume. Programul Criticii rațiunii pure, observă un cunoscut filosof 
contemporan, a fost identificarea. şi analiza formelor ce fac cu putinţă experienţa în 
genere, adică întreaga noastră cunoaştere a cărei materie este dată de simţuri. 
Convingerea autorului acestei cărţi a fost că determinarea formelor pure ce fac posibilă 
cunoaşterea prin experiență poate fi realizată făcînd abstracţie de conţinutul cunoaşterii. 
"Fie că optăm sau nu pentru a denumi propoziţiile ce descriu această structură 

«sintetice a priori», este clar că ele au un caracter sau statut distinct, iar teoria 
copernicană a lui Kant a fost o încercare de a explica acest statut”|. 

Kant a propus şi a dezvoltat un concept tare sau absolutist al filosofiei transcendentale. 
Obiectul analizei transcendentale era pentru el cercetarea unor forme presupuse a fi 
constitutive cunoaşterii noastre despre lume în genere. Rațiunea pură, intuiţiile 
sensibilităţii şi principiile intelectului ce fac posibilă experienţa, sînt gîndite ca date o 
dată pentru totdeauna. Este adevărat că cel puţin din perspectiva Criticii rațiunii pure 
numai principiile intelectului pur, ce prescriu condiţii ale unei naturi în genere, pot fi 
stabilite o dată pentru totdeauna şi nu principiile fizicii newtoniene. Putem deţine o 
cunoaştere a priori, o cunoaştere pe deplin asigurată şi definitivă în sensul că ne este 
dată prin natura facultăţii noastre de cunoaştere, numai despre o natură în genere şi nu 
despre o lume anume, despre lumea în care trăim. Cunoaşterea comună, ca şi ştiinţa 
naturii, începe cu experienţa în sensul că elementele constitutive ale intelectului pur, 
categoriile şi principiile gîndirii pure, pot fi aplicate în mod legitim numai intuiţiei 
sensibile, materiei furnizate de simţuri. 

Proiectul filosofiei transcendentale, ca proiect de cercetare filosofică, trebuie distins 
de supoziţiile mai specifice ce susţin analiza transcendentală la Kant. Conceptul filosofiei 
transcedentale poate fi caracterizat şi într-un sens mai larg, mai tolerant. Punctul de 
plecare şi de sprijin al oricărei analize transcendentale pare să fie distincţia dintre forma 
şi conţinutul cunoaşterii. În introducerea Criticii raţiunii pure această distincţie este 
formulată în termenii următori: "Dar cacă orice cunoaştere a noastră începe cu 
experienţa, aceasta nu înseamnă totuşi că ea provine întreagă din experienţă. Căci s-ar 
putea prea bine ca tocmai cunoaşterea noastră prin experienţă să fie un compositum din 
ceea ce primim noi din impresii şi ceea ce facultatea noastră proprie de cunoaştere 
produce din ea însăşi, adaos pe care noi nu-l distingem de acea materie primă mai 
înainte ca un lung exerciţiu să ne fi făcut atenţi asupra-i şi abili de a-l separa”. Ideea 
este că orice cunoaştere despre lume a cărei materie va fi dată de simţuri devine 
posibilă prin intervenţia structurantă a unor tipare sau forme ce nu pot fi derivate din 
intuiţiile sensibile. Aceste forme sînt precondiţii ale posibilităţii cunoaşterii noastre despre 
lume. Orientări filosofice ce se distanțează de apriorismul radical, dar pleacă, totodată, 
de la supoziţia că orice cunoaştere prin experienţă devine posibilă într-un cadru 
conceptual trasat prin distincţii şi relaţii categoriale, cadru ce precede orice experienţă 
şi o face posibilă, prezintă o asemănare schematică cu filosofia kantiană, în calitatea 
ei de prototip al filosofiei transcendentale. 

Proiectul analizei transcendentale în acest sens mai larg, mai tolerant al termenului a 
fost preluat şi dezvoltat, pe alte baze, în filosofia analitică a limbajului din secolul nostru. 
Pe acest plan există o relaţie de continuitate între o filosofie de inspiraţie kantiană şi 
filosofia analitică a limbajului. Aceasta din urmă poate fi calificată drept cea mai 
viguroasă şi reprezentativă dintre dezvoltările pe care le-a cunoscut tradiţia filosofiei 
transcendentale inaugurată de Kant. Nu vom putea recunoaşte însemnătatea eminentă 
a reorientării propuse de Kant prin elaborarea analizei transcendentale drept centru al 
filosofiei teoretice şi, totodată, trata cu condescendeţă sau indiferenţă filosofia analitică 


| P. Fr. Strawson, The Bounds of Sense. An Essay on Kant’s Critique of Pure Reason. Methuen, London. 

a limbajului, ca o specie minoră a filosofiei sau chiar ca o activitate a cărei demnitate 
filosofică este contestabilă. Unul din iluştrii reprezentanţi ai tradiţiei mai noi a filosofiei 
analitice a limbajului caracteriza perspectiva analizei transcedentale a cunoaşterii într-un 
fel ce aminteşte de Kant: "«Obiectele» nu există în mod independent faţă de scheme 
conceptuale. Noi tăiem lumea în obiecte introducînd o schemă sau alta de descriere"!. 
În măsura în care structurile categoriale ale limbajului sînt examintate în calitate de 
precondiţii ce fac posibilă cunoaşterea prin experienţă, analiza limbajului primeşte o 
orientare şi semnificaţie transcendentală. Diferite modalităţi de analiză a intervenţiei 
structurilor categoriale ale limbajului în constituirea cunoaşterii noastre despre fapte vor 
putea fi caracterizate drept tot atîtea concepte sau linii de dezvoltare ale filosofiei 
transcendentale”. Un alt autor contemporan va sublinia că elementul de continuitate în 
relaţia dintre filosofia modernă a cunoaşterii, cu deosebire cea Kantiană şi filosofia 
analitică a limbajului constă, înainte de toate, "în reflecţia asupra condiţiilor posibilităţii 
şi valabilităţii cunoaşterii: limbajul ar fi astăzi, cum a fost înainte conştiinţa, temă şi 
mediu al reflecţiei transcedentale””. 

Semnificaţia transcendentală pe care o poate căpăta reflecția filosofică asupra 
limbajului este pusă în evidenţă foarte bine în opera lui Ludwig Wittgenstein, o 
personalitate filosofică care a contribuit mai mult decît oricare alta la fixarea contururilor 
unei noi practici filosofice. Alegerea lui Wittgenstein se recomandă cu atît mai mult cu 
cît reflecţia transcendentală capătă orientări esenţial diferite în lucrarea sa de tinereţe, 
Tractatus logico-philosophicus şi în manuscrisele sale dintr-o epocă mai tîrzie. Interesul 
transcendental este semnalat clar deja în prefața Tractatusului. Wittgenstein precizează 
că ceea ce îşi propune este determinarea graniţelor gîndirii, adică a graniţei ce desparte 
propoziţiile cu sens de cele lipsite de sens. "Cartea urmăreşte deci să traseze gîndirii o 
limită, sau, mai degrabă, nu gîndirii cît expresiei gîndurilor...”* Autorul ţinteşte "să 
delimiteze ceea ce poate fi gîndit, şi prin aceasta, ceea ce nu poate fi gîndit'”. El 
încearcă să înfăptuiască acest obiectiv prin identificarea gramaticii limbii, adică a 
acelor reguli ce ne permit să distingem propoziţiile cu semnificaţie cognitivă de 
propoziţiile ce nu pot fi adevărate sau false. Filosofia, notează Wittgenstein, cercetează 
doar "forma posibilă a propoziţiilor ştiinţei”. Spre deosebire de filosofie, gîndită şi 
practicată în acest fel, metodologia cunoaşterii ştiinţifice se interesează îndeosebi de 
condiţiile generale pe care trebuie să le satisfacă enunţurile despre fapte pentru a putea 
fi adevărate sau acceptate ca adevărate. În sfîrşit, cunoaşterea comună şi ştiinţa naturii 
urmăresc determinarea adevărului propoziţiilor despre fapte. Structura categorială a 
limbajului, şi nu raţiunea pură, fixează, aşadar, cadrul şi graniţele în care se mişcă 
cunoaşterea noastră despre lume. "Limitele limbajului meu semnifică limitele lumii 


| H, Putnam. Reason. Truth and History, Cambridge University Press, Cambridge, London, New York, 
1981, p. 52. 

” Pentru dezvoltări, vezi M. Flonta, Transzedentalphilosophie und moderne kategorielle Analyse, în special 
$ 2, Strengere und schwachere Begriffe der Transzendentalphilosophie, în (ed.) R. Croitoru, Kant and the 
Transcedental Problem, Bucharest University, 1991. 

` K.O. Apel Transformationen der Philosophie, Bd. 11, Suhrkamp Verlag, Frankfurt am Main, 1973, p. 
312. 

tL, Wittgenstein, Tractus logico-philosophicus, Humanitas, Bucureşti, 1991, p. 35. 

” Ibidem, p. 62. 


184 COGNITIO. O INTRODUCERE CRITICĂ ÎN PROBLEMA CUNOAŞTERII 


mele”. Problemele insolubile şi perplexităţile ce abundă în filosofie iau naştere, crede 
Wittgenstein, datorită tendinței noastre de a trece dincolo de graniţele pe care le fixează 
structura categorială a unui anumit limbaj. Wittgenstein indică clar semnificaţia 
transcendentală a analizelor şi reflecţiilor sale în notele ce au premers scrierii Tractatus- 
ului: "Marea problemă în jurul căreia se înviîrte tot ce scriu este: există a priori o ordine 
în lume şi, dacă da, în ce constă ea?" Ordinea a priori a lumii, pe care o explorează 
Tractatus-ul, este prescrisă nu de subiectul transcendental, ci de structura limbajului, de 
ceea ce Wittgenstein a numit adesea logica limbajului sau gramatica limbajului. Unul din 
comentatorii Tractatus-ului afirmă în mod direct că Wittgenstein şi-a propus aici, ca şi 
Kant altădată, să determine condiţiile şi, prin urmare, graniţele discursului teoretic. "Dar 
dacă ceea ce aparţine discursului teoretic este ceea ce poate fi «spus» în genere în limbaj, 
atunci cercetarea acestei limite este cercetarea «logicii» limbajului care arată (zeigt) 
«logica lumii»?. In continuare, această apreciere este dezvoltată în termenii următori: 
"Pentru a rezuma: din perspectiva lui Wittgenstein, analiza logică a limbajului, aşa cum 
o concepe el, este un fel de «deducție transcendentală» în sensul lui Kant al cărei ţel este 
să indice forma a priori a experienţei, care este «arătată» de orice limbaj cu sens şi, 
prin urmare, nu poate fi «spusă». Din acest punct de vedere Tractatus-ul ar putea fi numit 
o «Critică a limbajului pur»"*. 

Reflecţii asupra limbajului din scrieri mai tîrzii ale lui Wittgenstein pot fi citite ca o 
reluare dintr-o altă perspectivă şi pe un alt plan a interogaţiei transcendentale, a reflecţiei 
asupra precondiţiilor şi limitelor experienţei. Într-un pasaj al manuscrisului intitulat 
Cercetări filosofice, Wittgenstein precizează că interesul său se îndreaptă nu direct spre 
fenomene, ci spre cercetarea "posibilităţii fenomenelor”: "Este ca şi cum ar trebui să 
pătrundem cu privirea fenomenele; cercetarea noastră se îndreaptă însă nu spre 
fenomene, Ci, cum S-ar putea spune, spre «posibilităţile» fenomenelor. Adică, noi ne 
concentrăm asupra tipului de enunţuri pe care le formulăm despre fenomene... Cercetarea 
noastră, este de aceea gramaticală. lar această cercetare aduce lumină în problema 
noastră înlăturînd neînţelegeri"“. 

În literatura consacrată operei lui Wittgenstein există încercări mai mult sau mai 
puţin elaborate de a scoate în evidenţă apropieri neaparente între preocupări şi intenţii 
ce orientează critica Kantiană şi critica wittgensteiniană a metafizicii. Kant face 
următoarea precizare cu privire la punctul de plecare al Criticii rațiunii pure: "Nu 
cercetarea existenţei lui Dumnezeu, a nemuririi etc. a fost punctul de la care am plecat, 
ci antinomia raţiunii pure: Lumea are un început - ea nu are un început, pînă la cea de 
a patra: Oamenii sînt liberi împotriva a - nu există libertate, ci totul este necesitate 
naturală; aceasta a fost cea care m-a trezit mai întîti din somnul dogmatic şi m-a împins 
spre critica raţiunii pentru a înlătura scandalul contradicţie: aparente a raţiunii cu ea 
însăşi”. Subliniind că antinomiile nu sînt consecinţe ale unor greşeli logice, Kant le 
caracterizează drept iluzii transcendentale. Iluzia transcendentală ia naştere atunci cînd 

regulile pentru folosirea raţiunii sînt considerate principii obiective. Prin ideile ei raţiunea 
tinde spre cuprinderea lumii ca totalitate. Nu există însă o cunoaştere cu valoare 
obiectivă despre lume ca totalitate. Totalitatea poate fi, aşadar, gîndită dar nu cunoscută. 
Antinomiile au o sursă profundă. Sursa lor este neînţelegerea funcţiei raţiunii, confuzia 
dintre gîndirea şi cunoaşterea absolutului. Una din intenţiile criticii raţiunii pure 
întreprinsă de Kant este să elibereze raţiunea de antinomiile care creează aparenţa că 
ea se contrazice pe sine însăşi. Cercetătorul danez J. Hartnack susţine că poate fi 
stabilită o corespondenţă schematică între această intenţie Kantiană şi o intenţie ce 
orientează multe reflecţii cuprinse în Cercerările filosofice ale lui Wittgenstein!. Se 
poate spune că pentru Wittgenstein țelul principal al activităţii filosofice era clarificarea, 
eliberarea minţii noastre de probleme conceptuale persistente, dar principial insolubile. 
Asemenea probleme vor fi caracterizate drept rezultatul "vrăjirii intelectului nostru cu 
mijloacele limbii noastre”. Iar analiza filosofică va fi caracterizată de Wittgenstein drept 
o luptă împotriva acestei "vrăjiri”. Wittgenstein previne asupra prejudecăţii că sursa 
încurcăturilor şi perplexităţilor filosofice ar fi superficială şi, prin urmare, ele ar fi lesne 
de înlăturat. Aceasta este o prejudecată a spiritului pozitivist şi scientist cu totul străină 
lui Wittgenstein: "Problemele ce iau naştere dintr-o interpretare greşită a formelor 
limbajului nostru au caracteristica adîncimii (Tiefe). Ele sînt tulburări (Beunruhigungen) 
adînci; ele au rădăcini tot atît de adînci în noi ca şi formele limbajului nostru şi 
semnificaţia lor este atît de mare ca şi însemnătatea limbii noastre"?. Dacă prin analiza 
sa de orientare transcendentală Kant urmărea dizolvarea antinomiilor raţiunii, reflecţia 
care ne întîmpină în manuscrisele mai tîrzii ale lui Wittgenstein vizează cu insistenţă 
cîştigarea unei mai bune înţelegeri a naturii şi funcţionării limbajului şi, pe această cale, 
dezvăluirea surselor unor interogaţii şi dileme filosofice persistente. "Care este țelul tău 
în filosofie? - Să arăţi muştii calea de ieşire din sticlă”. Punînd în corespondenţă ceea 
ce Kant desemnează prin expresia "forme pure ale gîndirii", iar Wittgenstein prin expresia 
"forme ale limbajului”, Hartnack propune următoarea transpunere a unor întrebări şi 
enunţuri ale Criticii rațiunii pure în limbajul Cercetărilor filosofice: "Iluziile raţiunii 
noastre nu sînt iluzii de suprafaţă. Ele sînt create de structura raţiunii. Iluziile limbajului 
nostru nu sînt iluzii de suprafaţă. Ele sînt create de formele limbajului nostru. Țelul 
criticii raţiunii pure este de a ne elibera de antinomii şi de a ne arăta că raţiunea nu este 
în conflict cu ea însăşi... Ţelul criticii logicii limbajului nostru este de a ne elibera de 
probleme şi perplexităţi şi de a ne arăta că limbajul este în ordine, aşa cum este el". 
Tipul de reflecţie caracteristic fazei de tranziţie de la prima la cea de a doua etapă 
în dezvoltarea gîndirii filosofice a lui Wittgenstein este foarte bine ilustrat de notele lui 
George Moore cu privire la prelegerile ţinute de Wittgenstein la Cambridge în anii 1930- 
1933. Wittgenstein stăruia asupra unei distincţii, care l-a preocupat în mod deosebit pe 
Kant, distincţia dintre enunţuri în mod necesar adevărate, pe care le numea enunțuri 
gramaticale şi enunţuri contingente, al căror adevăr poate fi verificat prin experienţă. 
Distincția este formulată astfel: opusul enunţurilor de primul fel sînt enunţuri lipsite de 

sens, în timp ce opusul enunţurilor de al doilea fel ar putea fi adevărate presupunînd că 
experienţele noastre ar fi altele. Ca exemplu de enunţ de primul fel Wittgenstein a dat 
propoziţia "Nu pot simţi durerea ta de dinţi”. Wittgenstein sublinia deosebirea dintre "Eu 
simt ceva" şi "El simte ceva”. Acestea sînt două tipuri de enunţuri ce se află pe trepte 
diferite în gramatica limbii. Iată cîteva consideraţii semnificative în acest sens: "A spune 
că (1) «Nu ştiu dacă am dureri de dinţi» este întotdeauna absurd, în timp ce a spune «Nu 
ştiu dacă are dureri de dinţi» nu este nonsens şi (2) «Mi se pare că am dureri de dinţi» 
este nonsens, în timp ce «Mi se pare că el are dureri de dinţi» nu este”. Moore îşi 
aminteşte că Wittgenstein numea propoziţiile de tipul "Nu pot să simt durerile sale" 
propoziţii metafizice. Observaţia lui Wittgenstein că în enunţul “Are dureri de dinţi” ne 
referim la un corp fizic, ceea ce nu este cazul în enunţul "Am dureri de dinţi” sugerează 
că ceea ce se are în vedere este o distincţie categorială. Nesocotirea unei asemenea 
distincţii categoriale pare să genereze absurdităţi de cu totul altă natură decît cele ce 
iau naştere pur şi simplu printr-o utilizare improprie a expresiilor limbajului. Distincţii 
categoriale de felul distincţiei dintre enunţuri despre propriile senzaţii şi enunţuri despre 
senzațiile altor persoane, dintre enunţuri ce nu sînt despre corpuri şi enunţuri ce sînt 
despre corpuri ar putea fi caracterizate drept precondiţii ale experienţei. Moore reproduce 
următoarea formulare a lui Wittgenstein: "«Nu pot simţi durerea lui de dinţi» înseamnă 
că «Simt durerea lui de dinţi» nu are sens şi, prin urmare, nu exprimă un fapt, aşa cum 
o poate face propoziţia «Nu pot să joc şah»"”. 

Începînd cu Caietul albastru, Wittgenstein va pune în evidenţă şi va examina distincţii 
categoriale proprii anumitor jocuri de limbaj, limbaje simple, primitive, ce corespund unor 
forme distincte de viaţă şi activate a membrilor unei comunităţi omeneşti. Învăţînd un 
anumit joc de limbaj copilul învaţă, totodată, să facă anumite distincţii categoriale. 
Wittgenstein relevă relativitatea distincţiilor categoriale, ca precondiţii ale experienţei, 
imaginînd jocuri de limbaj şi forme de viaţă în care distincţii categoriale familiare sînt 
deplasate sau trasate din nou. De exemplu, în jocuri de limbaj pe care le-am învăţat se 
face o distincţie clară între performanţa unei persoane şi capacitatea ei de a realiza 
această performanţă. Expresii ca "Am făcut acest lucru" şi "Pot să fac acest lucru" 
ilustrează, aşadar, o distincţie categorială familiară. Pe temeiul ei, este rezonabil să 
credem şi să afirmăm că cineva poate realiza o performanţă pe care nu a realizat-o 
încă, distingînd între posibil şi real. Wittgenstein va imagina jocuri de limbaj în care 
această distincţie se şterge. În asemenea jocuri de limbaj, corelate cu forme de viaţă 
foarte diferite de cele ce ne sînt apropiate, o afirmaţie de tipul "Pot să fac cutare lucru" 
va fi îndreptăţită dacă şi numai dacă cel ce afirmă a înfăptuit deja în trecut acel lucru. 
Bunăoară, la întrebarea conducătorului unui trib imaginar: "Poţi să înoţi peste acest 
rîu?" vor răspunde afirmativ numai cei care au făcut-o deja. Cei care nu au înotat încă 
peste acest rîu nu vor răspunde în acest fel la întrebare. Ei vor putea, eventual, să 
menţioneze că au înotat peste alte rîuri”. O afirmaţie despre capacitatea de a face ceva 
ce nu este în acelaşi timp o afirmaţie despre o performanţă realizată etectiv va fi, în 

asemenea jocuri de limbaj, o afirmaţie lipsită de sens. Posibilitatea nu mai poate fi, în 
acest caz, despărțită de realitate. Identificarea şi cercetarea caracteristicilor gramaticale 
proprii unor jocuri de limbaj imaginate de filosof va putea fi caracterizată drept o 
reflecţie transcendentală. În acest caz lipseşte, este adevărat, un atribut major al analizei 
transcendentale tradiţionale în măsura în care aici nu se mai postulează existenţa unor 
precondiţii absolute şi invariante ale cunoaşterii faptelor prin experienţă. 

Ar fi, desigur, cu totul nepotrivit să caracterizăm filosofia mai tîrzie a lui 
Wittgenstein drept filosofie transcedentală. Wittgenstein nu propune o teorie a cunoaşterii 
şi, prin urmare, nici o explicaţie a posibilităţii experienţei în genere, aşa cum face Kant. 
Reflecţia lui asupra limbajului se poate ridica însă uneori pînă la consideraţii cu 
semnificaţie transcendentală. Mai bine zis, în marea varietate a observaţiilor lui cu privire 
la natura şi funcţionarea limbajului nostru răzbat uneori accente transcendentale. Filosofia 
transcedentală, aşa cum a consacrat-o Kant, pare inseparabilă de absolutismul 
caracteristic teoriilor clasice ale cunoaşterii. Observaţii cu semnificaţie transcendentală 
putem întîlni însă şi la filosofi care nu propun o teorie a cunoaşterii sau au chiar îndoieli 
în ceea ce priveşte posibilitatea unei teorii generale a cunoaşterii. Aceasta pare să indice 
că, spre deosebire de teoriile sistematice ale cunoaşterii şi ale întemeierii cunoaşterii, 
reflecţii cu privire la precondiţiile cunoaşterii noastre prin experienţă sînt dintre cele ce 
aparţin sîmburelui tare, substanţei inalienabile a gîndirii filosofice. 


Pretacerile profunde care au avut loc de la începutul secolului nostru în ştiinţa naturii, 
în primul rînd în fizica teoretică, au atras după ele schimbări ale cadrelor conceptuale ale 
gîndirii. Au trebuit să fie reconsiderate concepte şi principii care au fost caracterizate de 
Kant drept condiţii a priori ale experienţei în genere. În acest sens, oamenii de ştiinţă de 
astăzi sînt de acord că evoluţiile gîndirii ştiinţifice au pus în discuţie conceptul cunoaşterii 
a priori al lui Kant. Totodată, unii cercetători de prim rang, cu pronunţate preocupări 
filosofice, cred că critica kKantiană a cunoaşterii rămîne actuală prin sublinierea 
necesităţii analizei condiţiilor ce fac posibilă experienţa. Cunoscutul fizician şi filosot 
german contemporan Carl Friedrich von Weizsăcker apreciază că cercetătorul naturii 
ajunge astăzi la interogaţii transcedentale în încercarea de a răspunde la întrebarea care 
este semnificaţia unei teorii fizice fundamentale cum este mecanica cuantică!. Weizsäcker 
caută răspunsul la această întrebare pornind de la supoziţia că legile cele mai generale 
ale fizicii formulează precondiţii ale experienţei. El nu ezită să afirme că există o 
relaţie foarte strînsă între cercetarea condiţiilor ce fac posibilă experienţa fizică, între 
ceea ce Kant a numit fizica pură, şi fizica propriu-zisă. Weizsăcker îşi propune să 
stabilească şi să analizeze această relaţie cu referire la teoria cuantică. Pentru prezentarea 
programului său de cercetare sînt necesare cîteva precizări preliminare. 

În teorii fizice moderne, cum este mecanica cuantică, se distinge în mod curent nucleul 
matematic al teoriei de interpretarea fizică a formulelor matematice, interpretare numită 
şi semantică fizică. Interpretarea fizică a formalismului matematic al unei noi teorii, cum 
este mecanica cuantică, poate fi dată, la început, numai prin utilizarea conceptelor teoriei 
precedente, o teoric care este deja interpretată. În cazul primei teorii a fizicii matematice 
această interpretare va fi dată în limba de toate zilele. Limbajul utilizat pentru a exprima 
conţinutul fizic al unei noi teorii a fizicii matematice este, aşadar. un limbaj care preexistă 

teoriei. După cum se ştie, valoarea de cunoaştere a unei noi teorii fizice se determină prin 
operaţii, de exemplu, prin măsurători, care ne permit să confruntăm consecinţe deduse 
din teorie cu datele experienţei. O teorie fizică va fi semantic consistentă dacă descrierea 
dată acestor operaţii în termenii unui limbaj preexistent nu va fi în contradicţie cu 
descrierea dată operaţiilor în termenii conceptelor noii teorii. Principiul consisteneţe 
semantice este formulat, ca postulat regulativ, astfel: "Descrierea măsurării unei cantităţi, 
ce survine în orice teorie fizică, nu trebuie să fie în contradicţie cu aplicarea acestei teorii 
în procesul de măsurare”!. Acest deziderat este greu de satisfăcut. Nici o teorie fizică nu 
a fost în mod clar semantic consistentă. (Pentru teorii cu domeniu restrîns de aplicare 
problema consistenţei semantice nici nu se pune, observă Weizsäcker. Consistenţa 
semantică reprezintă o cerinţă numai pentru teorii fizice fundamentale de un înalt nivel 
de generalitate.) Cercetătorul german apreciază că această cerință va fi pe deplin 
satisfăcută abia într-o teorie fizică presupusă a fi ultima în succesiunea de teorii de un 
nivel tot mai înalt de generalitate. Constatarea că teoriile fizice fundamentale, inclusiv 
mecanica cuantică, nu satisfac condiţia consistenţei semantice şi întrebarea cum ar putea 
fi satisfăcută această condiţie în cazul mecanicii cuantice constituie punctul de plecare 
al programului de cercetare formulat de Weizsăcker. Acest program ar putea fi caracterizat 
drept o reluare, pe un alt plan, a proiectului Kantian de a deduce legile fundamentale ale 
mecanicii newtoniene din condiţii ale posibilităţii experienţei, din ceea ce Kant a numit 
fizică pură. Weizsăcker pare să creadă că astăzi există premise pentru a înfăptui acest 
proiect, care era prematur în vremea lui Kant. 

Precizarea condiţiilor posibilităţii experienţei cere o determinarea generală a 
conceptului experiență. Weizsăcker caracterizează experienţa drept învăţare din trecut cu 
privire la viitor. Cunoaşterea fizică implică distincţia dintre trecut, prezent şi viitor şi se 
întemeiază pe o înţelegere prealabilă a acestor concepte. Enunţurile despre viitor sînt 
esenţial diferite de enunţurile despre trecut. Aceste enunţuri nu sînt adevărate sau false, 
ci posibile, necesare sau imposibile din punct de vedere fizic. Ele sînt enunţuri ce posedă 
o probabilitate determinată. Necesitatea şi imposibilitatea reprezintă valori limită în raport 
cu această probabilitate. Ipoteza lui Weizsäcker este că precondiţiile experienţei fizice vor 
putea fi determinate prin formularea unei teorii generale despre structura timpului. Teoria 
structurii timpului va fi o teorie mai fundamentală decît logica clasică. Logica clasică 
formalizează mai puţin decît ceea ce este dat. în structura timpului. De aici rezultă 
incapacitatea logicii clasice atemporale de a justifica interenţa de la trecut la viitor, adică 
de a răspunde problemei lui Hume. După părerea lui Weizsäcker, unul din meritele lui 
Kant este de a fi indicat cu perspicacitate că soluţia problemei lui Hume trebuie să fie 
căutată în cercetarea precondiţiilor experienţei. Or, aceeaşi structură probabilistă a 
timpului stă la baza predicţiilor mecanicii cuantice, care enunţă probabilitatea anumitor 
evenimente viitoate în lumina cunoştinţelor despre evenimente trecute şi la baza formulării 
problemei lui Hume. O dată ce am înţeles acest lucru, afirmă Weizsăcker, separarea 
problematicii filosofice a întemeierii cunoaşterii fizice de ştiinţa fundamentală se dovedeşte 
a fi artificială. Weizsäcker numeşte teoria structuri probabilistice a timpului teorie cuantică 
abstractă. În această teorie nu sînt avute în vedere decît fapte singulare şi ansambluri 
statistice de fapte singulare care se schimbă în timp. Mecanica cuantică propriu-zisă poate 
fi socotită o aplicare a acestei teorii abstracte despre structura probabilistică a timpului 
pentru particule materiale. Weizsäcker califică ceea ce numeşte teorie cuantică abstractă 
drept cadrul cel mai general cunoscut astăzi pentru determinarea probabilității 
evenimentelor viitoare în lumina cunoştinţelor despre evenimentele trecutului.= Această 

teorie ar putea oferi limbajul necesar pentru a asigura satisfacerea cerinţei consistenţei 
semantice pentru mecanica cuantică. Considerînd modurile timpului - trecut, prezent, viitor 
- respectiv conceptele de fapt şi posibilitate drept cheia cunoaşterii fizice, Weizsăcker 
apreciază o teorie generală asupra structurii timpului drept un pas hotărîtor în direcţia 
unificării cunoaşterii fizice. El speră că din principiile acestei teorii vor putea fi deduse 
legile geometriei fizice, ale relativităţii speciale şi generale, precum şi legile de interacţiune 
ale particulelor elementare. O asemenea teorie este în acelaşi timp transcendentală şi 
istorică. Teoria este transcendentală în măsura în care formulează precondiţii ale 
experienţei fizice. Ea este, totodată, istorică deoarece obiectul ei este structura timpului 
istoric, a timpului ireversibil al termodinamicii sau al evoluţiei. O asemenea teorie, crede 
Weizsăcker, este în măsură să răspundă interesului fundamental al filosofiei ştiinţei, 
interesul pentru unificarea cunoaşterii ştiinţifice. În acest fel, şi numai în acest fel, filosofia 
ştiinţei va putea răspunde aşteptărilor cercetătorului de a contribui nu numai la explicarea 
ştiinţei, ci şi la orientarea investigaţiei științifice.. 

Din perspectiva pe care o conturează programul lui Weizsäcker, conceptul kantian al 
filosofiei, transcendentale a indicat pentru prima dată programul filosofiei ştiinţei prin 
orientarea acesteia spre cercetarea precondiţiilor experienţei, prin proiectul de derivare a 
legilor fundamentale ale fizicii cunoscute în acea vreme din principii ce prescriu condiţii 
ale oricărei experienţe posibile "Ideea lui Kant a fost că fundamentele ştiinţei, descoperite 
în procesul istoric al experienţei, nu sînt justificate printr-o experienţă specială, ci prin 
calitatea lor de a fi precondiţii ale oricărei experienţe. Nu ştim, aşadar. că ele nu pot da 
greş, dar înţelegem că atunci şi acolo unde ele ar eşua nu ar mai exista experienţă. Mai 
mult decît atît, nu se poate răspunde problemei lui Hume"!. Nu ar fi, desigur, potrivit să 
i se impute lui Kant faptul de a nu fi înţeles, din orizontul fizicii vremii salc, că va trebui 
să căutăm precondiţiile posibilităţii experienţei într-o teorie generală despre structura 
probabilistică a timpului. 


11. Teorie normativă a cunoaşterii sau naturalizarea epistemologiei? 


Teoria cunoaşerii sau epistemologia a urmărit, de la Descartes la Kant şi de la Kant 
la filosofia analitică a cunoaşterii din ultimele decenii, formularea unor condiţii minime 
ale cunoaşterii cu valoare obiectivă, în primul rînd, clarificarea condiţiei întemeierii 
cunoaşterii şi determinarea în acest fel a unor criterii universale de evaluare a pretențiilor 
de cunoaştere în toate sterele vieţii şi culturii. 

Posibilitatea unei teorii normative a cunoaşterii, a unei teorii care îşi propune stabilirea 
unor condiţii minime, necesare şi suficiente ale cunoaşterii, este contestată, astăzi, de 
autori care neagă pertinenţa destincţiei dintre probleme de drept şi probleme de fapt în 
cercetarea cunoaşterii, dintre teme filosofice, pe de o parte, şi teme ale psihologiei, în 
genere ale ştiinţelor care studiază cunoaşterea cu metode empirice, pe de altă parte. 
Orientarea spre naturalizarea epistemologiei poate fi cel mai bine caracterizată prin 


| C. Fr. von Weizsäcker, Clasical and Quantum Descriptions, în (ed.) J. Mehra, The Physicisr's 

raportare la o distincţie consacrată, distincţia dintre cercetarea cunoaşterii ca activitate 
reală a subiectului şi formularea unor condiţii sau cerinţe pe care trebuie să le satisfacă 
opiniile sau enunţurile pentru a fi acceptate, independent de procesele reale ce intervin în 
producerea cunoaşterii. Este o distincţie ce s-a conturat pentru prima dată în mod clar 
prin relaţia de opoziţie în care a situat Kant filosofia transcendentală în raport cu 
psihologia empirică. Distincția a fost accentuată în filosofiile antipsihologiste ale 
cunoaşterii din secolul nostru, în fenomenologie, ca şi în filosofia analitică de orientare 
logică, aşa cum a fost ea ilustrată de Frege, Russell şi empirismul logic. Empirismul 
logic a conferit autoritate, cel puţin în mediul filosofiei anglo-saxone a ştiinţei, distincţiei 
dintre cercetarea cunoaşterii în contextul genezei şi respectiv în contextul întemeierii sau 
validării, o distincţie înţeleasă în mod curent ca distincţie dintre cercetarea ştiinţifică 
(fiziologică, psihologică, sociologică sau istorică) a cunoaşterii şi analiza filosofică a 
cunoaşterii. Filosofii care acceptă existenţa unei distincţii nete, de natură, între probleme 
de drept şi probleme de fapt în cercetarea cunoaşterii vor contesta semnificaţia filosofică 
a rezultatelor cercetărilor empirice asupra proceselor şi mecanismelor reale prin care se 
constituie şi se schimbă cunoaşterea noastră. Ei cred că asemenea cercetări pot să ne 
spună tot atît de puţin despre condiţiile sau normele întemeierii cunoaşterii cît ne-ar putea 
spune o cercetare psihologică sau sociologică a comportării oamenilor despre 
legitimitatea anumitor prescripţii morale. Interesele unei teorii a cunoaşterii - susțin ei - 
sînt în esenţă de natură prescriptivă, normativă. O analiză filosofică a cunoaşterii nu 
se poate, aşadar, edifica pe rezultatele cercetării proceselor şi mecanismelor reale ale 
cunoaşterii. Între filosofia cunoaşterii şi ştiinţa cunoaşterii ar exista o distincţie clară şi 
netă. 

Naturalizarea epistemologiei, în varianta sa cea mai radicală, reprezintă un proiect 
care a fost dezvoltat în scrieri ale lui W. V. Quine. Cunoscutul filosof american a propus 
reformularea problemelor tradiţionale ale teoriei cunoaşterii, în principal a problemei 
întemeierii epistemice, ca probleme ale psihologiei şi, în genere, ale ştiinţei despre fapte. 
Epistemologia naturalizată sau descriptivă este gîndită ca o succesoare legitimă a unei 
teorii normative a cunoaşterii. Este ceea ce unii autori numesc teza înlocuirii. Gîndită 
şi practicată în acest fel, teoria cunoaşterii nu se va mai situa deasupra ştiinţei. Ea nu ni 
se va mai înfăţişa ca o activitate preliminară în raport cu cercetarea ştiinţifică propriu- 
zisă, aşa cum se înfăţişa în filosofia transcedentală a lui Kant sau în teorii internaliste 
contemporane ale întemeierii epistemice. Quine afirmă că problema centrală a teoriei 
cunoaşterii este de a arăta cum se susţin enunţurile şi teoriile noastre despre fapte prin 
raportare la informaţiile pe care ni le furnizează simţurile. Altfel spus, problema este de 
a arăta cum pot fi construite atît enunţuri de diferite nivele de generalitate, cît şi teorii 
prin raportare la aceste informaţii. Or, cercetarea modului cum se înfăptuieşte această 
construcţie, ca problemă de fapt, este o problemă a ştiinţei empirice. Quine susţine că 
enunţuri psihologice vor trebui să ia locul enunţurilor normative privitoare la condiţiile 
unei cunoașteri bine întemeiate. Cunoaşterea noastră despre lume va fi astfel caracterizată 
în termeni descriptivi, psihologici. Totodată, enunţurile unei ştiinţe despre fapte vor trebui 
la rîndul lor să fie acceptate ca enunţuri bine întemeiate. Este evident că aici intervine 
o circularitate. Quine recunoaşte această circularitate, dar contestă că ea este una 


|! Vezi H. Komblith. What is Naturalistic Epistemology ?, în (ed.) H. Kornblith, Naturalizing Epistemology, 

vicioasă. "Stimularea receptorilor săi senzoriali constituie întreaga evidenţă pe care 
trebuie, în cele din urmă, să o posede oricine pentru a ajunge la imaginea sa despre 
lume. De ce să nu examinăm cum se realizează în mod real această construcţie? De ce 
să nu trecem la psihologie? O asemenea abandonare a răspunderii epistemologice 
psihologiei este o mişcare ce a fost respinsă mai de mult ca raţionament circular. Dacă 
țelul epistemologului este validarea.. obiectivul pe care-l urmăreşte se va nărui folosind 
în validare psihologia sau alte ştiinţe empirice. Totuşi, asemenea scrupule în ceea ce 
priveşte circularitatea au puţină greutate de îndată ce am încetat să visăm la deducerea 
ştiinţei din datele observaţiei. Dacă ne propunem pur şi simplu să înţelegem relaţia 
dintre observaţie şi ştiinţă sîntem bine sfătuiţi să folosim orice informaţie disponibilă, 
incluzînd-o şi pe cea furnizată de către acea ştiinţă ale cărei relaţii cu observaţia 
încercăm să le înţelegem"”!. 

Epistemologia naturalizată a lu: Quine are ca temă relaţia dintre informaţiile furnizate 
de receptorii senzoriali şi ansamblul cunoaşterii noastre despre lume. Propoziţiile ce conţin 
această cunoaştere se situează la o depărtare mai mică sau mai mare de datele 
senzoriale. Propoziţiile cele mai apropiate de "periferia senzorială” sînt numite de Quine 
propoziţii de observaţie. Sînt propoziţiile a căror acceptare depinde în cea mai mare parte 
de stimularea senzorială şi în cea mai mică măsură de coerenţa lor cu celelalte 
propoziţii ale sistemului. Acceptarea lor este condiţionată de stimularea senzorială şi de 
un minimum de informaţii colaterale împărtăşite în comun de membrii unei comunităţi. 
lată de ce toţi oamenii care vorbesc acelaşi limbaj, în măsura în care vor fi stimulaţi 
senzorial în acelaşi fel, vor accepta aceleaşi propoziţii de observaţie. Aceste propoziţii sînt 
caracterizate de Quine drept baza pe care se construieşte întreaga noastră cunoaştere 
despre fapte. Punctul său de vedere este un punct de vedere empirist asupra întemeierii 
cunoaşterii în măsura în care afirmă statutul privilegiat al propoziţiilor de observaţie. 
Acest punct de vedere ar putea fi calificat drept un fundaţionalism slăbit şi failbilist ce 
se deosebeşte atît de coerentismul consecvent, cît şi de fundaţionalismul radical. 

Concepută din acest fel drept un capitol al psihologiei, epistemologia are ca obiect 
cercetarea cunoaşterii ca fenomen natural. "Relaţia dintre inputul sărăcăcios şi outputul 
torențial este o relaţie pe care sîntem îndemnați să o studiem aproximativ pentru aceleaşi 
raţiuni care au stimulat întotdeauna interesul pentru epistemologie; şi anume, pentru a 
vedea în ce fel se corelează evidenţa cu teoria şi în ce fel teoria nostră despre natură 
transcende orice evidenţă disponibilă””. Epistemologia naturalizată reprezintă, negreşit, 
o explicaţie a cunoaşterii noastre despre fapte. Dar explicaţia cunoaşterii, înţeleasă în 
acest fel, nu trebuie să fie mai bună decît cunoaşterea sau ştiinţa care o face posibilă. 
Ea se sprijină, pe de o parte pe cunoaşterea pe care o deţinem la un moment dat şi 
explică, pe de altă parte, cum este posibilă această cunoaştere. Opoziția dintre normativ 
şi descriptiv pare să fie astfel depăşită. Căci pentru a examina critic posibilitatea 
cunoaşterii avem nevoie în prealabil de cunoaştere, ne avertizează autorii ce promovează 
naturalizarea epistemologiei. Ei nu obosesc să repete că o îndoială globală de tip 
cartezian nu poate constitui un punct de plecare adecvat pentru o filosofie a cunoaşterii. 
În cercetările noastre epistemologice este potrivit să pornim de la întrebări ca acestea: 

Cum ajungem de la stimulările receptorilor senzorial la cunoaşterea noastră despre 
lume? Cum se explică succesul acestei cunoaşteri? Răspunsul la asemenea întrebări va 
fi reexaminat şi corectat o dată cu înaintarea cunoaşterii. Filosofia cunoaşterii încetează 
astfel să fie o construcţie normativă opusă cunoaşterii cu caracter descriptiv şi 
supraordonată acesteia. Epistemologia devine o parte a cunoaşterii noastre, pe acelaşi plan 
cu restul cunoaşterii, ceea ce echivalează cu decăderea filosofiei din demnitatea ei de 
disciplină primă care cercetează fundamentele cunoaşterii şi pretinde o deplină 
independenţă faţă de rezultatele cercetării empirice. 

Într-o variantă mai slabă, naturalizarea epistemologiei a fost întreprinsă dintr-o 
perspectivă darwinistă. Se pleacă de la observaţia că opiniile corecte, adecvate, cele pe 
care filosofii le-au calificat în mod tradiţional drept întemeiate, sînt cele ce favorizează 
` supraviețuirea. Facultăţile noastre de cunoaştere, produs al selecţiei naturale, vor fi 
adaptate cerinţei de a forma asmenea opinii. Or, dacă procesele ce intervin în formarea 
opiniilor favorizează producerea unor opinii adecvate nu va mai avea sens să separăm 
formularea cerinţelor pe care trebuie să le satisfacă opiniile pentru a fi acceptate în 
calitate de cunoştinţe de cercetarea acestor procese. "Descoperind procesele prin care 
ajungem de fapt la opinii, noi descoperim, aşadar, procesele prin care trebuie să ajungem 
la opinii. Activitatea epistemologică poate fi înlocuită cu psihologia empirică”!. În 
această formulare, teza naturalizării epistemologiei nu anulează orice distincţie între 
teoria normativă sau analitică a cunoaşterii şi ştiinţa despre cunoaştere. Putem accepta, 
desigur, că cercetarea psihologică a proceselor de constituire a opiniilor adecvate şi 
analiza epistemologică a întemeierii lor pun uneori probleme diferite şi utilizează metode 
deosebite. Ar trebui însă să cădem de acord că o cunoaştere completă a proceselor 
reale de formare a opiniilor adecvate ar constitui o teorie a cunoaşterii pe deplin 
satisfăcătoare. Atît timp cît nu a fost atins însă acel stadiu final în care cele două tipuri 
de preocupări converg pe de-a-ntregul, psihologia empirică a cunoaşterii nu va putea să 
înlocuiască filosofia cunoaşterii şi reciproca. Cercetările psihologice vor fi însă în 
măsură să ridice noi probleme în faţa teoreticienilor cunoaşterii. Invers, psihologii vor 
fi stimulabţi şi orientaţi în cercetările lor de ideile formulate de către filosofi. Criteriile 
acceptării sau bunei întemeieri a opiniilor, criterii formulate de filosofi, vor putea fi astfel 
nu numai confirmate, dar şi criticate în lumina rezultatelor cercetării empirice a 
proceselor şi mecanismelor reale de constituire a opiniilor. 

Autorii care propun teorii analitice, normative ale cunoaşterii, susţin că toate 
proiectele de naturalizare a epistemologiei ar fi împovărate de păcatul circularităţii. Ei 
subliniază cu insistenţă că rezultatele cercetării empirice a cunoaşterii sînt socotite 
demne de încredere numai datorită aplicării spontane sau conştiente a unor criterii de 
bună întemeiere ce vor fi formulate explicit şi analizate în teorii filosofice cu caracter 
normativ. Invers, datele cunoaşterii empirice nu ar putea oferi baza necesară pentru 
confirmarea sau critica unor idei epistemologice. Întemeierea sau justificarea reprezintă, 
în acest sens, o condiţie a oricărei cunoaşteri cu valoare obiectivă despre fapte. Şi 
metodele cunoaşterii ştiinţifice se cer a fi întemeiate. Nu se poate spune că cineva 
realizează o activitate de cunoaştere dacă nu are o reprezentare preliminară, cît ar fi ea 
de vagă şi de primitivă, cu privire la ceea ce este un bun temei în măsură să sprijine 

o opinie despre fapte. Teoria cunoaşterii, ca examinare esistematică a condiţiilor şi 
cerinţelor întemeierii opiniilor noastre, poate să fie, aşadar, în mod îndreptăţit calificată 
drept instanţa supremă de judecată a tuturor pretențiilor de cunoaştere. Naturalizarea 
epistemologiei, orientarea spre elaborarea teoriei cunoaşterii ca parte a cunoaşterii, a 
ştiinţei, pe acelaşi plan cu toate domeniile cunoaşterii, ar echivala cu o reîntoarcere la 
psihologismul care a dominat filosofia cunoaşterii acum un secol şi s-ar expune criticilor 
formulate încă de pe atunci de Frege sau Husserl la adresa psihologismului. Este tocmai 
ceea ce nu pot accepta criticii noii orientări epistemologice: "A abandona tentativa 
tradiţională a filosofiei de a oferi o justificare sistematică a cunoaşterii omeneşti, în 
special a principiilor fundamentale ale ştiinţei, înseamnă a comite o sinucidere la un nivel 
înalt"!. Din această perspectivă naturalizarea epistemologiei ar fi, aşadar, echivalentă 
cu refuzul uneia din dimensiunile esenţiale ale reflecției filosofice - analiza critică a 
condiţiilor de întemeiere şi validitate a tuturor cunoştinţelor despre fapte, a ştiinţei în 
genere. 

Răspunzînd unor asemenea întîmpinări, autorii care promovează naturalizarea 
epistemologiei observă că relaţia dintre norme epistemologice şi cercetări psihologice, 
în măsura în care se admite că există în genere norme şi criterii ale întemeierii 
cunoştinţelor, nu este una ierarhică, ci, mai degrabă, de echilibru prin răsfrîngere. 
Rezultatele cercetării vor fi întemeiate prin raportare la o metodologie primară, în mare 
măsură spontană. Noi rezultate ale cercetării pot conduce apoi la o reconsiderare a 
normelor şi criteriilor de bună întemeiere. Reprezentările cu privire la condiţiile 
cunoaşterii ale cercetătorilor din era newtoniană a ştiinţei exacte îndreptăţeau 
convingerea că mecanica lui Newton nu va putea fi niciodată înlocuită. Atunci cînd 
fizicienii au admis că mecanica lui Newton trebuie înlocuită în anumite domenii ale 
cercetării naturii cu o altă teorie, aceasta a însemnat şi schimbarea reprezentării mai 
vechi asupra cunoaşterii. 

Insistenţa criticilor naturalizării epistemologiei asupra faptului că orice formă de 
circularitate, inclusiv acea circularitare pe care o implică echilibrul prin răsfrîngere, este 
inacceptabilă, pare să indice că această controversă este susținută de reprezentări 
diferite asupra raţionalităţii umane. Cei care resping ab initio proiectul naturalizării 
epistemologiei, susţinînd că filosofia cunoaşterii este, prin natura ei, o disciplină 
normativă, pornesc de la un concept strict, sever al raţionalităţii. Este un concept 
incompatibil în aceeaşi măsură cu întemeierea circulară, ca şi regresul la infinit. 
Dimpotrivă, autorii care propun epistemologii descriptive, naturalizate, susţin un concept 
mai tolerant al raţionalităţii care ne îngăduie să distingem între o circularitate "vicioasă" 
şi una "virtuoasă". Ca şi alte asemenea controverse, această dispută metaepistemologică 
pare să fie susţinută de opţiuni prealabile, de cele mai multe ori tacite. 


PT. Sagal, Naturalistic Epistemology and the Harakiri of Philosophy, în (eds.) A. Shimony, D. Nails, 
Naturalistic Epistemology, D. Reidel, Dordrecht, Boston, Lancaster, Tokyo, 1987, p. 321. 

12. Este posibilă o teorie generală a cunoaşterii şi întemeierii 
epistemice? 


Teoria cunoaşterii, ca domeniu central al filosofie: teoretice, aşa cum a fost ea gîndită 
pentru prima dată Kant şi consacrată în tradiţia neokantiană precum şi în tradiţia 
filosofiei analitice a secolului nostru, a fost caracterizată drept "o încercare de a asigura 
sau de a contesta pretenţiile de cunoaştere ale ştiinţei, moralității, artei sau religiei”|. 
Kant a dat, de fapt, o expresie mai clară unei intenţii ce se profilează deja în filosofia 
secolului al XVII-lea, îndeosebi în gîndirea lui Descartes. Filosofia cunoaşterii s-a 
dezvoltat într-o tradiţie culturală mai cuprinzătoare, o tradiţie caracterizată prin tendinţa 
de a opune cunoaşterea acţiunii şi teoria practicii. Clasicii filosofiei cunoaşterii s-au 
concentrat asupra determinării surselor ultime ale autorităţii epistemice, pe care au 
identificat-o fie în realităţi mintale ireductibile (idei înnăscute, date pure ale simţurilor), 
fie în precondiţii ale posibilităţii experienţei. Centrarea asupra limbajului lasă neatinsă 
această problematică carteziană şi Kantiană. Faptul că obiectul analizei nu mai sînt 
reprezentări mintale, ci reprezentări lingvistice nu este, din acest punct de vedere, 
esenţial. Supoziţia fundamentală a gîndirii moderne, care a conferit prestigiu şi autoritate 
ideii teoriei cunoaşterii, este că ar exista criterii universale ale întemeierii, aceleaşi pentru 
orice domeniu al cunoaşterii, pentru trecut, prezent şi viitor. Reacţia împotriva 
idealismului absolut, aşa cum s-a exprimat ea prin filosofia neokantiană şi prin curentele 
pozitiviste de gîndire ale secolului trecut, a reprezentat un moment important în 
consolidarea poziţiei teoriei cunoaşterii ca o disciplină filosofică autonomă. Repunerea 
în drepturi a gîndirii critice a lui Kant, cercetarea metodică a condiţiilor, întinderii şi 
limitelor unei cunoașteri cu valoare obiectivă constituia un răspuns la acceptarea 
neproblematică a pretențiilor "gîndirii pure” de a'cunoaşte necondiţionatul, absolutul. 
Construcțiile filosofice care nu sînt precedate de o cercetare sistematică a condiţiilor 
cunoaşterii obiective vor fi respinse din capul locului ca nelegitime. În măsura în care 
pretinde să fie ştiinţă, cunoaştere cu valoare obiectivă, filosofia va trebui să fie 
precedată de analiza condiţiilor şi criteriilor cunoaşterii obiective. Numai printr-o 
asemenea analizaă va putea gîndirea critică să se pună la adăpost, o dată pentru 
totdeauna, de pretenţiile dogmatice ale filosofiei de sistem. 


Chiar şi expresia teorie a cunoaşterii (Theorie der Erkenntnis, Erkenntnistheorie) s-a 
impus, se pare. în acest context de preocupări. Într-un articol cu privire la istoria expresiei 
teoria cunoaşterii, publicat în 1876, Rudolf Seydel a semnalat un schimb de scrisori între 
Immanuel Hermann Fichte şi Christian Hermann Weisse a cărui temă este întemeierea 
pretențiilor de cunoaştere ale filosofiei. Seydel relatează: "Fichte se străduia, deja din mai 
1830. să-l îndepărteze şi mai mult de Hegel pe prietenul şi tovarăşul său în lupta 
împotriva panlogismului hegelian, susţinînd că sistemul filosofiei nu trebuie să înceapă, 
cum voia încă în acelaşi timp Weisse, cu o logică obiectivă, metafizică, ci, mai degrabă, 
întîietatea trebuie să o primească o «ştiinţă preliminară» (Vorwissenschaft), o «ştiinţă 


LR. Rorty, Philosophy and the Mirror of Nature, Basil Blackwell, Oxford, 1979, p. 3. 

+ despre ştiinţă» a cărei sarcină ar fi să decidă mai întîi asupra posibilităţii cunoaşterii 


obiective în genere pentru spiritul omenesc"!. 


Teoria generală a cunoaşterii a fost concepută, totodată, drept un răspuns, sistematic 
la provocarea sceptică. Formularea unui criteriu universal al întemeierii s-ar impune 
deoarece numai în acest tel s-ar putea respinge scepticismul care susţine că putem sprijini 
cu temeiuri la fel de bune teza şi antiteza. Gîndită ca nucleu al filosofiei teoretice, teoria 
cunoaşterii avea menirea de a stabili cerinţele pe care ar trebui să le satisfacă pretenţiile 
de cunoaştere în toate sferele vieţii şi activităţii omeneşti. Richard Rorty apreciază că 
dezvoltarea reflecţiei filosofice a cunoaşterii de la Descartes şi Locke pînă la Kant şi de 
aici, prin neokantianism şi pozitivism, la influente direcţii analitice şi critice din filosofia 
secolului nostru reprezintă într-o anumită măsură reflexul tranziţiei de la o reprezetare 
mai veche a cunoaşerii, gîndită în primul rînd prin raportare la obiectul ei, la 
reprezentarea cunoaşterii ca un mediu în care opiniile şi enunţurile se susţin unele pe 
altele şi pot fi numai în acest sens întemeiate”. Este trecerea de la susţinerea pretențiilor 
de cunoaştere prin raportare la cauze la susţinerea lor prin raportare la temeiuri sau 
rațiuni. 

Una din cele mai radicale evoluţii în critica filosofică, o evoluţie ce se prefigurează 
deja în pragmatismul lui John Dewey şi capătă contururi clare în filosofia tîrzie a lui 
Ludwig Wittgenstein, precum şi în postmodernismul filosofic mai recent, este punerea sub 
semnul întrebării nu a unei anumite orientări epistemologice, ci chiar a posibilităţii unei 
teorii generale a cunoaşterii, ca teorie a întemeierii epistemice. Contestarea se îndreaptă 
împotriva unor presupoziţii care au fost acceptate drept ceva de la sine înţeles în întreaga 
tradiţie filosofică raţionalistă modernă. Se pune la îndoială că cercetarea fundamentelor 
cunoaşterii noastre despre fapte şi formularea unui criteriu universal al întemeierii ar 
constitui teme de neocolit ale gîndirii filosofice. Ceea ce se contestă, pînă la urmă, este 
că am putea şi ar trebui să formulăm o teorie generală asupra cunoaşterii. Este ceea ce 
am putea caracteriza drept mesajul unei noi culturi, a unei culturi postkantiene şi 
postmoderne. Teoria cunoaşterii se dizolvă atunci cînd cunoaşterea nu mai este gîndită 
pur şi simplu ca o reprezentare adecvată a realităţii sau ca ansamblu al opiniilor ce 
satisfac anumite criterii ale bunei întemeieri, ci drept ceea ce este rezonabil să fie acceptat 
într-un anumit context, într-o formă de viaţă şi activitate omenească. Căci supoziţia 
tacită dar fundamentală de la care se pleacă în construcţia unei teorii cu privire la 
condiţiile cunoaşterii şi ale întemeierii cunoaşterii, indiferent dacă este vorba de o teorie 
transcedentală, fenomenologică sau analitică, este tocmai cea a posibilității şi 
legitimităţii unei analize a cunoaşterii libere faţă de orice context. 

O detaşare netă de această supoziţie tacită poate fi înregistrată în unele scrieri 
lăsate de Wittgenstein, cu deosebire în notele pe care le-a scris pînă în ultimele zile ale 
vieţii, note ce au fost publicate mai tirziu sub titlul Despre certitudine. Wittgenstein 
descrie aici diferite situaţii reale sau imaginate ce pun în evidenţă caracterul fictiv al 


' R. Seydel, Zur Geschichte des Wortes "Erkenntnistheorie” în "Philosophische Monatshefte” 12/1876, apud 


CIl. Chr. Köhnke, Entstehung und Aufstieg des Neukantianismus, Suhrkamp Verlag, Frankfurt am Main, 1986, 
p. 6l. 

Certitudinea noastră va deveni o chestiune de discuţie între persoane. mai degrabă decît una de 
interacţiune cu o realitate neumană”. (R. Rony, Op. cit., p. 157.) 

proiectului filosofic de a stabili criterii universale ale certitudinii şi îndoielii. Concluzia 
ce se desprinde din examinarea unor asemenea situaţii este că noi putem detrmina ceea 
ce este îndoielnic numai în lumina a ceea ce acceptăm în prealabil drept cert. Şi vom 
accepta o anumită opinie drept certă, sustrasă îndoielii, nu pe temeiul unor criterii 
universale, adică pe temeiul aplicării unor norme general valabile, ci examinînd modul 
cum funcţionează această opinie într-un context particular de viaţă şi activitate, în cadrul 
a ceea ce filosoful numeşte forme de viață (Lebensformen). Descriind şi imaginînd 
felurite forme de viaţă, Wittgenstein arată că a accepta ceva drept cert sau a pune la 
îndoială sînt lucruri pe care fiecare ins învaţă să le facă nu prin aplicarea unor reguli 
generale, ci însuşindu-şi limbajul, un anumit mod de a folosi cuvintele, în anumite situaţii 
particulare. În manuscrisele amintite! există numeroase observaţii concludente în acest 
sens. "Omul rezonabil - notează Wittgenstein - nu are anumite îndoieli". Căci îndoiala 
nu este universală, ci întotdeauna localizată. "Dacă ai încerca să te îndoieşti de tot, nu 
ai putea ajunge să te îndoieşti de nimic. Jocul îndoielii presupune el însuşi o certitudine". 
Din acestă perspectivă, scepticismul, ca poziţie epistemologică principală, ne apare 
drept un nonsens. Căci scepticismul nu poate fi global, ci întotdeauna doar punctual. 
Însuşindu-ne anumite cunoştinţe, în situaţii particulare, noi stabilim, totodată, ceea ce 
poate fi acceptat sau pus la îndoială. "Cînd un copil învaţă limba - observă Wittgenstein 
- el învaţă totodată şi ceea ce e de cercetat şi ce nu e. Cînd învaţă că există un dulap 
în cameră, el nu este învăţat să se îndoiască asupra faptului dacă ceea ce vede mai 
tîrziu este tot un dulap sau doar un trucaj". 

În lumina unor asemenea reflecţii, toate teoriile întemeierii epistemologice, ca şi acea 
specie de filosofie sceptică care pune la îndoială posibilitatea cunoaşterii în genere, ni 
se înfăţişează drept preocupări ce se sprijină pe o presupoziţie nerealistă, presupoziţia 
independenţei faţă de cotext a temeiurilor cunoaşterii şi îndoielii. Ceea ce ni se 
sugerează pînă la urmă în multe din situaţiile descrise sau imaginate de Wittgenstein 
este că nu există ceva de felul unei naturi generale a cunoaşterii - cunoaşterea în genere 
- care ar putea fi definită şi cercetată. Wittgenstein nu crede că țelul filosofiei ar fi să 
formuleze teorii, să definească noţiuni, să explice fapte şi experienţe particulare. Ca şi 
alte cuvinte. cuvîntul cunoaştere are într-o anumită formă de viaţă utilizări din cele mai 
diferite. Fiecare dintre acestea va fi învățată de cei ce participă la această formă de 
viaţă. Indicînd varietatea utilizărilor pe care le pot căpăta cuvinte numite de logicieni 
termeni generali în diferite contexte de viaţă şi activitate, Wittgenstein acuză ceea ce 
numeşte setea noastră de generalitate sau atitudinea dispreţuitoare față de cazul 
particular. Aceasta, susţine filosoful austriac, este atitudinea caracteristică a 
teoreticianului. "Mă refer la metoda de a reduce explicarea fenomenelor naturale la cel 
mai mic număr de legi primitive ale naturii; iar, în matematică, la metoda de a unifica 
tratarea diferitelor subiecte prin folosirea unei generalizări. Filosofii au în mod constant 
în faţa ochilor metoda ştiinţei şi sînt tentaţi în mod irezistibil să formuleze întrebări şi 
să răspundă la ele în felul în care o face ştiinţa naturii. Această tendinţă este sursa 
reală a metafizicii şi îl conduce pe filosof într-un întuneric complet. Aş vrea să spun aici 
că treaba noastră nu poate fi niciodată aceea de a reduce ceva la ceva sau de a explica 


! Vezi L. Wittgenstein, Uber Gewissheit, Hrsg, G.E.M. Anscombe, G.M. Wright, Basil Blackwell, Oxford, 
1969. 

ceva. Filosofia este, într-adevăr, «pur descriptică»"!. Ceea ce se pune în evidenţă şi se 
denunţă este tendinţa adînc înrădăcinată, nu numai în tradiţia filosoică care a fost 
inaugurată de greci, dar şi în gîndirea curentă, tendinţa de a căuta ceva comun tuturor 
acelor lucruri ce pot fi subsumate unuia şi aceluiaşi termen general. "Sîntem înclinați să 
credem că trebuie să existe ceva comun tuturor jocurilor, să zicem, şi că tocmai 
această proprietate comună îndreptăţeşte aplicarea termenului general «joc» diferitelor 
jocuri: în timp ce jocurile formează o familie ale cărei membri au asemănări de familie. 
Unii au acelaşi nas, alţii aceleaşi sprîncene, iar alţii acelaşi mers; iar aceste asemănări 
se suprapun parţial. Ideea că un concept general este o însuşire comună a instanţelor sale 
particulare este legată de alte idei primitive, prea simple, despre structura limbajului. Ea 
este comparabilă cu ideea că însuşirile sînt ingrediente ale lucrurilor care au acele 
însuşiri, de exemplu. că frumuseţea este un ingredient al tuturor lucrurilor frumoase tot 
aşa cum este alcoolul un ingredient al berii şi vinului şi că, prin urmare, am putea avea 
frumuseţe pură, nedenaturată de nimic din ceea ce este frumos"?. Toate teoriile 
filosofice, în speţă teoriile cunoaşterii, se sprijină pe asemenea reprezentări asupra 
particularului şi generalului şi asupra relaţiei dintre particular şi general. În pasajul citat, 
aceste reprezentări sînt înfăţişate într-o formă îngroşată, prin evocarea unor motive 
aristotelice şi platonice. Descriind sau imaginînd jocuri de limbaj în care unul şi acelaşi 
cuvînt capătă folosiri din cele mai diferite, notele lui Wittgenstein scot la iveală ceea 
ce este simplificare, schematizare excesivă şi inadecvare rezultată din idealizare, în 
asemenea reprezentări curente. Proiectul teoriei cunoaşterii, ca şi alte proiecte filosofice, 
ni se înfăţişează astfel ca fiind clădit pe nisip. Căci proiectul unei teorii generale a 
cunoaşterii se sprijină pe presupunerea accptată în mod neproblematic că există o 
activitate - cunoașterea în genere - ce poate să constituie obiectul cercetării şi analizei. 
"Ideea că, pentru a te clarifica asupra înţelesului unui termen general trebuie să găseşti 
elementul comun în toate întrebuinţările sale a încătuşat cercetarea filosofică, deoarece 
nu numai că ea nu a dus la nici un rezultat, dar l-a făcut pe filosof să respingă cazurile 
concrete ca fiind nerelevante, în timp ce numai acestea l-ar fi putut ajuta să înţeleagă 
folosirea termenului general. Cînd Socrate pune întrebarea «ce este cunoaşterea?» el nu 
are în vedere enumerarea cazurilor de cunoaştere nici măcar ca răspuns preliminar””. 

Radicalitatea demersului lui Wittgenstein se exprimă în punerea în discuţie a 
supoziţiei că filosoful poate şi trebuie să formuleze teorii, să explice fapte şi experienţe 
particulare. Multe din observaţiile lui Wittgenstein dezvăluie influenţa obsesivă pe care 
a exercitat-o asupra filosofiei într-o îndelungată tradiţie - tradiție ce se originează în 
descoperirea logos-ului de către greci - modelul teoriei, modelul cunoaşterii libere în 
context. Wittgenstein nu ezită să întrebe de ce ar trebui să socotim mai interesant şi mai 
important ceea ce au lucrurile în comun decit ceea ce le deosebeşte. El pune astfel în 
discuţie un mod de gîndire în care domină cu autoritate un anumit ideal de cunoaştere, 
acel ideal care a căpătat o realizare exemplară în ştiinţa teoretică modernă. 

Filosofi reprezentativi pentru gîndirea pragmatistă contemporană, cu deosebire Rorty, 
cred că orientarea spre analiza cunoaşterii în contexte concrete de viaţă, orientare care 


L. Wittgenstein, The Blue und the Brown Books, Harper Torch Books, p. 18. 
? Ibidem. p. 17. 
? Ibidem, pp. 19-20. 


198 COGNITIO. O INTRODUCERE CRITICĂ ÎN PROBLEMA CUNOAŞTERII 


a primit un puternic impuls prin filosofia tîrzie a lui Wittgenstein, este echivalentă cu 
recunoaşterea sfîrşitului teoriei cunoaşterii, ca disciplină filosofică. Dacă cădem de 
acord că anumite opinii şii enunţuri sînt acceptate deoarece funcţionează în mod adecvat 
într-un anumit Cadru de viaţă şi de activitate omenească, atunci problematica 
determinării condiţiilor minime, necesare şi suficiente ale cunoaşterii, în particular 
problema întemeierii epistemice, se dizolvă. Nu mai este vorba de apărarea sau 
respingerea uneia sau alteia dintre teoriile întemeierii epistemice, ci de înţelegerea faptului 
că orice asemenea teorie va fi lipsită de obiect. Locul unei teorii despre condiţiile şi 
criteriile întemeierii îl va lua descrierea comportării cognitive a oamenilor în situaţii 
particulare, determinate. 


O asemenea schimbare de perspectivă este foarte bine ilustrată în opera lui Thomas 
S. Kuhn şi a altor filosofi ai ştiinţei din generaţii mai recente, ale căror opţiuni ar putea 
fi caracterizate drept pragamatice într-un înţeles mag vag şi mai cuprinzător al termenului. 
Tendinţa lor evidentă este de a argumenta că ştiinţa, ca activitate de cunoaştere, va putea 
fi mai bine înţeleasă în termenii unei categorii sociale. Pentru Kuhn, bunăoară, nu există 
un standard epistemic mai înalt decît consensul comunităţii de specialişti. El contestă că 
acceptarea sau respingerea anumitor idei științifice de către un grup de cercetători ar putea 
fi explicată prin criterii şi standarde de întemeiere anistorice. Autorul Structurii revoluțiilor 
ştiinţifice lasă clar să se înţeleagă că baza judecății ştiinţifice o constituie anumite 
reprezentări împărtăşite în comun de către un grup de cercetători. Ele sînt însuşite în 
educaţia ştiinţifică, în procesul integrării individului în acea formă de viaţă care este 
munca într-un domeniu specializat al cercetării, şi sînt acceptate ca neproblemtice. Decizia 
grupului ştiinţific nu mai apare drept rezultatul unei deliberări bazată pe criterii, ceva de 
felul jocului ideal al întemeierii descris de Lehrer, ci este expresia opțiunii convergente a 
membrilor grupului, opţiune ce decurge din cunoaşterea tacită cuprinsă în exemplele 
comune, în ceea ce Kuhn numeşte paradigme!. 


Detaşarea unei linii de gîndire cu influenţă tot mai mare în filosofia occidentală 
contemporană de presupoziţiile ce dau sens teoriilor întemeierii epistemice stă astfel într- 
o relaţie caracteristică cu o deplasare semnificativă în înţelegerea relaţiei dintre criterii 
(valori) universale şi experienţe împărtăşite în comun, experienţe cîştigate în situaţii 
particulare de viaţă, dintre judecata individului şi judecata grupului, dintre cunoaşterea 
explicită şi cunoaşterea tacită. O deplasare de acest fel va putea fi socotită drept un 
simptom caracteristic al unei mutații culturale mai cuprinzătoare. Iniţiative de asemenea 
amploare nu pot fi evaluate numai prin argumente pro sau contra. Judecătorul lor este, 
în ultimă instanţă, istoria. 


Pentru caracterizarea a două reprezentări alternative asupra consensului ştiinţific. cea a autorilor unor 
teorii ale întemeierii epistemice şi cea împărtăşită de cei ce contestă că judecăţile unui grup ştiinţific ar 
fi întemeiate pe o "argumentare raţională”. în sensul curent al aceste expresii, vezi M. Flonta, Despre natura 
consensului ştiinţific. în M. Flonta, Imagini ale ştiinţei. Editura Academiei, Bucureşti, 1994. 

